
Chestiuni introductive 


- partea 1 — 


1.1. Introducere 


O discuţie despre rasism este, de la bun început, sortită 
unor controverse interminabile, deoarece tot ceea ce gravitea- 
ză în jurul cuvântului „rasă” s-a aflat și se află în continuare 
undeva între ştiinţă şi ficţiune - fie şi pentru motivul că, din 
aria ştiinţelor, cel puţin sociologia va lua în serios ficțiunile în 
care crede o parte semnificativă a grupurilor studiate. Istorici 
mai mari sau mai mici, sociologi sau antropologi au intrat, de 
multe ori prea puţin pregătiţi, în astfel de controverse, care 
necesită o abordare interdisciplinară. Am încercat să semna- 
lez pe parcursul lucrării astfel de cazuri, acolo unde mersul 
discuţiei mi-a permis. 

Dificultatea constă, pe de o parte, în a desena spaţiul rasis- 
mului în decupajul oferit de practici şi discursuri: pot exista 
practici rasiste fără ca acestea să fie susținute de un discurs 
ştiinţific, la fel cum pot exista discursuri rasiste care, din ca- 
uza inconsistenţei lor sau, din contră, din cauza prea multor 
subtilităţi, să nu aibă capacitatea de a susţine practici rasiste. 
Pentru clarificarea acestor aspecte, am prezentat o perspectivă 
teoretică asupra chestiunii (vezi capitolul 1.2), care, foarte 
pe scurt, vede rasismul acolo unde, indiferent de semnal- 
mentele culturale ale individului, primează semnalmentele 
unui strămoș - şi, bineînţeles, există mijloacele tehnice ale 
memoriei filiaţiei. Pe de altă parte, există o dificultate pe care 
aş numi-o politică. Deoarece, cu exemple bine alese de vorbe 
sau de fapte, se poate ajunge foarte uşor la imaginea pe care 
cercetătorul a avut-o înainte de a-şi începe cercetarea. 


x 


O discuţie despre antisemitism este o discuţie politică indi- 
ferent de câte precauţii îşi ia cercetătorul, datorită reacției, mai 
mult sau mai puţin vocale, mai mult sau mai puţin rafinate, a 
diverşilor partizani pe care această ideologie i-a produs de-a 


lungul timpului. Surprinzător este faptul că, după ce Hitler a 
transformat această farsă într-o tragedie!, reacția antisemită 
a devenit inconsistentă în mod structural: ironic vorbind, 
aceasta poate fi rezumată în afirmaţia: nu s-a întâmplat nimic, 
dar bine le-au făcut. Iar, din cauza inevitabilelor controverse 
politico-morale, abordarea ştiinţifică are de suferit. 

Cea mai frecventă capcană constă în încercarea de a stabili 
cine a fost sau cine este antisemit, fapt care alunecă adeseori în 
psihologie sau încercarea de a ghici intenţiile vreunui individ; 
iar această încercare nu ajută întotdeauna înțelegerea anti- 
semitismului ca fenomen. Mai productivă, consider eu, este 
încercarea de a stabili ce fapte sau afirmaţii au contribuit la 
perpetuarea sau la dezvoltarea acestui fenomen, lăsând în plan 
secund responsabilitatea personală - mai ales în cazul în care 
afirmaţiile controversate ale unui individ au fost promovate 
pe piață, mai mult sau mai puţin de-contextualizate, de către 
terțe personaje. Pornind de la textele pe care le-am considerat 
reprezentative, în limita celor care mi-au fost accesibile’, am 
încercat să ofer o clarificare a ceea ce poate fi antisemitismul 
din această perspectivă (vezi capitolul 1.2). 


x 


O discuţie serioasă despre rasismul românesc sau, mai 
exact, despre un antisemitism rasist specific românesc produs 
din necesităţi interne, încă nu a avut loc. În afară câtorva 
excepții neglijabile, nu există abordări ale componentei rasi- 
ale a antisemitismului românesc. Printre excepţii se numără 


1 Jocul de cuvinte, parafrazat după Marx, îi aparține lui Carl E. 
Schorske, Viena fin-de-siecle. Politică și cultură, Editura Polirom, 
Iaşi, 1998, p. 129. 

Articolele din diversele jurnale ştiinţifice au fost accesate pe 
site-urile wrww.jstor.com şi www.sagepub.com, în perioadele de 
acces gratuit. Din motive estetice, am omis link-urile la articole, 
considerând că sunt suficiente datele de identificare oferite de 
citarea jurnalului, numărului și anului de apariție (inclusiv pentru 
verificarea on-line). 


lucrările lui Radu Ioanid care au ca bază lucrarea lui de doc- 
torat. Acestea prezintă o înlănţuire de citate rasiste apărute la 
începutul celui de Al Doilea Război Mondial, fără a le stabili 
filiaţia şi contextul producerii lor. În aceeași logică este şi ar- 
ticolul din 2003 al lui Marius Turda.’ Totuşi, există un număr 
considerabil de texte care abordează tangenţial problema, fără 
să o atingă într-o măsură satisfăcătoare, din cauza faptului că 
nu constituia decât un aspect minor al problemelor specifice 
abordate. De asemenea, trebuie să precizez faptul că, dincolo 
de limitările menţionate, respectivele texte au constituit une- 
ori un real ajutor în integrarea problemei studiate în contextul 
mai general. 

Mă voi referi în primul rând la contribuţiile care m-au 
ajutat la înţelegerea contextului (a) ştiinţific, (b) juridic şi (c) 
politic în care s-a mişcat (d) antisemitismul românesc. 

(a) În acest sens, cartea Mariei Bucur referitoare la mişca- 
rea eugenistă clujeană‘ a constituit un real ajutor în înțelege- 
rea cadrului instituțional al mişcării, iar detaliile biografice, 
culese adeseori în urma unor interviuri sau prin consultarea 
unor scrisori de corespondență greu accesibile, m-au ajutat în 
înțelegerea opțiunilor strategice ale personajelor în țesătura de 
interese şi raporturi de putere. (b) Numeroasele cărți ale lui 
Carol Iancu’, Jean Ancel‘ sau Lya Benjamin” mi-au direcționat 


° Marius Turda, “Fantasies of Degeneration: Some Remarks on Ra- 


cial Antisemitism in Interwar Romania” Studia Hebraica 3, 2003, 
pp. 336-348. 

Maria Bucur, Eugenie și modernizare în România interbelică, Edi- 
tura Polirom, Iași, 2005. 

5 În special: Carol Iancu, Evreii din România (1866-1919). De la 
excludere la emancipare, Editura Hasefer, Bucureşti, 1996; Idem, 
Emanciparea evreilor din România (1913-1919), Editura Hasefer, 
Bucureşti, 1998. 

În special: Jean Ancel, în Contribuţii la Istoria României. Problema 
evreiască, 1933-1944, Editura Hasefer, București, 2001. 

În special: Lya Benjamin, „Studiu introductiv”, în F. C. E. R., Evreii 
din România între anii 1940-1944. Vol. I. Legislația antievreiască, 
Editura Hasefer, Bucureşti, 1993. 

cercetarea discursului juridic asupra celor mai dezbătute as- 
pecte ale problemei. (c) Deşi apărută în apropierea termenului 
de finalizare a tezei, cartea lui Gabriel Asandului, având la 
origine o teză de doctorat, mi-a oferit amănunte interesante 
pentru studierea activităţii politice a antisemitului A. C. Cuza 
- în special datorită cercetărilor făcute în arhivele Universităţii 
ieşene, sursa de capital simbolic a respectivului politician.* De 
asemenea, alte două teze de doctorat mi-au făcut extrem de 
ușoară munca privitoare la completarea activităţii politice a 
lui A. C. Cuza de către C. Z. Codreanu”; la acestea se adaugă 
interesantele studii ale lui Eugen Weber” și Nagy-Talavera", 
precum şi „clasica” lucrare a istoricilor Fătu şi Spălăţelu”? 
care, în pofida limbajului tendenţios, ascunde poate cea mai 
fructuoasă muncă de arhivă asupra tinerilor fascişti români. 
Cât despre cadrul general politic românesc, se poate spune 
că s-a scris mult, adeseori sistematic şi, uneori, chiar bine. În 
capitolul 4.4 am tratat câteva neclarități apărute în literatura 
de profil în legătură cu ultimii ani ai perioadei interbelice — 
zona, poate, cea mai fierbinte a vieții politice româneşti. (d) În 
ceea ce priveşte cadrul general al antisemitismului românesc, 
amintesc în primul rând lucrarea lui Leon Volovici!*, care a 
surprins specificul antisemitismului românesc ca atribut al 


53 Gabriel Asandului, A. C. Cuza: politică şi cultură, Editura Fides, 
Iaşi, 2007. 

° Armin Heinen, Legiunea “Arhanghelul Mihail”, Mișcare socială şi 
organizație politică, Editura Humanitas, București, 1999; Francisco 
Veiga, Istoria Gărzii de Fier 1919-1941. Mistica naţionalismului, 
Editura Humanitas, Bucureşti, 1995. 

10 Eugen Weber, Dreapta românească, Editura Dacia, Cluj-Napoca, 
1995. 

1 Nicholas M. Nagy-Talavera, The Green Shirts and the Others, The 
Center for Romanian Studies, Iaşi, Oxford, Portland, 2001. 

12 Mihai Fătu; Ion Spălăţelu, Garda de fier. Organizaţie teroristă 

de tip fascist, Ediţia a Il-a, revăzută şi adăugită, Editura Politică, 

Bucureşti, 1980. 

Leon Volovici, Ideologia naționalistă și “problema evreiască” în 

România anilor '30, Editura Humanitas, Bucureşti, 1995. 


Il 


ideologiei naţionale; iar lucrarea de faţă îi confirmă demer- 
sul. Lucrările lui Vago Bela'* sau ale lui Carol Iancu" oferă o 
perspectivă interesantă prin sursele diplomatice sau de altă 
natură cercetate în arhive din Marea Britanie sau Franţa, iar 
documentele publicate în anexe sunt extrem de utile. Lucrările 
lui Zigu Ornea'S au prins izul vremii, în special în ceea ce 
priveşte presa ideologizată. De asemenea, trebuie menţionate 
contribuţiile lui Florin Müller” şi ale celorlalți cercetători bu- 
cureşteni reuniți în jurul Institutului Naţional pentru Studiul 
Totalitarismului privind cercetările şi documentele publicate 
în Arhivele totalitarismului referitoare la ceea ce respectivii 
numesc „totalitarismul de dreapta” din perioada interbelică a 
României. 


x 


Iniţial, pornind de la semnalarea antisemitismului rasist în 
bibliografia mai sus menţionată, lucrarea a avut ca obiective 
identificarea elementelor rasiste şi analiza lor funcțională în 
contextul ansamblului elementelor antisemite, în scopul 
de a creiona componenta rasială a discursului antisemit din 
România, până la Al Doilea Război Mondial. Am ales războiul 
lui Hitler ca punct terminus deoarece e mai puţin problematic 
faptul că textele produse în perioada respectivă sunt mai de- 
grabă rezultat al influenţei germane decât autohtone. În opinia 
mea, roadele locale ale rasismului ar fi trebuit să se vadă îna- 
inte de război, dacă ideologia ar fi avut suficientă forță şi dacă 


Bela Vago, Umbra svasticii. Naşterea fascismului și antisemitismului 
în bazinul Dunării (1936-1939), Editura Curtea Veche, Bucureşti, 
2003. 

În special: Carol Iancu, Bleichroeder şi Crémieux. Lupta pentru 
emanciparea evreilor din România la Congresul de la Berlin. 
Corespondenţă inedită, Editura Hasefer, Bucureşti, 2006. 

15 În special: Zigu Ornea, Anii treizeci. Extrema dreaptă românească, 
Editura Fundaţiei Culturale Române, Bucureşti, 1996. 

Florin Miller, Metamorfoze ale politicului românesc: 1938-1944, 
Editura Universităţii din București, 2005. 


12 


ar fi existat condiţiile interne propice dezvoltării unor astfel 
de fenomene. 

Pe parcursul cercetării, subiectul a devenit mai complicat 
din cauza numărului redus şi a rolului minor al elementelor 
rasiale în ansamblul discursului antisemit din România. Riscul 
era ca, prin prezentarea neponderată a acestor argumente, 
să creez iluzia că rasismul era o componentă importantă a 
lumii româneşti interbelice, mult mai importantă decât este 
azi — însă, la o privire detaşată şi lucidă, putem găsi cel mult 
deosebiri de grad între trecut şi prezent. 

Ca atare, scopul lucrării a devenit ceva mai dificil: şi anume, 
a înţelege de ce antisemiţii români preferă argumentele cultu- 
rale în dauna celor rasiale. Pentru aceasta, analiza ar fi putut 
să se oprească asupra elementelor exterioare antisemitismului 
şi rasismului, asupra unor elemente ale specificului autohton 
al vremii, destul de cunoscute, care ar fi limitat discursul rasist 
sau cel rasial antisemit, să zicem din afară. Am ales, în schimb, 
să mă concentrez asupra elementelor mai puţin cunoscute, 
care au limitat dinăuntru aria discursului rasist sau a celui 
rasial antisemit. Cu alte cuvinte, am urmărit condiţiile interne 
de posibilitate ale unui antisemitism rasial, încercând să înţe- 
leg limitările venite tocmai din zonele în care această orientare 
putea să se producă. Analiza a avut ca obiective (1) înțelegerea 
factorilor care au făcut ca distincţiile culturale să pară a fi su- 
ficiente, pentru a nu complica discursul antisemit cu elemente 
rasiste, (2) înțelegerea factorilor care au contribuit la relativa 
detaşare a subiecţilor analizați față de discursul rasist şi (3) în- 
țelegerea factorilor care au generat anumite opțiuni strategice 
ale respectivilor, opţiuni care au împiedicat buna colaborare 
cu rasismul european, în special cu cel german. 

(1) Am identificat mai mulți factori care ar fi putut da câştig 
de cauză criteriilor culturale: (a) Faptul că, după Congresul de 
la Berlin, distincţia religioasă a fost, pe de o parte, întărită de 
distincția dintre non-cetăţeni și cetățeni, iar, pe de altă parte, 
a fost consolidată prin descurajarea oportunității convertirilor, 

prin înlocuirea criteriilor de excludere religioase cu criterii 
formulate în limbaj universalist. (b) Faptul că producătorii 
timpurii de discurs xenofob, precum Mihai Eminescu, au 
descris „evreitatea” în termeni preponderent culturaliști; 
iar calitatea tehnică a textelor, imaginaţia, forța de sugestie 
şi celebritatea postumă a „poetului naţional” au deschis un 
drum care închidea altele pentru epigonii antisemiţi ai po- 
etului, care, întâmplător, au constituit curentul dominant al 
antisemitismului românesc. (c) Faptul că, după 1918, evreii 
din provinciile alipite nu au avut timpul necesar să-şi dove- 
dească loialitatea față de tânăra cultură română, rămânând 
în imaginarul antisemit ca loiali culturilor rusă, maghiară și 
germană, a întărit de asemenea distincţia culturală, aceştia 
fiind percepuți ca suficient de străini. (d) Faptul că A. C. Cuza, 
personalitatea centrală a antisemitismului românesc, în elanul 
său sintetic, sub influenţa discursului eminescian şi incapabil 
să internalizeze determinismul biologic, plasează argumentele 
rasiale într-o poziție marginală, greu inteligibilă și inutiliza- 
bilă. (e) Faptul că publicul ţintă era mai pregătit să înțeleagă 
un discurs impregnat cu elemente tradiționale şi religioase a 
orientat propaganda antisemită spre această nişă de discurs — 
chiar şi în cazul ateilor de tinereţe precum A. C. Cuza. 

(2) Am identificat mai mulţi factori care ar fi putut contri- 
bui la relativa detaşare față de discursul rasist: (a) Faptul că, 
în literatura de specialitate, „rasa românească” era de cele mai 
multe ori prezentată ca inferioară „rasei maghiare, cu care 
existau vechi litigii în privinţa diferitelor tipuri de superiori- 
tăţi, i-a descurajat până şi pe cei mai dornici să îmbrățişeze 
discursul rasist să o facă cu foarte multă pasiune. (b) Faptul că 
eugeniştii din Cluj, care aveau cunoştinţele cele mai solide în 
privinţa determinismului biologic, au avut anumite suspiciuni 
în a se înfrăţi cu colegii de profil „de peste munţi” a avut ca 
urmare văduvirea discursului antisemit de suportul teoretic 
de ultimă oră. (c) Faptul că rasismul începe să fie contestat 
ştiinţific chiar şi în interiorul discursului care susține determi- 

nismul biologic a venit ca o confirmare a opţiunilor teoretice 
(şi nu numai) ale eugeniştilor noştri. 

(3) Am identificat mai mulţi factori potrivnici antisemi- 
tismului de tip rasist de provenienţă germană: (a) Faptul că 
eugeniştii din Cluj au fost recunoscători finanţărilor Fundaţiei 
Rockefeller, care avea o oarecare reţinere față de rasismul clasic 
şi antisemitism, a avut ca şi consecinţă o relativă auto-cenzură. 
(b) Faptul că eugeniştii din Cluj au încercat să menţină buna 
înţelegere cu PN-Ţ, partid cu o orientare mai democratică, a 
avut, de asemenea, ca efect auto-cenzura. (c) Faptul că ideo- 
logia hitleristă era văzută ca fiind livrată la pachet cu revizi- 
onismul a descurajat autorităţile administrative centrale în a 
adopta modelul, cel puţin atât timp cât mai era ceva de pierdut 
în fața revizionismului. 

Desigur, aceste ipoteze de lucru nu au aceeaşi greutate şi 
nu au acelaşi grad de complexitate. De aceea, spaţiul şi atenția 
alocate fiecăreia au fost diferite. În plus, multe dintre ipotezele 
de lucru au fost relativizate acolo unde relaţiile au fost mai 
complexe. Au existat şi alți factori, mai subiectivi, pe care 
nu i-am amintit decât trecător pe parcursul lucrării, cum ar 
fi originea etnică a Elenei Lupescu în raport cu opţiunile lui 
Carol al II-lea. Iar factorii identificaţi au avut influențe mai 
mult sau mai puţin semnificative la momentul respectiv. Am 
descoperit, de asemenea, factori care au avut o influenţă inver- 
să, contrazicându-mi impresia generală: (a) Cuvinte precum 
rasă, corcire şi degenerare apar la majoritatea autorilor, având 
diverse sensuri şi scopuri de utilizare. (b) Conceperea biologi- 
că a „românităţii”, în cazul eugeniștilor de la Cluj, ca singură 
bază solidă pentru drepturi asupra diverselor provincii şi ca 
singur temei al depăşirii diferențelor culturale provinciale. (c) 
Conceperea aproape biologică a fundamentelor cetăţeniei ca 
instrument de gestionare a „geometriei naționale, prin care 
înțeleg armonizarea preferinţei pentru teritorii cu preferința 
pentru o relativă omogenitate etnică. (d) Necesitatea de a 
administra apolitic, eficient şi uniform un cadru antisemit, 

apărută în contextul complex şi complicat al regimului au- 
toritar al lui Carol al II-lea, a produs o definiţie a evreităţii 
urmărind descendența de la momentul 1918. (e) La începutul 
războiului, mai exact după capitularea Franţei, discursul ofici- 
al se adaptează la discursul nazist. Însă și aceşti factori au fost 
nuanțaţi şi relativizaţi. Iar, per ansamblu, „rasismul românesc” 
de până la Al Doilea Război Mondial a avut o formă atât de 
atenuată şi de particularizată, încât a continuat, cu mici retu- 
şuri, să rămână un de-la-sine-înţeles şi în regimul comunist, 
cu care, strict ideologic vorbind, trebuia să fie incompatibil. 
Ca atare, antisemitismul românesc interbelic a avut o formă 
preponderent culturalistă, concentrându-se asupra limbii şi 
culturii naționale când se voia a se sublinia diferențele, asupra 
intereselor economice când se voia sublinierea „pericolului” 
şi asupra religiei şi numelui când se voia identificarea „ina- 
micului”. 


x 


Pentru urmărirea acestor obiective s-ar fi pretat mai multe 
metode. S-ar fi putut inventaria toate cărţile antisemite (scrise 
sau traduse) sau cele care ating subiecte similare pentru a 
pondera argumentele rasiale cu cele culturale, în funcţie de 
numărul acestora şi de tirajul lucrărilor. Însă volumul mare 
de timp înghiţit de o astfel de activitate nu putea fi justificat 
prin rezultate obținute, oricât de ştiinţifice ar părea. Deoarece, 
aşa cum remarcă Robert Darnton într-o ușoară critică asupra 
„şcolii de la Annales”, textele nu trebuie numărate, ci trebuie 
citite.'* Cu alte cuvinte, e nevoie de o pătrundere în intimitatea 
discursului prin tratarea, de exemplu, a unei broşuri ordinare 
cu atenţia pe care o merită un tratat respectabil. Or, pentru 
a face fezabil un asemenea demers, este necesară o decupare 
a unor „eşantioane” reprezentative discursiv. Norocul istori- 
cilor, similar uneori cu cel al filosofilor, este că evenimentele 


13 Robert Darnton, Marele masacru al pisicii și alte episoade din isto- 


ria culturală a Franţei, Editura Polirom, laşi, 2000, p. 222. 

odată trecute lasă urme, iar discursurile reprezentative la un 
moment dat pot fi identificate prin referirile la acestea, care se 
fac ulterior. Astfel, pot rămâne pe seama intuiţiei doar câteva 
mici semne de întrebare; şi anume, dacă influenţa s-a datorat 
mijloacelor tehnice de promovare, perseverenţei şi altor fac- 
tori conjuncturali sau calității discursului. Însă răspunsul la 
aceste întrebări este adeseori destul de facil, doar că nu poate 
fi dovedit „ştiinţific, adevărul fiind girat de plauzibilitatea 
textului şi respectabilitatea autorului. 

Din punct de vedere metodologic, am folosit ca instrumen- 
te analiza funcțională, urmărind funcţia (rolul) argumentelor 
analizate în ansamblul sistemului ideatic din care fac parte, 
precum şi funcţia pe care puteau să o îndeplinească în contex- 
tul general. De asemenea, am folosit analiza post-structura- 
listă, urmărind opţiunile strategice din interiorul câmpurilor, 
raporturile şi efectele de putere care au condiţionat acțiunea 
subiecților, poziţia în câmp a respectivilor producători de 
discurs, mijloacele de care au făcut uz în mod conştient sau in- 
tuitiv pentru distribuţia ideologiei şi metodele care au generat 
efecte de adevăr şi producerea de consensuri. Per ansamblu, 
am folosit metoda interpretativistă combinată cu citarea ironi- 
că, înglobând discursul „nativilor” în discursul analizei pentru 
a-i face să spună ceea ce doreau ei să spună, însă fără efectele 
de adevăr pe care le-au avut în vedere, alăturând contexte di- 
ferite şi lăsând personajele să se contrazică sau să spună ceea 
ce ar fi preferat să ascundă. În acest sens, am aranjat pe întreg 
parcursul lucrării diverse clarificări teoretice şi conceptuale, 
plasări în contexte mai largi (temporale şi spaţiale), perspec- 
tive şi mize pe care respectivii le-au trecut sub tăcere sau doar 
le-au ignorat. Consider utile astfel de digresiuni, deoarece 
stau la baza interpretării, creând o tensiune prin formularea 
explicită a ceea ce poate fi înțeles astăzi sau a ceea ce probabil 
aveau de suportat cei care constituiau obiectul discursurilor 
analizate şi ceea ce probabil înțelegeau producătorii sau des- 
tinatarii discursurilor respective. Iar când întâlnim diferenţe 

majore, putem vedea cum aceleaşi cuvinte sau formule trimit 
la relaţii logice diferite, la aşteptări şi presupoziţii diferite sau 
reflectă stocul de cunoştinţe, metodele de operaționalizare 
a respectivelor cunoştinţe, ori revelează practicile sociale cu 
mize simbolice, economice sau politice. 

Instrumentele şi metodele au fost tratate ca atare, fără a fi 
folosite programatic și sistematic. După utilitate, au fost fo- 
losite alternativ sau concomitent, iar, unde a fost posibil, am 
preferat descrierea. Totuşi, nu am urmărit ceea ce se numeşte 
„neutralitate”, lăsând la vedere opţiunile personale şi atitudi- 
nile inevitabil politice asupra subiectelor tratate. Deoarece, de 
multe ori, dezideratul neutralității nu poate decât să dăuneze, 
ocultând inevitabila perspectivă a autorului, fie şi numai prin 
atenţia selectoare care tratează anumite subiecte şi aspecte 
dintr-o problemă. Deşi neutralitatea poate asigura durabilita- 
tea formulărilor unui text. 


x 


Pornind de la aceste considerente metodologice, am 
concentrat atenţia analizei asupra resurselor teoretice şi a 
modului practic de funcţionare a (1) discursului politic, a (2) 
discursului ştiinţific şi a (3) discursului juridic, urmărind pro- 
ducătorii majori (influenţi), care ar fi putut avea vreo influență 
în privinţa caracterului rasial sau cultural al antisemitismului 
românesc. Întâmplarea istorică a făcut ca cele trei discursuri 
să se polarizeze în centrele provinciale Iaşi, Cluj şi Bucureşti, 
astfel încât influența procesului de unificare asupra devenirii 
antisemitismului a apărut în mod implicit. 

(1) Antisemitism la Iaşi. O analiză a discursului politic. În 
această parte, analiza se concentrează asupra activităţii de pro- 
fil a antisemitului ieşean A. C. Cuza, cea mai reprezentativă 
personalitate din domeniu, deoarece, pe de o parte, a avut o 
activitate longevivă în care influenţa lui s-a făcut simțită prin 
îndoctrinarea sistematică, realizată prin intermediul rolului 
de profesor la Universitatea din Iaşi şi prin intermediul nu- 

meroaselor texte produse, iar, pe de altă parte, influența lui 
s-a făcut simțită prin exemplul practic al politicii lui, la fel de 
constante și longevive. În acest din urmă sens, trebuie menţio- 
nat faptul că A. C. Cuza a fost părtaş la producerea majorității 
semnificative a partidelor extremiste din perioada interbelică, 
prin fuziune sau prin diviziune, în general în calitate de lider 
(cel puţin spiritual). A. C. Cuza a constituit un fel de pol al 
dreptei extreme româneşti sau cel puţin un punct de referință 
faţă de care se poziţionau restul concurenţilor, fie că îl consi- 
derau prea radical, fie că îl considerau destul de moderat sau 
ineficace. 

(2) Rasism la Cluj. O analiză a discursului ştiinţific. Această 
parte analizează cea mai semnificativă producție ştiinţifică 
românească privind determinismul biologic. Cea mai semni- 
ficativă mişcare în acest sens a fost mişcarea clujeană, de unde 
a iradiat în special la Bucureşti, însă fără să atingă un nivel si- 
milar. Analiza se concentrează asupra opţiunilor strategice de 
natură teoretică, politică şi economică ale lui Iuliu Moldovan 
privind dezvoltarea teoretică şi implementarea practică a 
eugeniei în România. De asemenea, un loc important îl are 
analiza relaţiei (doctrinare) a acestuia cu micii dizidenţi ai 
doctrinei, cu extremistul Iordache Făcăoaru în principal, şi 
cu oscilanții Ovidiu Comşia, Petre Râmneanţu şi Gheorghe 
Vornica, aceștia din urmă aducând doar câteva accente sau 
nuanţe, tensiunea ideologică fiind mai puţin intensă. 

(3) Administrație la București. O analiză a discursului 
juridic. Această parte analizează chestiunea cetăţeniei, guver- 
nată într-o măsură semnificativă de principiul jus sanguinis, 
chestiune văzută ca principal instrument de gestiune etnică. 
Pătrunzând oarecum în intimitatea discursului juridic, în 
practica zilnică, surprinsă în diverse sentinţe, comentarii, re- 
comandări şi regulamente de aplicare, analiza se concentrează 
cu precădere asupra tensiunii create de scurta guvernare Goga 
pentru administrația din timpul regimului autoritar de la 
sfârşitul domniei lui Carol al II-lea. 

1.2. Stadiul cercetărilor. Eugenie, rasism şi 
antisemitism 


Pe plan internaţional, studiul antisemitismului de tip rasist 
sau, altfel spus, studiul privind aportul determinismului biolo- 
gic la fundamentarea şi redesenarea antisemitismului a fost şi 
continuă să fie o problemă interdisciplinară, cu o bibliografie 
în continuă creştere. Filosofi, sociologi, antropologi, istorici, 
politologi şi psihologi au încercat, pornind de la instrumentele 
specifice domeniului, să facă inteligibil fenomenul care a pro- 
dus genocidul cunoscut sub numele de Holocaust sau Shoah. 
Proporţiile inimaginabile şi maniera „de lucru” a naziștilor, 
care au contribuit la transformarea tragediilor în statistică, au 
pus sub semnul întrebării fundamentele înţelegerii condiţiei 
umane şi, în rândul teologilor, a divinității. Cu alte cuvinte, 
se poate spune că nazismul a avut şi consecinţe teoretice, 
sensibilizând criticismul european în privința nocivității unor 
chestiuni care adeseori apăreau, sau încă apar, ca benigne. 
Potrivit lui Robert Wistrich, chiar și în rândul intelectualilor 
de azi, antisemitismul devine adeseori inteligibil doar „dacă 
îmbracă uniforma nazistă”. 

O prezentare a diverselor contribuţii pentru lămurirea 
problemei, cu realizările şi neajunsurile lor, ar însemna o 
cercetare în sine. Doar proiectul bibliografic al Centrului 
Internaţional pentru Studiul Antisemitismului însumează 
munca unor întregi echipe, pe o lungă perioadă de timp.” De 


19 Robert S. Wistrich, „Antisemitism in Europe Today. Address to the 
Organisation for Security and Cooperation in Europe (OECD), 
în Antisemitism International, An Annual Research Journal of the 
Vidal Sasson International Center for the Study of Antisemitism, 
2003, p. 64. 

% Susan Sarah Cohen (ed.), Antisemitism: An Annotated Bibliography 
Description, Vols. 1-19 (1984-2002). Munich: K.G. Saur, 1987-200; 
Rena R. Auerbach (ed.), `The Jewish Question in German-Speaking 
Countries, 1849-1914: A Bibliography. New York: Garland, 1994. 

asemenea, dată fiind interdisciplinaritatea, avem de-a face cu 
stadii ale cercetărilor. De aceea, am ales o abordare a stadiului 
cercetărilor, care, pe de o parte, înseamnă mai puţin decât 
„stadiul cercetărilor” iar, pe de altă parte, înseamnă mai mult 
decât atât, deoarece încorporează diversele contribuţii într-o 
teorie proprie privind natura antisemitismului. Autorii au fost 
aleşi după criteriul renumelui interdisciplinar şi după criteriul 
utilității în construirea unei teorii solide. Datorită deformaţiei 
profesionale, am făcut abstracție de abordările care au în vedere 
„sufletul”, concentrându-mă asupra a ceea ce Emil Durkheim 
numea „fapte sociale”. Totuşi, în pofida ironiei lui Durkheim, 
care declara că „ori de câte ori găsim o explicaţie psihologică a 
unui fenomen social, putem fi siguri că aceasta este eronată”?!, 
am folosit expresii precum „context emoţional”. 


x 


Am încercat să trasez, pe scurt, condiţiile în care s-au miş- 
cat şi împletit eugenia, rasismul şi antisemitismul, în scopul 
de a creiona cadrul general şi de a realiza câteva clarificări 
conceptuale şi teoretice pentru înţelegerea contextului par- 
ticular românesc. Zona de interes a constat în găsirea resur- 
selor teoretice ale antisemitismului și în urmărirea efectelor 
diverselor simbioze. Însă, cel puţin în cazul de față, dat fiind 
faptul că abordările teoretice sunt mai degrabă prescriptive 
decât descriptive şi simțul comun se împletește atât de firesc 
cu marea teorie, delimitarea foarte clară între teorie şi practică 
este destul de problematică. Chiar şi în general este dificil de 
apreciat dacă practicile se legitimează ulterior prin teorii sau 
dacă teoriile deschid sau lărgesc drumul unor practici. Ceea 
ce se poate spune cu siguranţă este că atât teoriile (doctrinele 
sau ideologiile conştient construite) bine promovate (eventual 


"Emil Durkheim, apud Stanley R. Barrett, Antropology: A Students 
Guide to Theory and Method, University of Toronto Press, 1998, p. 
33. 

instituţionalizate), cât şi „practicile vecine”? condiționează 
practicile unui grup sau ale unui individ. De asemenea, eveni- 
mentele (cu întreg hazardul acestora) şi memoria (ideologică 
ori ba) a evenimentelor creează nişte decupaje pe care istoricul 
trebuie să le aibă în vedere atunci când încearcă să reconstituie 
cadrul de condiționări în care „nativii” acționau liber - sau 
altfel spus, să reconstituie „gramatica”? libertăţii. 


x 


Din punct de vedere teoretic, rasismul european interbelic şi 
eugenia sunt două feţe ale aceleiaşi monede care circulă între 
ştiinţă şi politică. Cele două doctrine politico-ştiinţifice sunt 
greu (şi poate inutil) de despărţit. Singurul beneficiu al unei 
eventuale disocieri ar fi unul politic, care ar sublinia mai de- 
grabă deosebirile decât asemănările dintre eugenia din „lumea 
anglo-saxonă liberală” şi „rasismul totalitar nazist” — în cadrul 
căruia eugenia ar fi doar un compromis făcut modei acade- 
mice. Totuşi, este greu de trecut peste fundamentul comun: 
discriminarea după origine şi instrumentalizarea reproducerii 
umane întru producerea unei populaţii viitoare „mai bune”. 
Prin „mai bune” trebuie să înțelegem „prestabilite”. Din acest 
punct de vedere, putem spune că rasismul este varianta „cul- 
turalizată” a eugeniei, deoarece biologia rasismului este mai 
impregnată de elemente culturale din domeniul etnicității. 

Dacă urmărim originile, aceste asemănări au ca punct de 
plecare coincidenţa istorică a revoluţiei biologice din care s-a 
născut darwinismul social şi punerea în discuţie a problemei 
sclaviei pe continentul american.” Poate fi doar o coincidenţă, 
însă e o coincidenţă interesantă faptul că atenția acordată 
reproducerii individuale s-a amplificat în momentul în care 


2 Paul Veyne, Cum se scrie istoria, Editura Meridiane, Bucureşti, 
1999, p. 391. 

% Ibidem, p. 383. 

Michael D. Biddiss, „Gobineau and the Origins of European Rac- 

ism”, în Race and Class, (7) 1966, p. 258. 

reproducerea grupurilor devenise un subiect de dezbatere. 
Diferenţa, oarecum nesemnificativă, a constat în faptul că 
europenii săraci, care erau vizaţi de către adepţii noii biolo- 
gii, nu aveau un marker de culoare, spre deosebire de cei din 
America. Cu toate acestea, în discuţiile referitoare la abolirea 
sclaviei, s-au auzit voci care vorbeau despre condiția mult 
mai precară a muncitorilor-sclavi din Europa, care, spre de- 
osebire de cei americani, trebuiau să-şi asigure singuri hrana 
şi adăpostul. De asemenea, fenomenul imigrației, facilitat de 
noile mijloace de transport, colonizarea europeană intensivă a 
celorlalte continente și integrarea economică mondială” pun 
problema justificării dublului standard aplicat după originea 
europeană sau non-europeană a cetăţenilor noii lumi fluide. 
Chiar şi Franţa, „patria universalismului”, apelează la criteriul 
originii atunci când criteriile culturale (religioase şi lingvisti- 
ce) sunt incapabile să facă distincţia între cetăţenii francezi şi 
semi-cetăţenii „supuşi ai autorităţii franceze””. 

Dacă urmărim mai degrabă difuziunea decât originile, 
ajungem la un rezultat similar, deoarece, datorită polemicilor 
cu proaspăt detronata regină a cunoaşterii (teologia), biologia 
propusă de Charles Darwin (1809-1882) a intrat adânc în 
conștiința publicului. Probabil că succesul lui Darwin, inclu- 
siv în biologie, a fost asigurat de ceea ce a circulat sub numele 
de „darwinism', graţie unor polemiști precum Thomas H. 
Huxley (1825-1895), unor autori de bestseller-uri precum 
Ernst Haeckel (1834-1919) sau a unor filosofi precum Herbert 
Spencer (1820 -1903). Pe de o parte, polemica lui Huxley a 
făcut respectabilă figura omului de ştiinţă”, iar pe de altă par- 


% Eric Hobsbawm, Era capitalului, Editura Cartier, Chişinău, 2002, 

Gerard Noiriel, „Cetăţeanul” în Ute Frevert, Heinz-Gerhard Haupt 
(eds.), Omul secolului al XIX-lea, Editura Polirom, Iaşi, 2002, pp. 
184-185. 

Kevin N. Laland and Gillian R. Brown, Sense and Nonsense, Evolu- 
tionary Perspectives on Human Behaviour, Oxford University Press, 
2002, p. 30. 

te, „ştiinţa polemică”% a lui Haeckel a devenit sursa de bază a 
cunoştinţelor generale despre darwinism.” De exemplu, doar 
ediția germană a mult tradusei opere a lui Haeckel, Enigmele 
universului (1895-1899), s-a vândut în peste 400.000 de 
exemplare între 1900-1914%. Iar acest succes nu a fost un caz 
singular. Cât despre Herbert Spencer, deşi era luat peste picior 
în lumea filosofilor (de exemplu Nietzsche), acesta a contri- 
buit, prin spiritul său sistemic şi integrator, la transformarea 
evoluţionismului în bază de pornire pentru orice discuţie 
ştiinţifică a epocii sale. Mai mult, implicându-se în dispute- 
le politice, prin vehemenţa sa împotriva oricăror forme de 
asistență socială, a devenit un partizan al cinismului legitimat 
ştiinţific.” În dialogul bilateral profitabil cu Darwin, Spencer 
a oferit formula de succes: supraviețuirea celui mai adaptat. 

Totuşi, dacă dorim să găsim în Darwin un centru al di- 
fuziunii ideologiei rasiste, nu vom reuşi — chiar dacă îi luăm 
în calcul și pe promotorii săi mai sus menţionaţi. Deoarece 
Darwin nu a fost nici primul, nici cel mai important pro- 
motor al acestor idei. A fost mai degrabă un nume celebru 
numai bun de utilizat, un moment de cotitură, un moment 
în care prejudecățile şi interesele de clasă au devenit judecăți 
ştiinţifice. 

Traseul acestor idei prin biologie dezvăluie ceea ce 
Andre Pichot numeşte „darwinizarea societății” occidentale 
începând cu secolul al XIX-lea. Așa cum observase Marx, 
biologia a preluat (ca analogii) idei și teme folosite anterior 
în ştiinţele sociale (de la Malthus la Hobbes), care, ulterior, 
s-au reîntors biologizate în ştiinţele sociale, încununate cu un 

fel de aură științifică”. Cu această ocazie, ceea ce trecea drept 
firesc din vocabularul ideilor de-a gata, va trece drept natural. 
Eugenia, fiind cea mai respectabilă direcţie a acestui curent, 
a girat cu autoritatea sa ştiinţifică o serie de „temeri sociale şi 
panici morale”*, pătrunzând în zonele în care alte produse ale 
bio-sociologiei întâlneau reticențe. Potrivit logicii armoniei, 
eugenia urma să umple spaţiul gol din arborele cunoașterii 
creat între biologie şi sociologie; de exemplu, sociologii tim- 
purii britanici îşi imaginau sociologia ca o suprastructură care 
trebuie ridicată pe solidele fundamente biologice oferite de 
eugenie”. 

Aşadar, dacă ne referim în mod de-contextualizat la 
Darwin, vom găsi doar idei implicite și câteva fraze mai ex- 
travagante neutralizate de dubii serioase. În pofida faptului că 
vedea în orice formă de asistență medicală sau socială o sursă 
a degenerării rasei”, Darwin considera că neglijarea celor 
slabi sau neajutoraţi ar plăti cu certe şi mari suferințe pentru 
prezent un, mai mult sau mai puţin probabil, beneficiu pentru 
viitor." 

Însă, plasat corect în context, situaţia se schimbă, datorită 
dialogului fructuos de idei avute cu contemporanii săi, în 
special cu Francis Galton (1822-1911) şi Alfred R. Wallace 
(1823-1913).Prin lucrarea The Descent of Man and Selection 
in Relation to Sex (1871), Darwin a asimilat în „biologia” 
sa o serie de elemente „eugeniste” din gândirea vărului său, 

Francis Galton.” Prin acest dialog, un nume girează un altul, 
dând ideilor mai multă forță. Îngrijorările lui Galton privitoa- 
re la înmulţirea şi vigoarea „inferiorilor” sunt internalizate de 
Darwin şi explicate ca fiind urmare a faptului că nepăsarea îi 
face pe defavorizații social să devină favorizați ai sorții, rasele 
inferioare tinzând să le înlocuiască pe cele superioare tocmai 
datorită defectelor morale care favorizează căsătoriile timpurii 
şi fecundările masive.” Francis Galton a îndrăznit să meargă 
ceva mai departe, atât teoretic cât şi instituțional. Precauţia 
lui Galton se referea doar la „excesul de zel”* care ar fi putut 
discredita demersul eugenic. Devenit celebru datorită familiei 
sale ilustre, Galton reuşeşte să impună mediului academic o 
nouă disciplină - eugenia. După 1865, Galton şi-a dedicat 
întreaga viață noii ştiinţe, al cărei nume l-a inventat în 1883.* 
Din punct de vedere instituțional, putem menţiona faptul că a 
adunat entuziaştii noii discipline în cadrul Eugenics Education 
Society (1907), deoarece era conştient şi frustrat de lentoarea 
cu care ideile îşi croiesc drum spre „mintea oamenilor de 
rând”. Din punct de vedere teoretic, Galton l-a depășit în 
extravaganţă pe Darwin până într-acolo încât guvernul brita- 
nic a fost uluit la auzul unor propuneri derivate din principiile 
galtoniene care, traduse în limbajul politic, însemnau „redis- 
tribuirea bogăției de la săraci la bogaţi”. Prin măsurile nega- 
tive, care vizau descurajarea înmulțirii „disgenicilor”, şi prin 
măsurile pozitive, care încurajau înmulțirea „eugenicilor”, 
eugenia se voia a fi o știință aplicată, având ca obiect studierea 

26 
şi „ameliorarea stocului genetic”*, ştiinţa care avea în vedere 
„toate influenţele care îmbunătăţesc calităţile înnăscute ale 
rasei”. În aceeaşi ordine de idei, Alfred R. Wallace, cel care a 
formulat concomitent cu Darwin o teorie similară, a introdus, 
precum Galton, o serie de idei care au dat accente extrava- 
gante darwinismului. Wallace, dorind să „culturalizeze” şi să 
elimine accentele eventual „imorale” ale doctrinei lui Darwin, 
sublinia importanţa altruismului în evoluţia grupului cultural. 
Prin altruism, fiecare individ, indiferent de „valoare” trebuia 
să-şi găsească „locul” său de utilitate socială în grupul din care 
făcea parte. Pe această portiță a intrat în istorie acea știință 
hibridă numită uneori sociobiologie, alteori biosociologie — 
sau purtând alte nume mai mult sau mai puţin ezoterice; în 
România, N. C. Paulescu și-a botezat lucrările de acest gen „fi- 
ziologie filosofică”. Altruismul a fost conceptul care a asigurat 
rațiunea de a exista acestui mod de problematizare, deoarece 
abia prin altruism a putut fi fundamentată conceptual o soci- 
etate pe baze biologice compatibile cu concurența şi selecția“. 
Şi, tot prin acesta, lupta pentru supraviețuire putea depăși 
lumea fizicului, pătrunzând în lumea grupurilor culturale — 
iar cooperarea trebuia să asigure succesul grupului altruist, 
eliminând „rasele inferioare”*, adică mai puţin altruiste. 
„Darwinismul social” rezultat din acest dialog multiplu 
a fost un mix ştiințifico-popular care avea în centru ideea 
spenceriană a „supravieţuirii celui mai adaptat” și chestiunea 
„selecției naturale”. Aceasta din urmă a fost punctul central 
al teoriilor reunite sub numele de „darwinism, fiind singurul 
punct asupra căruia toate cădeau de acord şi singurul care a 
fost exportat cu succes în alte discipline”. În plus, darwinis- 

mul pune punct dezbaterilor referitoare la originea şi viitorul 
raselor.“ Fie că erau adepţi ai monogenezei (divină ori ba) sau 
ai poligenezei, fie că erau preocupaţi de puritate, fie că vedeau 
puritatea ca improbabilă, pornind de la milioanele de stră- 
moşi ai fiecărui individ, după Darwin, socio-biologii încep să 
dea dreptate zootehniștilor: rasa pură (sau noua specie de om) 
poate fi obținută prin continuă selecție întru modelul dorit. 
În acest sens, afirmaţia lui Huston Stewart Chamberlain, pe 
care Leon Poliakov o prezintă ca motto pentru chestiuni mai 
mult sau mai puţin mitologice, era cât se poate de ştiinţifică la 
vremea respectivă: „la urma urmelor, chiar dacă s-ar dovedi 
că în trecut n-a existat niciodată vreo rasă ariană, noi vrem 
să existe una în viitor: iată punctul de vedere decisiv pentru 
oamenii de acțiune”. Din această perspectivă, am putea trage 
concluzia că fundamentele rasismului ştiinţific se regăsesc mai 
degrabă în „darwinism” decât în „gobinism”, acesta din urmă 
fiind apreciat de către rasişti mai degrabă pentru postularea 
inegalității decât pentru forma în care a postulat-o.* Gobineau 
şi rasiştii cu pregătire preponderent literară „s-au învechit’, 
rămânând a fi apreciaţi doar în calitate de fondatori, însă 
argumentele lor, care păreau chiar şi pentru rasişti „tot atât 
de hazardate ca şi ale adversarilor lor””, trebuiau să lase locul 
unor argumente ştiințificizate, greu de combătut şi uşor de 
rearanjat dacă erau descoperite eventuale scăpări argumen- 
tative. În plus, dacă părăsim teritoriul notorietății postume, 

în care atât Darwin cât şi Gobineau apar ca figuri dominante 
ale secolului al XIX-lea, realitatea sociologică apare puţin 
surprinzătoare. Adică, nu gobinismul, ci darwinismul a fost 
suportul teoretic fundamental al rasismului european, deoa- 
rece „părintele rasismului”, Arthur de Gobineau (1816-1882), 
nu prea a fost citit sau, cel puţin, cumpărat. Între 1853-1855, 
eseul lui Gobineau a avut un tiraj de 500 de exemplare. De 
asemenea, ediția germană şi-a găsit cu greu editor: după patru 
ani de eforturi ale Gobineau- Vereiningung, eseul a fost publicat 
în 1897, dar nu s-au vândut decât 4.000 de exemplare până în 
19345. În schimb, aşa cum am arătat, darwinismul s-a vândut 
bine, iar eugenismul a fost prolific. De exemplu, în domeniul 
eugeniei s-au scris circa 7.500 de cărți şi studii până în 1915, 
iar majoritatea medicilor au îmbrățișat, cel puțin parţial, noua 
„religie”*. Ann Oakley susţine că, între 1910-1960, în Marea 
Britanie, aproape orice personalitate relativ cunoscută, de la 
medici la biologi, poate fi regăsită printre membrii mişcării 
eugenice”. 

În acest orizont, vulgarizatori mediocri, precum bibliote- 
carul Georges Vacher de Lapouge, oameni de litere mai mult 
sau mai puţin rafinaţi, precum Arthur de Gobineau şi somități 
academice, respectabile şi în acelaşi timp populare, precum 
Ernst Haeckel, Ludwig Gumplowicz sau Francis Galton 
produc (din raţiuni variate) un corpus de texte care devine 
spre sfârşitul secolului al XIX-lea un fel de bibliografie obli- 
gatorie pentru orice abordare (elevată) politică sau teoretică 
a problemei inegalității. Totuşi, atât rasismul cât şi eugenia, ca 
doctrine de sinteză (mai mult sau mai puţin eclectice), nu s-au 
limitat la dezvoltarea darwinismului social, ci au împrumutat 
din gândirea secolului al XIX-lea, de la frenologie la literatură 
comparată, tot ceea ce nu punea în discuţie fundamentul, şi 
anume că producerea unei populaţii viitoare „mai bune” este 

posibilă, dezirabilă și chiar etică. Folosindu-se de această 
ştiinţă marginală, predată uneori sub acoperirea unor ştiinţe 
precum economia, sociologia sau psihologia (forțând puțin 
curricula), iar alteori ca ştiinţă propriu-zisă, deloc marginală, 
sub denumirea de eugenie sau antropologie“, antisemitismul 
şi-a lustruit fundamentele teoretice. 

Cea mai completă (dezinhibată şi radicală) legătură dintre 
eugenie, rasism şi antisemitism s-a realizat în Germania după 
Primul Război Mondial, unde s-au întâlnit o serie de condiţii 
favorabile. În primul rând, această nedisimulare dezinhibată a 
avut drept condiţie de posibilitate sentimentul de sinceritate 
cinică de după Pacea de la Versailles; deoarece, mai vizibil 
decât în cazul altor păci, cel puţin pentru învinși, „pacea 
aceasta înseamnă o continuare a războiului cu alte mijloace”. 
Cu alte cuvinte, avem de a face cu o abandonare a discursului 
universalist în favoarea a ceea ce Foucault numeşte „discurs 
despre război înţeles ca relație socială permanentă, ca fundal 
de neşters al tuturor raporturilor şi al tuturor instituţiilor de 
putere”. De aici şi tendința de utilizare (mai degrabă practică 
decât critică) a unor filosofi precum Nietzsche şi Marx, de aici 
şi cultul pentru personalități precum Napoleon”, care şi-au 
impus voinţa. Ca să nu mai vorbim de darwinism, care se simte 
extrem de confortabil într-un asemenea context emoţional. Se 

poate observa că vulgarizarea criticii secolului XIX a fost bine 
internalizată, tinzând să devină acţiune, aparent cu cărțile pe 
față (chiar şi în cazul „blufului”), în contextul sentimentului de 
prăbuşire generală, de amurg al civilizaţiei şi de război difuz, 
eventual civil. S-ar putea spune că noua violenţă a discursului 
politic se datorează, pe de o parte, extinderii procesului de de- 
mocratizare, deoarece această „tonalitate acută” echivalează 
cu un plus de sinceritate pentru masele de alegători, iar, pe de 
altă parte, se datorează integrării treptate a criticii în acțiune 
(cu acelaşi efect de sinceritate) deoarece „naivităţile şi tensiu- 
nile volitive dintr-un strat cultural dominant s-au consumat 
prin procese de învăţare strategice“. Peter Sloterdijk remarcă 
faptul că „tiparele de gândire real-politice”* au pătruns „până 
jos, la omul de pe stradă", determinând o acceptare cinică 
„a cruzimilor necesare”** în majoritatea domeniilor aflate în 
conexiune cu acțiunea. 

În al doilea rând, aspectul radical, urgent și violent se 
datorează contextului socio-economic. Şi anume, dezastrele 
economico-sociale şi sanitare de după Primul Război Mondial 
(adică o creştere a nevoilor de asistenţă într-un context econo- 
mic mult mai sărac) au generat numeroase discuţii şi soluții 
referitoare la prevenirea colapsului poporului german“, mai 
ales în cazul profesiunilor libere aflate în contact cu aparatul 
de stat (medici şi avocaţi). În asemenea condiţii, deja critica- 
tele concepte „umanitate” şi „bunăvoinţă” au lăsat locul unor 
concepte „mai adecvate” noii situaţii. 

Imaginea se completează dacă adăugăm tradiţiile ştiinţifice 
(antropologia fizică, rasismul şi social-darwinismul), juridice 
(principiul jus sanguinis guverna chestiunea cetăţeniei într-o 

măsură mai mare decât în Occident“) şi popular-politice 
(pangermanismul şi antisemitismul). În plus, antisemitismul 
era răspunsul curent la chestiunile sociale pentru dreapta 
central-europeană. Folosind formula austriacului Ferdinand 
Kronawetter, putem spune că antisemitismul era socialismul 
imbecililor”. Acesta este poate motivul pentru care stânga, cel 
puţin în zonele germane, s-a poziționat ca adversar al antise- 
mitismului. Potrivit lui Norbert Elias, socialiștii germani au 
luptat cu antisemitismul nu din sentimente de prietenie pen- 
tru evrei, ci din opoziţie faţă de dreapta care promova această 
ideologie“. Deoarece mulți socialişti pragmatici vedeau în 
astfel de agitaţiuni o încercare a dreptei de a „fura” electoratul 
stângii prin ademenirea cu un soi de socialism feudal reacţi- 
onar cu iz revoluţionar”. Însă trecut prin evoluţionism, care 
era limbajul epocii şi prin eugenie, care era limbajul ştiinţei, 
aspectul „imbecilizant” se poate estompa. Au existat numeroși 
socialişti, unii dintre ei celebri, precum Karl Kautsky, care au 
căzut în capcana eugeniei. Asemeni unor feministe, aceştia au 
văzut în eugenie un mijloc de a îmbunătăți asistența socială 
sau, cel puţin, de a orienta interesul opiniei publice în această 
direcţie, în pofida violenţei simbolice a acestui discurs care 
submina principiul egalității. 

Sub numele de igienă a rasei, eugenia, rasismul și an- 
tisemitismul şi-au găsit, ca nicăieri altundeva, împlinirea 
în Germania lui Hitler sterilizând persoanele „rasialmente 

incorecte”” cu aceeași ușurință cu care în ţările „democratice” 
erau sterilizați doar bolnavii şi săracii. Procesul a început în 
1937” cu sterilizarea metişilor rezultați din întâlnirile trupe- 
lor franco-africane cu indigenele, cu ocazia Primului Război 
Mondial. Apoi au fost luaţi în vizor pentru sterilizare romii. 
lar odată cu începerea războiului, considerentele de economie 
(timp şi bani) au dat câştig de cauză „eutanasiei, ca metodă 
mai urgentă şi mai eficientă decât sterilizarea: evrei, romi, 
comuniști şi bolnavi (aceştia din urmă fără discriminare). 
Aceste crime au adus pe culmi nebănuite demografia aplicată, 
adică ceea ce naziștii numeau „biologie aplicată””?. Din această 
perspectivă, se poate observa că distincţia dintre eugenie şi 
rasism a apărut mai degrabă din considerente „politice” (geo- 
politice) decât „teoretice” (biopolitice), cauza principală fiind 
opţiunile de alianță din timpul celor două războaie mondiale. 
Dacă după Primul Război Mondial, eugeniştii americani sau 
britanici au simţit nevoia să se distanţeze de ştiinţa care i-a 
servit politicii lui Wilhelm al II-lea”, după cel de-al Doilea 
Război Mondial, eugeniştii „democratici” au fost nevoiţi să 
se debaraseze de imaginea demonizată a eugeniei germane”. 
Din acest moment, pentru opinia publică, „eugenia” a devenit 
la fel de compromiţătoare ca „eutanasia” nazistă. 

Este adevărat că în literatura sociologică americană filo- 
eugenică sunt de găsit critici dure la adresa nordicismului încă 
din perioada interbelică, apărute ca o reacţie la propaganda 

germană din timpul Primului Război Mondial (şi după). Însă 
astfel de critici, chiar dacă se sprijină pe argumente împru- 
mutate din antropologia culturală de inspirație boasiană, sunt 
adeseori îndreptate doar spre „dogmatismul” şi „credulitatea”” 
sau spre excesul de „imaginaţie artistică ale rasismului 
clasic, fără a fi mai puţin rasiste în privința fundamentelor. 
De exemplu, sociologul Frank H. Hankins, marele critic al 
doctrinei nordiciste, vede ca superficială ierarhia între rasa 
ariană şi alte rase (inclusiv cea neagră) găsind genii şi imbecili 
pretutindeni. Autorul vede ca neştiințifică o ierarhie, însă 
bunul simţ şi ştiinţa eugenică nu îl lasă să vadă ca neştiinţifică 
ierarhizarea biologică în general. Astfel, rasele sunt „inegale” 
nu prin calitatea membrilor, ci prin numărul membrilor de 
calitate”. Un bun cititor de antropologie culturală (ca să nu 
spun un fin observator al socialului) ar interpreta diferența 
numerică pornind de la sistemul de învățământ, de la circula- 
ţia informaţiei culturale care produce membri „de calitate” sau 
s-ar abţine de la speculaţii (în dulcele stil pozitivist) în cazul în 
care nu există cercetări în această direcție. Astfel de abordări 
ne arată că nu poți fi culturalist şi biologist în acelaşi timp = şi 
că eugenia este acea formă de rasism acceptabilă pentru zonele 
mai puţin favorizate de discursul arianist sau poate fi văzută ca 
o curăţire a ştiinţei preocupată de fundamentarea „inegalității 
biologice”, o decongestionare de complicațiile explicative ale 
rasismului clasic.” 

Este la fel de adevărat faptul că, încă din perioada interbe- 
lică, numeroşi eugenişti britanici au văzut un pericol în mitul 
arian şi în „deviaţia” rasistă din eugenia germană. Însă la fel ca 
în cazul americanilor, critica lor se opreşte când este vorba de 
fundamentele rasiste sau de metodologia care orientează ana- 
liza spre sancţionarea metisajului sau a diferenţelor de spor 

demografic între albii merituoşi şi ceilalți — chestiuni pe care 
le împărtăşesc cu colegii lor germani”. Marea diferenţă între 
şcolile germane respectiv anglo-saxone a fost la nivelul practi- 
cii. Cadrul democratic a încetinit aplicabilitatea prescripţiilor 
noii ştiinţe. Iar în SUA, datorită federalismului, aplicabilitatea 
a fost inegală, lovindu-se de contexte şi voințe diferite de la stat 
la stat, eclipsând performanţele statului Virginia - inegalabile 
până la război, atât juridic cât şi practic. În plus, cercetătorii au 
constatat o aplecare spre antisemitism mai redusă şi o tradu- 
cere a chestiunii rasiste într-o chestiune a imigrației“. 

Relaţia de îngemănare teoretică dintre eugenie și rasism 
poate fi relevată mai uşor dacă o urmărim pe „teren neutru”, 
adică lăsând la o parte marii producători de discurs eugenist 
sau rasist (care ne-ar plasa în disputa liberalism cosmopolit 
versus totalitarism exclusivist), pentru a vedea ce se întâmplă 
în cazul micilor producători dintr-o ţară precum România, 
care gusta din toate. În perioada interbelică, s-a dezvoltat 
în Transilvania un curent academic în care tensiunea dintre 
eugenie şi rasism era prezentă. Pe de o parte, erau eugeniştii 
cu bibliografie americană de ultimă oră, care preferau să facă 
referire la Charles Benedict Davenport sau la Harry Hamilton 
Laughlin“, iar pe altă parte erau cei cu bibliografie europea- 
nă, care preferau orice, de la Arthur de Gobineau la Alfred 
Rosenberg. Dincolo de nuanțele bibliografice şi dogmatice, de 
opţiunile personale şi oportunitățile de carieră, toți eugeniştii 
clujeni i-au adoptat, retroactiv, ca părinți pe Charles Darwin, 
Gregor Mendel şi Francis Galton”. Această chestiune este 

dezvoltată în capitolul trei al prezentei teze, dezvăluind faptul 
că „incompatibilitățile” teoretice dintre eugenie şi rasism sunt 
adeseori doar expresia idiosincraziilor autorilor sau a strategi- 
ilor contextuale în privinţa alianțelor politice (pentru accesul 
la poziţii de decizie) şi economice (pentru accesul la fonduri). 


x 


Din punct de vedere practic, rasismul şi antisemitismul sunt 
două fețe ale aceleiaşi monede care circula între simţul comun 
şi politica oficială. Dacă în cazul teoriei am folosit preponde- 
rent o analiză difuzionistă, urmărind pe cât era posibil circu- 
laţia teoriilor rasiste, în cazul practicii voi folosi preponderent 
o analiză funcţională, dezvăluind tendinţa de conservare a 
structurilor, a raporturilor de putere în care sunt implicate ier- 
arhii şi privilegii precum şi tendinţa de adaptare (supraviețuire, 
după formula lui Levi-Strauss) a discursurilor de la un context 
la altul. Problema analizei practicilor în istorie constă în faptul 
că acestea pot fi urmărite doar prin simptomele lor sau prin 
obiectele care le „reifică privirii noastre”, adică prin textele 
şi prin evenimentele accesibile memoriei — de fapt, prin ceea 
ce poate fi numit memoria politică a evenimentelor. Totuşi, 
autori precum Michel Foucault au arătat că instituţiile sociale 
ale trecutului nostru (formale și informale) au lăsat suficiente 
urme pentru a se putea reconstitui raporturile şi mecanismele 
de putere, producerea şi reproducerea unor modele de acţiune 
şi reprezentare. 

Atât rasismul cât și antisemitismul trebuie văzute ca 
practici ale distincționării care servesc menţinerii unor ier- 
arhii. Ambele folosesc ca ultim reper originea, atunci când 
criteriile culturale sau economice sau orice alte criterii care 
pot fi subsumate conceptului general de „cultură” eşuează în a 
mai îndeplini cele două funcţii (distincționare şi ierarhizare). 
De asemenea, ambele sunt focalizate pe traversarea grani- 


3 Veyne, op. cit., p. 375. 

telor, condamnând „metisajul, „mezalianța”, „şarlatania”, 
„convertirea”, „arivismul” etc. Încercând să traseze „spaţiul 
unei sociologii a rasismului”, Michel Wieviorka afirmă că 
„visele rasismului îşi au mai curând originea în ideologiile de 
clasă decât în cele naţionale”. Chiar dacă, în diferite texte, 
astfel de practici au primit o coloratură etnică şi s-au numit 
rasism sau o coloratură religioasă şi s-au numit antisemitism 
(sau diverse alte coloraturi şi au purtat diverse denumiri de la 
anti-feminism la eugenie), este mai puţin important pentru o 
analiză care încearcă să înțeleagă mecanismele care le produc 
şi reproduc. 

Mecanismul de putere din spatele acestor practici poate 
fi uşor dezvăluit pornind de la sancţiunea contravenţiei de 
traversare a granițelor dintre privilegiați şi neprivilegiați. Este 
cât se poate de notoriu faptul că, indiferent de numărul de 
strămoşi „arieni', un individ este catalogat de către antisemiți 
ca evreu dacă are un strămoş evreu. Sau indiferent de numărul 
de strămoşi „albi, un individ este catalogat de către rasiști 
ca „negru” dacă este rezultatul metisajului. Referindu-se la 
ultimul exemplu, regăsibil în societatea modernă americană, 
Pierre Bourdieu numeşte „hipo-descendenţă”* acest principiu 
al alocării, conştientă sau inconștientă, a poziţiei considerată 
ca inferioară. Avem, deci, de a face cu un fel de gestiune vo- 
luntară a strămoșilor sau, dacă nu există o astfel de voință, cu o 
sancționare socială a proastei gestiuni. Este curios faptul că o 
astfel de sancţionare se face întotdeauna în numele discursului 
dominant (religios, ştiinţific etc.). De asemenea, se poate ob- 
serva că discursurile descriptive se conformează discursurilor 
prescriptive anterioare, astfel încât practica să îşi urmeze cur- 
sul „firesc”. De exemplu, dacă poziția marginală (sau poziția 


s Michel Wieviorka, Spaţiul rasismului, Editura Humanitas, 
Bucureşti, 1994, p. 175. 

3 Ibidem, p. 164. 

Pierre Bourdieu and Loic Wacquant, „On the Cunning of Imperial- 

ist Reason”, Theory, Culture e Society, vol. 16 (1), 1999, p. 45. 


37 


privilegiată) a unui grup a fost descrisă (şi justificată ca atare) 
din perspectivă teologică (damnat sau ales), este foarte proba- 
bil ca acel grup să rămână marginal (sau superior) şi într-o de- 
scriere ştiinţifică ulterioară; astfel încât raporturile de putere 
existente se conservă. Bineînţeles, în funcție de întâmplări, noi 
alianţe şi schimbarea de facto a raporturilor de putere, noile 
categorii de inferiori şi superiori se pot redesena uşor, pon- 
derând „greutatea” modelului discursiv folosit cu „greutatea” 
situației de fapt care trebuie să încapă în modelul redesenat. Se 
poate spune că atât rasismul cât şi antisemitismul sunt un gen 
de practici „reacționare” (cu toate că după Darwin se sprijină 
pe teorii „progresiste”) care au în vedere menţinerea intactă 
a categoriilor (în dauna regândirii acestora) în momentul în 
care o realitate mai fluidă le pune în discuţie. Cercetările mele 
au întâlnit adesea încercări de „păstorire” a categoriilor astfel 
încât corespondenţele dintre semnificant şi semnificaţie să nu 
fie „falsificate” de devenire. Instrumentele de lucru variază 
de la ironie, indignare şi alte elemente de violență simbolică 
până la violenţa propriu-zisă. La mijloc se află obișnuințe şi 
privilegii adeseori traduse în nevoia de ordine şi consens. De 
aceea, astfel de practici au întâlnit susținere mai degrabă în 
zonele conservatoare ale societăţilor europene. 

Analiza pe care o propun are un punct slab. Şi anume, 
alăturând chestiuni de obicei considerate periculoase (precum 
rasismul şi antisemitismul) cu alte chestiuni care de obicei nu 
sunt considerate periculoase (precum cultul elitelor și opțiu- 
nea politică pentru dreapta moderată), analiza poate fi văzută, 
la o privire superficială, ca reducționistă. 

Totuşi, alăturarea și analizarea împreună nu înseamnă 
echivalare (nici măcar în cazul rasismului şi antisemitismu- 
lui). E vorba de practici vecine care se influențează, condițio- 
nează sau legitimează uneori reciproc, alteori doar unilateral 
- şi care pot fi înţelese mai ușor dacă sunt analizate împreună. 
Aşadar, punctul slab despre care vorbeam apare la o citire po- 
litică. Deoarece, textele privitoare la rasism sau antisemitism 

se citesc astăzi pornind de la presupoziţia că „în loc să fie o 
unealtă de analiză, conceptul rasism devine un instrument de 
acuzare”*”; iar această acuzare se poate extinde prin astfel de 
alăturări. 

Îmi asum acestrisc (conştient de faptul că o astfel de discuţie 
e invariabil politică), deoarece, evitându-l, riscăm să ocultăm 
anumite procese şi traiectorii, iar rasismul și antisemitismul 
să devină mai neinteligibile sau inteligibile doar sub eticheta 
de iraționalitate, eventual girată de câteva argumente psiho- 
logice. Mă îndoiesc însă de faptul că metodologia psihologiei 
ne-ar ajuta să înțelegem“ de ce aceşti indivizi „dezechilibrați” 
sunt atât de asemănători în privinţa discursului adoptat, sau 
de ce uneori s-au impus cu succes, sau de ce au fost atât de 
mulți, sau de ce unii erau consideraţi personalități respectabile 
etc. De aceea, în loc să retro-diagnosticăm indivizi, poate ar fi 
mai util să căutăm interese, raporturi şi mecanisme de putere, 
modele de discurs şi acţiune sau cum anume se impun diverse 
strategii de viață sau alte şi alte condiţionări care fac indivizii 
asemănători şi produc „consensuri în privinţa naturii realității 
construite”*?. 

(a) Rasismul, ca practică, putem spune că s-a născut din 
pasiunea pentru genealogii. Mai exact, în momentul în care 
acest tip de curiozitate a trecut de la genealogia unei persoane, 
a unei familii, la cea a unui grup. Pasiunea pentru genealogii 
e veche de când „aristocraţia””. Acest „rasism negativ” al 


37 Ibidem, p. 44. 

% Eduardo Bonilla-Silva, „Rethinking Racism: Toward a Structural 
Interpretation, American Sociological Review, Vol. 62, No. 3. (Jun., 
1997), p. 467. 

% Eric Wolf, Europa și populaţiile fără istorie, Editura ARC, Chişinău, 
2001, p. 382. 

% Nu este cazul aici să începem o discuţie detaliată şi complicată 
despre momentul și locul exact al apariţiei unor astfel de tehnici de 
distincționare (astfel de abordări pot fi găsite în operele antropo- 
logului francez Louis Dumont). 

nobililor, denumit astfel de către Michel Foucault,” a fost 
o ideologie menită să conserve nu numai situația materială 
fericită a unor astfel de familii, ci şi un sistem de privilegii, de 
statute care ofereau beneficii şi drepturi. 

Prin ideologie înțeleg un sistem de idei și practici, nu nea- 
părat formalizat, care a impus, în cazul de față, această logică a 
ierarhiilor nu numai clasei care a produs-o şi beneficiază de pe 
urma situaţiei, ci şi celor afectaţi negativ de aceasta, care, pro- 
babil, în anumite perioade se simțeau confortabil în situația 
lor de non-aristocraţi. Ideologia, odată internalizată, produce 
un sentiment de linişte sau, cel puţin, de resemnare. Iar când 
privilegiile se transmit ereditar, pare firesc ca ereditatea să ca- 
pete importanţa cuvenită, iar memoria strămoșşului (ale cărui 
merite se transmit prin sânge) să fie păstrată pe cât posibil vie. 
Ca o precizare, hereditas e preluat în 1820 ca analogie biologi- 
că din vocabularul dreptului”. 

Legătura dintre sângele albastru şi rasism (în formă 
incipientă) pe care o face Foucault nu e atât speculație, cât 
interpretare. Acest tip de problematizare poate fi găsit in- 
clusiv în textele „nativilor”. Cu alte cuvinte, rasismul a înce- 
put să fie văzut ca rasism în momentul în care au apărut şi 
discursuri care să motiveze şi să legitimeze astfel de practici 
sociale puse sub semnul întrebării de schimbările survenite 
în dinamica socio-politică. De exemplu, Anne Gabriel Henri 
Bernard de Boulainvilliers (1658-1722), cu un secol înaintea 
lui Gobineau, opunea plebei galo-romanice sângele nobil al 
francilor” într-una din încercările de a reîntemeia privilegiile 
periclitate de vremuri ale nobilimii franceze. Adică, tocmai s-a 
făcut trecerea de la genealogia familiei la genealogia unui grup 
social — încă destul de înrudit, chiar dacă nu după origine, 
cel puţin pe parcurs. Deşi nu a folosit cuvântul rasă, care era 


% Michel Foucault, Voința de a cunoaște, Editura de Vest, Timişoara, 
1995, p. 95. 

° Pichot, op. cit., p. 80. 

3 Michel Foucault, Trebuie să apărăm societatea..., pp. 73-95 passim. 

deja în vocabularul francez încă din secolul XVI (cu un sens 
incert)”, Boulainvilliers a produs un model de problematizare 
pentru rasismul european”. Ulterior, acest model, ca atare 
sau inversat, a fost refolosit sistematic începând cu Revoluţia 
Franceză - de abatele de Sicyes, mai târziu de Guizot, 
Gobineau, Gumplowicz*, devenind un fel de motiv folcloric 
de haute vulgarisation. Gobineau, părintele recunoscut al 
rasismului, a recurs la această variantă aristocratică, dar într-o 
manieră pesimistă. Nesigur pe originea sa, nesigur pe viitorul 
aristocrației după nenumăratele revoluţii, Gobineau a echiva- 
lat atenuarea distincțiilor de clasă după sfârşitului Vechiului 
Regim cu sfârşitul lumii cauzat de atenuarea diferenţelor 
rasiale din cadrul umanităţii. De aici şi interesul pentru pro- 
blema mai veche a metisajului, care constituie miezul oricăror 
practici rasiste: 


„Popoarele nu pier decât din cauza degenerării”” şi „toate marile 
civilizaţii, [...] care au avut ca fondatori rasa ariană [...] au decăzut 
atunci când sângele lor s-a diluat”* 


Michael Biddiss remarcă o similaritate între răspunsul pe 
care l-a dat Gobineau la amenințarea status-quo-ului aristo- 
cratic de către burghezie şi răspunsul pe care l-a dat fascismul 
la ameninţarea status-quo-ului burghez de către proletariat.” 


” Cuvântul rasă începe să apară încă din secolul al XVI-lea în limbile 


italiană, spaniolă, portugheză, franceză şi engleză denotând nobili- 
tate şi calitate, fără vreo referire la chestiuni psihosomatice. Acestea 
încep să fie adăugate în secolele XVIII şi XIX. (Ruth Wodak and 
Martin Reisigl, „Discourse and Racism: European Perspectives”, 
Annual Review of Anthropology, Vol. 28. (1999), p. 176). 

5 Louis Dumont, Eseuri despre individualism, Editura Trei, 
Bucureşti, 1996, p. 189. 

% Hankins, op. cit., p. 119. 

% Arthur de Gobineau, Eseu despre inegalitatea raselor, Editura Inci- 
tatus, Bucureşti, 2002, p. 15. 

% Ibidem, pp. 152-154. 

% Michael D. Biddiss, „ Fascism and the Race Question: A Review of 
Recent Historiography”, Race and Class, vol. 10, 1969, p. 256. 

Faptul că în istoria ostilităților întâlnim mai degrabă reciclarea 
decât inovația nu trebuie privit neapărat ca lipsă de imagi- 
nație, ci ca abilitate strategică. În cazul bătăliilor ideologice, 
armele vechi sunt, de obicei, mai performante decât cele noi, 
precum brand-urile recunoscute în marketing - deoarece 
există deja „consumatori” care au gustat respectivele discur- 
suri. Bineînţeles, cu condiţia să nu fie uzate moral, adică bine 
discreditate. Potrivit lui Michel Foucault, rasismul a devenit 
rasismul pe care îl cunoaștem noi, „ale cărui fructe le-am 
gustat şi noi,'% în momentul în care „burghezia”"" a transpus, 
într-o nouă formă, în limitele plauzibilului, atât discursul cât şi 
procedeele utilizate de nobilime pentru a-şi afirma şi menţine 
distincţia de castă. Alături de cunoscutele şi blamatele con- 
siderente economice care guvernau mariajele apar şi „tarele 
de pe piața matrimonială”. Considerentele eredo-biologice 
precum şi cele filantropico-culturale, spre deosebire de cele 
economice, nu au devenit obiectul ironiei; din contră, au 
devenit un fel de blazon al „noilor aristocrați” şi o ideologie 
exportată cu succes celorlalte clase, devenind un bun comun, 
un de-la-sine-înţeles al europenilor secolului al XIX-lea. 


„Sângele i-a fost burgheziei propriul sex. Şi nu e vorba aici de un joc 
de cuvinte; multe din temele specifice manierelor de castă ale nobi- 
limii se regăsesc la burghezia secolului al XIX-lea, dar sub formă de 
precepte biologice, medicale ori de eugenie; preocuparea de ordin 
genealogic s-a transformat în neliniște privind ereditatea; pentru 
căsătorii s-au luat în considerare nu numai imperative economice 
şi reguli de omogenitate socială, nu numai speranţe de moștenire 

1% Foucault, Voința de a cunoaște... p. 95. 

101 Poate că termenii „burghezie” şi „aristocraţie” nu sunt cei mai 
potriviţi pentru a descrie realitatea grupurilor pe care le-ar putea 
acoperi. Mai degrabă am folosi în ambele cazuri conceptul de 
privilegiați ai puterii, pentru a prinde categoriile complexe de 
indivizi interesaţi în păstrarea situației în care puterea nu este 
pentru toată lumea sau, cel puţin, nu în același grad. Acest termen 
ar descrie mai bine realitatea faptului că „spiritul de castă” era mai 
degrabă o pretenţie şi o dorinţă - şi doar uneori o realitate. 

12 John B. Haycraft apud Pichot, op. cit., p. 201. 

ci şi ameninţări la adresa eredității: familiile purtau şi ascundeau 


un blazon răsturnat şi sumbru ale cărui simboluri infamante erau 
»103 


maladiile ori tarele rubedeniilor. 

Toate aceste „tehnologii ale mariajului sănătos”!™ au ser- 
vit ca replică la metodele de conservare a sângelui albastru 
folosite de nobilime: era vorba de o perpetuă îmbunătățire 
a sângelui. Acest tip de poziționare socială a grupului care 
în secolul al XIX-lea era și principalul consumator de carte 
a făcut posibil succesul „filozofiei veterinare”! ca discurs ce 
legitima şi oferea suport teoretic respectivelor practici. Acest 
discurs era livrat ca eugenie sau rasism, în funcţie de ponderea 
mai mică sau mai mare acordată explicit etnicităţii. Totuşi, 
trebuie menţionat faptul că rasismul dinamic (eugenia) pune 
un accent mai mic pe depăşirea barierelor rasiale în sine și un 
accent mai mare pe individul care le depășeşte!%, adică pe ca- 
lităţile „rasiale” sau „biologice” ale individului concret. Ochiul 
selectiv îşi mută atenţia (sau o rafinează) de la grupuri mari 
de populaţie la grupuri mai mici din interiorul unei populaţii, 
îngrijorându-se de ratele diferite de reproducere dintre gru- 
puri întru popularea viitorului”. Păşind astfel pe teritoriul 
statisticii, rasismul eugenic e o împlinire a rasismului, în 
dublu sens. Pe de o parte, printr-o astfel de adaptare la noile 
exigenţe ale credibilităţii, rasismul dispune de o bază ştiinţifică 
mult mai solidă şi de o aplicabilitate tehnico-birocratică mult 
mai mare. Pe de altă parte, avem de-a face cu o împlinire în 
sensul atingerii limitei maxime. Prin eugenie, discursul rasist 
e aplicabil întregii societăţi, „legile” biologiei permit mecanis- 
melor de stat să aplice selectiv legile propriu-zise. Însă rasismul 
pierde din violență odată ce grupurile vizate nu mai sunt atât 


1% Foucault, Voința de a cunoaște..., p. 94. 


Idem, Anormalii. Cursuri susținute la College de France (1974- 
1975), Editura Univers, Bucureşti, 2002, p. 352. 

1% Poliakov, op. cit., p. 384. 

1% Hankins, op. cit., p. 48. 

107 Ibidem, p. 138. 

de clare şi atât timp cât se mai poate evada dintr-o categorie 
în alta. De aceea, de la caz la caz, un eugenist poate fi rasist 
fără să se considere antisemit (sau chiar fără să se considere 
rasist). Probabil de aceea, unii nazişti, privind retroactiv din 
perspectiva anului 1940, au considerat genetica și eugenia ca 
încercări de deturnare a doctrinei de pe adevăratul drum de 
către „cercurile evreieşti democratice şi cele preoțeşti”!%. În 
plus, odată ce fantezia rasistă e introdusă în corsetul ştiinţei, 
unde afirmaţiile probate sunt nevoite să combată alte afirmaţii 
probate şi unde eroarea are şanse mai mici să revină, singurul 
spaţiu de plauzibilitate care îi mai rămâne speculaţiei fanteziste 
este viitorul, în aşteptarea de probe'%. Dar, prin aceasta, începe 
agonia. Probabil că această „maturizare” a rasismului, alături 
de asocierea acestuia cu atrocitățile hitlerismului, a contribuit 
după Al Doilea Război Mondial la ieşirea sa din zona „oficială” 
occidentală, de prim plan, dominată actualmente de „un an- 
tirasism hegemonic instituțional şi profesionalizat”"” uneori 
cu efecte rasistoide şi rasistogene!!!, spre teritorii mai obscure. 

(b) Antisemitismul este o chestiune puţin mai complicată 
sau, cel puţin, așa pare pornind de la cele mai vizibile încercări 
academice de abordare teoretică sau conceptuală. Folosind 
formularea lui David T. Goldberg referitoare la rasism, aş 
spune că antisemitismul a fost (şi încă este) un discurs mai 

Weinreich, op. cit., p. 33, nota 52. 
1% Cf. Hankins, op. cit., p. 365. 
° Pierre-Andre Taguieff, La force du préjugé. Essai sur le racisme et 
ses doubles, Edition la Découverte, Paris, 1988, p. 413. 
Ibidem, p. 421. Taguieff critică ineficacitatea pe care o are uneori 
o astfel de abordare a chestiunii, care poate genera un rasism în- 
dreptat împotriva rasismului (efecte rasistoide), respectiv un anti- 
antirasism (efecte rasistogene); acest dublet, rasism-antirasism, 
generând „un proces fără sfârşit, semănând cu un cerc infernal” 
(Ibidem, p. 475). În acelaşi sens, consider că textele de slabă calitate 
care abordează antisemitismul sunt la fel de dăunătoare precum 
textele antisemite, deoarece oferă prilejul revenirii în prim plan a 
diverșilor critici, nu toţi motivaţi de corectitudinea şi acurateţea 
ştiinţifică a problemei. 

„cameleonic”!!? decât rasismul, date fiind doar tradiţiile scrise 
mai îndelungate, care au supraviețuit mai multor paradigme. 
Din acest punct de vedere, consider că, pentru o analiză 
structuralistă, antisemitismul este cel mai interesant fenomen, 
deoarece pare să fi rămas destul de neschimbat în fond, în 
pofida schimbărilor de formă datorate transformării surselor 
de legitimare. 

Am văzut că nu rasismul a creat practicile sociale segrega- 
torii, ci invers. De cele mai multe ori, rasismul a fost instru- 
mentul de gestiune a raporturilor de putere şi a chestiunilor 
tradiționale în societăţile în care forța tradiţiei era puternică, 
iar mecanismele ei, în general, necunoscute. Se poate vorbi la 
fel şi în cazul antisemitismului. Se poate spune că antisemi- 
tismul a fost strămoșul rasismului, cu toate că rasismul a dat 
ulterior o nouă față antisemitismului. 

Potrivit lui Michel Wieviorka, în Spania de după 1480, anul 
instituirii Inchiziției locale, „alianța dintre Biserică şi putere 
a inventat, prin regulamentele de puritate a sângelui, prima 
versiune cu adevărat politică şi biologică a rasismului?" 
Problema merită o minimă clarificare, deoarece marii istorici 
au păreri divergente în această privință. De exemplu, Fernand 
Braudel susține că „a discuta în legătură cu Spania [...] despre 
rasism nu are o justificare raţională” 4, chestiunea în cauză 
fiind una de natură strict religioasă, prost înţeleasă datorită 
diferenţelor culturale dintre istoricii laici de azi şi nativii pioşi 
ai secolelor XVI-XVII. Însă aşa cum spunea Gavin Langmuir, 
nu trebuie să privim cu naivitate toate acțiunile indivizilor 
etichetaţi „creştini” sau „evrei” ca şi cum ar fi dictate de religia 


"2 David Theo Goldberg, „Racism and Rationality: The Need for a 
New Critique”, Philosophy of the Social Sciences, Vol. 20, No. 3, 
September 1990, p. 344. 

Wieviorka, op. cit., p. 148. 

Fernand Braudel, Mediterana și lumea mediterană în epoca lui Filip 
al II-lea, vol. IV, Editura Meridiane, Bucureşti, 1986, p. 199. 

acestora!!5. Părerea mea este că, dacă depășim analiza strict 
„ideologică” (în sensul restrâns, de ideologie formală, așa cum 
este înţeles în ştiinţele politice) şi orientarea după intenții, se 
poate observa că în cazul antisemitismului, cel puţin în cazul 
practicii, chestiunile religioase se împletesc cât se poate de 
firesc cu alte chestiuni de natură politică. De asemenea, foarte 
multe dintre divergenţele istoricilor nu au la bază atât fondul 
problemei cât formulările lor tranşante, uneori extravagante. 
De aceea, pentru a pătrunde în miezul problemei, trebuie să 
depăşim aceste obstacole inutile. Fondul problemei constă în 
încercarea ideologică şi practică a Bisericii de a face o distinc- 
ție între adevărații creștini şi creştinii de circumstanță (posibili 
devianţi) şi de a-i sancţiona pe cei din urmă - și, mai impor- 
tant, în practicile sociale şi politice care au utilizat în diverse 
scopuri şi strategii noile instrumente inventate de Biserică. 
Problema nu este dacă aceste scopuri erau antisemite sau ra- 
siste, ci că rezultatul a generat ceea ce se poate numi rasism şi 
antisemitism. Multe dintre ele au fost doar chestiuni ordinare 
care implicau o anumită notă de josnicie, fără coloratură etni- 
că sau pioşenie religioasă. Altele au servit interese cât se poate 
de nobile la vremea respectivă. De exemplu, zelul şi fermitatea 
lui Torquemada au fost apreciate la Roma''* pentru rolul jucat 
în internalizarea catolicismului - iar la curtea Spaniei pentru 
rolul jucat în unificarea în profunzime şi în întărirea puterii 
centrale. De asemenea, au fost lupte pentru putere, încercări 
de a obţine avantaje economice sau chiar încercări sincere de 
convertire (ori de readucere pe calea cea bună) a căror viru- 
lenţă şi-a depăşit scopul inițial. De asemenea, „rolul jucat de 
apostaţi în dezvoltarea ulterioară a intoleranţei va fi o trăsă- 


"5 Gavin I. Langmuir, Toward a Definition of Antisemitism, University 
of California Press, 1990, p. 303. 

u6 Fapt care reiese din discuţiile papei Sixtus al IV-lea cu cardinalul 
Borgia, viitorul papă Alexandru al VI-lea (Henry Charles Lea, A 
History of the Inquisition of Spain, vol. 1, New York and London, 
1906, p. 175). 


46 


tură definitorie a vieţii evreieşti din Spania secolelor XIV şi 
XV? De exemplu, Raimundus Martini (1220-1284), un bun 
cunoscător al literaturii talmudice, a scris în favoarea sincerei 
convertiri a evreilor violenta lucrare Pugio Fidei Adversus 
Mauros et Iudaeos, lucrare care va servi ca model şi sursă de 
documentare pentru lucrări împotriva evreilor convertiți. !* 
Ulterior lucrarea a fost publicată atât la Paris (1651) cât şi la 
Frankfurt am Main (1687). 

În Spania Inchiziției, au fost luaţi în vizor câteva sute de mii 
de evrei convertiți la creştinism - din interes sau din credință, 
înainte de 1492 (anul expulzării evreilor), de nevoie, din cre- 
dinţă sau prin descendență, după. În epocă purtau numele de 
conversos, noi creştini sau, ca peiorativ, maranos (porci). Între 
1480-1825, în derularea a 2.000 de acte-de-credinţă, au ars doar 
30.000 de „iudaizanţi”"', număr care, potrivit marii majorități 
a istoricilor, se înscria în standardul vremurilor, tulburate de 
Reformă. Potrivit lui Henry Kamen, tribunalele Inchiziției din 
restul Europei, care nu se ocupau atât de iudaizanţi cât de ere- 
tici normali, au executat, de exemplu, în statele germane, între 
1520-1550, de zece ori mai mulţi eretici decât în Spania, rela- 
tiv la aceeași perioadă.!% În aceeaşi ordine de idei, trebuie să 
precizăm că fiecare eretic a avut parte de procesul lui, pregătit 
cu grijă; că deseori Inchiziția a fost indulgentă în sentinţe, de 
multe ori mulțumindu-se cu amenzi sau confiscarea tuturor 
bunurilor, arşi pe rug fiind doar cei care refuzau până la capăt 
să-şi recunoască vina sau cei care recidivau în păcat. Păcatele 


u7 Esther Benbassa, Aron Rodrigue, Istoria sefarzilor. De la Toledo la 

variau în grad, de la ataşament total față de vechea religie (cu 
rabini sub acoperire) până la ataşament mai slab, cum ar fi 
folosirea vechiului calendar sau a altor chestiuni tradiționale, 
de obicei de natură culinară, cum ar fi gătitul cu ulei (în dauna 
celui cu unsoare). Așadar, rasismul Inchiziției, dacă vrem să-i 
spunem așa, nu trebuie căutat în desfăşurarea proceselor, nu 
în cruzime sau mijloace folosite (care se apropiau de standar- 
dul vremii), nu neapărat în victimele rezultate, ci în sentinţe: 
în urma condamnării, aveau de suferit mai ales urmaşii, două 
generaţii pe linie masculină şi o generaţie pe linie feminină. Şi 
tot Inchiziția va fi instituţia care va oferi pentru uzul cotidian, 
şi după cinci generaţii de exemplu, certificate ale faptului că 
un străbun al persoanei în cauză a avut sau nu de a face cu 
Inchiziția, adică are descendență evreiască. Avem de a face, 
deci, cu un mod de intervenţie în cadrul unei societăţi, în 
scopul omogenizării ei din punct de vedere religios, proces 
pe care Americo Castro îl numeşte „recucerire interioară” 
sau subreconquista.!? Din acest punct de vedere, putem spune 
că politica inițiată de regii catolici a fost împlinită cu succes, 
chiar dacă economic a dus la ruinarea orașelor, cum însăşi 
regina Isabela se lăuda într-o scrisoare adresată Papei!%?, în 
încercarea de a-şi proba dezinteresul personal în chestiune. 
Problema este că această intervenţie a fost aplicată cu efecte 
dincolo de individ, la urmași, fapt care a refăcut într-o nouă 
formă imaginea unei comunități, care trebuia în continuare 
„expulzată” Cu alte cuvinte, această „recucerire interioară” nu 
a fost o promovare a unui model, nu a fost nici măcar o asi- 
milare forțată, ci o decupare din cadrul societăţii a unei clase 
de suspecți destinate marginalizării, o segregare a societăţii în 
denunțători şi denunțabili. Se poate spune că a fost un fel de 
lustrație religioasă cu caracter ereditar. lar ca şi consecință au 

apărut cunoscutele probleme (mai ales juridice) de localizare 
şi definire a „răului” care de obicei decurg dintr-o astfel de 
abordare. Henry C. Lea susţine că doar țăranii nu erau afectaţi 
negativ de limpieza, pentru că bunicii lor sunt uitaţi, şi marii 
nobili, pentru că nimeni nu îndrăzneşte să depună mărturie 
împotriva lor.!% 

Logica socială impusă de puritatea sângelui (limpieza) 
a creat meseriile, profitabile, de „martori” şi de linajudo, 
„vânător de genealogii”, meserii atestate de folclorul din pe- 
ninsulă.!” Potrivit lui Henry C. Lea, se cereau certificate de 
limpieza pentru admiterea în Inchiziţie, în ordinele militare 
precum Santiago, Alcantara, Calatrava, Sfântul Ioan, în bi- 
serica din Toledo şi la toate marile colegii şi universităţi.” 
De asemenea, accesul la funcţii publice era condiţionat de 
limpieza - începând din 1562, odată cu decretul lui Filip al 
II-lea, care pretinde, prin genealogii furnizate de tribunale şi 
certificate date de Inchiziţie, ca toți funcționarii să-şi dove- 
dească limpieza, inclusiv pe cea a nevestelor lor'™. O lege din 
anul 1772, spune Poliakov, stabilea că pentru obţinerea titlului 
de avocat, de învăţător și chiar de escribano, era necesar un 
certificat de limpieza. În anumite localități, de pildă la Villena, 
era necesar un astfel de certificat chiar şi pentru a primi drept 
de reşedinţă. În 1859 încă se mai cerea certificat de limpieza 
pentru primirea în corpul de cadeți." Abia în 1865, printr-o 
lege, erau suprimate definitiv „informaţiile” pentru încheierea 
căsătoriilor, cât şi pentru a face o carieră militară.!% Se poate 
observa că excluderile şi restricţiile promovate iniţial de 
Inchiziţie şi biserică au oferit noi instrumente de poziţionare 
socială şi au servit ca model de relaționare față de conversos 

pentru spaniolii de rând, care se considerau, sau reușeau să 
se considere, vechi creștini. Iar „vechii creştini”, ca instituţie 
informală, au impus şi generalizat, prin practicile sociale de 
poziționare şi segregare, o ideologie ce poate fi numită rasistă 
(chiar dacă nu a fost formalizată ca atare), ideologie care ade- 
seori s-a reflectat în funcţionarea ulterioară a statului. Iar dacă 
luăm în calcul numărul de generații scurs de la 1492, putem 
spune că acest rasism de care se îndoiesc unii istorici a fost 
cu mult mai performant decât rasismele neîndoielnice ce i-au 
urmat. Se poate spune că ceea ce Gavin Langmuir numeşte 
„exploatare” într-o societate puternic stratificată'” a devenit 
posibilă doar prin cadrul oferit de încercarea Bisericii de a 
gestiona eficient această categorie de persoane. 

Antisemitismul ne dezvăluie cum anume poate fi construită 
inferioritatea; cum anume violența simbolică instituționalizată 
şi exploatarea privată a situaţiei respective pot crea în decurs 
de câteva generaţii un grup de indivizi inferiori. Efectele aces- 
tui dublu tratament pot fi urmărite în descrierile din secolul al 
XVII-lea, care au internalizat aceste prescripții privind modul 
de concepere a identităţii. Potrivit formulei lui Prudencio de 
Sandoval din 1604, descendenţii creștini ai evreilor au devenit 
inseparabili de evreitatea din ei precum „negrii de negritatea 
lor”!%. Era suficientă o optime de evreitate în arborele gene- 
alogic pentru a strica descendența!“, uneori chiar mai puţin. 
De exemplu, Inchiziția putea oferi consultanţă la stabilirea a 
1/64 din evreitatea unui individ interesant din această privinţă. 
Sau, folosind formula lui Francisco de Torrejoncillo din 1623, 
„e nevoie doar de puţin sânge evreiesc pentru a distruge 
lumea”. Această hipo-descendenţă extremă vorbeşte de la 
sine despre importanţa chestiunii pentru nativi — care, la rân- 
dul ei, ne dezvăluie cât de eficientă a fost promovarea. 

Nu se poate stabili cu certitudine, pornind de la stadiul 
actual al cercetărilor, difuziunea acestor practici. Cert este 
că această chestiune s-a împletit cu chestiunea metisajului 
din coloniile spaniole, bineînţeles, formulată tot în limbaj 
„religios”: „Dumnezeu a făcut laptele, El a făcut cafeaua, dar 
n-a făcut cafeaua cu lapte”!, În plus, datorită faptului că, 
indiferent de nivelul de aculturaţie, urmașii evreilor continuă 
să fie văzuţi ca evrei, în lumea creștină occidentală s-a întărit 
convingerea că, datorită unor proprietăți cel puţin misterioa- 
se, evreii rămân evrei indiferent de îmbrăcămintea culturală 
pe care o îmbracă sau, în limbajul epocii, nu pot fi convertiți 
cu adevărat. Această convingere s-a generalizat deoarece papii 
nu au stat indiferenți în faţa diverselor scandaluri iscate de 
chestiunea conversiunilor din Spania, situându-se, de la caz la 
caz sau, mai corect, de la Papă la Papă, de o parte sau de alta 
a baricadei. De exemplu, Nicolae al V-lea denunţă printr-o 
Bulă aceste practici; practici care, într-o viitoare Bulă, dată de 
Sixtus al IV-lea, vor fi recunoscute de Biserică: din 1483 numai 
vechii creştini pot fi inchizitori episcopali. Şi, în mod ironic, 
dacă atitudinea pro-converso a lui Nicolae al V-lea a fost su- 
gerată de Juan de Torquemada, nepotul acestuia, Tomas de 
Torquemada, obține de la Alexandru al VI-lea un decret prin 
care, ameninţaţi cu excomunicarea, stareții nu mai au voie 
să accepte descendenţi direcți sau indirecţi ai evreilor.*** De 
asemenea, o serie de texte au exportat problema în alte zone 
ale Europei. Pot fi menţionate atât scrierile unor polemiști 
precum Francisco de Quevedo (1580-1645) care au inspirat 
texte antisemite din secolul al XIX-lea! cât şi scrierile unor 
istorici precum Yitzhak (Fritz) Baer!*% care au făcut cunoscută 
chestiunea în perioada interbelică. 

În cazul antisemitismului, analiza funcţională poate crea 
probleme dacă nu este dublată de una difuzionistă, deoare- 
ce, datorită aspectului cameleonic al antisemitismului, orice 
concluzie în privinţa antisemiţilor este sensibilă în faţa contra- 
argumentelor, mai ales în cazul utilizării abuzive de etichete. 
De exemplu, prin analiza funcţională am ajuns la concluzia 
că, asemeni rasismului, antisemitismul serveşte la menţinerea 
ierarhiilor, iar antisemiţii, asemeni rasiştilor, sunt de găsit mai 
degrabă printre „reacționari”, adică printre privilegiați sau, 
cel puţin, printre cei interesaţi în menținerea statu quo-ului. 
Însă această concluzie poate fi uşor demolată cu câteva citate 
antisemite culese din zona „progresistă” a câmpului politic. 
În acest sens, Robert S. Wistrich sugerează că antisemitismul 
modern nu este o chestiune reacționară, ci una cât se poate 
de progresistă, venită din interiorul Iluminismului!” (via 
Voltaire) şi din stânga radicală pre- şi non-marxistă, germană 
şi franceză. Sunt amintiţi în acest sens socialişti francezi pre- 
cum Pierre Leroux (1797-1871), Charles Fourier (1772-1837), 
Alphonse Toussenel (1803-1885), Pierre-Joseph Proudhon 
(1809-1865), Georges Duchêne (1824-1876), Louis-Auguste 
Blanqui (1805-1881), Gustave Tridon (1804-1871)? şi 
socialişti germani precum Ludwig Feuerbach (1804-1872), 
Georg Friedrich Daumer (1800-1875), Friedrich Wilhelm 
Ghillany (1807-1876), Bruno Bauer (1809-1882), Richard 
Wagner (1813-1883), Wilhelm Marr (1819-1904), Eugen 
Karl Dühring (1833- 1921)”. În această ordine de idei, am 
putea adăuga în lista personalităților marcante de stânga şi 
personaje precum Stalin, Mussolini sau Hitler, însă am ajunge 
la o dispută contraproductivă privind „adevărata” stângă şi 

„adevărata” dreaptă. De aceea, pentru a rezolva această com- 
plicaţie, trebuie precizat faptul că antisemitismul unor astfel 
de personaje şi grupări, asemeni antifeminismului multora 
dintre ei, nu provine din interiorul discursului de stânga, în 
care s-au manifestat respectivii, ci provine din ceea ce Geoff 
Eley numeşte „structuri ideologice mai profunde”, atât de 
bine internalizate şi integrate în simțul comun încât respec- 
tivii gânditori nu văd contradicţia cu principiul egalităţii, 
care reprezintă fondul sau „miezul filosofic”! al gândirii de 
stânga. Aş numi socialism de dreapta această ideologie pe care 
marxiştii o catalogau ca „socialism reacționar”!” — totuşi, fără 
să înțeleagă în profunzime contradicţia cu principiul egalităţii, 
contradicţie care apare uneori şi în cazul marxismului; ca să 
nu mai vorbim de implementarea marxismului. Consider că 
„socialismul de dreapta” este un concept consistent (insist 
asupra lui deoarece voi reveni asupra acestui instrument pe 
parcursul lucrării) care respectă originea problemei: erau 
numiți „de stânga” cei care în timpul Revoluţiei Franceze 
susțineau extinderea principiilor democratice, în timp ce 
„dreapta” susținea că este inoportună sau contra-productivă 
această extindere în diverse chestiuni, deoarece respectivele 
grupuri stăteau, întâmplător, în partea stângă respectiv 
dreaptă a camerei Adunării Constituante Franceze (văzută 
din perspectiva celui care prezida)'?. În acelaşi sens, antisemi- 
tismul lui Voltaire nu face parte din iluminismul lui Voltaire, 
deşi poate fi prezentat ca atare, sau folosit, într-o dispută 
politică. Însă nu antisemitismul este noutatea iluminismului, 
nu pentru aceasta iluminismul şi-a găsit aliați sau duşmani. 
Antisemitismul unor astfel de personalităţi nu dezvăluie decât 

banalul fapt că în istorie nu există rupturi sau continuități per- 
fecte, acestea servind doar analizei conceptuale a istoricului 
în încercarea (utilă) de a face inteligibil haosul de date. Dacă 
analizăm textele fiecărui iluminist care susținea toleranța sau 
egalitatea, se pot găsi afirmaţii care contrazic, uneori în mod 
flagrant, tendința generală. Până şi Henri de Boulainvilliers, 
în pofida faptului că era un mare iubitor al modelului feu- 
dal, poate fi considerat, în această logică, un deschizător de 
drumuri al acestui iluminism anti-egalitarist, datorită luptei 
sale împotriva absolutismului regal sau datorită îmbrăţişării 
criticismului. Dacă adăugăm faptul că i-a avut ca profesori pe 
Malebranche şi Richard Simon, că a fost profund influențat de 
Spinoza şi Descartes, că a fost un apropiat al lui Pierre Bayle, 
sau că a fost influenţat şi a avut o influență puternică asupra 
secolului al XVIII-lea, atunci imaginea „iluminismului” se 
schimbă radical, apărând ca o țesătură complicată de opinii şi 
opţiuni strategice complexe. Dar atunci nu mai avem voie să 
utilizăm sub nicio formă etichete precum „iluminism,, ci să ne 
referim la secolul XVIII, cu indivizii şi întâmplările aferente. 
Însă, iluminismul (precum oricare „-ism”) trebuie analizat 
după ansamblul diferenţelor specifice. 

Pentru înțelegerea cameleonismului antisemitismului ca 
spațiu privilegiat al discursului identitar european sau ca parte 
a unor structuri ideologice profunde, este necesară o analiză 
a difuziunii acestui discurs. De unde să începem? Tradițional, 
istoricii folosesc un termen începând cu momentul în care 
acesta a apărut, pentru a evita anacronismele. În cazul an- 
tisemitismului ar trebui, în această logică, să începem cu a 
doua jumătate a secolului al XIX-lea, mai exact, cu anul 1879, 
deoarece Wilhelm Marr a făcut celebru acest termen, mai întâi 
printre antisemiţi (adică cei care au adoptat numele pentru 
a-şi defini convingerile), apoi termenul a fost preluat ca instru- 
ment de acuzare de către criticii antisemitismului. Deoarece 
Marr afirmă că vorbele sale sunt „lipsite de orice urmă de 

prejudecată religioasă”, termenul său este folosit pentru a 
desemna ostilitatea non-religioasă, laică și, eventual, rasială 
față de evrei. În această logică, înainte de 1879, nu a existat 
antisemitism, ci un fel de „sentiment” religios al creştinilor 
europeni, care a fost denumit „anti-iudaism”, Însă, folosind 
această sintagmă, nu mai înțelegem importanța ideologică şi 
strategică a proporţiei de „sânge evreiesc” în cazul creştinilor, 
mai vechi sau mai noi, care l-au precedat pe Marr. De ase- 
menea, folosind acest criteriu, dincolo de faptul că ocultăm 
asemănări şi continuităţi, alăturăm chestiuni radical diferite, 
cum ar fi o poziţie critică la adresa iudaismului și ostilitatea 
faţă de practicanţii acestei religii. Critica iudaismului poate 
fi o critică din interior sau o poziţie, din exterior, împotriva 
religiei în general. Iar diferenţa între o critică, să zicem, „dez- 
interesată” şi una care urmăreşte sau produce efecte care depă- 
şesc miza criticii poate fi făcută, după cum o dovedeşte Yovel 
Yirmiyahu în analiza pe care o face textelor lui Nietzsche şi 
Hegel referitoare la iudaism şi evrei 15. Din această perspecti- 
vă, absenţa sentimentului religios în cazul textului produs de 
Marr nu implică absenţa prejudecăţilor religioase, la fel cum 
prezența sentimentelor religioase în cazul antisemiţilor care 
l-au precedat pe Marr nu exclude prezenţa prejudecăţilor şi 
intereselor de altă natură. Iar dacă este să credităm afirmaţiile 
lui Marr privitoare la religie, putem să credităm şi lipsa de 
„ură rasială”"** afişată printre figurile de stil care i-au asigurat 
atât succesul cât şi imposibilitatea de definire. Mai mult, la 
scurt timp după punerea lui în circulaţie, acest termen „laic” a 
fost adoptat ca etichetă de către partidul lui Karl Lueger (mai 
întâi ca singură titulatură, mai apoi ca titulatură informală), 


1 Wilhelm Marr, „Ihe Victory of Jewry over Germandom (1879)” în 
Richard S. Levy, Antisemitism in the Modern World. An Anthology 
of Texts, D.C. Heath and Company, 1990, p. 77. 

Yovel Yirmiyahu, Hegel, Nietzsche și evreii. O enigmă întunecată, 
Editura Humanitas, Bucureşti, 2000. 

16 Ibidem, p. 93. 

viitorul Partid Social-Creştin, partid care a primit sprijinul 
micului cler şi al Papei Leon al XIII-lea (cu toată împotrivirea 
înaltului cler austriac)!”. 

De asemenea, după cum am arătat în analiza funcțională a 
antisemitismului (de aceea am ales acel exemplu și nu altul), 
rasismul formulat în termeni religioși a avut un randament la 
fel de bun ca rasismul propriu-zis, formulat în termeni ştiinți- 
fici. De aceea, nu trebuie să ne deruteze logica argumentaţiei, 
ci să urmărim logica discursului. Argumentaţia este, de multe 
ori, doar un exercițiu de retorică, o etalare justificativă a erudi- 
tiei necesare credibilităţii sau o chestiune de marketing politic 
(dacă este permis să folosesc acest termen anacronic). 

Ce este antisemitismul, ce l-a produs (care este originea 
lui) şi cum s-a difuzat? 

Termenul „antisemitism” este azi folosit ca instrument de 
analiză, pe de o parte, din convenienţă, pentru că s-a încetă- 
tenit, iar, pe de altă parte, pentru că nu este atât de reductiv ca 
termenii „anti-iudaism” sau „anti-evreism”. În plus, termenul 
„antisemitism” evită complicaţia de a defini „evreitatea” iar 
istoricul se poate ocupa doar de acest tip de violență simbolică, 
instituționalizată şi intens promovată (uneori cu urmări fizice), 
fără să fie nevoit să intre în logica discursului pentru a se ocu- 
pa de obiectul ei. 

Originea antisemitismului trebuie căutată în modalitatea 
ambivalentă de poziționare a creştinismului față de rădăcinile 
sale. Potrivit lui Dominique Barthelemy, „dacă urmărim axa 
centrală a istoriei [...] creştinismul și islamul apar ca două 
forme de respingere a iudaismului”!*. Însă întâmplarea (pe 
care o putem numi Imperiul Roman) a făcut ca iudaismul (şi 
evreii) să fie în proximitatea imediată a creştinismului bân- 


117 Brigitte Hamann, Viena lui Hitler. Anii de ucenicie ai unui dictator, 
Editura Vivaldi, Bucureşti, 2000, pp. 483-485. 

Dominique Barthelemy, Anul o mie şi pacea lui Dumnezeu. Franţa 
creștină și feudală în anii 980-1060, Editura Polirom, Iaşi, 2002, p. 
212. 

tuit de erezii, şi în proximitatea creştinilor, ca un ceva foarte 
apropiat şi, în acelaşi timp, intolerabil de îndepărtat. Totuşi, 
dacă privim axa centrală a istoriei, putem să vedem orice am 
dori să vedem. De aceea, nu trebuie să punem prea multă res- 
ponsabilitate pe umerii înaltelor oficialități ale creştinismului, 
ştiut fiind faptul că toate bulele papale care reiterau doctrina 
oficială împotriva iudaismului (ca religie a celor care l-au ucis 
pe Cristos, care nu l-au ascultat pe Dumnezeu şi care i-au per- 
secutat pe primii creştini) au subliniat obligația de a proteja 
evreii şi iudaismul'”, potrivit tradiţiei inţiată de Gregorie cel 
Mare (papă între 590-604) şi de canonul celui de-al patrulea 
Conciliu de la Toledo (633) care condamna botezul obţinut 
cu forța!%. De asemenea, chiar şi episcopii care au susținut 
incendierea de sinagogi, precum Sfântul Ambrosie (c. 338- 
397), au condamnat masacrele.!* În plus, eforturile neregu- 
late ale episcopilor (întruniţi în concilii între 517-888) de a 
interzice mariajul sau orice apropiere (în special economică) 
între evrei şi creştini vizau doar evitarea prozelitismului iu- 
daic — iar respectivele canoane nu au fost susținute de pioşii 
Carolingieni'”. Abia după prima Cruciadă (1096), doctrina 
anti-iudaică, sancţiunile legale, reprezentările himerice şi ma- 
sacrele populare (cu condamnările oficiale de rigoare) încep 
să formeze un tot unitar, pe care Gavin Langmuir îl defineşte 
ca antisemitism, în măsura în care antisemitismul este înţeles 
ca „ostilitate neobişnuită împotriva evreilor”. 

Difuziunea antisemitismului a avut două canale. În primul 
rând, avem canalul oficial, despre care am vorbit înainte, cu 
prescripții normative, literatură de specialitate şi sancţiunea 
legală a segregării propuse inițial de Biserică - plus implemen- 
tarea în teritoriu a doctrinei poporului deicid (de obicei ritua- 


1 Langmuir, op. cit., p. 60. 
15 Ibidem, p. 86. 

n1 Ibidem, pp. 70-75. 

12 Ibidem, p. 84. 

13 Ibidem, p. 351. 

lizată în Vinerea Mare) de către personalul aferent. Este destul 
de uşor de arătat cât de firească (adică bine implementată, din 
perspectiva interesului nostru) a devenit chestiunea: 


„În vremea aceea, Hugues, capelanul vicontelui Rochechoart, merse 
la Toulouse de Paşte împreună cu seniorul lui. Acolo pălmui un 
evreu, cum e obiceiul la orice sărbătoare de Paşte. Drept urmare, 
ochii şi creierii din ţeasta aceea vicleană săriră cât colo, pe pământ. 


Mortul fu dus din biserica Saint-Etienne la sinagoga evreilor, unde-l 
y 29154 


puseră în groapă. 

Atenţia nu trebuie risipită spre ce s-a întâmplat cu ţeasta 
aceea vicleană, ci spre faptul că respectivul eveniment, relatat 
cu naivitate de cronica lui Ademar de Chabannes (1013), 
dezvăluie o tradiţie: „obiceiul la orice sărbătoare de Paşte”. În 
acelaşi sens, poate fi amintită zicala maghiară culeasă în seco- 
lul al XIX-lea (adică din cealaltă extremă spaţio-temporală a 
civilizaţiei europene): „îi e frică precum evreului în Vinerea 
Mare". Informaţia oficială, oferită la slujbe, era adeseori 
dublată de reprezentări teatrale ale „Misterului patimilor lui 
Isus“, cu un puternic accent pus pe tortura Domnului şi pe 
responsabilitatea evreilor, reprezentări adeseori urmate de 
masacre pentru răzbunarea suferințelor Mântuitorului - la 
rândul lor urmate de declaraţii oficiale împotriva exceselor 
sau uneori chiar de protejarea evreilor în fața mulțimii care 
lua parte la sfintele sărbători. 

În al doilea rând, avem canalul popular, de la caz la caz 
sancționat pozitiv sau negativ de biserică. Aici avem de a face 
cu ceea ce Gavin Langmuir numeşte „componenta himerică 
a antisemitismului'"*% — şi anume legendele legate de minuni 
şi dezastre care circulau prin Europa, având câte un evreu sau 
câte o comunitate evreiască în rolul principal negativ. 


154 Barthelemy, op. cit., p. 214. 

155 Andrei Oişteanu, Imaginea evreului în cultura română: studiu de 
imagologie în context est-central european, Editura Humanitas, 
Bucureşti, 2001, p. 336. 

'5 Langmuir, op. cit., p. 334. 


58 


„De pe întreg pământul, sumedenie de credincioși mergeau la 
Ierusalim spre a vedea acest însemnat loc de aducere-aminte a 
Domnului. Diavolul se umplu de ciudă și se strădui să-şi răspân- 
dească veninul strâns împotriva drept-credincioșilor prin poporul 
evreu, unealta lui obişnuită?!” 


Ne interesează mai puţin uneltirile din Orléans care ur- 
mează în această cronică a călugărului Raoul Glaber (1047). 
Asemeni lui Ademar, Raoul Glaber ne dezvăluie tradiţii. 
Poporul evreu, ca unealtă obișnuită a diavolului. Dacă pen- 
tru respectivii călugări aceasta avea semnificaţia unei intime 
relații cu Necuratul, pentru un istoric sau sociolog, aceasta 
înseamnă că deja exista o rutină, un pattern de reprezentare. 
Acest pattern apare în diverse istorisiri despre uneltiri împo- 
triva ordinii, fie legate de mici sau mari catastrofe naturale 
care trebuiau explicate, fie legate de viitoare catastrofe politice 
organizate de diverşi marginali, fie pentru explicarea linişti- 
toare a unor crime neelucidate, fie pentru întărirea credinţei 
în miracole (cu toate beneficiile aduse de practica pelerina- 
jului pentru localităţile cu relicve sfinte). Andrei Oişteanu a 
inventariat o serie întreagă de astfel de reprezentări himerice 
care au circulat prin întreaga Europă, ajungând chiar în folclo- 
rul românesc, de la conspirații generale la nelegiuiri „locale” 
privind profanări sau ucideri (în efigie sau în persoană). De 
obicei, aceste reprezentări erau urmate de pedepsirea uneltito- 
rilor. Cea mai plină de urmări dintre reprezentările himerice 
cu conţinut „religios” a fost prilejuită de ciuma care a ucis 
o treime din populaţia Europei între 1347-1350. Pe lângă 
explicaţia „medical ştiinţifică” a ciumei care circula în epocă 
(proasta calitate a aerului şi sinistra conjuncţie a aştrilor!*), 
circulau reprezentările tradiționale cu protagonişti evrei. 
Schema era cât se poate de simplă: diverşi marginali mărturi- 
sesc (sub tortură) că intenționaseră să răstoarne ordinea justă 


17 Barthelemy, op. cit., p. 207. 
15 Jean Delumeau, Frica în Occident. O cetate asediată, vol. I, Editura 
Meridiane, Bucureşti, 1986, p. 220. 

şi orice întâmplare neliniștitoare sau de neînțeles e legată de 
ciumă şi atribuită uneltirilor necurate. La originea acestora 
era, de obicei, o căpetenie musulmană, eventual inspirată de 
un demon, iar ca intermediari, evreii.” 

Plasat în acest cadru, conceptul „antisemitism” devine pe 
deplin inteligibil. Astfel se poate explica larga difuziune şi 
constituirea acestei structuri ideologice profunde a discur- 
sului identitar european. De obicei, xenofobiile bine (sincer) 
combătute dispar cu timpul, iar prejudecățile şi stereotipu- 
rile vechi mai lasă loc altora noi. Nu însă şi în cazul în care 
această raportare belicoasă este instituționalizată, performată 
ritual, generalizat şi cel puţin anuală, cu ocazia comemorării 
personajului central al creştinismului. De aceea, consider că 
fenomenul care poartă astăzi numele „antisemitism” nu poate 
fi înţeles în raționalitatea lui dacă este studiat separat de ceea 
ce poartă astăzi numele „anti-iudaism”. Desigur, dacă facem o 
comparaţie între un text oficial care condamnă din punct de 
vedere religios iudaismul şi practicanţii lui şi un text antisemit 
vulgar din secolul al XIX-lea în care nici măcar „autorul” nu 
ştie foarte clar ce anume condamnă, diferenţa ar părea sufici- 
ent de mare pentru a nu fi tratate ca un tot unitar. Însă com- 
paraţia este nepotrivită din cauza diferenței de nivel, deoarece 
avem de a face cu două nivele diferite: unul legitimant şi unul 
aplicativ, unul (teoretic) prin care marii actori formează epoca 
şi unul (practic) în care micii actori performează. În această 
ordine de idei, textul religios oficial ar trebui comparat cu 
un text ştiinţific sau cel puţin cu unul filosofic modern, care 
tratează problema inferiorităţii, în general sau în particular — 
iar textul vulgar cu legendele populare medievale despre con- 
spiraţii şi crime rituale. Consider că ceea ce i-a dat caracterul 
specific antisemitismului este tocmai violența simbolică din 
componenta teoretică a antisemitismului, cu bătaie mai lungă, 
care a oferit instrumente legitime de luptă. Şi nu obligatoriu 


159 Carlo Ginzburg, Istorie nocturnă. O interpretare a sabatului, Edi- 

fără efecte fizice imediate, deoarece, diferența dintre teorie şi 
practică este, așa cum am spus și la început, un instrument 
de analiză, o construcţie utilă înţelegerii complexității contex- 
tului, iar nu o descriere a unor evidențe. În funcţie de voință 
şi capacitate, „teoreticianul” (modern sau premodern) poate 
merge mai departe cu demersul, iar „practicianului” nu trebu- 
ie să îi negăm apriori posibilitatea de a aduce, cel puţin prin 
puterea exemplului, ceva nou în domeniu. 

Din acest punct de vedere, consider că Wilhelm Marr, cel 
care a pus în circulaţie termenul „antisemitism, nu merită să 
fie transformat într-un fel de Socrate al xenofobiei. Această 
demarcaţie între mica xenofobie religioasă ce l-a precedat 
pe Marr şi marea xenofobie laică ce i-a urmat (culminând 
cu Holocaustul) îngreunează înțelegerea sau explicarea viru- 
lenţei și ariei de răspândire a antisemitismului, deși chiar și 
pentru simțul comun este clar faptul că antisemitismul este 
fundamental diferit de alte xenofobii, locale şi trecătoare. În 
plus, distincţia dintre anti-iudaism şi antisemitism lasă un 
gol explicativ. De ce ostilități presupus diferite au „acelaşi” 
obiect — şi efecte similare (legale şi fizice)? Iar acest gol poate fi 
umplut de explicaţia antisemită a „reacţiei” constante față de 
un neam care rămâne neschimbat în relele apucături. Textele 
antisemite moderne sunt pline de astfel de referințe la peri- 
oadele când „antisemitismul” încă nu fusese „inventat”. Că 
numeroase chestiuni au fost decontextualizate pentru a fi mai 
antisemite decât erau, este o altă poveste. Trecând peste faptul 
că este cât se poate de neplauzibil faptul că toți membrii unei 
comunități, sau majoritatea lor, oricât de masochişti ar fi, se 
reproduc într-o manieră care le periclitează constant existen- 
ţa, putem observa că această „reacţie” (şi să înțelegem cum) 
se produce, reproduce şi traduce din considerente ideologice 
şi strategice (nu neapărat îndreptate întotdeauna împotriva 
„obiectului” ei), indiferent dacă indivizii care cad sub inciden- 
ţa acestor acuzaţii seamănă foarte puţin între ei sau cu înain- 
taşii lor, asumaţi sau atribuiţi, uneori prin hipo-descendenţă. 

Depășind discursurile tradiționale, atât cel antisemit cât şi cel 
împotriva antisemitismului, lăsând deoparte atât evreii cât şi 
antisemiţii, abandonând acuzaţiile greu plauzibile că atât unii 
cât şi ceilalți ar fi posedaţi de forțe malefice (sau nebuni, ca 
echivalent modern al posedării), putem vedea antisemitismul 
ca discurs care, prin vechimea lui, oferă instrumente de luptă 
politică (în sens general) extrem de periculoase prin eficiența 
lor. Deoarece scopul nu scuză mijloacele, ci mijloacele modi- 
fică scopul prin faptul că instrumentele condiționează strate- 
giile, devenind la rândul lor scopuri, cel puțin pentru publicul 
care a internalizat discursul respectiv ca efect al redundanței. 
Iar problemele, odată puse, dacă sunt bine puse, adeseori sunt 
rezolvate. 

Dincolo de faptul că în antisemitismul „laic” şi „modern” 
orice tip de acuzaţie este binevenită, inclusiv cele de ordin 
religios, majoritatea acuzațiilor moderne sunt traduceri, 
adaptări la noile paradigme, a vechilor acuzaţii. Astfel, dacă 
în vremurile „întunecate, evreii erau, în general, predestinați 
de Divinitate să joace un rol negativ iar, în particular, otrăveau 
fântânile, conspirau cu Diavolul şi cu musulmanii, profanau 
diverse chestiuni sfinte şi, uneori, ucideau copii; în vremurile 
„luminate” erau, în general, predestinaţi de rasă sau gene să 
joace un rol similar iar, în particular, otrăveau băuturile al- 
coolice (sau doar minţile poporului, cu respectivele băuturi), 
conspirau cu dușmanul sau doar între ei (pentru dominarea 
lumii) şi profanau chestiuni patriotice. Cât despre omorul ri- 
tual, ultimul mare proces de acest fel a avut loc la Kiev (1911- 
1912)'%, iar acuzaţii fără fond (şi fără proces) mai sunt de găsit 
şi în zilele noastre. Andrei Oişteanu exemplifică uriașa forță 
de supravieţuire a acestor acuzaţii cu articole din 1995 găsite 
în presa românească de scandal. Acuzaţiile sunt aduse la zi, 
serviciile secrete israeliene (Mossad) fiind implicate în colec- 
tarea de copilaşi pentru „sânge cuşer, de creştin frăgezit”!S!. 


160 Oişteanu, op. cit., p. 369. 
161 Ibidem, p. 391. 

Mai multe despre antisemitismul modern şi contribuţiile 
acestuia la înnoirea stocului de acuzaţii se pot afla deschizând, 
la întâmplare, orice text antisemit care are bibliografia la zi. 
Vezi capitolul care tratează activitatea de profil a lui A. C. Cuza 
(2:3): 

Consider că diferența majoră dintre antisemitismul mo- 
dern şi acela care l-a precedat, cel puţin în privința difuziunii, 
constă în faptul că modernii au avut la dispoziţie tiparul, 
iar din secolul al XIX-lea, mai mulți cititori. De asemenea, 
datorită simbiozei cu „reacţiunea dinlăuntrul reacţiunii”, 
caracterul antisemitismului modern a fost suficient de diferit 
de antisemitismul care l-a precedat pentru ca istoricii să simtă 
nevoia să îl trateze separat. Această „reacțiune” înșelătoare 
îşi are originea în criticile anti-universaliste despre care am 
vorbit în cazul eugeniei şi rasismului, critici care accentuează 
mai degrabă ruptura şi conflictul, lupta de rasă sau de clasă, 
decât dreptul sau contractul. Aceste critici, în forma lor popu- 
larizată, au devenit politică, mai mult sau mai puţin oficială, 
începând cu secolul al XIX-lea, pe care Nietzsche îl descrie 
(şi asumă) ca „secolul pe care posteritatea îl va numi cândva, 
cu pietate, secolul clasic al războiului”.!* Dat fiind faptul că 
aceste critici nu au fost deplin unitare, găsim simbioze care 
au produs variate forme de antisemitism, motivat manifest de 
diverse explicaţii, uneori contradictorii — chiar şi în cazul unui 
singur autor, dacă acesta se voia a fi o personalitate complexă, 
pusă pe sinteze. În cazul acestora din urmă, pornind de la ob- 
servaţiile personale, pot afirma că antisemitismul modern este 
o formă de exploatare a acestui spaţiu privilegiat al discursului 
identitar european, cu instrumente diferite şi, bineînţeles, cu 
efecte imediate diferite. 

Antisemitismul a fost mai puternic în zonele în care a 
intrat în combinaţie cu „reacţiunea” sau acolo unde existau 


12 Friedrich Nietzsche, Cazul Wagner, Editura Humanitas, Bucureşti, 

probleme care păreau a găsi rezolvare cu astfel de ideologii. 
Iar acolo unde a intrat în simbioză cu rasismul sau cu orice 
formă similară de urmărire a descendenţei, antisemitismul 
şi-a atins limitele. În privinţa antisemitismului, ştiinţa a în- 
deplinit un rol similar celui jucat de religie, în momentul în 
care cele două surse de prestigiu şi legitimare au făcut rocada 
în arborele cunoașterii’. Desigur, antisemitismul justificat 
religios continuă să se reproducă atât timp cât există public 
sau oratori care se descurcă mai bine într-un astfel de limbaj. 
Este puţin paradoxal faptul că atunci când vine vorba de op- 
ţiuni antisemite, ateii încep să citeze din Biblie. De asemenea, 
antisemitismul modern a găsit un ferment puternic în naţio- 
nalism. Iar naționalismul e o ideologie care poate fi livrată sub 
diverse forme, de la rasism la eugenie (vezi cazul eugeniştilor 
de la Cluj) până la forme preponderent culturaliste, uneori 
religioase. Spre deosebire de restul criticilor anti-universaliste, 
naționalismul a primit un suport instituționalizat foarte pu- 
ternic, adeseori necondiționat. Deoarece naționalismul este, 
pe de o parte, acea formă de subordonare structurală sau cel 
puţin de fidelizare a populaţiei unui stat (uneori de construire 
entuziastă sau interesată a fidelității pentru un posibil stat) iar, 
pe de altă parte, o formă de legitimare a actorilor din câmpul 
politic în faţa celor care le sancţionează activitatea. 

În cazul României sau, mai exact, al Româniilor (datori- 
tă variaţiei de teritoriu şi a formelor de putere, respectiv de 
probleme), naționalismul, în formele lui culturale, a fost prin- 
cipalul aditiv al antisemitismului - sau invers, dacă îi luăm 
în calcul pe agitatorii moderați. Voi prezenta pe parcursul 
întregii lucrări contextele mai mari sau mai mici, mergând 
uneori până la idiosincrazii sau opțiuni strategice personale, 
care au favorizat această direcție a antisemitismului, în dauna 
celei care urmărește descendența. 


1% Darnton, op. cit. p. 167-183. 


64 


1.3. Despre nașterea unui stat şi despre 
problemele aferente. Mihai Eminescu şi 
Congresul de la Berlin (1878) 


Demersul de a căuta specificul antisemitismului românesc 
şi originile acestuia este îngreunat de faptul că, asemenea fol- 
clorului, ideologia antisemită nu a cunoscut bariere de timp şi 
spaţiu, indiferent că a circulat prin viu grai sau prin tipăritură. 
De asemenea, este problematic faptul dacă preocupările spe- 
cifice din interiorul imperiilor, care guvernau spaţiul pe care 
a apărut România, erau sau nu româneşti doar pentru că erau 
exprimate în limba română. Pentru a evita aceste capcane, în 
care se întrezăreşte problema esenţialismului, am ales ca mo- 
ment zero apariţia statului România, cu problemele aferente — 
probleme care au generat discuţii şi soluții oarecum specifice. 
De asemenea, studiind dezvoltarea antisemitismului în diver- 
se zone europene, am constatat că modificarea frontierelor sau 
schimbarea regimurilor de putere, prin întrebările privitoare 
la loialitatea supușilor sau prin oportunităţile crescute privind 
transformarea structurilor de putere, contribuie semnificativ 
la modificarea unui discurs antisemit existent. 

Privind retrospectiv (prin perspectiva discursului interbe- 
lic), putem observa că evenimentele care au însoţit nașterea 
şi recunoaşterea internațională a României ca stat au generat 
o serie de discuţii şi soluţii în privinţa chestiunii evreieşti; iar 
modul în care aceste probleme au fost concepute şi rezolvate a 
constituit un pattern pentru dezvoltările ulterioare ale proble- 
mei. Putem spune că așa-numita „chestiune evreiască” a înso- 
tit ca o umbră naşterea și dezvoltarea statului român în lumina 
relaţiei cu puterile europene și cu raportarea la teritoriile și 
populaţiile care ar putea constitui România, ca stat naţional. 
Diversele tratate de pace care girau formele de existență ale 
României, schimbătoare şi adeseori fragile, au atras atenția 
clasei politice româneşti asupra faptului că trebuie să aibă în 

vedere întreaga populaţie pe care statul urma să o „gestioneze”. 
În spatele acestui universalism manifestat de actorii majori ai 
politicii europene, politicienii români au văzut mai degrabă 
amestecul în treburile interne, ca urmare a unui lobby pu- 
ternic al cercurilor evreieşti influente din Occident. Se poate 
observa că, atât în privința înţelegerii antisemite a evreităţii, 
cât şi în privința măsurilor politice antisemite, discursul in- 
terbelic datorează foarte mult acestei perioade. În acest sens, 
folosind criteriul notorietății şi influenţei postume, analiza se 
va concentra cu prioritate asupra unei singure personalități 
individuale, Mihai Eminescu, restul topindu-se, mai mult sau 
mai puţin, după același criteriu, într-un fel de personalitate 
colectivă (parlamentarii României), care au produs acest pat- 
tern, condiționaţi de situaţiile strategice specifice, literatura de 
profil şi imaginația personală. Dacă Parlamentul a oferit me- 
toda legală, Eminescu a oferit metoda discursivă de abordare 
a problemei. 


x 


Tratatul de la Berlin din vara anului 1878 a reușit să aprindă 
spiritele în România, statul care tocmai începuse să existe pen- 
tru Marile Puteri. Paradoxal este faptul că, după ce Gorceakov 
făcuse o „chestiune de onoare” din trădarea aliatului român - 
închizând orice discuţie în privinţa sudului Basarabiei —, presa 
şi parlamentarii români repetau la unison partitura diploma- 
tului rus în privinţa adevăratelor mize ale acestui moment 
crucial. Potrivit lui Gorceakov, marea nedreptate care se putea 
abate asupra popoarelor din estul Europei era intervenţia legi- 
timă, dar neinspirată, a Marilor Puteri pentru implementarea 
drepturilor omului în această zonă; deoarece evreii păreau a fi 
„un adevărat flagel pentru populaţiile indigene! Deosebirea 


165 Alexander M. Gorceakov, apud Carol Iancu, Bleichroeder şi 
Crémieux. Lupta pentru emanciparea evreilor din România la 
Congresul de la Berlin. Corespondenţă inedită, Editura Hasefer, 
București, 2006, p. 83. 

între formularea lui Gorceakov şi formulările românești 
constă mai ales în faptul că intervenţia este văzută ca lipsită 
de legitimitate. Formularea cea mai interesantă în acest sens 
aparține poetului Mihai Eminescu: 


„[...] era un amestec direct în afacerile interioare ale statului nostru, 
un amestec, care până acum nu şi] permisese nici turcii măcar, acest 
fapt ne oprea de-a sprijini acea modificare a constituţiei, chiar bună 
şi echitabilă să fi fost."15 


Articolul cu pricina, care a făcut să pară atât de insuporta- 
bil tratatul de pace care recunoştea existența României, afirmă 
următoarele: 


„Art. XLIV. În România, diferenţele religioase sau confesionale să 
nu fie invocate împotriva niciunei persoane ca temei de excludere 
sau incapacitare în chestiuni privitoare la exercitarea drepturilor 
civile sau politice, admiterea în funcții şi onoruri publice, sau în 
exercitarea diverselor profesii şi domenii de activitate, în orice 
localitate. Tuturor persoanelor care aparțin României, precum şi 
străinilor, trebuie să le fie asigurată libera şi publica exercitare a 
oricărei forme de cult, și nici un obstacol nu trebuie să stea în calea 
organizării ierarhice a diferitelor comunități sau a relaţiilor acestora 
cu conducătorul lor spiritual. Supuşii şi cetățenii tuturor Puterilor, 
comercianţi sau alţii, trebuie să fie trataţi în România pe picior de 
perfectă egalitate, fără distincție de crez."!” 


Cu alte cuvinte, recomandarea ce condiționa recunoașterea 
independenţei României se referea cu precădere la reformula- 
rea unui articol din Constituţia din 1866, deoarece art. 7 din 
Constituţie făcea imposibile majoritatea prevederilor art. 44 
din Tratatul de la Berlin, operând o excludere care genera toate 
excluderile amintite. Art. 7 din Constituţie era formulat în felul 
următor: „Însuşirea de Român se dobândesce, se conservă şi 


16 „Bucureşti 16/28 fevruarie” (articol nesemnat), Timpul, IV, nr. 37, 


17 februarie 1879, p. 1. 

„Modern History Sourcebook: The Treaty of Berlin, 1878. Excerpts 
on the Balkans”, http://wmww.fordham.edu /halsall/mod/1878berlin. 
html. 

se perde potrivit regulilor statornicite prin legile civile. Numai 
streinii de rituri creştine pot dobândi împămentenirea.""S% 
Totuşi, suprimând ultima propoziție a articolului, se schimbă 
ceva fără să se modifice nimic, soluţie care, în final, a fost des- 
coperită după dispute îndelungate, piperate de acuze reciproce 
de filosemitism. Parlamentarii români au înţeles în cele din 
urmă cât de formale pot fi prevederile formale, folosind „în 
interesul țării” efectele formelor fără fond. Comentând des- 
coperirea, Eminescu încerca să explice, pe înțelesul tuturor, 
tâlcul sau „meșteșugul armonizării obligaţiilor internaţionale 
cu prejudecățile locale: 


„Aici e toată greutatea şi tot meşteşugul. A crea pentru evrei posi- 
bilitatea de-a ajunge la drepturi civile şi politice, fără a compromite 
nici un interes naţional şi economic al Românilor, a ridica piedeca 
absolută a religiei pentru a onlocui cu garanții și mai puternice, iată 
ţinta la care trebuie să aspirăm cu toţii: !* 


La patru luni după apariția acestui articol, Parlamentul a 
votat forma finală a compromisului, publicată în Monitorul 
Oficial nr. 232 din 13/25 octombrie 1879. Reluând formu- 
lele universaliste, noul text al articolului prevede o aplica- 
re cât se poate de particularistă a respectivelor prevederi. 
Parafrazându-l pe Robert Musil, putem rezuma textul în felul 
următor: toți cetățenii sunt liberi, noroc însă că nu toți sunt 
cetățeni. În termeni juridici, drepturile civile şi politice sunt 
oferite ca posibilitate oricui, „fără osebire de religiune” (art. 
7, al. 1), dar naturalizarea care le-ar face posibile „nu se poate 
acorda decât prin lege şi în mod individual” (art.7, al. 3), în 
general, după zece ani de la depunerea unei cereri în acest sens 
(art. 7, al. 1b). Totuşi, erau scutiți de stagiul de zece ani (art. 7, 
al. 2) cei „născuți şi crescuţi în România, din părinţi stabiliți în 
teară’, precum și cei care au făcut țării servicii economice sau 


168 M, O. nr. 142 din 1/13 iunie 1866. 
1% Bucureşti 7/19 iunie” (articol nesemnat), Timpul, IV, nr. 125, 8 
iunie 1879, p. 1. 

militare. Potrivit istoricului Carol Iancu, numărul de 2.000 de 
evrei naturalizați până la Primul Război Mondial reprezintă 
o dovadă edificatoare în privința faptului că angajamentele 
internaţionale au rămas „literă moartă”. 

Transformarea discriminărilor explicite în discriminări 
„fără osebire de religie” a creat un model de gestiune a obliga- 
ţiilor internaţionale care amenințau politicile etnice interne. 
Succesul acestui model a făcut ca problema cetăţeniei, cu 
formulările universaliste de rigoare, să devină instrumentul 
principal de gestionare etnică a populaţiei Statului, în vederea 
obţinerii omogenităţii satisfăcătoare. De asemenea, în ceea ce 
priveşte scopul lucrării de față, soluția adoptată în 1879 a avut 
cel puţin două efecte: (1) Prin numărul redus de evrei natura- 
lizaţi, distincţia între ne-cetăţeni şi cetăţeni a întărit distincția 
între evrei şi români. Iar această distincţie, suficient de clară, 
poate reduce importanţa funcțională a distincţiilor „rasiale”. 
(2) Prin înlocuirea criteriului religios cu criterii de excludere 
ascunse într-un limbaj universalist, se poate reduce oportu- 
nitatea convertirilor; drept urmare, diferenţierile culturale să 
rămână relativ puternice. Din această perspectivă, discuţiile 
privitoare la revizuirea art. 7 din Constituţie au fost inutile, 
chiar şi într-o logică conservatoare şi, la limită, chiar şi într-o 
logică antisemită care ar căuta mai degrabă soluţii eficiente 
decât prilejuri de polemică. Însă logica antisemită pare mai 
degrabă să creeze decât să rezolve probleme. Discuţiile şi 
acuzaţiile privitoare la chestiunea evreiască, care au curs după 
Congresul de la Berlin, în cea mai neutră interpretare, au avut 
mai degrabă rolul de a canaliza spre o zonă puţin periculoasă 
nemulțumirea generală vis-a-vis de situația geopolitică a 
României. 

Nu are sens să trec în revistă marea parte a intelectualității 
vremii pentru a relua toate „inovaţiile” apărute în perioada 
aceea tulbure, deoarece acestea au devenit suficient de bine 


vo Iancu, op. cit., p. 141. 

cunoscute după apariţia lucrării lui Leon Volovici.!”! Dintre 
toate vocile momentului, am ales discursul eminescian; însă 
nu datorită inovaţiilor personale, puţine la număr şi asimilate 
de contemporani, ci datorită stilului care ar putea face analiza 
mai puţin plictisitoare - şi datorită celebrității lui postume, 
care dă analizei o mai mare relevanţă ştiinţifică. De exemplu, 
am regăsit la Eminescu, punctual, ideile lui Vasile Conta, mai 
puţin o nuanţă, pe care am menționat-o. 

Într-un studiu dedicat preponderent relaţiei dintre proble- 
ma cetățeniei şi discursul xenofob al vremii, Marta Petreu!” 
relevă o întreagă paletă de nuanţe privind discuţiile referi- 
toare la „chestiunea evreiască” din cadrul cenaclurilor de la 
Junimea, oferind o scală a toleranţei care descreşte de la P. 
P. Carp la Titu Maiorescu, Mihai Eminescu şi Vasile Conta. 
În această prezentare comparativă, se poate observa, pe de o 
parte, faptul banal că respectivii gânditori sunt înghițiți de dis- 
cursul general european al vremii iar, pe de altă parte, faptul 
că nuanțele locale au fost produse printr-un dialog continuu 
între cei precum Carp şi cei precum Conta. Ca urmare, pro- 
ducția de discurs xenofob românesc a înglobat ca centru de 
greutate terenul comun al acestor discuţii: critica de orientare 
conservatoare a formelor fără fond şi privilegierea aspectului 
socio-economic al problemei. 


x 


Antisemitismul lui Eminescu poate fi o chestiune greu de 
abordat, deoarece este ambivalent. Aproape pentru fiecare 
afirmaţie violent antisemită dintr-un articol se poate găsi în 
alt articol, uneori chiar în acelaşi, o altă afirmație mai puţin vi- 
olentă care să o nuanţeze sau, uneori, chiar să o contrazică. lar 


171 Vezi Volovici, op. cit., pp. 23-37. 

172 Marta Petreu, „« Chestiunea evreiască » la Junimea” în Ladislau 
Gyémánt, Maria Ghitta (eds.), Dilemele conviețuirii. Evrei şi neevrei 
în Europa Central-Răsăriteană, Institutul Cultural Român, Centrul 
de studii transilvane, 2006, pp. 71-90. 

Eminescu este foarte consecvent în inconsecvența sa. Astfel, 
dat fiind materialul analizabil complex lăsat de Eminescu, 
imaginea xenofobului nepereche este adeseori portretul pe 
care istoricul alege să i-l facă; iar în diversele portrete se poate 
citi mai degrabă raportarea istoricului la miturile naţionale 
decât raportarea lui Eminescu la „chestiunea evreiască”. Vorba 
poetului național: „nimeni nu e obligat, în discuție, a spune tot 
ce știe, ci numai ca tot ce spune să fie adevărat” — iar sarcina 
completării adevărului rămâne în seama măiestriei părții ad- 
verse. Apoi câţiva cititori, înarmaţi cu răbdare şi bine înzestrați 
cu spirit critic, vor discerne adevărul, după ce au citit tot ce s-a 
scris pe subiect... Astfel, pentru a nu cădea în capcana în care 
a căzut Eminescu în momentul în care a fost „prins” că cita 
doar pasajele convenabile din Statutul evreilor din Prusia, voi 
încerca să aleg din nenumăratele referiri la chestiune câteva 
care ar putea să prindă spiritul vervei lui. 

Mai întâi de toate, aş recomanda ca Eminescu să fie privit 
în primul rând ca politician, cel puţin în privinţa scrierilor 
publicate în Timpul. Pe de o parte, deoarece conservatorii, 
după un deceniu de guvernare, se vedeau nevoiți după 1876 să 
se regrupeze ca opoziţie. Şi au făcut-o în jurul ziarului a cărui 
primă pagină era rezervată lui Eminescu. Pe de altă parte, date 
fiind particularităţile Constituţiei din 1866, presa a fost, aşa 
cum a observat Keith Hitchins!” una dintre puţinele puteri 
din stat care avea o oarecare influenţă în privința răsturnării 
guvernelor - dacă înlăturăm variabila numită incompetenta 
guvernului. Potrivit Constituţiei din 186615, Domnul numea şi 
revoca miniştrii (art. 93), putea refuza sancţionarea unei legi 
(art. 93) şi putea dizolva o cameră a parlamentului sau ambele, 
după dorinţă, cu condiţia să organizeze noi alegeri (art. 95). 


13 „Bucureşti, 6 Noembre 1881” (articol nesemnat), Timpul, IV, nr. 
243, 7 noiembrie 1881, p. 2. 

174 Keith Hitchins, România. 1866-1947, Editura Humanitas, 
Bucureşti, 2003, p. 35. 

175 M.O., nr. 142 din 1/13 iunie 1866. 

Cu alte cuvinte, guvernul răspunde doar în faţa Domnului — şi 
în fața sensibilităţii acestuia la agitaţiunile din presă, a cărei 
libertate este garantată (art. 5), cu precizarea că „nici censura, 
nici o altă măsură preventivă pentru aparițiunea, vinderea sau 
distribuțiunea ori-cărei publicaţiuni nu se va putea reînființa” 
(art. 24). 

Date fiind aceste particularităţi ale vremii, xenofobia lui 
Eminescu poate fi înţeleasă, cel puţin parţial, ca activitate poli- 
tică supraalimentată cu metafore puternice - grecoteiul cu nas 
subțire fiind „un parvenit grec ca d. C. A. Rosetti”"", bulgăroiul 
cu gâtul gros fiind „un parvenit bulgar ca d. I. C. Brătianu”, 
iar evreul „Avram Burăh [...] deputat radical sub pseudonu- 
mele George Misail'"% a fost liberalul care a întocmit în 1877 
raportul pentru punerea sub acuzare a unor miniştri din fosta 
guvernare conservatoare. În raport apare şi sprijinul financiar 
pentru studiu şi oportunităţile de carieră pe care Eminescu 
le primise de la guvernul conservator. De asemenea, din pri- 
cina specificului vieţii politice româneşti, începând cu 1876, 
situația materială şi siguranţa privind viitorul funcţionarului 
Eminescu a fost şubrezită, asemenea altor protejaţi ai ex-lon- 
gevivei guvernări conservatoare. Potrivit temperamentului şi 
strategiilor de viață imaginate, respectivele victime au reacți- 
onat în diverse moduri. Eminescu a reacţionat prin ascuţirea 
condeiului, pentru pedepsirea rău-făcătorilor. 


„Domnule Negruzzi — scrie Eminescu — în oraş circulează zgo- 
motul că ministerul ar fi căzut. Acest zgomot ne nelinişteşte atât 
pe mine, cât şi pe Bodnărescu. Dacă știți ceva pozitiv, vă rog să ne 
spuneți şi nouă, cât şi despre vreo nouă combinație de care s-ar fi 
vorbind. 


16€ Mihai Eminescu, Chestiunea evreiască, Editura Vestala, 1998, p. 


210. Voi folosi această ediție pentru numerele lipsă ale ziarului 
Timpul din colecția BCU București. De asemenea, am folosit 
această compilație ca sursă pentru articolele publicate de Eminescu 
în Curierul de Iaşi. 

17 Ibidem, p. 210. 

178 Ibidem, p. 191. 

Pompiliu ş-a pregătit geamantanele și vrea să fugă la Magyiar 
Orszag. Panu se plimbă cu neliniște prin Copou, deşi omătul e pân 
la brâu. Lambrior șede tăcut în cafenea la Max, şi pe câţi intră în 
cafenea îi întreabă ce saude? Y° 


În această ordine de idei, chestiunea evreiască în viziune 
eminesciană reprezintă, cel puțin parţial, o chestiune a libe- 
ralismului românesc, privit prin perspectiva complexei sale 
loialități față de gruparea conservatoare. Iar, pentru Eminescu, 
această chestiune a fost pusă într-un moment foarte delicat, 
atât din punct de vedere personal cât şi din punct de vedere 
general - Eminescu accentuând pentru public doar contextul 
general ideologic. Însă conservatorismul lui Eminescu are 
în această privință două componente: una strategică şi una 
ideologică. 


x 


Din punct de vedere strategic, efectele antisemite sunt doar 
efecte secundare ale luptei pe care o purta cu interesele electo- 
ral-strategice, ascunse, ale liberalilor. Iar, din această perspec- 
tivă, aprecierea de individ moderat pe care şi-o făcea nu este 
foarte departe de adevăr. Eminescu era îngrijorat de „forma- 
rea unui partid roşu în Moldova, compus din jidanii cari, prin 
modificarea art. 7, devin alegători în colegiul I şi al II-lea”!%. 
Prin „partid roşu” se înţelegea la vremea respectivă Partidul 
Naţional Liberal, dominat de radicalii Brătianu şi Rosetti, care 
organizaseră cea mai disciplinată facțiune liberală, dând tonul 
„coaliției de la Mazar Paşa”!*!. Coaliția, care a produs partidul 
liberal ca partid care operează la scară naţională, a fost cu- 
noscută sub această denumire deoarece discuţiile s-au purtat 
în locuinţa fostului maior englez Stephen Lakeman - care 
servise în armata otomană sub numele de Mazar Pașa. Prin 


17 Eminescu apud George Călinescu, Viaţa lui Mihai 
Eminescu, Editura Litera, Chişinău, 1997, p. 215. 
Eminescu, op. cit., p. 155. 

181 Hitchins, op. cit., pp. 43-44. 

folosirea termenului „naţiona!” se voia sublinierea organizării 
partidului la scară națională, spre deosebire de vechile cluburi 
locale şi relativ independente ale regimului cenzitar. Așadar, 
organizarea mai eficientă, dublată, în logica lui Eminescu, de 
o strategie de modificare a statu-quo-ului electoral ar fi putut 
asigura o dominație îndelungată liberalilor. Iar perspectiva 
unei dominări liberale îndelungate era de nesuportat pentru 
cel care a simţit pe pielea sa, în 1877, cum funcționează du- 
blul standard liberal. De aceea, Eminescu vedea în „pericolul 
nerecunoaşterii independenţei României” de către Marile 
Puteri, întrunite în Congresul de la Berlin, doar o strategie a 
liberalilor de a-i câştiga pe evreii înstăriți ca posibili alegători 
care le-ar asigura preponderența în cadrul sistemului de vot 
cenzitar. 


„Care însă din puterile europene ar fi plecată de a sacrifica un sin- 
gur soldat pentru evrei? Desigur că niciuna. [...] Noi mergem mai 
departe şi susţinem că evreii nici nu sunt cauza măcar a introducerii 
art. 44. Ei sunt o unealtă în Tratatul de pace al cărei mănunchi nu 
ştim cine voiește să-l ţie în mână; ei sunt un pretext de amestec, 
creat în favoarea nu ştim cui. 1%? 


Ceea ce dorea să spună e faptul că pericolul nu exista, fi- 
ind doar o exagerare a liberalilor sau, dacă exista, oricum era 
doar un pretext. Iar pretexte de amestec pot fi găsite oricând. 
Deci, dacă pericolul exista cu adevărat, acesta era inevitabil. 
Iar dincolo de acest pericol, care îi viza pe toți românii şi 
care era o chestiune fie de ficțiune, fie de fatalitate, se afla un 
pericol palpabil care îi viza exclusiv pe românii care votau cu 
conservatorii. Aşadar, „adevăratul pericol” era intern - şi nu 
internaţional. În logica lui, totul părea să aibă sens. Şi totul 
era o conspirație. Partidele „numite în ironie naţionale”% se 
foloseau de astfel de situaţii internaționale pentru a-şi realiza 


182 Eminescu, op. cit., p. 84. 


„București 7/19 iunie”, (articol nesemnat), Timpul, IV, nr. 125, 8 

calculele naţionale — adică, în cazul de față, pentru a-şi rotunji 
stocul de alegători. Deoarece liberalii îi iubesc pe liberali, iar 
„ovreii tuturor țărilor sunt liberali şi ultraliberali, republicani 
etc?! Pentru a înlătura acest pericol intern, Eminescu caută 
diverse soluţii la problema externă, mai simple sau mai com- 
plicate. De exemplu: 


„Neadmiţând art. 44, rămânem în poziţia în care am fost înaintea 
războiului, adică vasali nominali ai Porții, cu deosebirea că Poarta 
însăși nu ne-a pus deloc această condiţie, că ea ne-a recunoscut 
independenți din capul locului, încât am rămânea vasali unei puteri 
care s-a lepădat de vasalitatea noastră prin două tratate consecutive, 
prin cel de la San-Stefano și prin cel de la Berlin”! 


Însă, trebuie precizat faptul că, din punct de vedere strate- 
gic, Eminescu nu este nici pe departe cel mai nociv utilizator 
al chestiunii evreieşti în diverse scopuri colaterale. Cel puţin 
la nivel manifest, atât inamicii cât şi prietenii lui Eminescu au 
fost cât se poate de puţin filosemiţi. Astfel, presa românească 
apărea în ochii poetului ca „harnică în descoperirea întregului 
pericol care ar ameninţa imediat naţia românească dacă arti- 
colul 44 al Tratatului de la Berlin s-ar primi tale quale”"5. Se 
poate observa în astfel de consensuri şi controverse că luptăto- 
rii din arena publicistică se controlează reciproc. Iar acest con- 
trol reciproc în privinţa vigilenţei şi autenticității, care opera 
cu acuzații de filosemitism, poate arăta faptul că cei 23.584! 
de electori ai colegiilor I-III şi cei 12.6571% de delegaţi cu drept 
de vot pentru colegiul al IV-lea erau deja educați pentru a 
sancţiona negativ atitudinile care ar fi putut părea rezonabile 
evreilor. Cu alte cuvinte, deja exista ceea ce Eminescu numea 


151 „Bucureşti 30 aprilie/12 maiu” (articol nesemnat), Timpul, IV, nr. 


94, 1 mai 1879, p. 2. 

155 Eminescu, op. cit., p. 85. 

15 Ibidem, p. 91. 

1% Hitchins, op. cit., p. 34. Cifrele sunt pentru anul 1883, când 
numărul crescuse uşor. 

1% Ibidem, p. 34. 

în alt context „capitalul de ură”'%, de care partidele trebuiau 
să ţină cont când îşi prezentau oferta. Încă din 1876, când 
mai era redactor la Curierul de Iași, Eminescu era nevoit să se 
apere de astfel de „insinuări” dușmănoase privitoare la „voinţa 
de a apăra pe evrei”!%. Însă cu eleganța-i caracteristică, fără a 
fi preocupat de eventualele contradicții, obişnuia să le întoarcă 
serviciul inamicilor săi, de câte ori avea ocazia: 


„acum de gât cu Crémieux şi cu Montefiore apoi evreofagi, admi- 
țând pe rând toate principiile”!*!. „acuzarea noastră principală, pe 
care-o facem roşiilor nu este că au fost şi sunt amici ai ovreilor; la 
urmă fiecine e stăpân pe cugetările şi voinţa lui. Dar ceea ce nau 
drept a face e de-a induce poporul în eroare şi de-a se gera la ocazie 
de adversari ai evreilor”? 


Deosebirea dintre contradicţiile și inconsecvenţele pe care 
le reproşează altora şi propriile lui pendulări era văzută de 
către poet ca ţinând de caracterul interesat, respectiv dezinte- 
resat al jocului cu acuze - ceea ce nu este întrutotul adevărat, 
după cum am văzut. În această privință, Eminescu se vedea pe 
sine ca fiind un patriot echilibrat şi lucid, nici evreofag, nici 
evreofil, doar iubitor de neam şi amic al patrioţilor adevăraţi 
- iar calitatea de patriot nu trebuia servită la pachet cu „bas- 
toane sau păruială asupra deosebiţilor indivizi”. Consecvent 
cu imaginea asumată, Eminescu lua în calcul buna credință 
din asigurările de patriotism ale adevăraţilor izraeliți ai țării, 
pe care le cita fără a cruța spaţiul rămas articolului său şi fără 
ironie. Erau consideraţi patrioți cei 2-3000 de „evrei spanioli”, 
spre deosebire de cei „poloni”, asupra cărora existau dubii. 
Pentru astfel de cazuri colective, plus câteva cazuri indivi- 
duale, Eminescu conştientiza faptul că „art. 7 al Constituţiei 


15 Eminescu, op. cit., p. 117. 

1% Ibidem, p. 203. 

11 Ibidem, p. 210. 

12 „București 30 aprilie/12 maiu”, l. cit.. 
13 Ibidem, p. 199. 

cuprinde o piedică absolută şi că mulți Israeliţi, din cei cari ar 
fi meritat drepturi, au fost loviți de acel articol". 


„Singurul defect al art. 7 din Constituţia noastră e că, pe lângă 
mulțimea nenumărată a evreilor cari nu merită drepturi, se loveau 
şi acele câteva mii cari le merită şi această injustiție suntem oricând 
gata de-a recunoaște și o drege, dând deplină satisfacţie exigenţei 
umanitare?!” 


În această logică, găsim fine deosebiri arbitrare în privința 
termenilor utilizați în abordarea chestiunii evreieşti. Sunt de 
găsit atât deosebiri de grad, realizate prin folosirea variată 
a denumirilor date evreilor, în funcție de capitalul simbolic 
asociat fiecăreia: izraeliți, evrei, ovrei şi jidani; cât şi diferențe 
de nivel: „între izraeliți şi jidani propriu-ziși”. Unii sunt 
elemente utile țării, posibili români, alții sunt oameni cumse- 
cade, iar alţii sunt „rasă dușmănoasă.. 


„Am fi nedrepți sențelege de-a amesteca pe toţi evreii în aceeaşi 
categorie; căci prin intuiție ne-am încredinţat că există marea de- 
osebire între cei veniți de mult în ţară, adică de o sută şi mai bine 
de ani, şi cei veniţi de la 1840 încoace. Aceşti din urmă sunt cei răi. 
In Moldova se găsesc adesea alaturi oraşele cu Evrei deosebiți. În 
judeţul Iași bunăoară nu e absolut nici o comparaţie între Evreii din 
tărgușorul Bivolari, cari sunt vechi, vorbesc şi se poartă ţărăneşte, 
sunt prietenoși şi de bună credinţă, şi între rassa dușmănoasă şi 
sălbatică din t&rgușorul Sculeni?!” 


În această privință, Eminescu era constant, cu nuanțele 
strategice necesare: 


„Pentru România e cu desăvârșire îndiferent dacă în locul d-lor 
Pantazi Ghica, Holban, Anghel ș. a. vor veni deputaţi evrei, ba 
credem chiar că țara ar fi mai câștigată. Periculul adevărat consistă, 


1 „Bucureşti 28 iunie/10 iulie” (articol nesemnat), Timpul, VI, nr. 
143, 29 iunie 1879, p. 2. 

15 Eminescu, op. cit., p. 86. 

1%  „Bucureştil1/23 august”, Timpul, IV, nr. 177, 12 august 1879, p. 1. 

197 „Bucureşti, 6 Octombre 1881” (articol nesemnat) , Timpul, IV, nr. 
218, 7 octombrie 1881, p. 2. 

în ne-limitatele libertăți civile și remediul contra acestui pericul, 
numai liberalismul nu poate fi”"*%. 


„domnii Mandelbaum şi Rosenblith pot fi atât de români ca şi 
Giani, Carada ori Pherekydes, căci ce `mi-e Mandelbaum ce mi-e 
Pherekydes? Că unu o fi originar din Tarnopol, altul din Epir, în 
ce "mi-e preferabil unul celuilalt? Ba cine ştie? Poate presupusul 
Mandelbaum ar fi mai exigent față de sine &nsuşi pentru a aspira la 
portofolii ministeriale decât Pherekydes; ar învăța poate mai mult 
şi ar cântări cu mai mult scrupul valoarea sa proprie, intelectuală și 
morală, pănă a răvni atăt de sus”!*. 


x 


Din punct de vedere ideologic, Eminescu era îngrijorat de 
formele fără fond care au fost introduse de liberali sau sub 
presiunea acestora. Îngrijorarea lui avea ca obiect faptul că 
tânăra ţară nu era încă pregătită, prin sistemul educativ, prin 
acumulările de capital şi prin stocul de aptitudini, pentru 
realitatea fluidă pe care liberalismul o propunea pentru alini- 
erea la noile standarde ale civilizaţiei europene. Deşi apare ca 
benignă, această abordare s-a dovedit a fi extrem de malignă 
pentru lumea intelectuală românească. Aplicația eminesciană 
a teoriei formelor fără fond la chestiunea evreiască a produs 
un fel de cal troian care a slăbit fortăreaţa spiritului critic în 
cazul multor intelectuali de valoare din perioada interbelică. 
Cântând partitura lui Eminescu, atât Cioran cât şi Eliade erau 
la unison cu A. C. Cuza în privinţa spiritului critic văzut ca un 
lux pentru popoarele în curs de dezvoltare. Eminescu a arătat 
că intelectualul poate părăsi turnul de fildeş frumos decorat cu 
umanism şi spirit critic pentru a se cobori puţin în „mocirla 
vremurilor”? împreună cu agitatorii de rând, cu condiţia ca 
această coborâre să fie motivată prin dragostea de neam şi 
grijă pentru viitor. 


1% „Bucureşti 28 fevruarie/12 martie” (articol nesemnat), Timpul, IV, 


nr. 47, 1 martie 1879, p. 1-2. 

„Bucureşti, 16 Decembre 1881” (articol nesemnat), Timpul, IV, nr. 
276, 17 decembrie 1881, p. 1. 

2% Eminescu apud Călinescu, op. cit. p. 216. 

Privită din această perspectivă, pentru Eminescu, „primej- 
dia revizuirii art. 7 nu stă atât în însăşi cestiunea israelită cât 
în starea în care ne aflăm când ni se pune această cestiune”2! 
Deoarece chestiunea evreiască nu constituia o boală organică, 
ci doar una acută, care ar fi putut fi uşor vindecată cu leacuri 
conservatoare. Sub influența acestor leacuri, evreii puteau fi 
siliți, fără violenţă, să emigreze în alte zone „unde semicivi- 
lizaţia e unită cu pseudoliberalismul”2%?, deoarece, potrivit 
unei legi descoperite de Eminescu, evreii „fug de civilizaţia 
adevărată şi libertatea adevărată”2*. Cu alte cuvinte, pentru 
Eminescu, marea problemă ideologică a României era aceeași 
cu problema strategică a conservatorilor — adică, tot domnul 
Brătianu. 


»[...] fără a discuta sau gândi, s-au introdus cu toptanul legi străine 
în toată puterea cuvântului, cari substituie pretutindeni şi pururi în 
locul noţiunilor nație, ţară, român, noțiunea om, cetățean al univer- 
sului, fie din Berber, din Nigritania, din China sau în fine extract de 
Galiția”? 


Eminescu nu precizează vreun exemplu de astfel de țară 
în care domneşte „adevărata” libertate și civilizație sau în care 
poate fi aplicat conceptul „om” dar, puţin inspirat, precizează 
adeseori exemplul negativ al Americii - „americanismul'2%. 
Oricum, la câţiva ani după scrierea acestor rânduri, evreii 
din Răsărit, alungaţi de sărăcie şi pogromuri, ajungeau și în 
Occident, provocând reacții în rândul antisemiţilor din Viena 
şi, mai apoi, al celor din Paris. Însă antisemiţii occidentali pro- 
pun idealul american al prohibirii imigrației celor indezirabili. 
Privitor la această chestiune, A. C. Cuza a urmat mai degrabă 
exemplul colegilor occidentali decât modelul eminescian, pe 
de o parte, pentru a folosi prestigiul democraţiei americane în 


21 Eminescu, op. cit., p. 82. 
22 Ibidem, p. 104. 

23 Ibidem, p. 104. 

2t Ibidem, p. 69. 

25 Ibidem, p. 53. 

a legitima democratic măsurile nedemocratice avute în vizor, 
iar, pe de altă parte, pentru a interpreta în termeni xenofobi 
succesele americane care nu mai puteau fi ignorate după 
Primul Război Mondial. 

Conceptul „om” pare să nu încapă nicăieri în imaginația 
ideologică eminesciană, în care nu există decât imaginea celor 
care i-ar putea semăna poetului: bărbat, român, educat sau 
cu venituri considerabile şi vizibil pasionat de ceva. De aceea, 
nici măcar obiectul pasiunii lui, femeia, în pofida fermecătoa- 
relor versuri închinate ei, nu merită mai mult decât bărbaţii 
străini: „dând drepturi femeilor, am avea, în loc de Adunare 
legiuitoare, dou€ haremuri”2*. Astfel, alături de „candidaţii 
la balamuc”? şi de „candidaţii la pușcărie”%8, candidatele 
la bordelul bicameral ar destabiliza într-o asemenea măsură 
orânduirea ţării, încât până și mult invocatul "Ţepeş Doamne 
ar fi incapabil să gestioneze bărbăteşte spinoasa şi delicata 
problemă. Totuşi, în pofida numeroaselor ieșiri pline de 
metafore puternice, Eminescu nu a fost reacționar, cum l-au 
văzut câţiva dintre urmașii săi reacționari (vezi 3.3.3), ci un 
conservator care avea înțelegere pentru toate schimbările, 
bune sau rele, cu condiţia să fi fost internalizate de tradiție 
sau cel puţin iremediabile: „Şi biserica de la Curtea de Argeş a 
costat prea mult, dar asta nu-i un cuvent pentru a o dărăma şi 
a construi în locu'i una mai eftină”2% În optica eminesciană, 
odată trecut evenimentul sau situaţia (vorbim de timp rapor- 
tat la număr de generaţii), se găseau destule elemente pentru 
a dubla melancolia cu pragmatism: „Oricât de rea ar fi fost 
administraţia acelor oropsiţi boieri, ea avea un bun nepreţuit 
pentru orice țară agricolă, adică săracă: era eftină, cum mai ef- 


%6 „Bucureşti 21 fevruarie/5 martie” (articol nesemnat), Timpul, IV, 
nr. 41, 22 februarie 1879, p. 2. 

%7 Ibidem, p. 103. 

28 Ibidem, p. 103. 

29 „Bucureşti 21 fevruarie/5 martie”, l. cit. 

tină nu se putea”? În schimb, administraţia nouă, împânzită 
de funcţionari, era scumpă, fără suflet şi nu oferea niciun fel 
de compensaţii pentru transformările pe care contemporanii 
trebuiau să le îndure. Poetul voia doar să pună puţin suflet în 
lucruri, singura limitare fiind faptul că nu îşi putea imagina 
acel suflet ca produs al prezentului. Iar aceasta era problema 
unui întreg secol care se mişca prea repede, sufocat de memorie 
şi asaltat de transformări generate de mijloacele de producţie. 
Eminescu se înscrie aici în curentul care contaminase (prin 
John Ruskin, de exemplu) inclusiv o parte a Angliei, motorul 
noii lumi. 


x 


Dincolo de efectele secundare ale atitudinilor echilibrate 
prost înțelese, dacă selectăm textele asupra cărora nu există 
niciun fel de dubiu, putem spune că antisemitismul lui 
Eminescu este un produs al violenţei limbajului său, în mo- 
mentele în care verva scriitoricească nu-şi mai găsește trup în 
cuvintele obişnuite: „rolul scriitorului ar trebui să înceteze și 
să înceapă rolul călăului”?!!. În astfel de momente, Eminescu 
tuna şi fulgera cu ameninţări în numele poporului (de fapt, 
instigări ale poporului cititor, dată fiind poziţia de formator de 
opinie), mai mult sau mai puțin voalate: 


„Noi ştim prea bine că trei zile ar fi de ajuns pentru a regula atit de 
definitiv cestiunea israelită încăt Alianţa să nu mai aibă pentru cine 
interveni. Noi cunoaştem poporul. În aparenţă atăt de blănd şi de 
guvernabil, are o margine blăndeţea lui pe care e primejdios de-a 
o trece?! „România nu e datoare cu nimic evreilor decât doar cu 
o bună recoltă de cânipă și cu câţiva țăruţi, ciopliți anume pentru 
membrii pământeni ai Alianţei izraelite”?! 


210 Ibidem, |. cit. 

2 Eminescu, op. cit., p. 210. 

2 „Bucureşti, 12 Noembre 1881” (articol nesemnat), Timpul, VI, nr. 
248, 13 noiembrie 1881, p. 2. 

3 Eminescu, op. cit., p. 77. 

Eminescu vedea adeseori această violență ca pe o formă a 
libertății: „De câte ori se discută cestiunea israelită scriitorul 
romăn are teamă de-a vedea vorbele sale interpretându-se ca 
ură de rassă, ca prejudițiu național sau religios??™ Această afir- 
mație ne mai spune şi faptul că la vremea respectivă exista un 
curent de opinie semnificativ, intern sau extern, care le dădea 
de furcă antisemiţilor. Este foarte posibil ca, dincolo de faptul 
că evreii erau minoritatea cea mai numeroasă, xenofobia lui 
Eminescu să fi luat forma antisemitismului tocmai datorită 
mobilizării internaţionale a evreilor şi a intelectualilor cu 
vederi consecvent democratice împotriva antisemitismului. 
Poate că nu este adevărat faptul că Alianţa Israelită a deschis 
ochii patrioţilor „asupra pericolului [...] şi au redeşteptat 
în noi instinctul conservării naţionale”?!5, aşa cum preciza 
Vasile Alecsandri. Însă este cât se poate de plauzibil faptul că 
Alianţa Israelită a făcut mult mai interesant şi mai complex 
monologul xenofob. Orice scriitor care are un minim respect 
pentru imaginea lui ar evita să se repete într-o chestiune dacă 
nu ar avea noutăți, nuanţe şi cel puţin un partener imaginar 
care să-i prilejuiască repetiţia. Această organizație, creată 
cu puțin timp înainte (1860), a devenit un bun partener de 
monolog pentru Eminescu, datorită politicii intervenţio- 
niste purtate „în numele omeniei””'* de către preşedintele 
ei, Adolphe Cremieux?7. De aici vine diferenţa în privința 
abordării chestiunii evreieşti față de momentele în care poetul 
se ocupa doar de „stârpitura de cămătar grec””!8, deoarece în 
legătură cu chestiunea evreiască se puteau discuta la nesfârşit 
multiplele-i aspecte, deschizând nenumărate prilejuri pentru 
discuţii principiale. De asemenea, caracterul internațional al 


a4 „Bucureşti, 31 Octobre 1881”, Timpul, IV, nr. 238, 1 noiembrie 
1881, p. 1. 

215 Vasile Alecsandri, apud Volovici, Ideologia naționalistă...., p. 29. 

216 „Scrisoarea lui Bleichroeder către Comitetul central, 21 februarie 

1878” reprodusă în Iancu, op. cit., p. 199. 

Iancu, op. cit., p. 17. 

215 Eminescu, op. cit. , p. 129. 

problemei l-a încurajat să caute similarități în privinţa răului 
tratament, legal sau spontan, aplicat evreilor în diverse zone. 
Totuşi, din recomandările în privinţa cărților şi conferințelor 
„interesante” despre sfârşitul lumii sau despre dominaţia 
ei, pe care le făcea ocazional în perioada când era redactor 
la Curierul de Iași, se poate observa o oarecare aplecare spre 
chestiune, moştenită probabil din perioada studiilor din 
Viena şi Berlin. Iar ca rezultat al problemelor discutate mai 
sus, printre contradicții şi nuanțe, printre ideile produse şi cele 
re-produse şi propagate, în textele eminesciene antisemite pot 
fi găsite, punctual, aproape toate ideile „originale” precum şi 
pattern-ul de concepţie sau direcţiile de analiză folosite de A. 
C. Cuza - iar, prin acesta, pattern-ul antisemitismului radical 
românesc. Voi enumera şase contribuţii de acest fel. 

(1) Cel mai important aspect pentru analiza noastră 
este cadrul general pe care, potrivit metodei sale de lucru, 
Eminescu îl propune pentru abordarea problemei, eliminând 
din portofoliul teoretic al antisemitismului perspectivele care 
îi păreau prea complicate şi contraproductive pentru specificul 
local al chestiunii. Se poate observa faptul că, deşi cocheta cu 
majoritatea teoriilor antisemite la modă în vremea respectivă, 
Eminescu a ales să se concentreze asupra aspectelor culturale 
(în special cele sociale şi economice) ale problemei, evitând 
contradicţiile cu cele spuse anterior anului 1881, când scria 
respectivele rânduri: 


„Se poate ca aceste instincte de solidaritate intre ei, de esclusivism 
față de alţii să fie contractate prin persecuţiunile apusului. Poate da, 
poate nu. Unii sunt din contra de părere că acest esclusivism şi aceas- 
tă dușmănie sunt innăscute din vechime rassei israelite, din timpul 
formaţiunii poporului, mulți ajung la a acuza monoteismul ca cauză 
principală a acestui rěu psicologic, alţii iar conchid că, tocmai din 
cauza predispoziţiilor caracterului evreesc, Baal (Saturn) a trebuit să 
devie unicul Dumnezeu al Evreilor. Dar e o cestie complicată, care 
nu ne-ar inainta in materie socială şi economică? 
29 „Bucureşti, 29 Octobre 18817, Timpul, VI, nr. 236, 30 octombrie 

1881, p. 1. 

(2) În această perspectivă culturalistă (o constantă a anti- 
semitismului eminescian), conceperea evreității şi a diferenței 
dintre români şi evrei, fie ca problemă religioasă, fie ca pro- 
blemă etnică, avea la bază criteriul limbii. Nu ne interesează 
atât valoarea de adevăr a acestor afirmaţii, care urmăreau să 
combată așa-zisele „minciuni etnologice'2% ce pretindeau 
contrariul, cât capacitatea de a produce adevăr probată de 
faptul că antisemiți precum A. C. Cuza continuă în secolul 
următor să vadă evreii ca suficient de diferiți de români din 
punct de vedere cultural şi chiar incapabili să scrie corect în 
limba română (vezi 2.2). 


„Nu există dar români de rit izraelit, pentru că nu există izraeliți 
cari-n familie să vorbească românește, pentru că nu există izraeliți 
cari să intre în relații de căsătorie cu românii, cu-n cuvânt pentru că 


evreul, se simte evreu şi pân-acum nici n-a voit să fie altceva decât 
»221 


evreu. 

(3) În același registru se înscrie şi ideea, care poate fi vă- 
zută ca parte componentă a soluţiei chestiunii evreieşti de la 
1879, potrivit căreia evreii „nu sunt - nu pot fi”2% şi nu trebuie 
să devină români, diferenţa există şi trebuie să existe. Totuși, 
Eminescu nu preciza nicăieri foarte clar în ce consta diferența, 
lăsând problema în suspensie. Uneori, obişnuia să acopere 
golul folosind concepte precum cel de popor, chiar, cu o doză 
de ironie, „cel mai remarcabil popor [...] poporul ales de 
Dumnezeu'??. Alteori, lua în calcul diferența religioasă, dar 
prefera să nu abordeze chestiunea din acest unghi şi, în plus, 
nu vedea în această diferență un impediment. 


„[...] se putea întâmpla ca un om, prin sentimente şi prin cuget cu 
totul român, să afle în el o piedică nestrăbătută pentru a lua parte la 
viața statului. Ar fi putut să se boteze - vor obiecta unii. Dar din par- 


20 Eminescu, op. cit. , p.. 95. 
21 Ibidem, p. 95. 

222 Ibidem, 135. 

223 Ibidem, p. 195. 

te-ne tocmai de încetăţenirea acelora n-am fi fost bucuroşi cari, cu 
uşurinţă şi fără scrupule, s-ar fi botezat fără ca o adâncă schimbare 


în convingerile religioase să se fi operat înlăuntrul lor." 


„Nu desnaţionalizați trebuesc Evreii, căci foarte puţin ne pasă dacă 
o intreagă rassă consumatoare și improductivă va vorbi sau nu 
romăneşte; ci siliți, printr-o strictă organizare economică la muncă, 
la muncă masculară, la producţiune. Atunci se vor desnaţionaliza 
de la sine sau vor emigra. [...] La muncă Caradele, Costineştii şi 


Mihăileștii, dar la muncă și Evreii. "2% 


(4) Însă sunt de găsit şi momente în care Eminescu ignora 
aceste elemente culturale, folosind din lipsă de altceva con- 
ceptul „rasă”; totuși, destul de rar și într-un mod impropriu. 
Prin rasă nu înțelegea un tip de condiționare biologică care 
putea face ca un grup să fie şi să se comporte într-un anume 
fel, ci părea să înţeleagă, asemeni lui Vasile Conta, un fel de 
„organizaţie socială teocratic 
informală, în care atât religia cât şi alte elemente solidarizante 


»»226 
a 


puteau coagula într-un fel grupul respectiv. 


„Nu mozaismul ca antiteză a creştinismului, ci poporul modern 
cu clasele lui muncitoare in antiteză cu rassa veche discompui- 
toare, egoistă, fără sentiment pentru binele public, iată adevăratul 


antagonism?” 


„Deprinşi a se organiza repede şi lesne, ca orice popor vechi, ținut 
la o laltă prin solidaritate de rasă, de interese şi de religie, ei dau 
în sinagogă ordine de zi pentru concurarea şi ruinarea comerțului 


creştin”225 


„Ei conspiră în sinagogă în contra creştinilor. Acolo se fixează pre- 
ţurile [...]. Acolo se hotărăşte moartea economică a meseriașului 


224 


225 


227 


228 


Ibidem, p. 121. 

„Bucureşti, 19 Octombre 1881”, Timpul, VI, nr. 228, 20 octombrie 
1881, p. 1. 

Vasile Conta, „Chestia evreiască. Discurs rostit în şedinţa adunărei 
Depotaţilor din 4 și 5 septembrie”, în Conta, Opere complete, 
„Librăria şcoalelor”, Bucureşti, f. a., p. 645. 

„Bucureşti, 12 Octombre 1881”, Timpul, VI, nr. 223, 13 octombrie 
1881, p. 1. 

„București, 12 Octombre 1881”, I. cit. 


, O organizație economică 

român, la autoritatea ocultă a statului în stat, în comitetele ascunse 
»229 


ale alianţei universale. 

(5) Eminescu dădea în vileag câteva din instrumentele 
care ar ar fi putut uşura punerea în practică a respectivelor 
obiective diabolice. Alături de liberalism, despre care am 
discutat adineaori, erau luate în vedere și alte otrăvuri. Mai 
întâi, se poate observa preocuparea referitoare la o otravă mai 
vagă (şi mai puţin dezbătută). Aceasta era spiritul evreiesc, 
care denatura cultura europeană acolo unde fusese acceptată 
emanciparea. Totuşi, această otravă nu era văzută chiar atât 
de periculoasă pe vremea lui Eminescu, mai ales că România 
era prezentată ca având o „semicultură atât de coruptă şi de 
radical prin toate tendenţele încât o picătură de otravă mai 
mult nu va schimba-o'"2%. 

(6) Otrava propriu-zisă era alcoolul, concretețea ei ma- 
terială oferindu-i autorului toate motivele pentru a o lua în 
serios. Această otravă acționa singură sau în tandem cu vitri- 
olul, care o falsifica, pentru a fi o otravă cu putere de ucidere 
îmbunătăţită. Iar în contextul acestui război putat cu arme 
neortodoxe, „egala îndreptăţire a 600.000 de lipitori şi precu- 
peţi” trebuia privită precum „o chestiune de moarte şi viaţă, și 
poporul nostru cred că ar prefera moartea repede prin sabie 
decât moartea lentă prin vitriol'?!. Vitriolul a devenit un leit- 
motiv antisemit, ajungând pe buzele tuturor patrioților, iar A. 
C. Cuza și N. C. Paulescu i-au dedicat unele dintre cele mai sa- 
vuroase pagini. Totuşi, cel puțin aşa cum reiese din descrierile 
lui Eminescu, poporul, probabil din inconştienţă, avea o altă 
părere. Pornind de la această constatare, putem spune că miza 
pare să fi fost alta: cine să-i îmbete pe țărani? Cum nimeni nu 
se putea împotrivi voinţei poporului, trebuiau căutate garanții 
etnice, trebuiau satisfăcute interese oneste şi, mai întâi de 


9 Eminescu, op. cit., p. 202. 


% Ibidem, p. 77. 
231 Ibidem, p. 139. 

toate, trebuia gândit pragmatic, în vederea diminuării răului 
sau, cel puţin, pentru ca profitul să ajungă pe mâini bune. 
De aceea, mai puţin populara campanie împotriva alcoolului 
a luat de cele mai multe ori forma unei campanii împotriva 
vitriolului. Despre sănătate numai de bine. 


„Cârciumăria evreiască în ţară au ajuns un adevărat scandal, care 
n-ar fi suferit în nici o ţară civilizată din lume; cârciumele sunt 
locale de îndobitocire și de prostituție sufletească şi libertatea de a 
le ţinea deschise dumineca și sărbătorile face ca biserica să fie pustie 
în zilele mari şi cârciuma plină??? 


„Prin legea monopolului băuturilor spirtoase s-a hotărât ca numai 

alegători în comună să poată fi cârciumari la țară. Cu drept cuvânt. 
Ce garanţii poate da o venitură, un nimene, un sudit chezaro-cră- 
iesc că băuturile nu vor fi falșificate, cum și sunt, deci stricăcioase 
sănătății. Deja deputaţii țărani din adunarea adhoc s-au plâns prin 
memoriul lor că aceşti oameni li otrăvesc băuturile, prefăcând zilele 
de odihnă legiuită în zile de omorâre lentă şi sigură”? 


x 


Aceste şase elemente vor deveni un fel de canon în abor- 
dările ulterioare ale antisemitismului românesc. S-ar putea 
spune că problemele similare produc soluţii similare, însă 
sunt de părere că stocul de soluții și metode produce sau re- 
produce problemele, așa cum sunt trăite. Astfel, de la viziunea 
de ansamblu asupra chestiunii evreieşti până la problemele 
colaterale cu semnificaţie redusă, descendenţii doctrinari ai 
politicianului Eminescu, fie că s-au revendicat direct, fie că au 
omis să precizeze sursa, nu au încercat să dezvolte linia de dis- 
curs, ci doar s-o urmeze, uneori împiedicându-se în aceleași 
probleme. Aceștia nici măcar nu au încercat să rezolve incon- 
sistențele în privinţa utilizării unor termeni precum „rasă, 
ci s-au limitat de cele mai multe ori să varieze, cu stângăcie, 
temele şi motivele eminesciene. Astfel, respectivele teme şi 
motive au devenit, într-un fel, clasice. Xenofobul Eminescu a 


* Ibidem, p. 104. 
% Ibidem, p. 135. 

fost „redescoperit” în ultimul deceniu al secolului al XIX-lea 
şi publicat de către personaje din anturajul Ligii Culturale a 
tuturor Românilor (Gr. Păucescu, 1891, 1894; Ion Scurtu, 
1905; G. Teodorescu Kirileanu, 1909; A. C. Cuza, 1914). 
Reeditările în volum ale publicisticii eminesciene, mai ales 
cea îngrijită de A. C. Cuza, au atenuat, prin prezentările intro- 
ductive, complexitatea, nu lipsită de contradicții, a discursului 
politic eminescian. Citările antisemite au lăsat doar caricatura 
ce se hrănea din prestigiul poetului, în locul unei imagini mai 
adecvate. Transpuse într-o altă epocă, îngrijorările etnice şi 
politice eminesciene, oarecum lipsite de scrupule, au devenit 
lipsite de fond, deoarece presupusa dominare politică evreias- 
că nu mai avea niciun sens în afara sistemului de vot cenzitar. 
Se poate spune că Eminescu a lăsat epigoni şi în domenii la 
care probabil nu s-ar fi aşteptat. 


24 Răzvan Pârâianu, „Culturalist Nationalism and Anti-Semitism in 
Fin-de-Siecle Romania”, în Marius Turda and Paul J. Weindling, 
“Blood and Homeland” Eugenics and Racial Nationalism in Central 
and Southeast Europe, 1900-1940, Central European University 
Press, 2007, p. 371. 

Antisemitism la Iași. O analiză a 
discursului politic 


- partea a 2-a — 

2.1. Româniile lui A. C. Cuza (1857-1947) 


A. C. Cuza s-a născut în micul principat Moldova, a înce- 
put o destul de contestată carieră ideologică într-o Românie 
de 140.000 km?, a crescut odată cu ţara, ajungând un mare 
agitator într-o Românie de 296.000 km? şi a apus în liniște 
în mijlocul unor vremuri extrem de tulburi care au tranșat, 
într-un fel, o parte din problemele şi o parte din teritoriul 
țării. În tot acest răstimp, dacă e să-i dăm crezare lui Octavian 
Goga, longevivul politician a promovat o singură idee. S-ar 
putea adăuga observaţiilor lui Goga faptul că nici respectiva 
idee sau ideile, puţine şi fixe, ale lui Cuza, nu erau foarte ori- 
ginale. Asemenea versurilor!, acestea erau tributare poetului 
Eminescu. Dar, spre deosebire de literatură, în politică, crite- 
riul originalității contează mai puţin. Astfel, perseverenţa şi 
constanţa lui Cuza, în pofida schimbărilor majore, nu atât în 
privinţa suprafeţei ţării cât în privinţa schimbărilor de regim 
electoral şi în privința complexităţii problemelor apărute, au 
produs o nuanţă aparte a vieţii politice românești și o nuanţă 
aparte a antisemitismului românesc. 


x 


Biografia romanţată, realizată de Grigore V. Coban în 
1939, îl prezintă pe Alexandru Constantin Cuza „ca fiu al lui 
Constantin Gh. Cuza, din ramura Cuzeștilor şi a Smarandei, 
fiica postelnicului Ioniță Coroi, care se trăgea dintr-o veche 
familie din Maramureş”?. Istoricul Gabriel Asandului, autorul 
primei monografii despre A. C. Cuza, a intrat în jocul lui 


Nicolae Iorga (Pagini de tinereţe. II, Editura pentru literatură, 
Bucureşti, 1968, p. 75) îl descrie ca „eminescian perfect, mistic, 
dureros, lăcrămător” 

Grigore V. Coban, Fenomenul A. C. Cuza, Tipografia „Alexan- 
dru 'Ţerek”, Mârzescu 9, Colecţia „Cuget moldovenesc” Dir. M. I. 
Văluţă, Iaşi, 1939, p. 9. 


N 

Grigore Coban, fără vreun scop anume, oferind o pagină de 
detalii privind istoria multiseculară a Cuzeştilor?. Singura 
chestiune relevantă din această poveste e faptul tânărul Cuza 
a beneficiat de întregul suport oferit de capitalul simbolic (şi 
material) pentru a avea succes în societatea românească a 
vremii. A copilărit pe moșiile Leţcani, Spinoasa şi a studiat 
la pensionul lui Anton Frey. lar după moartea părinţilor 
(Constantin în 1867, Smaranda în 1870), A. C. Cuza a plecat 
din ţară pentru a-şi aprofunda studiile. Între 1871-1873 a 
studiat la Dresda, cu recomandarea lui Kogălniceanu, în casa 
lui Julius Zachler, profesorul şi gazda lui - apoi la institutul 
Krause. După 1877 a lăsat şcoala germană pentru cea france- 
ză. A susținut bacalaureatul în litere şi filosofie la Paris şi s-a 
înscris la Facultatea de Drept din oraş - apoi la Universitatea 
Veche din Bruxelles (1882) unde a obţinut un titlu de doctor 
în drept. În această perioadă şi-a periclitat puţin imaginea 
romanţată a uceniciei sale intelectual-politice, colaborând cu 
V. Morţun şi C. Mille la revista Dacia viitoare. Colaborarea 
cu socialiștii a continuat şi după întoarcerea în ţară (1886). 
Versurile „de tinereţe” publicate în revista Contemporanul (an 
II, nr. 18, p. 688) au devenit un serios suport al acuzațiilor de 
inconsecvenţă venite fie din partea celor care voiau să discre- 
diteze extrema dreaptă, fie din partea foştilor colaboratori care 
încercau să se poziționeze ca fiind autenticii ultranaţionaliști 
creştini. Versurile împricinate sună în felul următor: 


„La mormântul meu prieteni lăsaţi popii toţi să vie 
Dar le spuneți că-n viață gândul meu a fost ateu, 
C-am privit religiunea ca o goală comedie, 
Spovedania minciună şi prohodul o prostie, 

Şi că cerul pentru mine a fost fără Dumnezeu” *. 


°> Gabriel Asandului, A. C. Cuza: politică și cultură, Editura Fides, 
Iași, 2007, pp. 14-15. 

4 Chiar dacă pare greu de crezut, astfel de versuri pot fi făcute să 
sune chiar mai rău; vezi traducerea Țicu Goldstein din Carol 
Iancu, Evreii din România. ..., p.154. 

La primele acuzații de inconsecvenţă, primite în Parlament, 
din partea unui coleg cu vederi mai democrate: „D-le coleg, 
d-ta una gândeşti şi alta vorbeşti!”, Cuza a răspuns ironic, evi- 
tând subiectul: „Da, domnule coleg, dar numai când e vorba 
de cucoane!”?. În ceea ce priveşte suspiciunile colegilor antise- 
miţi-creştini, Cuza încerca să se apere, de asemenea, prin evi- 
tare, împingând cât mai devreme (1889) momentul convertirii 
la antisemitism și al aderării la „cauza naţională-creștină”. 
Alegerea lucrării Generaţia de la 48 și Era nouă e puţin exage- 
rată. Avem mai degrabă de a face cu o transformare graduală 
pentru care lucrarea respectivă reprezintă un palid început. 
Oricum, asemenea lui C. Stere care nu dorea să fie etichetat 
politic, socialistul Cuza nu putea fi doar socialist, ci „socialist 
de idei şi junimist de guvern”*. Mai târziu, a purtat fără rezerve 
eticheta de naţional-socialist, devenită între timp mai degrabă 
un semn al succesului decât unul al inconsecvenţei: „socialis- 
mul său e prin excelență național”. Cât despre religiozitate, 
poate chiar cu un uşor iz antisemit, tot în Contemporanul 
(mai 1882) era de găsit poezia Isus Nazarineanul, de care nu 
i-a fost ruşine în 1939, când a publicat-o din nou. Citez pentru 
exemplificare două versuri: 


„Ar sări, ca disperaţi, Iuda ca şi-atunci te-ar vinde, 


Şi cu toţii, plini de ură, ca şi-atunci te-ar răstigni”® 


5 Coban, op. cit., p. 52. În cazul versurilor „fără Dumnezeu” apărarea 
mizează pe cartea inocenței: „eram atât de departe de groapă” când 
scria despre ea. 

€ Cuza, Generaţia de la 48 și Era nouă, Tipografia Naţională, Strada 
Alexandri, laşi, 1889, p. 67. În cazul textelor lui Cuza, voi folosi 
ortografia textului original. Limbajul și schimbările ortografice 
reprezintă o descriere implicită a trecerii timpului; în schimb, în 
cazul acestor texte, modernizarea nu ar aduce vreun beneficiu sem- 
nificativ cititorului. Voi respecta opțţinile gramaticale ale lui Cuza, 
inclusiv obiceiul de a despărți prin virgulă subiectul de predicat. 

7 Coban, op. cit., pp. 30-31. 

8 A.C. Cuza, Poezii, epigrame și cugetări în proză, Ediţia a III-a, 
adăogită, Editura „Bucovina” I. E. Torouţiu, Bucureşti, 1939, p. 51. 

Activitatea pentru care a rămas în istorie a început în 1892, 
când poetul cu vederi politice confuze a intrat în Parlament 
- ca junimist. În 8 februarie 1893, a luat pentru prima oară cu- 
vântul, susținând excluderea evreilor din şcolile de meserii - ca 
antisemit. După alegerile din 1895, nu s-a mai putut prezenta 
ca junimist, datorită clarificărilor doctrinare. Această nouă 
poziţionare, care anticipa prematur politica făcută pe gustul 
mulțimii, i-a dăunat în cadrul sistemului cenzitar. Potrivit lui 
Constantin Stere, România avea la vremea respectivă sistemul 
„cel mai cenzitar din Europa [...] dominaţia politică a celor 
0,09%”. 

Sfârşitul de secol l-a găsit, deci, în afara succeselor politice. 
Dar nu tribuna Parlamentului era cel mai eficient canal de 
distribuție a ideologiei, deşi G. V. Coban o descrie ca pe un 
spațiu prielnic pentru a câştiga partizani. Nu era de lepădat, 
însă Universitatea putea face mai mult pentru „cauză” în aş- 
teptarea votului universal: putea forma partizani. Probabil de 
la Cuza învață C. Z. Codreanu că acela care „stăpânește școlile, 
mâine stăpâneşte țara”. Din 1901 Cuza a devenit profesor 
universitar la Facultatea de Drept din Iaşi, beneficiind de 
„ajutorul, foarte activ, al lui Ioan Bogdan”™ - noul socru al 
lui Nicolae Iorga.” Pentru aceasta s-a servit de controversata 
lucrare Despre poporație (1899), care i-a adus, pe lângă titlul 
de profesor, un premiu din partea Academiei Române (1899) 
şi două acuzaţii - una de neseriozitate academică din partea 


Aristide Cioabă & Constantin Nica (eds.), Doctrine politice în 
România secolului XX, vol. I, Editura Institutului de Teorie Socială, 
Bucureşti, 2003, pp. 179-181. 

Corneliu Zelea Codreanu, Pentru legionari, Tipografia Gordian, 
Timişoara, 1994, p. 95. 

Nicolae Iorga, O viață de om - așa cum a fost, Editura Minerva, 
Bucureşti, 1984, p. 210. 

Vezi Lucian Nastasă, „Strategii matrimoniale în mediul universi- 
tar românesc la finele sec. XIX. Cazul Nicolae Iorga”, în L. Boicu, 
G. Bădărău şi L. Nastasă, Istoria ca lectură a lumii, Fundaţia 
Academică “A. D. Xenopol”, Iaşi, 1994, pp. 619-630. 

profesorului N. Basilescu (1901), respectiv una de plagiat din 
partea jurnalistului E. Socor (1911)'5. Cu toate că faptul nu are 
vreo importanţă aparte pentru analiza de faţă, înclin să cred 
că acuzaţiile sunt puţin exagerate; faptul că cita mult şi, une- 
ori, chiar fără să indice pagina sau faptul că uneori termenul 
apud ar fi fost un semn de precauţie şi un frumos exercițiu 
de sinceritate poate fi descris mai degrabă ca neglijență decât 
furt. Cuza se înscrie fără probleme în standardul profesorului 
mediocru, prin eforturile istovitoare de a afişa faptul că era 
la curent cu scrierile vremii. Totuşi, firul argumentelor apar- 
ținea autorului. Voi reveni pe parcurs asupra acestui aspect, 
relevând faptul că ideologia lui se baza în mare măsură pe 
lecturile din tinereţe. 

Înclin să cred că A. C. Cuza era mai violent în limbaj 
prin viu grai, în postura de profesor, decât prin tipărituri, în 
postura de scriitor. Mă refer la cărțile frumos legate, nu la bro- 
şuri, care sunt chiar mai violente decât discursurile. Această 
retrodicţie se bazează pe consultarea câtorva luări de cuvânt 
din Parlament publicate în volum!“, în care poate fi urmărit 
cum anume se manifesta în discuţia liberă. De asemenea, mi- 
am întărit această convingere parcurgând cursurile ţinute la 
Vălenii de munte” şi cursul său inaugural, publicat în 1901 
sub numele Obiectul economiei politice și însemnătatea ei, 


13  Asandului, op. cit., pp. 62-68. 

11 A. C. Cuza, Discurs asupra proiectului de răspuns la mesajul tronu- 
lui rostit în şedinţa Camerei de la 10 decembrie 1895, Imprimeria 
Statului, Bucureşti, 1895; Cuza, Îndrumări de politică externă.., 
Editura „Cugetarea” - Georgescu Delafras, București, 1936; Cuza, 
Documente oficiale. Discurs rostit în şedinţele Adunărei deputaților 
dela 17-18 iulie 1918. Asupra proiectului de lege a împământenirei 
străinilor născuţi în țară, Institutul grafic „Steaua, Str. Vasile 
Lascăr, 40 Bis, Bucureşti, 1923. 

15 N. Iorga; A. C. Cuza.; N. Dobrescu, Cursuri de vară din Vălenii de 
munte în anul al II-lea, Vălenii de munte, 1909. Potrivit lui Eugen 
Weber (Dreapta românească, Editura Dacia, Cluj-Napoca, 1995, p. 
50), prinţul Carol a urmat aceste cursuri din vara lui 1909. 

în care s-a manifestat mai explicit xenofob decât în lucrarea 
Despre poporaţie. De exemplu: 


„România pare că a ajuns canalul de scurgere, Cloaca maxima a 
tuturor necurăţeniilor etnice, iar românul nu mai e în stare să se 
hrănească, cu munca lui cinstită, în țară la dânsul - şi piere”.!6 


În orice caz, cursurile sale sau, mai exact, „predicile sale de 
naționalism” au fost extrem de apreciate de studenți precum C. 
Z. Codreanu”. Controversatul profesor a abuzat ani la rând 
de poziţia sa pentru a-şi propaga ideologia, formând adepți. 
Nu trebuie, totuşi, să rămânem cu impresia că putea „să pro- 
povăduiască de pe catedre - ce-i tună prin cap”'®. Așa cum A. 
C. Cuza a încercat să îi sancționeze pe cei care propovăduiau 
socialismul, tot aşa ateii sau intelectualii laici au încercat să 
sancționeze excesele creştine şi tot aşa socialiștii şi țărăniştii au 
încercat să sancţioneze excesele xenofobe. Istoricul nu trebuie 
să creeze impresia că nu există rezistență (cum se întâmplă 
uneori, în goana decupajului), dacă vrea să re-creeze un feno- 
men inteligibil. Cuza nu a avut zile liniştite la catedră. Politica 
şi cariera didactică se susțineau reciproc, dar nu întotdeauna. 
Încă din 1921 a găsit în Traian Bratu un redutabil inamic, şi 
invers”. Iar după 25 de ani de profesorat, îi mărturiseşte lui 
G. V. Coban, a fost „înlăturat în modul cel mai samavolnic”, 
de la „catedra lui scumpă”%, pe criteriul limitei de vârstă. 
Oricum, în a doua jumătate de veac a vieții, „pedagogia” lui A. 


ie A.C. Cuza, Obiectul economiei politice şi însemnătatea ei. Lecţiune 
de deschidere a cursului de economie politică de la Facultatea de 
Drept din laşi, 12 februarie 1901, Tipografia Naţională, Strada 
Alexandri No. 11, Iaşi, 1901, p. 42. 

17 Asandului, op. cit., p. 29. 

Cuza, Naţionalitatea în artă. Principii, fapte, concluzii, Institutul de 

Arte Grafice şi Editură „Minerva”, Bulevardul Academiei 3-Edgar- 

Quinet 4, Bucureşti, 1908, p. 226. 

19 Idem, Mișcările studențești și cauzele lor. Declaraţia făcută înaintea 
comisiunei de anchetă, Tipografia şi Legătoria de Cărţi „Delior- 
manul’, Prelungirea Dorobanţilor 171, București, 1925, p. 4. 

2 Coban, op. cit., p. 15. 

C. Cuza s-a orientat cu precădere spre politica propriu-zisă. 
Din nou spre practică. O parte din motivele pentru ultimele 
conflicte din universitate s-au datorat acestui aspect al carierei 
lui. Textele teoretice publicate la bătrâneţe erau mai degrabă 
reeditări, de două feluri: în cazul textelor „serioase” se păstra 
titlul şi apăreau cuvinte precum „adăogită”. În schimb, în cazul 
broşurilor, reeditarea era prilej pentru un nou titlu care să as- 
cundă acelaşi conţinut. Deci, se pot regăsi două moduri facile 
de a se face vizibil în câmpul publicisticii: număr de pagini, 
respectiv număr de titluri. Pe copertă apare adesea rubrica: 
„de același autor”. 

Intrarea în viața politică a secolului XX a caraghiosului 
personaj A. C. Cuza s-a datorat girului oferit de Nicolae Iorga. 
Cele două personalități s-au armonizat încă de la apariţia 
Neamului Românesc (10 mai 1906), dând naştere în 1910 
Partidului Naționalist Democratic, o grupare de nişă, aseme- 
nea Partidului Conservator-Democrat al lui Tache Ionescu. 
Acest tip de politică cu doctrină hibridă sau incertă poate fi 
privit ca simptom aljocului politic în amurgul sistemului cen- 
zitar. Potrivit lui Gabriel Asandului, uniunea spiritual-politică 
a cuplului lorga-Cuza a avut la bază admiraţia comună pentru 
Eminescu şi dimensiunea culturală a naţionalismului.” În 
general, pe întreg parcursul ei, relaţia celor doi „soț[i] de luptă 
măreață” ar putea fi descrisă ca fiind „desprinsă din piesele 
lui Caragiale”* - o prietenie vagă de lungă durată, presărată 
cu injurii, acuze reciproce şi împăcări parțiale, iar respectul 
nu a dispărut nici spre finalul vieții celor doi. De exemplu, 
după numeroase contre care au urmat certurilor ideologice, în 
amurgul carierei celor doi (1937), ziarul lui A. C. Cuza ridica 


2 Asandului, op. cit., p. 180. 

2 Tăiță Limpezeanu, „Inconsecvențţile şi greşelile d-lui N. Iorga’, în 
Apărarea Naţională. Organ săptămânal al Ligii Apărării Naţional 
Creştine din Arad, Anul II. Nr. 9, 2 Martie 1929, p. 1. 

Radu Ioanid, „Nicolae lorga and Fascism’, Journal of Contemporary 
History, (27) 1992, p. 479. 

în slăvi personalitatea „marelui educator” sau a „celui mai 
mare cuvântător”” al României, Nicolae Iorga, pe motivul că 
se trăgea „din rasa marilor români, cari văd în eternitate””. 
Date fiind aceste calități, Nicolae Iorga era îndreptăţit a fi 
personajul care „să ridice, în numele poporului românesc, 
mănuşa”” aruncată de către reprezentanţii „rasei iudaice”. Cât 
de diferite erau aceste afirmaţii de afirmaţiile din 1923 făcute 
de A. C. Cuza... Ar părea că nu se referă la același om, ci la 
rolurile pe care omul respectiv a fost nevoit să le joace. Ironiile 
din perioada respectivă vizau faptul „că marele savant” şi-a 
schimbat „regimul alimentar” cu care îşi hrănea conștiința.” 
În mare parte, putem spune că Nicolae Iorga a fost sursa 
ambiguităților din relaţie, dat fiind faptul că A. C. Cuza apare 
în descrierile epocii ca fiind neschimbat din punct de vedere 
spiritual-ideologic, în ciuda faptului că încărunţise*” - con- 
firmând întocmai zicala despre lupul care își schimbă părul, 
dar năravul ba. De asemenea, scrierile lui Cuza confirmă 
aceeaşi preferință pentru consecvență. În schimb, în cazul lui 
Nicolae Iorga, consecvenţa conta mai puţin, datorită faptu- 
lui că a fost poate cel mai fidel moştenitor al contradicţiilor 
eminesciene, în toată complexitatea lor - în ciuda sau, poate, 
tocmai datorită faptului că trăda litera pentru a nu trăda spi- 


Cuza, „Un mare educator parlamentar: Nicolae Iorga - exemplara 
şedinţă a Senatului dela 20 Martie 1937” în Apărarea Naţională. 
Organ de propagandă națională creştină, Bucureşti, An XIV Nr. 12, 
23 Martie 1937, p. 1. 

%  Ibidem,p.l. 

A. C. Cusin, „D. N. lorga ne răzbună!..” în Apărarea Naţională. 
Organ de propagandă națională creştină, Bucureşti, An XIV Nr. 33, 
17 August 1937, p. 1. 

7  Ibidem,p.l. 

Vezi articolul în care sunt condensate și puţin comentate afirmaţiile 
antisemite publicate de Iorga: A. C. Cuza, „Notă individuală a 
savantului Nicolae Iorga. Savantul de ieri”, Apărarea Naţională. 
Organ al „Uniunei Naţionale Creștine”. Apare la 1 şi 15 ale fiecărei 
luni, Bucureşti, An II, No. 14, 15 Octombrie 1923, pp. 1-4. 

% Coban, op. cit., p. 37. 

ritul.” E posibil ca una din sursele contradicţiilor doctrinare 
ale lui Iorga să se fi datorat aprecierii moderate pe care i-o 
purta în anii ‘20 lui Aristide Blank pentru sprijinirea culturii 
române - în forma ei girată de Iorga. Deşi i-a produs daune de 
imagine în fața electoratului xenofob, Iorga a avut o abordare 
destul de transparentă a chestiunii, atât în memorii, cât şi în 
disputele parlamentare.’ Pe de altă parte, suportul pe care 
sporadic l-a acordat ultranaţionaliștilor avea la bază doar un 
calcul îndreptat împotriva posibilelor mişcări sociale - plus 
preferința pentru naționalism. Singura constantă din acest joc 
semi-ideologic a fost detestarea violenţei şi teama de a deveni 
prizonierul” tinerimii nemanierate. Așadar, dincolo de 
opțiunile naţionaliste, regaliste şi ferm conservatoare ale lui 
Nicolae Iorga, găsim doar reacții conjuncturale, un pragma- 
tism pe termen mediu şi scurt. 

Referindu-ne strict la asocierea politică directă, putem 
menţiona faptul că drumurile celor doi profesori s-au despărțit, 
la scurt timp (1914), deoarece Iorga pare să fi înţeles faptul 
că vremurile şi problemele se schimbaseră. Sfârșitul Primului 
Război Mondial a adus cu sine sfârşitul erei cenzitare şi noi 
probleme strategice generate de noul context internațional, 
național-teritorial şi etnic. Naționalismul lui Iorga a devenit 
mai complex în nuanţe, asemenea noului context. Cuza, în 
schimb, a rămas constant încercând să culeagă roadele inves- 
tiţiei în discursul deja promovat. Ambele strategii s-au dovedit 
viabile, succesele fiind moderate. Totuși, Cuza nu se simţea 
foarte bine fără a avea în companie o mare personalitate aca- 
demică. În acest sens, a avut de aşteptat până în 1921 pentru a 
avea în preajmă un profesor de calibrul lui Iorga. Acesta a fost 


Vezi, Iorga, O viaţă de om..., p. 265. În cuvintele lui Iorga: „Dar 
nu legam o cugetare de azi cu concluziile cugetărilor de ieri numai 
pentru că aceasta fusese exprimată așa de sus, cu atâta autoritate şi 
într-o formă atât de captivantă”. 
3 Ibidem, pp. 440-443. 


2 Ibidem, p. 440. 

N. C. Paulescu - trei doctorate, recunoaștere internațională și 
un Premiu Nobel scăpat la mustață. Dar la fel de priceput ca 
primii doi în chestiunile sociale (vezi 2.5.2). Odată cu coop- 
tarea acestei personalităţi, în imaginea partidului condus de 
Cuza, Naționalist Democrat Creştin (1914-1921), s-au produs 
importante schimbări, inclusiv în ceea ce priveşte numele: 
Uniunea Naţională Creştină. 

Din acest moment, particula D (democrat) a dispărut din 
titulatura partidelor lui Cuza, deşi el a rămas, de la început 
şi până în final, un parlamentarist convins. Totuşi, convin- 
gerile sale în acest sens nu trebuie înţelese literal, pentru că 
nu sunt de aceeaşi natură precum convingerile naţionaliste, 
nici măcar precum cele religioase. De asemenea, ataşamentul 
pentru monarhie a fost întotdeauna mai puternic decât cel 
pentru Parlament.* Parlamentul era văzut precum un fel de 
rău necesar, un instrument util, chiar dacă nu unul perfor- 
mant. Gh. T. Pop semnalează apariţia unei serii de articole, în 
Apărarea Naţională (1929-1930), sub semnătura A. C. Cuza, 
care erau favorabile dictaturii. În aceste articole era postulat 
„falimentul dovedit al partidelor” şi „inutilitatea partidelor” 
„ca organe de guvernare” în „veacul nostru de după război, 
care era „veacul dictaturei”*. Cuza dădea exemple de reuşită 
din domeniu: dictatura „splendidă” mussoliniană, cea „bine- 
făcătoare” a lui Primo de Rivera şi cea a regelui Alexandru 
al Iugoslaviei. Articolele salutau „atitudinea regelui faţă de 
partide”; susțineau privilegiul acestuia de a numi „miniştri săi 
direct şi nu prin şefii de partid”, chiar şi pe acela de a conduce 


5 Totuşi, în perioada Regenţei, erau de găsit afirmaţii îndrăznețe 

la adresa familiei Hohenzollern. Momentul de început al acestei 
dinastii era descris ca „noaptea de trădare, dela 11 februarie 1866” 
(Cuza, „Falimentul partidelor şi dictatura L.A.N.C” în Apărarea 
Naţională. Organ săptămânal al Ligii Apărării Naţional Creștine din 
Arad, Anul II. Nr. 30-31, 8 August 1929, p. 1). 

Gheorghe T. Pop, Caracterul antinaţional și antipopular al 
activității Partidului Naţional Creștin, Editura Dacia, Cluj-Napoca, 
1978, pp.72-73. 

„fără vorbărie şi cheltuială zadarnică, ci numai prin decrete- 
legi”; şi exagerau afirmând că „am avut cinstea de a ne număra 
printre cei dintâi care au contestat rostul parlamentului”*. 
Însă aceste articole trebuie interpretate în context, când după 
criza de autoritate a regenței, criză creată mai ales de disputa 
PN-Ţ - PNL, a apărut un monarh de la care se aşteapta cel 
puţin aceeaşi mână forte precum în cazul predecesorului său. 
De asemenea, trebuie avut în vedere rolul monarhului, permis 
de Constituţie, de a favoriza un partid spre a obţine puterea. 
Că exagera, o dovedeşte faptul că A. C. Cuza îşi exprimase 
opţiunea pentru parlamentarism chiar şi în momentul (1889) 
în care votul cenzitar nu-i permisese să se desfăşoare în lar- 
gul lui. În aceste condiţii, deşi om al maselor excluse, Cuza 
a ales să meargă „pe calea luptei parlamentare, fără vărsare 
de sînge”. Mai mult, l-am găsit de partea parlamentarismului 
în momentul în care regele Carol al II-lea chiar a ales soluția 
dictaturii - „bună numai în ce priveşte ordinea publică, atât”. 

Poziţia lui Cuza vizavi de jocul democratic poate fi clari- 
ficată dacă o comparăm cu poziţia lui Averescu, adăugându-i 
latura extrem-antisemită. Urmând în mod consecvent mo- 
delul averescan, Cuza a prevăzut faptul că va obţine puterea 
poziţionându-se ca „singură organizaţie de ordine”. În 
această perspectivă, LANC nu putea ajunge la putere nici prin 
„iluzii” — prin câştigarea alegerilor, deoarece era puţin pro- 
babil să obțină procente favorabile - dar nici prin „deziluzii” 
- prin violenţă, deoarece guvernele „dispun astăzi de toate 
mijloacele [...] ca să nu poată fi înlăturate, prin violență”. 
Între iluzii şi deziluzii, respectiv între democraţie şi dictatură, 
Cuza a ales mereu perseverența şi calea de mijloc - regele. 


3 Ibidem, pp. 71-73. 

% Cuza, Generaţia de la 48..., p.74. 

37 Idem, apud Gh. T. Pop, op. cit., p. 209. 

Idem, „Introducere” în L.A.N.C., Călăuza bunilor români, Institu- 
tul de Arte Grafice și Editură „Presa Bună”, St. Cel Mare, Iași, 1927, 
p. XXII. 

* Ibidem, pp. XX-XXII. 

Soluţia formulată camarazilor săi la 1927 s-a dovedit realistă 
peste un deceniu. Dar pentru a „impune chemarea la putere 
[...] ca o necesitate de stat”* mai era nevoie de un ingredient 
paradoxal: violența - pe care nu o aproba, nu o dezaproba, 
ci doar o constata. Şi nu găsim nicio ambiguitate în poziția 
lui Cuza, ci doar calcul. E destul să privim rolul partidelor lui 
Codreanu şi chiar şi acela al PN-Ţ (1937) în poziționarea lui 
Cuza ca politician de ordine. 

Violenţa şi anarhia erau ingrediente utile, atât timp cât 
veneau din partea altora. Partidele „de ordine” nu ar fi avut 
nicio funcţie dacă nu existau partide de „dezordine”, pentru 
care să apară ca o contrapondere în cadrul practicii „rotative 
guvernamentale”. „Nu dezaprob [...] un simptom al boalei [...] 
Nu aprob [...] un mijloc [...] care nu e în stare s-o vindece. 
Constat că boala există”. Iar, privitor la această „boală”, LANC 
avea întotdeauna un paliativ elegant. Cu rezerve, Cuza poate fi 
caracterizat ca parlamentarist, după standardul vremii. Chiar 
dacă pe parcurs unii dintre colaboratorii săi s-au plasat, în 
mod categoric, împotriva democraţiei, chiar dacă metaforica 
luptă pe care a propovăduit-o contra dictaturii partidelor lăsa 
o anumită ambiguitate şi chiar dacă în interiorul partidului 
obişnuia să spună „liga sunt eu””. 

Cuza detesta dictatura partidelor deoarece considera că 
acestea făceau imposibilă „orice manifestare de idei, în afară de 
organizaţiile de partid”®. De fapt, prin aceste cuvinte tulburi, 
Cuza dorea să spună că, prin „individualităţi independente”, 
antisemitismul s-ar fi mişcat mai liber prin Parlament. În acest 
sens, e destul să amintim numărul mare de „individualităţi” 
care au migrat de la LANC sau de la alte mişcări antisemite 


4 Ibidem, p. XXII. 

4 Ibidem, pp. XX-XXI. 

2 Coban, op. cit., p. 55. Pentru a evita eventualele deviații de la cauză 
(L.A.N.C., op. cit., p. XIV) după moţiunea din 8 mai 1927, primeşte 
ca Preşedinte Suprem al L.A.N.C. „toate drepturile, deci drepturi 
dictatoriale” (Ibidem, p. 74). 

8 Cuza, Călăuza bunilor români, p. 64. 

la partide respectabile. La drept vorbind, acestea nu erau nici 
individualităţi, nici independente şi ar fi fost foarte probabil 
ca acestea să se armonizeze mai bine în lipsa partidelor, care 
mai obișnuiau să ceară câteodată membrilor puţină fermitate 
ideologică. Cuza ştia că lupta în afara Parlamentului era ris- 
cantă şi ilegitimă, cel puţin pentru că dictatura ar fi putut veni 
şi din partea „proletariatului”. E interesantă înțelegerea cinică 
a acestui fapt, exprimată în versuri stângace: 


„Dictatura! 
Ura! Ura! 
Patrioţii toţi o cer. 


Dictatorul? Mă ofer!” 


La începutul colaborării Cuza-Paulescu, svastica şi-a făcut 
„debutul în publicistica românească”, chiar din primul nu- 
măr al Apărării Naţionale - 1 aprilie 1922. De acum, broşurile 
celor doi erau însoţite de acest simbol controversat, de altfel 
foarte popular după 1900 în rândul antisemiţilor central-euro- 
peni. Cuza şi cuzismul au devenit treptat un punct de referință 
şi un centru al dreptei antisemite, un centru care absorbea şi 
producea partide şi ligi. Începând cu formarea binomului 
Cuza-Paulescu, cuzismul s-a stabilizat, trecând cu bine peste 
numeroasele momente centripete şi centrifuge hărăzite de 
cele două decenii interbelice. 

Astfel, momentul 4 martie 1923 a fost unul al concentrării 
forţelor de dreapta. După o mare manifestaţie pentru pome- 
nirea eroilor creştini căzuţi în luptă, cu reprezentanţi din 42 
de județe, cu profesori şi studenţi de la patru universităţi, s-a 
născut LANC*. Perioada fuziunilor a cunoscut un maximum 
în 18 Septembrie 1925, prin înglobarea organizaţiilor naţiona- 
liste, Acţiunea Naţional-Creștină, Fascia Naţională Română”. 


“ Cuza, Poezii, epigrame şi cugetări în proză, p. 202. 
%  Coban, op. cit., p. 16. 

4% Asandului, op. cit. p. 112. 

” LAN.C,, op. cit, pi UL p:71; 

În schimb, anii 1926-1927 au fost favorabili dezbinărilor. 
Mai întâi s-a desprins o mică facțiune, incapabilă de a produce 
un nume nou. De aceea s-a numit LANC-statutar. Grupul 
care a inițiat ruptura era compus din personalități dubioase 
ale vieții politice şi culturale româneşti: Valer Pop (viitorul 
liberal), Haralamb Vasiliu, profesorii Cârlan, Şumuleanu, 
Brăileanu, Condurache, Ion Zelea Codreanu etc. Totuși, o 
parte dintre aceştia au revenit la partidul-mamă, în 1928. Mai 
puternică a fost ruptura din 24 iunie 1927%. Tinerii proveniţi 
din pepiniera universitară creată de Cuza, şi-au schimbat defi- 
nitiv stăpânul - „exaltatul fiu al lui Zelea Codreanu”” oferin- 
du-le un teren de joacă mai interesant micilor haiduci. Astfel, 
„sub conducerea” lui Corneliu Zelea Codreanu, aceştia nu 
concepeau „revenirea decât în sens invers. Cuza, cu toate că 
era cotat cu incontestabile „calităţi spirituale”, nu era văzut ca 
bun organizator. De aceea, Cuza era oaia rătăcită care trebuia 
să revină la adevărata mişcare antisemit-creştină. Iar această 
încăpățânare a creat o situație fericită pentru democraţie: doi 
Fiihrer-i împărțeau un maximum de 25% din electorat, repre- 
zentând intenţia de vot pro-xenofob. 

Anul 1935 a adus noi achiziţii: mai întâi Nechifor Crainic, 
care avea sarcina de a se ocupa de tineret, de „lăncieri”; apoi 
Octavian Goga. Între timp, Cuza l-a pierdut pe Paulescu 
(1931), care murise din cauza cancerului la aparatul urinar, 
dar personalitatea lui Goga a suplinit cu succes pierderea. 
Octavian Goga a adus cu el nu doar prestigiu intelectual, ci 
şi cea mai mare parte a Partidului Poporului (fără Averescu), 
redenumit Partidul Naţional Agrar. Fuziunea (14 iulie 1935%) 
a purtat numele de Partidul Naţional Creştin. Trebuie amintit 


% Mihai Fătu; Ion Spălățelu, Garda de fier. Organizaţie teroristă 


de tip fascist, Ediţia a Il-a, revăzută şi adăugită, Editura Politică, 
Bucureşti, 1980, p. 51. 

% Nicolae Iorga, Supt trei regi. Istorie a unei lupte pentru un ideal 
moral şi național. România contemporană de la 1904 la 1930, Ediţia 
a Il-a, Bucureşti, 1932, p. 380. 

% Pop, op. cit., p. 88. 

faptul că la înființarea Ligii Poporului, strămoșul Partidului 
Poporului, participase şi A. C. Cuza. Într-un fel, avem de-a 
face cu o limpezire a apelor şi nu cu acea tulburare pe care 
o prezintă multe dintre marile sinteze de istorie a României 
interbelice”! în încercarea de a recupera orice ar putea fi de 
valoare. Ar fi interesantă o sinteză a istoriei României inter- 
belice prin perspectiva traseelor prin partidele de dreapta ale 
personalităţilor care nu aveau de oferit nimic electoratului, ex- 
ceptând dragostea. Distincția actuală între partidele de dreap- 
ta şi totalitarismul de dreapta (deşi este uneori utilă pentru 
politologie) este, pe cât de confuză, pe atât de inutilă în ceea 
ce priveşte înţelegerea antisemitismului ca fenomen cultural. 
Mişcarea continuă a personalităţilor între partide, dezbină- 
rile şi fuziunile au avut la bază oportunităţile de afirmare şi 
compatibilitățile ideologice, pe fondul general al unei sumare 
cristalizări ideologice în raport cu noul sistem electoral. 
Octavian Goga l-a adus pe Cuza (A. C., dar şi pe Gheorghe 
A.) la guvern după alegerile din 1937. Momentul a însemnat o 
încununare a îndelungatei și perseverentei cariere a „nobilului 
octogenar”*? A. C. Cuza, care în anul respectiv fusese sărbăto- 
rit ca „titan'* la Ateneul Român, în prezența solemnă a Înalt 
Preasfinţiei Sale Patriarhul şi a altor câtorva reprezentanţi ai 
înaltului cler.** Contrar afirmațiilor din presa anului respectiv, 
a căror încredere în victorie creştea proporțional cu mărimea 
literelor din titluri (pe măsură ce se apropiau alegerile), venirea 


51 Vezi, de exemplu: Academia Română, Istoria României, vol. 8, 
„România întregită (1918-1940)”, Scurtu, Ioan (coord.) Editura 
Academiei Române, Bucureşti, 2003; sau alte volume care-i aparțin 
acestui istoric, direct sau indirect. 

Octavian Goga, „Taina unui praznic: Sărbătoarea A. C. Cuza - A. 
C. Cuza împlineşte optzeci de ani” în Apărarea Naţională. Organ 
de propagandă naţională creștină, Bucureşti, An XIV Nr. 15, 13 
Aprilie 1937, p. 1. 

5 St. Ghiţescu, „Un Titan”, loc. cit., p. 1. 

Vezi „Impresionanta manifestaţie dela Ateneul Român”, în 
Apărarea Naţională. Organ de propagandă naţională creştină, 
Bucureşti, An XIV Nr. 16, 20 Aprilie 1937, p. 1. 

la putere a guvernului Goga a luat prin surprindere atât opinia 
publică, cât şi Partidul Naţional Creştin - spune Vago Bela”. 
Astfel, dincolo de măsurile antisemite pe care avut prilejul să 
le pună în practică, măsurile „constructive” ale guvernului pot 
fi comentate folosind cuvintele unui țăran din plasa Teiuşi: „ce 
s-a eftinit acum, n-a fost scump nici înainte”*. Totuşi, ținând 
cont de atitudinile şi afirmaţiile care au precedat momentul 
1937, nu se poate afirma că A. C. Cuza a fost luat prin sur- 
prindere. Mai degrabă, se poate spune că A C. Cuza nu a ajuns 
întrutotul la putere, dacă luăm în calcul atât componenţa cât 
şi durata de viață a guvernului. După guvernul de 44 de zile al 
Partidului Naţional Creștin, A. C. Cuza şi-a încheiat cariera 
politică - guvernarea fiind un fel de premiu de consolare. 
Odată cu el a încetat şi parlamentarismul românesc pentru o 
bună bucată de vreme. Acest subiect va fi tratat mai pe larg în 
ultima parte a lucrării. 

Vago Bela, op. cit., p. 49. 
Mihai Fătu, Cu pumnii strânși: Octavian Goga în viața politică a 
României (1918-1938), Editura Globus, Bucureşti, 1993, p. 279. 

2.2. Rolul criteriului rasial în ideologia cuzistă 


Pe baza surselor secundare consultate inițial, acest capitol 
trebuia să reliefeze rasismul cuzismului, să dezvăluie funcţia 
(sau rolul) criteriului rasial în ideologia cuzistă. Sugestiilor 
venite din sursele secundare li s-au adăugat sugestiile venite 
la o primă citire a surselor primare. Potrivit lui Cuza, rasismul 
trebuia văzut ca „teorie, care merită toată atenţia”. Totuşi, la 
o citire aprofundată, am observat că autorul îşi lăsa de cele 
mai multe ori această promisiune neîmplinită, expediind 
chestiunea, adesea, la secțiunea etcetera: „și tuturor celorlalte 
cauze, capabile să producă acelaşi efect, printre cari poate fi şi 
corcirea, cu strângerea dolihoizilor”*. Per ansamblu, putem 
spune că rolul rasismului este cel mult unul literar. Sângele era 
mai degrabă o metaforă care venea să dea forță textului decât 
un concept biologico-metafizic instrumentalizabil în folosul 
xenofobiei. 

Este posibil ca neînțelegerile privind rasismul lui Cuza, la 
care contribuie în mare măsură ambiguitatea lui Cuza, să fi 
apărut în literatura de specialitate datorită analizei inadecvate 
a uneia dintre broşurile anului 1928: Doctrina naționalistă 
creştină. Introducere: Cuzismul. Definiţie, Teze, Antiteze, 
Sinteza. Mai exact, de la cuvântul sinteza, văzut ca sinteză a 
cuzismului, aşa cum ar sugera titlul. Titlul promitea o parcur- 
gere rapidă sau cel puţin o introducere călăuzitoare în scrierile 
lui Cuza. Însă, broşura este dezamăgitoare pentru orice cititor 
atent al cuzismului. Cuvântul „sinteză” din respectiva broşură 
nu are legătură cu sinteza a ceea ce a scris A. C. Cuza. Mai 
mult, cuvântul nu trimite nici măcar la depășirea dialectică 
a tezelor şi antitezelor enumerate, deoarece tezele respective 
aveau valoare de axiome, antitezele aveau doar rolul de a părea 


%7 Cuza s-a referit la teoria lui Lapouge în lucrarea Despre poporație..., 


[Ed. 1929], p. 641. 
% Ibidem, p. 642. Sublinierile îmi aparțin. 

absurde sprijinind în acest mod tezele, iar sinteza era prilejul 
reluării tezelor, probabil pentru memorare. Dacă dorim să 
găsim o sinteză a cuzismului, a ceea ce a scris până la mo- 
mentul 1928 relativ la chestiune, trebuie să ne referim mai ales 
la Despre poporaţie şi la cele trei ediții din Naţionalitatea în 
artă. Fără o astfel de observaţie riscăm să echivalăm cuzismul 
cu ideologiile xenofobe europene deja cunoscute. Iar, dacă 
ne limităm la o tratare superficială, putem să fim superficiali 
până la capăt, fără ca rezultatele să aibă de suferit. De ce să-i 
citim cărţile și broşurile plictisitoare, când e destul să vedem 
svastica de pe copertă şi să povestim şi altora ce am văzut? lată 
un exemplu. Istoricul Gh. T. Pop sesiza în tezele lui Cuza „o 
vădită influenţă a fascismului italian, precum şi a nazismului 
german”, exemplificând cu „teza” următoare: 


„Naţia este totalitatea indivizilor de acelaşi sânge, formând perso- 
nalități colective, însuflețite de puterea naturală a naţiei și muncind 
fiecare pe un pământ anumit, ca organisme vii productive ale căror 


organe sunt cele trei clase cu subimpărțirile lor datorită legii natura- 
1» 59 


le a diviziunei muncei”, 

Gh. T. Pop interpretează prima parte ca influenţă a nazis- 
mului, iar a doua ca influenţă a corporatismului. Pare plauzi- 
bil, deoarece A. C. Cuza a folosit cuvinte similare şi a parcurs 
aceeaşi bibliografie precum colegii săi europeni mai celebri, 
însă a citit-o altfel şi a citit-o mai devreme: Darwin, Dihring, 
Chamberlain, Gobineau, Haeckel, Huxley, Lapouge, List, 
Malthus etc. Când se confrunta cu astfel de confuzii, obişnuite 
în epocă, A. C. Cuza răspundea măgulit şi jignit în același 
timp: „Cuziştii sunt dar Hitlerişti - într-adevăr - pentrucă 
Hitleriştii sunt Cuzişti [...] Ce era Adolf Hitler la 1889? În 
anul acela abia se născuse. Ce era la 1893? Avea patru ani”. 


5 Cuza, apud Pop, op. cit., pp. 70-71. 


60 


>» a 


Cuza, „Revizuirea tratatelor - o manoperă jidănească” în Apărarea 
Naţională. Organ săptămânal al Ligii Apărării Naţional Creştine din 
Arad, Anul V. Nr. I, 25 Iunie 1933, p. 1. 

Astfel, acolo unde Gh. T. Pop vede influenţă a nazismului se 
poate găsi o concepţie mai veche, care apare la Cuza deja în 
ediţia 1915 a Naţionalității în artă. Neînţelegerile se datorează 
faptului că Gh. T. Pop a consultat doar ediția 1927. Cât despre 
influența corporatismului italian în partea a doua, povestea 
e chiar mai veche, apare înainte de 1900, în lucrarea Despre 
poporaţie — concepţia lui Cuza despre clasele ca organe şi soci- 
etatea ca organism va face obiectul ultimului capitol al acestei 
părți. Dacă dorim neapărat să stabilim o filiație a ideilor orga- 
niciste din lucrările lui Cuza, putem spune că autorul şi le-a 
însuşit de la Carl Menger“. Bineînţeles, prezentarea eronată 
a filiaţiei nu poate şterge similitudinile. Însă scoate la lumină 
modul în care a fost citit acest autor. Iar dacă la problema citirii 
mai adăugăm şi problema modului în care a scris A. C. Cuza, 
obţinem o problemă cu adevărat complicată. De asemenea, 
însăşi problema privind caracterul pe care l-a luat antisemitis- 
mul este suficient de complicată pentru a impune o regândire 
a subiectului. Este adevărat faptul că în preajma secolului XX 
în antisemitismul românesc apar teme noi şi cuvinte noi, așa 
cum a remarcat Leon Volovici: 


„Dacă până prin 1880 unul din argumentele de bază ale manifestelor 

antisemite era refuzul asimilării (explicat prin intoleranța religioasă 
evreiască), după 1900 teza aceasta tinde să fie înlocuită de un slogan 
contrar: integrarea evreilor în structurile sociale românești (proces 
care ia amploare) trebuie împiedicată, pentru că pune în pericol 
caracterul național românesc”. 


La o privire superficială a textelor vremii, se poate înțelege 
că în secolul XX avem de a face cu o variantă biologizantă 
a antisemitismului. La o privire mai atentă, putem vedea că 
discursul referitor la „pericolul integrării evreilor” poate să 
nu aibă nicio legătură cu determinismul biologic. E vorba, 


$1 Cuza, Obiectul economiei ..., p. 29. 


Leon Volovici, Ideologia naționalistă și “problema evreiască” în 
România anilor '30, Editura Humanitas, Bucureşti, 1995, p. 38. 

mai degrabă, de un organicism difuz, de un fel de „rasism 
cultural”? à la Renan, care are de a face mai mult cu aura 
cuvântului „rasă? decât cu rasismul. Ultima variantă pare 
mai adecvată pentru a caracteriza antisemitismul perioadei, 
mai ales că argumentele referitoare la nevoia de a împiedica 
asimilarea se sprijină, de cele mai multe ori, de la Eminescu 
încoace, pe teza mai veche a refuzului asimilării. În cazul lui 
A. C. Cuza, cel puţin, criteriul rasial apare în mai multe luări 
de poziţie, dar joacă un rol secundar în economia argumentă- 
rii poziţiei sale antisemite. 

Formulată ca teză, poziţia lui A. C. Cuza față de asimilarea 
lintegrarea evreilor ar fi următoarea: mă împotrivesc asimilă- 
rii, pentru că evreii sunt neasimilabili. Chiar în ediţia din 1927 
a Naționalității în artă, când a adăugat ultima anexă (XIX), 
Cuza încă susţinea (teza lui Mihai Eminescu) că evreii sunt 
neasimilabili, aducând ca „dovadă” faptul că evreii sunt inca- 
pabili să înveţe limba română la un nivel acceptabil pentru a 
fi consideraţi români. Pentru această demonstrație Cuza a ales 
o traducere a lui Hamlet de William Shakespeare (de Adolf 
Stern), într-o română destul de hazlie. Faptul că a atribuit re- 
zultatul respectiv „incapacității de rasă”! e mai degrabă un fel 
de înjurătură, decât parte a unei argumentaţii rasiste. Înclin să 
cred că incapacitatea lui Cuza de a argumenta teza rasistă, cu 
care cochetează, se datorează faptului că prefera, dacă se putea, 
să nu se contrazică. lar poziţia sa inițială, din studiul Despre 

Cf. Tzvetan Todorov, Noi și ceilalți, Institutul European 1999, p. 
204. Ernest Renan foloseşte o formulă precum rasă lingvistică, 
întreținând astfel legătura subterană cu sensul veterinar al cuvân- 
tului rasă. 

Cuza, Naţionalitatea în artă. Principii, fapte, concluzii. Introducere 
la doctrina naţionalistă-creștină, Ediţia a III-a, adăogită, Editura 
„Cartea Românească”, Bucureşti, 1927, p. 268. Naţionalitatea în 
artă a apărut pentru prima oară în câteva numere din revista lui 
Emil Gârleanu, Făt Frumos din Bârlad, începând din 15 martie 
1904. În continuare voi cita această lucrare folosind de fiecare dată 
ediţia în care ideea citată apare pentru prima dată. 

poporaţie (pe care nu l-a renegat niciodată) era impregnată de 
un determinism cultural-economic. Voi demonstra acest fapt 
pe parcursul capitolului. Deocamdată, putem vedea că dorința 
de a nu se contrazice se dezvăluie în faptul că, la reeditare, 
Cuza prefera să adauge text, în loc să rescrie; iar asta se vede 
chiar şi în prefețele sau postfețele tuturor reeditărilor sale: 


„[...] neschimbată în text, dar adăogită [...] suntem fericiți a fi în 
măsură să spunem că aceste adevăruri au putut rămâne neatinse în 
expresia lor” „[...] textul a rămas, şi în această ediţie, fără nici o 
schimbare [...] Modificările textului ar fi însemnat apoi că teoria [...] 
a fost greşită ca fond sau greşită ca formă [...] Dar eu am satisfacția 
rară [...] că nu”% „[...] eu mențin în totul formula mea dela 1899. 
Cu mai multă convingere - după doăzeci şi nouă de ani - că ea 
cuprinde întregul adevăr.” 


Să ne ocupăm, aşadar, de problema rasei în lucrările lui A. 
C. Cuza. Mai întâi ne vom ocupa de o formulare (teza 5, din 
broşura citată) care este incontestabil rasistă: „Religia nației 
jidăneşti: este productul acestei rase corcite şi degenerate”®. 
E o propoziţie clară, afirmând că factorul biologic (rasa) 
determină cultura (religia). Cu alte cuvinte, propoziția spune 
că orice reprezentant (individ sau grup) al rasei respective 
va produce opere cu același caracter, dacă se va încumeta să 
producă; oriunde și oricând, în orice condiţii sociale, econo- 
mice, politice sau culturale - în mod inevitabil. Avem pentru 
această propoziţie o antiteză. Nu mă refer la „antiteza” care 
urmează după teza respectivă în aceeași broșură, care spune 
că „nu este productul acestei rase”, ci la o formulare din anul 
1904, reconfirmată în anii 1908, 1915 şi 1927: „jidanii sunt 


un product al Talmudului”. Avem, aşadar, o propoziţie la 


4 Ibidem, [Ed. 1915], p. XV. 

& Ibidem, [Ed. 1927], pp. IX-X. 

7 Idem, Despre poporație. Statistica, teoria și politica ei. Studiu 
economic și politic, Ediţia a Il-a Revăzută și adăogită, Imprimeriile 
„Independenţa”, Strada R. Poicaré, 17, Bucureşti, 1929, p. 623. 
Idem, Doctrina naționalistă ..., p. 14. 

© Cuza, Naţionalitatea în artă... [Ed. 1908], pp. 33-34. 

fel de clară, afirmând, de data aceasta, că factorul cultural 
(religia) determină „caracterul” unui grup (evreii). Deci, este 
evreu orice reprezentant (individ sau grup) al celor care cred 
şi sunt determinaţi de spiritul sau de cultura evreiască (aici de 
Talmud) - în mod inevitabil. Teză cu nimic mai „valoroasă” 
decât prima. Distincția trebuie făcută, totuşi, pentru că tezele 
sunt de natură radical diferită. Abia în această optică (cultu- 
ralistă) are sens şi analogia cuzistă dintre „jidanii paraziți” 
şi „jidăniţii co-paraziţi””?. Teoretic, am putea realiza câteva 
sinteze care să depăşească contradicția. De exemplu, rasa şi 
religia sunt două fețe ale aceleiaşi probleme, sau există alte 
considerente mai importante decât religia sau rasa care trebu- 
ie luate în considerare. Însă, pentru a vedea sinteza lui Cuza 
referitoare la chestiune, trebuie să mai analizăm câteva luări 
de poziţie: 


„Sângele - acea însușire tainică, de neînțeles, dar văzută a materiei 
însufleţite, aceea ce se numeşte «rasa», care este în cele mai multe 
cazuri productul unui amestec determinat, mărgenit, ajuns la unitate 
deplină, după veacuri de încrucişări continue, între aceleași elemen- 
te, apropiate, ferite de orice amestec străin, în aceleaşi împrejurări, 
naturale şi sociale, pe acelaş pămînt. 


Rase pure, la animale, nu există, precum nici la oameni, în acest 
înţeles, nații pure. Sunt numai rase primare, aproape specii, precum 
este rasa albă, galbenă, neagră, şi rase secundare, arii, semiţii, mon- 
golii a căror origină nu o cunoaştem. [...] 


Orice încrucișare nedeterminată, continuă, la animale ca şi la 
oameni, produce corcirea, amestecul haotic, al cărui blestem este 
sterilitatea. De pildă: ogarul e o rasă cu anumite caractere, cînele 
de stînă cu altele: unul prinde iepuri, celălalt dă de ştire şi apără 
turma. Dacă însă vom încrucișa ogarul, cu cînele de stînă, vom 
obține un product care nu va avea un caracter hotărît şi în genere 
nici o însușire pozitivă, utilă, așadar, nu va fi nici cîne, nici ogar, cum 
zice romînul, ci numai o corcitură sterilă cu care nu vei avea nici 
epure, nici turmă păzită, ceea ce nu îl va împiedica să mănînce ca 
alții, ba încă să fie de o lăcomie încă şi mai mare decît aceea cu care 


72 Cuza, Doctrina naționalistă creștină ..., p. 23. 

sînt înzestrate animalele, din care se va fi născut, în lipsa oricărui alt 


instinct mai înalt decît acel egoist al speciei.” 


Am citat pe larg această chestiune deoarece reprezintă spa- 
tiul cel mai generos acordat „problemei sângelui” în opera lui 
Cuza. Am omis doar un paragraf care relua ideile din primul. 
Aici avem de-a face cu cea mai complexă şi mai elaborată pri- 
vire asupra problemei. În celelalte referiri la chestiune găsim 
doar aluzii contingente, dar prezente în majoritatea lucrărilor, 
chiar şi în volumul de Poezii, epigrame și cugetări în proză: 
„Moartea unei naţii se rezumă în două cuvinte: corcirea şi 
degenerarea. Fizică sau culturală. 7. Sunt necesare câteva 
precizări. Se ştie din text că în vizor este „poporul corcit al 
jidanilor”. Iar cuvântul corcit a fost folosit de Cuza cu sensul 
de „steril, adică fără nici un folos””*, dar niciodată nu a precizat 
care este diferenţa dintre amestec şi corcire. Când poate fi con- 
siderat amestecul ca fiind „haotic”? Pentru Cuza, „corcirea, 
metisajul, nu este atât un pericol care pândeşte în permanenţă 
sângele pur sau genele frumoase ale unei „poporaţii”, cât un 
rezultat care este devalorizat din motive utilitariste şi atribuit 
celorlalți. Din nou - ca un fel de înjurătură. Amestecul e chiar 
acceptabil, tot din motive utilitariste, atâta vreme cât e vorba 
de „străinii creştini” - aceştia „vin cu deprinderi tehnice şi co- 
merciale superioare, şi unii chiar cu capital, pentru a se stabili 
fără gând de întoarcere”. Tocmai ceea ce le reproșează evre- 
ilor. Vedem, de asemenea, că autorul nu precizează momentul 
în care amestecul devine corcire. Că argumentele rasiste sunt 
întâmplătoare o demonstrează celelalte argumente antisemite, 
venite dintr-un registru mai vechi şi aflate în contradicție cu 
ceea ce am prezentat până acum. Referitor la corcire: 


71 Idem, Naţionalitatea în artă, [Ed. 1915], p. 182. 

72 Idem, Poezii, epigrame și cugetări în proză, p. 240. 
75 Idem, Naţionalitatea în artă ..., [Ed. 1908], p. 157. 
74 Ibidem, p. 161. 

3 Idem, Despre poporație..., p. 597. 

„Rasa, sângele lor deosebit îi face pe jidani să tindă a se păstra din 
instinct, precum şi pe celelalte popoare de a refuza să se amestece cu 
dânşii [...]. Şi Sar fi putut amesteca şi jidanii — cu elemente înrudite 
cu dânșii - dacă nu ar fi fost îngrădiți de religia lor” 


Într-un discurs ţinut în Parlament în iulie 1918, Cuza relua 
argumentul condiționărilor religioase: „ei nu se asimilează. 
Pentru că religia lor, cu dogma fundamentală a «poporului 
ales», este în principiu religia neasimilărei””. Deci, nici vorbă 
de „corcire”, pentru că nici măcar nu se amestecau - fie din 
motive biologice, din instinct, fie din motive culturale, religia 
neasimilării. Suntem din nou la tezele lui Mihai Eminescu. În 
acest sens trebuie înțelese acele concluzii categorice în privința 
imposibilității asimilării, aflate la limita dorinţei antisemitului: 
„Neamestecându-se cu noi — și nici nu trebue să se amestece 
- ei nu pot trăi pe pământul nostru decât înlăturându-ne. 
Afirmarea existenţei lor, e negaţiunea existenţei noastre”. Ba 
mai mult, Cuza a dat o interpretare aproape culturală chiar 
şi antisemitismului rasist al colegilor săi europeni, care are la 
bază o neînțelegere a „specificului” evreiesc: „Că doar mişcări- 
le aşa numite «antisemite», în Austria, în Germania, în Franţa, 
în Anglia, se îndreaptă tocmai împotriva jidanilor «asimiliți» 
şi care cum se vede nu sunt «asimilați». Distincția fină pe 
care o face între asimilare şi asimilire constă în faptul că prima 
e asimilare organică, iar a doua se plasează undeva între im- 
posibil şi fraudă: 


„Zadarnic te-ai mai ostenit 
Să te botezi, jupâne, 
Căci apa-i trecătoare 


Dar Jidovul rămâne”% 


7% Idem, Naţionalitatea în artă ..., [Ed. 1915], p. 232. 

7 Idem, Jidanii în război... p. 73. 

75 Idem, Naţionalitatea în artă ..., [Ed. 1908], pp. 214-215. 
7 Idem,Naţionalitatea în artă.., [Ed. 1915), p. 231. 

2 Idem, Poezii, epigrame, cugetări în proză, p. 164. 

Pentru a nu lăsa impresia că poezia lui Cuza trata doar 
obsesii, precizez că versurile citate de mine reprezintă aproxi- 
mativ întreaga aplecare poetică spre antisemitism. Spre deose- 
bire de aceste versuri de ură, restul erau de dragoste - triste 
spre sfârşitul sec. XIX. Totuşi, astfel de afirmaţii, referitoare 
la „cripto-jidani” care se „camuflau” în creştini „pentru a-şi 
servi mai bine neamul”, erau de găsit în preajma antisemitului 
nostru.*! Aşadar, A. C. Cuza nu era foarte departe de rasism 
iar, dacă ar fi avut de a face cu un număr consistent de evrei 
asimilați, datele problemei probabil că s-ar fi schimbat. Dar 
era categoric departe de determinismul biologic. Accentul pus 
pe „asimilare” arată că discuţiile de după 1878 erau încă vii în 
sufletul lui. Atât de vii încât interlocutorul de discuţie din şe- 
dinţa Camerei Deputaţilor din 18 iulie 1918, D. D. Pătrăşcanu, 
îşi argumenta teza similarității situaţiilor din 1879 şi 1918 
cu faptul că A. C. Cuza vorbea în termenii înaintaşilor lui.” 
Putem spune că legislația şi discursul politic românesc, care 
au făcut aproape tot ce se putea face împotriva încetăţenirii 
evreilor, au avut ca efect secundar şi o amânare a rasismului 
românesc. Cel puţin scrierile lui Cuza reprezintă o astfel de 
amânare. Totuşi, Cuza oferă premise pentru un viitor rasism; 
poate nu necesare, dar suficiente. Câteva decenii bune de pro- 
pagandă de acest fel puteau produce efecte rasiste în cazul în 
care ar fi existat un proces masiv de convertiri religioase. 


„Schimbările de religie fiind puţine la număr, interesează mai mult 
statistica bisericească [decât politica]. Totuşi, când religiunea şi rasa 
formează unul și același lucru, ca la jidani, schimbările de religie 
pot să aibă o înrâurire foarte mare asupra poporaţiei dacă ele s-ar 
înmulți. Așa, de exemplu, oricât ar fi de dorit ca poporația noastră 
să absoarbă pe cât se poate mai multe elemente, totuşi, în specie, 
absorbirea, prin încrucișare a unui prea mare număr de elemente 
evreești, nu ar fi de natură a întări naționalitatea noastră, ca vigoare 


& Vezi „Jidanii nu se asimilează” (articol nesemnat) în Apărarea 
Naţională. Organ al „Uniunei Naţionale Creştine”. Apare la 1 şi 15 
ale fiecărei luni, Bucureşti, An II, No. 3, 1 Maiu, 1923, pp. 1-3. 

&2 Idem, Jidanii în război..., p. 54. 

şi ca însuşiri, ci de a o slăbi, fără de a înlătura întru nimic primejdia 
înlocuirei noastre de către jidani”* 


Un alt termen cu o puternică sonoritate, preluat din inven- 
tarul rasist, se referă la „degenerare”. În literatura rasistă, ter- 
menul degenerare apare în strânsă legătură cu cel de eugenie. 
Degenerarea e, în această optică, o tulburare a procesului de 
selecție naturală, tulburare apărută prin intervenţia factorului 
cultural-moral, care, prin asistență, face posibilă existența 
„disgraţiaţilor naturii”**, nu doar parazitară, ci şi periculoasă 
pentru specie. Interpretarea lui Cuza, din nou, are la bază un 
determinism cultural-economic; degenerarea este sinonimă 
cu „istovirea din cauza lipsei mijloacelor de existență”. 
Cuza este extrem de departe de rasism, aducând chiar una 
dintre cele mai severe şi mai pertinente critici care pot fi 
aduse acestei doctrine. Foloseşte, în acest sens, o teză dintr-un 
tratat de economie politică aparţinând lui JerOme-Adolphe 
Blanqui: „Încetul cu încetul s-a stabilit în Anglia această cu- 
rioasă maximă, că orice sărăcie este opera acelui care sufere 
şi că trebue să urmărim victimele, în loc de a urmări cauzele 
ei 5. E greu de stabilit cât de bine a internalizat această critică 
antisemitul nostru; cert este că Blanqui este citat cel puţin cu 
acelaşi respect precum Vacher de Lapouge. Mai mult, Cuza 
revine asupra tezei, după 354 de pagini, de această dată folo- 
sind cuvintele lui. Recursul la această teză e prilejuit de critica 
severă pe care o aduce soluţiei pe care Malthus o dă problemei 
limitelor resurselor de hrană (rezerva morală a muncitorimii 
faţă de înmulţire), soluţie pe care o consideră „şi greşită şi 
nedreaptă şi nefolositoare”: „Asupra lor [muncitorilor] 
cădea întreaga răspundere a mizeriei a căror victime erau, în 


5 Idem, Despre poporație..., p. 109. 

8 Clémence Royer (prefațându-l pe Darwin, în ediţie franceză, 1862) 
apud Pichot, op. cit., p. 142. 

Cuza, Poezii, epigrame şi cugetări în proză, p. 290. 

Blanqui apud Cuza, Despre poporație..., p. 37. 

37 Cuza, Despre poporaţie..., p. 381. 

societatea modernă”. Acolo unde rasiștii văd merite şi gene 
frumoase, Cuza vede privilegii ascunse şi pseudo-darwinism: 


„Mulțumită proprietăţei [...] un spirit pozitiv şi îngust, o conștiință 
mai puţin scrupuloasă și o inimă de corsar serveşte mai bine decât 
calitățile cele mai rare. Fiul unui bancher rahitic va triumfa în con- 
tra tânărului celui mai viguros şi mai inteligent dacă sa născut din 
părinţi săraci?® 


Înclin să cred că e de partea „declasaţilor”, deoarece în 
această poziție cădeau, după statisticile citate, țăranii mol- 
doveni. Cuza era nevoit să lupte de cealaltă parte a baricadei. 
Dacă Vacher de Lapouge propunea încurajarea viciilor pentru 
exterminarea vicioşilor, aşa cum s-a întâmplat în cazul „indi- 
enilor vicioşi” din vestul sălbatic, în estul sălbatic, Cuza era 
nevoit să ia partea băștinașilor „viciaţi”. Datorită acestei par- 
ticularități locale, degenerarea are în cadrul teoriei lui Cuza 
doar cauze cultural-materiale, nicidecum biologice. Dacă la 
oraş aceasta se datorează în special stresului, adică „asupri- 
rei sistemului nervos”%, la ţară (în Moldova) se datorează 
„condiţiilor geografice nenorocite”*!, subalimentaţiei şi mai 
ales alcoolismului. Alcoolismul este desemnat drept „cauza de 
căpetenie a istovirei puterilor fizice şi morale ale poporaţiei”” 
şi „una dintre din cauzele cele mai puternice de degenerare 
a poporaţiei, pentru că atacă și puterea ei de producere şi 
puterea ei de reproducere”*. În acest sens, Cuza va duce o 
îndelungată luptă cu „obşteasca indiferență”* şi cu neim- 


38 Ibidem, p. 381. 

% Ibidem, p. 263. 

% Ibidem, p. 448. 

°’ Tbidem, p. 498. 

2 Ibidem, p. 503. 

% Ibidem, p. 513. 

% Idem, Lupta contra alcoolismului în România, Tipografia H. Gold- 
ner, Str. Primăriei No. 17, lassy, 1897, p. 4. În această broşură nici 
măcar nu foloseşte cuvântul „jidan”, preferând termenul „israelit 
Opţiunea terminologică poate are legătură cu numele editurii. 

plicarea statului”, contribuind, alături de A. D. Xenopol, la 
fondarea (1895) „Ligei contra Alcoolismului”, În această luptă, 
„demonul cel r&u”* e rachiul „din bucate?” (cereale) apărut 
după îmbolnăvirea viței de vie de oidium în 1850: 


„[...] odinioară beţia avea un caracter oare cum mai vesel şi mai 
nevinovat. Beţia sumbră, primejdioasă, timpitoare cu urmări atît de 
grave pentru stat şi societate, este un product specific al civilizației 
de la sfîrşitul secolului al nouăsprezecelea”? 


O altă teză preluată din instrumentarul rasist şi „denatura- 
tă” de Cuza se referă la ceea ce se numea „caracterul constant 
al popoarelor”. Sunt citați, în acest sens, o serie de autori destul 
de obscuri precum D. Chwolson, F. Von Hellwald etc. care 
susțineau că „însușirile raselor, cari au rămas aceleași, de mii 
de ani de când le cunoaştem, se explică prin puterea lăuntrică 
a naturei moştenite, care sfârşeşte prin a rezista cu succes 
înrâuririlor din afară”. Cuza este parțial de acord cu această 
teză, reproducând-o cu propriile-i cuvinte şi exemple. Cu 
deosebirea că acceptă teza doar când se referă la perioade mai 
scurte de timp, de preferinţă la prezent, şi doar când se referă 
la diferenţele rasiale cele mai vizibile, de preferință, culoarea 
pielii: 

„În toate regiunile, în toate climele, anglo-saxonul şi germanul își 


păstrează însuşirile lor şi negrul nu-și schimbă natura prin faptul 
că-şi schimbă [spaţiul] de locuinţă, sau că-și modifică instituţiile”. 


Însă, când este vorba de „mii de ani” şi de populaţii de 
culori asemănătoare, devine sceptic, poate fără să vrea, şi dă 


% Idem, Monopolul cîrciumelor la sate şi Monopolul vânzărei alcoolu- 
lui, Tipografia Naţională, Strada Alexandri No. 11, Iassy, 1900. 

% Idem, Victimele alcoolului, Tipografia Naţională, Strada Alexandri 
No. 11, Iassy, 1899, p. VII. 

%7 Idem, Lupta contra alcoolismului... p. 11. 

% Ibidem, p. 9. 

” Idem, Despre poporație..., p. 495. 

1% Ibidem, p. 495. 

următorul exemplu: „pe acelaşi pământ s-a dezvoltat civili- 
zaţia strălucită a elenilor şi vegetează astăzi poporul grec”""!. 
Motivul este, după cum deja ne așteptăm, unul de natură cul- 
turală, ca un corector al celor care se întâmplă în mod natural. 
În cele din urmă, cultura joacă „un rol însemnat împotrivind 
unele tendinți stricătoare şi dezvoltând pe altele de folos”%. 
Afirmația are sens, dacă luăm în calcul poziţia sa de om călău- 
zitor. Altfel, dacă toate ar merge de la sine, prin sânge, cum se 
mai justifică rolul „corifeilor” în viața unui neam? 

Alături de aceste motive, mai mult sau mai puţin previzi- 
bile, am mai identificat un motiv, mai straniu, care ar putea 
explica marginalitatea criteriului rasial în cadrul cuzismului. 
A. C. Cuza nu se baza pe argumente de tip rasial, pentru că era 
antisemit. Iar a fi antisemit înseamnă mult mai mult decât a 
fi coerent cu vreo doctrină; înseamnă a duce o luptă pe toate 
planurile, folosind orice mijloc posibil, iar în final a încerca a 
fi coerent, în măsura posibilităţilor, pentru a nu fi „prins”* 
de adversari. Or, Cuza foloseşte argumente anti-rasiste pentru 
a-şi susține cât mai ştiinţific posibil antisemitismul. Poziţia lui 
se sprijină pe determinismul cultural-economic, cum am spus 
la începutul capitolului. Superioritatea economică a evreilor 
nu trebuia să fie atribuită „unei însuşiri a rasei [...] după păre- 
rea mea, adevărata explicaţie ştiinţifică, a problemei jidanilor 
şi acțiunei lor, în viața economică: [este] religia”!%*. Analizând 


11 Ibidem, p. 495. 

1% Ibidem, p. 497. 

E interesant faptul că un naționalist precum A. C. Cuza critica 
excesele naționaliste din textele predecesorilor săi. De exemplu, 
latinismul lui Petru Maior care „a falșificat filologia”. El îşi motiva 
poziţia cu teza potrivit căreia aceste retușuri dăunau înseși cauzei 
naţionale. Citez un astfel de exemplu în textul Generaţia de la 48 şi 
Era Nouă (pp. 40-41): „[...] această stare de lucruri nu mai putea să 
dureze, dacă nu voiam să compromitem causa naţionalităței noas- 
tre [...] Trebuea să revenim dar asupra activităței noastre din trecut 
şi s-o supunem criticei [...] mai ales că în dosul naţionalismului, 
începuse a se adăposti mediocritatea şi şarlatania [...]). 

104 Cuza, Despre poporație..., pp. 659-661. 

resorturile intime ale opțiunii lui Cuza putem spune că succesul 
dușmanului nu merită să fie explicat pornind de la „însuşirile 
rasei” lui, pentru că astfel nu i se mai poate lua... Totuşi, nu 
trebuie să-l considerăm pe Cuza atât de conştient de valoarea 
politică a argumentelor precum lasă să se înțeleagă descrierea 
mea anterioară (deşi corectă). Miza politică a argumentelor 
ştiinţifice nu este întotdeauna conştientizată. În cazul de faţă, 
putem presupune că era destul ca interesul antisemitului să se 
trezească la auzul unor teze de acest gen, pentru că îi erau fa- 
vorabile. Propoziţiile care aduc explicaţii utile par întotdeauna 
mai evidente şi sunt mai uşor de internalizat. 

Mai încărcată de mize politice este o altă chestiune în care 
Cuza se va implica, luptând împotriva rasismului - pentru a 
lupta împotriva evreilor. Chestiunea în cauză e una demogra- 
fică. În a doua jumătate a secolului XIX, tendința generală este 
de a înlocui „obstacolele represive cu obstacole preventive”. 
În acest context, când statistica şi demografia încep să câş- 
tige un loc de cinste, intrând explicit în vizorul politicii, în 
Moldova se trăgeau semnale de alarmă în privinţa sporului 
demografic slab al etnicilor români. E greu de precizat dacă 
prin problematizarea acestei „[abateri] de la cursul normal 
al lucrurilor, putem zice o monstruozitate demografică ”™ se 
urmărea să se atragă atenţia asupra chestiunii evreieşti, sau 
invers. Poate puţin din ambele. 


„Încă de prin anul 1841 [ne informează Cuza asupra stadiului 
cercetărilor], un statistician anonim, făcând statistica poporaţiei 
Moldovei, ne proroceşte că «impoporarea jidovească a politiilor va 
întrece în viitorime pe acea a creștinilor» . 


A. C. Cuza intră serios în discuţie, prilej cu care se naşte 
acest voluminos studiu, Despre poporaţie, completat în 1927 
cu câteva anexe şi câteva broșuri. lar discuţia va continua, 


1% H, Baudrillart apud Cuza, Despre poporație..., p. 263. 
1% Cuza, op. cit., p. 549. 
107 Ibidem, p. 3. 

în acelaşi registru pesimist sau, cel puţin, plin de îngrijorare, 
chiar şi după ce sporul demografic al românilor va deveni po- 
zitiv — cursurile de la Vălenii de munte din 1909 demonstrează 
acest fapt. Ceea ce ne interesează în cazul de față este că poziţia 
antisemită a lui Cuza se sprijină tot pe argumente anti-rasiste, 
pornind de la același determinism cultural-economic: 


„înmulţirea lor [evreilor] extraordinară, pe unde se poate observă 

în comparaţie cu reproducerea înceată a poporaţiei creştine, așa 
precum se observă în oraşele din România, nu se datorește unor 
însușiri ale rasei, ci numai împrejurărilor sociale şi economice” 


Reia firul şi stilul argumentelor şi în Anexe: 


„prolificitatea poporaţiei jidăneşti [...] a fost considerată de unii ca o 
însuşire a rasei: ceea ce de altfel nu rezolvă problema [...]. Sa dovedit 
însă că prolificitatea Jidanilor scade şi ea în anumite condiţii - prin 
capilaritate socială, de pildă, la jidanii bogaţi [...] Cum se vede, 
această explicaţie e o nouă confirmare a legei poporaţiei, aşa cum o 
precizează formula mea [...]”!* 


Vedem din nou aceeaşi predispoziţie spre confirmări. 
Conceptul de capilaritate socială e preluat de la Arsene 
Dumont!” şi dezvoltat de Cuza pentru a „culturaliza” con- 
strângerile biologice din teoria lui Malthus. Cuza susține că 
nu scrierile lui Malthus au valoare, ci problema pe care citirea 
lui Malthus o prilejuieşte. Cuza încearcă să recupereze din 
Malthus doar „fondul', fără să se lase influențat de concluziile 
eronate: „teoria economică greşită la care a ajuns Malthus din 
cauza formei greşite în care şi-a exprimat gândirea, şi care a 
trebuit să-l aducă cu fatalitate la încheierile practice greşite 
la care a ajuns”!!! În cazul oamenilor, nu „factorii psichici: 
foamea şi iubirea”!!? determină limita înmulţirii populaţiei, ci 


1% Ibidem, p. 89. 
109 Ibidem, p. 659. 
1o Ibidem, p. 263. 
11 Ibidem, p. 380. 
12 Ibidem, p. 175. 

factorii culturali-economici: „mijloacele cu cari este obicinu- 
ită să trăiască”1!. Foamea şi iubirea condiţionează doar ani- 
malele şi, uneori, muncitorii - când sunt constrânși să accepte 
salariul natural (costul produsului muncă) problematizat de 
David Ricardo. 

S-ar putea spune că modul de lucru utilizat de A. C. Cuza 
este cauza principală a neînțelegerilor în privința opţiunilor 
sale. Asemeni exemplului de mai sus, referitor la raportarea 
faţă de Malthus, se pot găsi numeroase alte exemple. Astfel, 
alegând pasajele dedicate lui Marx, am putea ajunge la con- 
cluzia că A. C. Cuza e mai socialist decât era. Cuza este parțial 
de acord cu toți. La fel stau lucrurile și cu dezacordul său. De 
aceea sunt posibile fabuloasele sinteze pe care le face, prin care 
încearcă să devină mai înţelept decât toți. Iar textele lui A. C. 
Cuza sunt prea complicate pentru miza lor. Nu este la îndemâ- 
na oricui să își petreacă câteva săptămâni bune în compania 
unui tratat de economie care nu are decât valoare de simp- 
tom. De aici şi confuziile în privinţa interpretării cuzismului. 
De aici şi imposibilitatea de a „proba” în manieră „clasică” 
(folosind câteva citate doveditoare) impresia generală lăsată 
de citirea integrală a textelor lui A. C. Cuza. Dorinţa lui de 
rafinament şi complexitate, dublată de neglijenţă, continuă să 
creeze cercetătorilor impresia pe care a creat-o profesorului 
Basilescu, însărcinat cu evaluarea lucrărilor propuse de A. 
C. Cuza pentru obţinerea catedrei de Economie politică şi 
Finanţe a Facultăţii de Drept: „o operă de fantezie, o înşirare, 
o îngrămădire de citațiuni şi de opiniuni, adesea divergente, 
din care autorul — şi mai puţin încă cititorul său - cu greu se 
poate descurca”!?. 

Vedem că, deşi preia termeni şi probleme specifice rasis- 
mului, modul în care utilizează astfel de instrumente neutrali- 
zează, de cele mai multe ori, concluziile la care ne-am aştepta 
să ajungă. Concluzia ce poate fi trasă l-ar mâhni probabil pe 


13 Ibidem, p. 428. 
u4 Basilescu, apud Asandului, op. cit., p. 63. 

A. C. Cuza: în aceste lucrări, rasismul apare ca o formă fără 
fond. Totuşi, nu vreau să insinuez faptul că eşecul rasismului 
cuzist s-ar datora faptului că cititorii lui au procedat aseme- 
nea demersului de față, reținând contradicţiile şi ponderând 
argumentele contradictorii pentru a prinde spiritul. Nici pe 
departe. Spre deosebire de istoricii care căutau neapărat ra- 
sismul în afirmaţiile bulversante, cititorii lui Cuza, mai puțin 
preocupaţi de taxonomii, au reţinut ceva destul de vag, o 
impresie generală a rasismului ca fiind ceva destul de nebulos 
şi complicat, oarecum inutilizabil. Demersul meu a încercat să 
dea coerență demersului incoerent al „nativului” doar pentru 
a reproduce într-un spaţiu mai restrâns, pe cât posibil şi pla- 
uzibil, spiritul. Cu aceasta, închei referinţa la rolul criteriului 
rasial în lucrările lui A. C. Cuza, precizând că am acoperit toa- 
te referirile întâlnite, nu cantitativ (ar fi un procent de 60 %), 
ci în specificitatea lor. Am omis doar un tip, cel referitor la Isus 
arian şi Moise egiptean, care apare în anexele Naţionalității în 
artă. Mă voi referi ulterior la chestiune, în cadrul disputei „te- 
ologice”. Ca un fel de concluzie la cele spuse până acum, l-am 
putea lăsa pe Cuza să vorbească de la sine, pentru a-i înțelege 
dialogul cu bibliografia europeană de profil. Pseudo-rasismul 
vag şi confuz al lui Cuza se poate auto-caracteriza printr-un 
emblematic exemplu: Cuza traduce expresia lui Vacher de 
Lapouge épuisement des eugeniques prin „istovirea elemen- 
telor superioare”. Fie că traducea aşa cum înţelegea, fie că 
traducea ghidat de imaginea pe care o avea despre capacitatea 
de înţelegere a cititorului, Cuza elimină perspectiva respecti- 
vei superiorități. Dacă, pentru autorul francez, superioritatea 
era biologică, dată de „genele frumoase”, pentru Cuza, aceasta 
era doar superioritate - probabil de clasă. 


15 Cuza, Despre poporație..., p. 436. 

2.3. Ce este antisemitismul „de aplicare”? 


La capitolul practică, Cuza stătea mai bine decât la teorie, 
dacă este judecat după regulile practicii. În schimb, dacă este 
judecat după regulile teoriei, poziţia lui era chiar şi mai fragilă. 
Emblematică în acest sens este aprecierea ironică făcută de 
Nicolae Iorga (28 martie 1928, Neamul Românesc): Reputația 
lui Cuza „e universală, dar nu în domeniul ştiinţei”!!$. Trebuie 
să înțelegem ironia lui Iorga așa cum a înțeles-o Cuza, reluând 
doar prima parte, în scop publicitar. Cu alte cuvinte, trebuie să 
privim doar eficiența demersului. După cum spunea Hannah 
Arendt, sarcina istoricului nu mai constă în a descoperi un 
fals sau o neînțelegere, ci de a arăta cum respectiva chestiune 
ajunge să fie crezută!!”. 

În ceea ce priveşte broşurile, sau aşa-numitele „scrieri de 
aplicare”!!5, Cuza nu avea scrupule în a se contrazice, ştiind că 
era puţin probabil să fie „prins” sau, în caz contrar, mai mult 
ca sigur timpul aşterne uitarea, lăsând doar perseverența să-şi 
facă efectul; iar efectele pozitive pot depăşi efectele negative 
din punctul de vedere al succesului electoral. Acesta e un 
motiv utilitarist, pe care nu l-a adus niciodată la suprafaţă, 
probabil nici nu l-a conștientizat — de ce să nu îi luăm în calcul 
buna-credință? În schimb, a produs un alt gen de motive, greu 
de caracterizat. Afirmațiile lui Theodor Herzl, auto-ironice 
şi cinice, ne-ar putea ajuta să înțelegem această poziționare 
ambivalentă față de popor specifică politicianului european în 
perioada de tranziţie la politica „maselor”: 


„Pretutindeni, poporul nu este decât un copil bătrân, care ce-i drept 
poate fi educat. Însă chiar în condiţiile cele mai favorabile, această 


ué Torga apud Cuza, Doctrina naționalistă creștină ..., p. 24. 

"7 Hannah Arendt, Originile totalitarismului, Editura Humanitas, 
Bucureşti, 2006, p. 20. 

15 Cuza, Despre poporație..., p. V. 


123 


educaţie ar avea nevoie de un timp atât de îndelungat încât... ne 
putem descurca mult mai rapid în alte feluri? ™? 


Deşi nu la fel de rafinat şi îndrăzneț, Cuza avea o poziţie 
similară față de popor: „Mulţimile dar - deşi în ultimă analiză 
sînt totul — nu sînt nimic?! Această înțelepciune se livrează 
la pachet cu o a doua, complementară: „Mulţimile trebue să 
aibă cultul geniilor - geniile, cultul mulțimilor?! Deşi (nici 
luate împreună) nu sunt suficient de clare, afirmaţiile lui Cuza 
pot dezvălui orientarea potrivit căreia nu e nedemn să faci ori- 
ce pentru a câștiga mulțimea. Pentru un geniu auto-intitulat, 
nu este nedemn nici faptul de a se cobori la nivelul mulțimii, 
nici faptul că le refuză membrilor mulțimii calitatea de ființe 
gânditoare. Despre dragostea față de popor, care oferă temeiul 
subordonării acestuia, voi vorbi mai pe larg când voi analiza 
funcția antisemitismului în ideologia cuzistă. Deocamdată să 
rămânem la practica antisemită, la „scrierile de aplicare, în 
care scopul scuză mijloacele. 


x 


Scrierile „de aplicare” nu sunt o raritate în cazul antise- 
mitismului. Din contră, cantitativ vorbind, acestea depăşesc 
scrierile teoretico-meditative (de care depind). Referindu-se 
la antisemitismul secolelor XIX-XX, Charles Kecskemeti folo- 
seşte expresia „antisemitism aplicativ”? pentru a caracteriza 
un domeniu care tindea să devină mai degrabă aplicat decât 


"9 Herzl apud Schorske, op. cit., p. 150. 

Cuza, „Prefaţă” în Eminescu, Mihai, Opere complecte, Institutul de 
arte grafice V. Ştefăniu & Co., Iaşi, 1914, p. VII. 

21 Ibidem, p. VIII. 

Charles Kecskeméti, discuţie în cadrul Conferinţei Internaţionale 
„Antisemitism şi antiiudaism în Europa Centrală şi Occidentală”, 
Cluj-Napoca, 6-7 decembrie 2004. Expresia nu este folosită în 
textul publicat în urma conferinţei, dar apare expresia „un argu- 
mentaire judeophobe standard” (Charles Kecskeméti, „Histoire des 
Juifs en Europe Centrale. Quelques zones dombre” în Gyémánt, 
Ghitta (eds.), op. cit.). 

inovativ. lar expresia pare să se potrivească precum o mănușă 
activităţii lui A. C. Cuza în domeniu. Situaţie de înţeles, deoa- 
rece exista deja o bibliografie impresionantă care nu putea fi 
trecută cu vederea de noii producători de discurs antisemit. 
Pe de o parte, trebuia demonstrată cunoaşterea bibliografiei 
- din motive de legitimare. Pe de altă parte, dificultatea de 
a aduce încă ceva nou depășea adeseori mizele demersului. 
Aş putea spune că după secolul XIX antisemitismul este mai 
mult tehnică decât ştiinţă (l-aș numi tehnică socială) şi, din 
această cauză, devine mai transparent politic. E un fel de şti- 
ință care se dă de gol foarte uşor; relația dintre producerea 
de adevăr şi putere fiind dezvăluită în parte şi de nevoia de 
a redefini, din mers, poziția de evreu -— astfel încât această 
redefinire să nu modifice structura privilegiilor. Evreul care a 
adus modernitatea nu trebuie să stea mai bine decât Evreul 
care l-a ucis pe Cristos. Bineînţeles, redefinirea nu s-a petrecut 
ca urmare a unui plan diabolic prestabilit, ci prin traducerea, 
mai mult sau mai puţin spontană, a unor dispoziţii. Indivizi 
diverşi, aflaţi la un moment dat într-o situaţie conflictuală cu 
alți indivizi, poziționaţi ca evrei'%, pot uza de teze argumente 
şi certitudini oferite de discursul antisemit pentru a-şi rezolva 
problemele. Probleme personale sau probleme „generale', de 
diverse naturi, legate de solidaritate, de corupţie, de alienare, 
de ecologie etc. Ce e antisemitismul dacă nu o seducătoare 
soluție complicată la probleme simple? Parodiindu-l pe Jean- 
Paul Sartre, aş spune că nu antisemiții creează antisemitismul, 
ci antisemitismul creează antisemiti. lar aceştia pot contribui 
(sau nu) la dezvoltarea discursului, pot să-l aplice sau doar să-l 


1% Nici nu trebuie să fie neapărat evrei, după nici un criteriu, doar 
să ocupe, cu sau fără voia lor, o poziţie structural similară. De 
exemplu, astăzi, noua dreaptă românească foloseşte instrumen- 
tarul antisemit disponibil pentru a rezolva problema țigănească. 
Această observaţie aparține lui Ciprian Bogdan și se bazează pe 
informaţiile oferite de cercetarea de teren efectuată cu ocazia 
dizertaţiei (nepublicată) Noua Dreaptă sau despre „schimbarea la 
față” a extremismului românesc, 2003. 

perpetueze latent, transmițându-l mai departe pe cale orală 
sau susținând prin achiziţii o piaţă a producătorilor de texte 
antisemite. Avem astfel de a face cu o bibliografie în continuă 
creştere şi permanent activată - Stand-by antisemitism. Într-un 
sens similar, Leon Volovici foloseşte conceptul antisemitism 
latent, incluzând şi prejudecățile care se reproduc pe cale orală 
de la o generaţie la alta, precizând faptul că între antisemitis- 
mul latent şi cel activ există o relație fluidă, cu graniţe uşor de 
trecuti. 

În acest sens, A. C. Cuza a făcut tot ce se putea face pentru 
perpetuarea discursului antisemit. S-a remarcat mai puţin în 
domeniul violenţei fizice; dar era conştient, încă din timpul 
studiilor, că între teorie şi practică nu este şi nu trebuie să fie 
vreo ruptură. Şi nu a scăpat niciodată prilejul de a semnala 
şi folosul practic al vreunei abordări teoretice. Cât despre 
broşurile sale antisemite, acestea reprezintă chiar punctul 
de întâlnire /confuzie dintre putere şi adevăr. Astfel, dacă 
publicul este religios, adevărul trebuie să fie religios. Drept 
urmare, un politician nu îşi poate permite să se prezinte ca 
ateu, ci face puţină incursiune prin imaginarul „teologic”. O 
regulă a bunului simț politic spune că nu este permisă negli- 
jarea raporturilor de putere deja-existente în societate. Doar 
un politician utopic s-ar putea aventura împotriva marilor 
obişnuinţe, dar nu e cazul pentru antisemitul nostru. Cuza era 
un conservator organicist. Niciun organicist nu ar îndrăzni 
să considere societatea ca fiind excesiv de modelabilă, deci 
artificială. Chiar pentru reuşitele lui Hitler, Cuza a propus o 
descriere sceptic entuziastă: „o admirabilă utopie”'%. Totul 
este „legitim” doar în măsura în care este „posibil. Cât despre 


12  Volovici, „Discution: Notes on Latent Antisemitism”, SICSA, An- 


nual Report, October 1997, pp. 16-18. 

25 A. C. Cuza apud Gh. A. Cuza, Între cifre şi realități. Cuvântare 
rostită în şedinţa Camerei din 22 martie 1933 la discuţia generală a 
bugetului, Monitorul Oficial şi Imprimeriile statului, Imprimeria 
Centrală, Bucureşti, 1933, p. 15. 

latura morală a acestei raportări politice: „Fiecare are dreptul 
şi datoria să zică umanitatea sunt eu” şi „milă nu e şi nu 
trebue să fie. Fiecare voeşte şi are dreptul să trăiască dacă are 
puterea de a trăi”. Deşi este riscant. După cum am văzut în 
paginile anterioare, arta posibilului i-a adus lui Cuza acuzaţii 
de duplicitate - una gândeşte şi alta face - chiar şi din partea 
concurenţilor antisemiţi care i-au re-publicat versurile atee de 
tinereţe, în 19271%. Societatea este, aşadar, modelabilă în mă- 
sura în care e modelată în direcția care nu se atinge de marile 
prejudecăţi ale bunului simț. Cuza era un idealist, dar ştia că 
„sportul cu idei înaintate” era mai puţin performant decât 
cel cu prejudecăţi. Astfel, cu puţină dibăcie şi cu un strop de 
idealism, o anume descriere a realității se poate impune ca 
„icoană adevărată a realității’. A problematizat această des- 
coperire destul de devreme, exprimând-o în 1914 (18 iulie), ca 
parlamentar: „Nu există faptă mai mare decât vorba. Pentru că 
dacă o faptă schimbă un lucru, o vorbă, sau o serie de vorbe, 
sau o concepțiune, sau o idee, sau o teorie, schimbă o lume 
întreagă’ ™!. Despre succesele sale în direcția naționalismului a 
vorbit încă din prefața ediţiei din 1915 a Naţionalității în artă, 
revenind în 1927 cu mai mult entuziasm: 


„Naționalismul, în ultimul timp, a făcut uriașe progrese în 
spirite”'*,„propaganda naționalistă, prin grai și prin scris - a făcut 
însemnate progrese, la noi în ţară, în ultimul timp: „În ce mă 
priveşte - eu sunt mulțumit, întrucît pot să zic şi de data aceasta 
că «Naţionalitatea în Artă» a contribuit şi ea cu ceva la această 


mişcare”5*. 


125 Cuza, Despre poporație..., p. 526. 

127 Ibidem, p. 524. 

1% Pop, op. cit., pp. 67-68, nota 43. 

12 Cuza, Generaţia de la 48 ..., p. 102. 

130 Idem, Obiectul economiei ..., p. 43. 

31 Cuza apud G. V. Coban, op. cit., p. 48. 

12 Cuza, Naționalitatea în artă..., [ed. 1915], p. XVI. 
133 Ibidem, [ed. 1927], p. 341. 

134 Ibidem, [ed. 1927], p. XI. 

„am format pe studenţii şi pe alții - la un moment, și pe d. N. Iorga 
- «cuzişti»” 155, 


Vedem, aşadar, că nu visa când ne spunea că „o vorbă 
[...] schimbă o lume întreagă”, ci doar constata, cu satisfacție. 
De asemenea, A. C. Cuza a intuit bine şi cum anume poate 
schimba o lume. Chiar dacă nu a spus-o explicit, a făcut-o. 
Prin perseverenţă şi repetiție. Pentru că o anume descriere a 
realităţii se impune mai degrabă prin ceea ce Eric Wolf nu- 
meşte „dezvoltarea redundanţei”!* decât prin „victoria unei 
logici colective sau a unui impuls estetic”. Mai simplu spus, 
nu geniul schimbă lumea, ci propaganda. Propaganda pe toa- 
te canalele eficiente disponibile este singurul producător de 
adevăr social. Iar A. C. Cuza pare să fi intuit, cel puţin, acest 
adevăr al sociologiei: „Trebue să cultivăm poporaţia prin pre- 
oți şi învățători”*, spune Cuza încă de la începutul carierei. 


„Nică o mişcare puternică nu se face decît în urma unor nevoi adînc 
resimţite şi a unor convingeri fanatice, cari nu pot face alta decit să 
ducă mișcarea mai departe decît o încuviințează judecata rece. În 


asemenea împrejurări de luptă însă judecata rece, departe de a fi o 
139 


calitate, este un defect. 

Privită din această perspectivă, activitatea „cuzistă” politică, 
profesorală şi scriitoricească trebuie reconsiderată. Termenii 
„turbat, repetitiv, steril”, pe care i-i atribuie Eugen Weber'%, nu 
descriu sterilitatea sau fecunditatea demersului cuzist, ci mai 
degrabă frustrarea (resimţită şi de către mine) produsă de mo- 
mentul în care cercetătorul pătrunde în intimitatea monolo- 
gului cuzist. Deoarece Cuza nu oferea informaţii, ci producea 
adevăr. Variaţiunile antisemite cuziste trebuie privite ca un 


155 Idem, Doctrina naționalistă creștină ..., p. 25. 

136 Eric Wolf, op. cit., p. 382. 

137 Ibidem. 

15 Cuza, Despre poporație..., p. 509. 

19 Idem, Generaţia de la 48 ..., p. 39. 

10 Eugen Weber apud Carol Iancu, op. cit., p. 156, nota 45. 

ceva aflat între ritual şi slogan publicitar. Ca exemplu, amin- 
tesc câteva dintre cele mai percutante sloganuri, care, dincolo 
de calitatea lor literară ce nu merită a fi discutată, au calitatea 
de a fi uşor de reţinut: „democraţie cu perciuni”"", „proză cu 
perciuni”!*, „idei tăiate împrejur”. Exemplele citate mai sus 
au fost reținute chiar şi de către istoricii care au fost nevoiți să 
consulte, în zilele noastre, lucrările lui. Ca exemplu evident 
de ritual, având chiar şi conotaţii religioase incluse, aş aminti 
modalitatea de a semna lucrările: „Iaşi, în ziua de «Sfinţii 
Arhangheli», 1905”, „Iaşi, în ziua de «Schimbarea la față», 
1915”, „laşi, în ziua de Invierea Domnului, 25 aprilie 19271. 
Obiceiul este preluat şi de fiul său, George, care data: „Iaşi, 
6 ianuarie 1935 (Botezul Domnului)”!%. Exemple similare 
pot fi găsite şi în organizarea partidului, însă nu vom intra în 
amănunte, deoarece maestrul Cuza a fost întrecut în această 
privinţă de discipolul Codreanu (vezi 2.5.1). 

Cuzismul, denumire impusă „de uzul vorbirei”"$, trebuie 
privit ca activitate de prozelitism, eminamente politică, care 
urmărea modelarea societății după caracterul ei natural. 
Paradoxul aparţine cuzismului, aici fiind doar reformulat. 
Ca un preambul al modelării sociale aducătoare de bine, 
„eliminarea jidanilor” trebuia privită ca urgenţă. Totuşi, 
din ceea ce s-a putut observa, activitatea cuzistă s-a epuizat 
în preambul. În același sens, eficiența demersului cuzist a 
constat în promovarea antisemitismului. Textele, ideile sim- 
ple şi repetitive, sloganurile, în special cele din broşuri, sunt 
proiectate într-o aşa manieră încât „să poată servi [...] acțiunei 


1 Cuza apud Volovici, op. cit., p. 45. 

Cuza, Poezii, epigrame, cugetări ..., p. 148. 

1 Ibidem, L cit. 

Am citat din cele trei ediții Naţionalitatea în artă. 

Gh. A. Cuza, Francmasoneria în Germania. Trecutul şi prezentul — 
soarta actuală a lojelor, Tipografia concesionară „Alexandru Ţerek”, 
Mârzescu 9, laşi, 1935 

A. C. Cuza, Doctrina naționalistă creştină ..., p. IV 

17 Ibidem, p.11. 

imediate”!*. Deşi Cuza avea câteva idei oarecum originale, 
personale - vom vedea în ultima parte —, cuzismul a fost doar 
o formă de antisemitism aplicat, în care întreg instrumentarul 
antisemit era binevenit, cu toate contradicţiile inerente. 


„«Cuzism»; s-a numit, dela o vreme, la noi, ceeace se numește, de 
obiceiu: «antisemitism»” [deși] „«antisemitism», este un termin 
nepotrivit, cum bine sa spus. Căci nu este vorba aici, de «semiţi», ci 
de «jidani»: cari nu sunt semiți”!* 


Instrumentarul antisemit se regăseşte în toate lucrările au- 
torului, însă broşurile sunt locul în care pare să se concentreze 
toată tipologia. De exemplu, în broşura Doctrina naționalistă 
creștină, de la 1928, din care tocmai am citat. Ca o precizare, 
această „sinteză” a cuzismului a apărut în momentul în care 
mişcarea de dreapta a cunoscut cea mai puternică fragmen- 
tare, existând o concurenţă serioasă în privința cuceririi mo- 
nopolului asupra discursului xenofob, concurență manifestată 
mai ales prin revendicarea „adevăratului” naționalism creştin 
şi antisemit. Probabil acesta e unul din principalele motive 
pentru care Cuza a promovat denumirea de cuzism, pentru 
a desemna antisemitismul „veritabil” românesc, diferit de 
„antisemitismul paralitic”"* al celorlalte partide. „Aceasta este 
şi o garanție, ca să nu i se imprime mișcării de apărare na- 
țională-creştină, altă direcție?" Respectiva broşură conţine, 
tehnic vorbind, 10 teze. De fapt, sunt fie mai puţine, deoarece 
ideile de bază se repetă în diferite teze, fie mai multe, deoarece 
teza 10 este urmată de „afirmarea dela urmă, că nația româ- 
nească, numai prin eliminarea jidanilor, îşi mai poate salva 
existenţa”!*?. Această teză-bonus (sau malus) are aceeași con- 
sistență cu propoziţiile considerate teze şi numerotate ca atare. 


18 Ibidem, p. IV. 
19 Ibidem, p. 7. 
10 Ibidem, p. 36. 
51 Ibidem, p. 9, 

132 Ibidem, p. 32. La pagina 39 e numită chiar „teza din urmă”. 

În plus apare atât la capitolul „Antiteze”, cât şi la așa-numitul 
capitol „Sinteza”. Decalogul cuzist, aşa cum este construit, îmi 
permite, deci, să-l ignor, să propun o structură mai inteligibilă 
a ideologiei, să aleg „din totalitatea elementelor ei, biologice, 
teologice, economice, sociologice, istorice” doar ceea a fost 
accentuat şi folosit suficient în activitatea cuzistă. 

O formulare mai coerentă a antisemitismului apare în 
volumul de versuri, epigrame și cugetări, în care Cuza scoate în 
relief doar patru mari aspecte, dezvăluind publicului amator 
„O împătrită problemă: biologică, în originea ei; teologică, în 
înțelesul ei; economică şi culturală, în urmările ei; politică şi 
socială, în soluţia ei”!5*. Vedem că, în cazul „cugetărilor”, taxo- 
nomia e ceva mai limpede; activitatea profesorală a lăsat totuși 
urme. Însă nu voi folosi nici această taxonomie; pe de o parte, 
pentru a nu intra în confuziile dintre problema biologică-te- 
ologică, respectiv problema cultural-politică; pe de altă parte, 
pentru a scoate în relief nu atât expunerea problemei, cât 
originea problematizării. Interpretul nu trebuie să-i permită 
interpretatului să-l subordoneze structural. Deci, în locul îm- 
pătritei probleme, voi descrie o îndoită problematizare pentru 
o singură problemă. Cele două mari surse ale cuzismului au 
fost: (1) „legea divină, a învăţăturei lui Isus” şi (2) „legea natu- 
rală a naţionalităţei”!*. Că acestea sunt sursele fundamentale, 
cele care ar trebui să conteze pentru electoratul virtual al lui 
Cuza, o demonstrează apariţia lor în numele partidelor sale : 
UNC, LANC, PNC. 


x 
(1) Prima din sursele importante ale cuzismului, care 


poate fi numită sursa originară sau matricea antisemitismului, 
este anti-iudaismul bisericii. Cu deosebirea că „secta d-lui 


15 Ibidem, p. 11. 
15 Idem, Poezii, epigrame, cugetări în proză, p. 300. 


155 Idem, Doctrina naționalistă creştină ..., p. III. 

A. C. Cuza”!% accentua spiritul luptei împotriva „împărăției 
Satanei”! şi introducea numeroase elemente „științifice 
(de fapt, rasiste) contradictorii, completând „lupta pentru 
credință” cu „lupta pentru ştiinţă” care era deja „tot atât de 
necesară”. Lupta dintre „ştiinţă şi credință” era considerată 
ca „idioţie a «laboratorilor»” deoarece, „știința şi credința, 
se complinesc, nu se înlătură”. Așa cum ne-a obișnuit, A. 
C. Cuza nu se mulțumea cu un singur tip de argumente, 
chiar dacă mai multe tipuri nu aduc întotdeauna mai multă 
certitudine. Anti-iudaismul clasic a fost, deci, îmbunătăţit cu 
argumente din mistica ştiinţifică antisemită occidentală, în- 
tr-o asemenea măsură încât a provocat reacţii din partea unor 
membri ai bisericii. Scrierile de acest gen ale lui Cuza au fost 
considerate, mai în glumă mai în serios, erezii. Din polemi- 
ca pe care a purtat-o cu arhimandritul Scriban (Iuliu!%), în 
broşura Eroarea teologiei și adevărul bisericei, se poate vedea 
că puterea sintetizatoare i-a adus lui Cuza și neplăceri. Chiar 
din zona electoral sensibilă a ortodoxiei. Reacţia lui Cuza la 
astfel de acuzaţii a fost ambivalentă, menținându-și punctul 
de vedere, dar într-un mod maleabil, deoarece a fost un abil 
politician: 


155 Idem, Eroarea teologiei și adevărul bisericii. „Secta d-lui A. C. 


Cuza”, Tipografia Cooperativă „Trecerea Munţilor Carpaţi”, Str. 
Lăpuşneanu No 26 laşi, 1928. 

15 Ibidem, p. 14. 

'5 Idem, Lupta pentru credință și problema învățământului religios cu 
ilustrații din „Ihora”, Tip. Coop. „Trecerea Munţilor Carpaţi”, Str. 
Lăpuşneanu No 26, laşi, 1928, p. 4. 

19 Ibidem, p. 4. 

1% Cuza îi reproşează acestuia că-şi neagă originile. Acest Iuliu, 
care îndrăzneşte să scrie împotriva „ereziilor” lui Cuza din 1925 
(Învățătura lui Isus) calificându-i liga drept „sectă”, se trăgea 
dintr-o familie cu o puternică tradiţie antisemită: Neofit, Filaret şi 
Romulus Scriban. Cuza se apără de acuzaţiile lui „Iuliu Apostatul” 
citând ieşirile antisemite ale familiei acestuia, în special ale tatălui, 
care i-a trimis, cu autograf, o astfel de lucrare. 

„Respectez sfânta noastră Biserică, aşa precum este — chiar având 
la bază eroarea teologiei. Întrucât ea este biserica părinților noştri, 
şi dându-mi bine seamă, că baza ei dogmatică nu se poate schimba 
dintr-odată”!! 


Eroarea în cauză consta, pe de o parte, în utilizarea 
Vechiului Testament ca suport teologic, iar pe de altă parte, 
în interpretarea Noului Testament în spiritul de toleranță şi 
iertare. Din această pricină lupta împotriva evreilor părea a fi 
cel puţin îngreunată, dacă nu imposibilă. Deoarece în Vechiul 
Testament evreii apar ca popor ales, iar toleranța şi iertarea se 
împacă destul de greu cu instigarea la violență. Cuza a găsit, 
de fapt, incoerenţa anti-iudaismului şi a încearcat să o rezolve, 
să o depăşească astfel încât argumentele anti-iudaismului să 
poată fi utilizate în continuare, pentru că publicul local este 
mai receptiv la astfel de argumente. Cuza a atribuit respectiva 
„eroare teologică” tradiţiei, care „este interpretare transmisă 
[...] [deci] operă omenească, și aparţine unui timp anumit” '®. 
Raportarea cuzistă ambivalentă față de tradiţie a fost legitima- 
tă de asumpții cu iz de rigoare ştiinţifică, susținând: „Dogmei 
trebue dar ori când să tindem a-i substitui adevărul. Dacă dog- 
ma îl cuprinde, - rămăne. Dacă nu îl cuprinde: ea nu are drept 
să existe, ca dogmă”!®. Miza era, după cum am spus, instru- 
mentalizarea imaginarului religios în folosul antisemitismu- 
lui. Propoziţiile sale cu iz teologic nu erau neapărat ortodoxe 
(în toate sensurile), dar asta e mai puţin important; dogma 
se poate îmblânzi, în timp. Important e să rămână suficient 
de vagi, ca să nu producă scandal prematur şi inutil. Astfel, 
Vechiul Testament era descris ca „Ucigăl-Crucea”!%, deoarece 
producea „îndobitocirea”% şi deturnarea creştinismului de pe 


151. Idem, Eroarea teologiei ..., p. 18. 


Idem, Învățătura lui Isus. Judaismul şi teologia creştină, Editura 
„Ligii Apărării Naţionale Creştine”, Tip. Cooperativă „Trecerea 
Munţilor Carpaţi”, Str. Lăpuşneanu No 26, Iaşi, 1925, p. 3. 

1% Ibidem, p. 4. 

15% Idem, Eroarea teologiei ..., p. 30. 

165 Idem, Lupta pentru credință ..., p. 7. 

adevăratul său drum, „în spiritul lui Isus”, care trebuia să ducă 
spre „«înființarea împărăției lui Dumnezeu», pe pământ: posi- 
bilă numai prin desfiinţarea împărăției Satanei. Cu eliminarea 
jidanilor”"S. 


„Creştinii, nu luptă pentru civilizația lor, dar nici măcar nu se 
apără. Cauza este una singură: amestecul «Testamentului Nou», cu 
«Testamentul Vechiu», care întunecă înțelegerea amândurora”! 


Pentru îndreptarea erorii, Cuza avea propuneri minimale, 
dovedind abilitate politică. Acestea se rezumă la eliminarea 
Vechiului Testament din programa şcolară, studiul acestuia 
rămânând în seama celor care doresc să aprofundeze teologia. 
De asemenea, avea și propuneri maximale, dovedind intransi- 
genţă ideologică. Acestea urmau a face obiectul propagandei, 
care propovăduia eliminarea definitivă a Vechiului Testament 
şi reinterpretarea, pe cât posibil abuzivă, a celui nou. 


„Urmaşii nu au înţeles că cuvântul lui Isus este adevărat nu numai în 
spiritul lui, dar şi în litera lui, când a zis că Jidanii sînt de la părintele 
lor diavolul: ucigătorul de oameni și tatăl minciunei” "6, 


„Noi nu vom putea scăpa de jidani, câtă vreme cartea jidănească a 
Vechiului Testament - cu « poporul ales » în jurul căruia se învârte 
istoria lumei - va continua să fie amestecată cu Noul Testament: 
falşificând învăţătura lui Isus, care este, cum am zis altă dată, « anti- 
semitism superior » [...]”* 


Despre acest antisemitism superior, A. C. Cuza obişnuia să 
vorbească de câte ori avea ocazia, chiar şi în cadrul atât de 
impropriu al Parlamentului (şedinţa din 12 dec. 1930): „Dacă 


16 Idem, Eroarea teologiei ..., p. 14. 


Idem, Lupta pentru credință ..., p. 8. 

Cuza, „Introducere” în Sava, Ion, Pericolul satanei (în tablouri), 
Cu o prefaţă de A. C. Cuza, Tipografia „Cartea Medicală” [ediţie 
populară], Bucureşti, 1924, p. 6. 


Idem, Eroarea teologiei „> P. 20. 

este Dumnezeu Hristos, atunci este antisemit”. Această 
expresie, încă metaforică, devine cu adevărat ridicolă în mo- 
mentul în care a devenit obişnuinţă, intrând în uzul vorbirii / 
scrierii cuziste; când nici ghilimelele, rămase probabil tot din 
obişnuință, nu reuşeau să-i sustragă caracterul reificat: „Isus, 
răstignit de jidani, din cauza «antisemitismului» său”. Iar 
pentru a ieşi din paradoxul evreului-antisemit, Cuza a încer- 
cat să tranşeze ideologic problema antisemitismului superior. 
În această logică, nici Moise, „care ştim că era egiptean”, nici 
Isus, care era „Galileean, după trup”'”, nu puteau fi revendi- 
caţi ca evrei. Doar Ezra, responsabil pentru forma Vechiului 
Testament, rămânea evreu. În schimb, Isus trebuia să fie arian: 


„Dar Isus, nu se deosebeşte de jidani, numai în spirit [...] ci şi în corp, 
dovedind că el nu era din sângele lor, și în deosebi, că nu se coborea 
din neamul lui David [...]”!*. „Galileean - de origine arică - se vede 
că Isus are caracterul Galileenilor, spiritul aric: spiritul de luptă şi de 
jertfire dezinteresată pentru bine şi adevăr, spirit idealist?! 


„Nefalşificat”, Noul Testament este pe cât de simplu, pe atât 
de complicat. Adevărata învățătură a lui Isus, dezinteresată şi 
idealistă, nu prevede „pace şi ertare; care ştim că a fost procla- 
mată de Isus numai pentru jigniri personale”: 


„Nu este: îndurarea, ertarea, îngăduirea pasivă. Ci tocmai contrarul 
lor: lupta. Lupta: adevărului contra minciunii. Lupta: binelui împo- 


triva răului. Lupta: luminei contra întunerecului? "7 


170 Idem, Îndrumări de politică externă. Desființarea „Ligei Naţiunilor”. 
Revizuirea Tratatelor de Pace. Alianța României cu Germania. Dis- 
cursuri parlamentare rostite în anii 1920-1936, Editura „Cugetarea” 
- Georgescu Delafras, Str. Popa Nan No. 21, Bucureşti IV, 1936, p. 
31; 

vi Idem, Doctrina naționalistă creștină, p. 32. 

12 Idem, Naţionalitatea în artă ..., [Ed. 1915] p. 322. 

15 Idem, Eroarea teologiei ..., p. 39. 

174 Ibidem, p. 37. 

175 Idem, Naţionalitatea în artă ..., [Ed. 1915], p. 306. 

176 Idem, Învățătura lui Isus ..., p. 17. 

17 Ibidem, p. 7. 

Din decupajele cuziste, observăm că textele evangheliilor 
(e preferat, în acest sens, Matei) au lăsat o portiță. Şi Cuza nu a 
fost primul care a folosit-o. Jignirile personale trebuie iertate, 
micile probleme contingente trebuie privite cu îngăduință 
pasivă; dar nu se poate face niciodată rabat de la duhul sfânt. 
Adevărul este unul singur şi lupta pentru adevăr justifică 
totul. „Isus reprezintă dar totodată şi o învățătură simbolică: 
învățătură ideală, că adevărul nu piere; învățătură idealistă, 
că el nu triumfă decât prin jertfirea de sine?’ Deci, pentru 
jigniri la adresa spiritului, pentru apărarea adevărului, lupta 
şi jertfa se prescriu. Rămâne la latitudinea luptătorului care 
din cei doi termeni să fie înţeles ca atare şi care să fie înţe- 
les în sens metaforic. De asemenea, rămâne de stabilit (prin 
propagandă”) care este adevărul şi cât de mult legăm spiritul 
/spiritul-dizolvant, duhul /duhul-rău, de emiţător. Pentru că 
de la idealism la materialism e doar un pas. Vedem aici una 
dintre marile mize ale esenţialismului, ale legitimării politicii 
prin formulări ideologice în termeni de lege divină sau de lege 
naturală. Astfel formulată, lupta se dă la un alt nivel decât cel 
inter-individual. Nu mai avem în fața ochilor o negociere sau 
o luptă vulgară între oameni, nici măcar între grupuri, ci o 
luptă pe tărâmul ideilor pentru care indivizii sunt doar pur- 
tători sau, chiar mai puţin - ipostaze. Pe acest tărâm, Cuza 
pendula între idealism și materialism, dovedind calități de 
prestidigitator. Ca exemplu, la două pagini distanţă, el era un 
înfocat idealist şi înfiera materialismul - ca mai apoi să dea o 
explicaţie materialistă opțiunii sale: 


„Nu vă adunaţi tezaure pe pământ [...] că unde este tesaurul vostru, 
acolo va fi inima voastră”!%: „Isus opune [...] [dogmei] materialiste 
a jidanilor, dogma idealistă a unei vieți superioare”!*!. [Urmează ex- 


1% Ibidem, pp.7-8. 

17 Folosesc participiul stabilit, pornind de la rădăcina derivării sale: 
stabil, stabilitate: a ajuta să reziste. 

Isus apud Cuza, op. cit., p.15. 

18: Cuza, op. cit p.l5. 

plicația materialistă:] „Jidanii au ajuns prin bani să se facă stăpâni pe 


avuţiile noastre, pe orașele noastre, pe școlile noastre - pe sufletele 
2182 


noastre 

De aici reiese că infrastructura tezaurelor din cer sunt cele 
de pe pământ. Aşadar, unde este inima antisemitului? Inima, 
sufletul, fericirea şi dragostea lui trec prin Marx, nu foarte 
bine rumegat. Dar, cum am mai spus, pentru antisemitismul 
aplicat puţin contează de unde provin argumentele sau cât 
de bine se integrează în ansamblu - eficienţa lor trebuie să 
fie locală, publicul nu citeşte cu foarte multă atenţie textul, 
iar de la un text la altul uită. De aceea, cel puţin în Cazul A. 
C. Cuza, sensul cuvântului ideologie, aşa cum îl dă Hannah 
Arendt („logica unei idei”!%), ar fi prea politicos. Cuza nu a 
îmbrăcat niciodată „cămaşa de forţă a logicii”'** pentru a îm- 
brățișa antisemitismul. Deoarece, așa cum a descoperit micul 
nostru teoretician, „în realitate lucrurile se petrec altfel şi nu 
au aceeași precisiune absolută [ca în teorie]”"*?. 


x 


(2) Cea de-a doua sursă importantă a cuzismului este na- 
ţionalismul. Recursul la naționalism apare iniţial în lucrările 
lui Cuza ca fiind izvorât dintr-o dublă decepţie - socială şi 
națională. Deocamdată este greu de lămurit dacă decepția e 
una reală sau dacă e doar o formă retorică dintr-o încercare de 
legitimare a acestei opțiuni pentru „terenul strâmt al egoismu- 
lui” — naționalism. Cert este că, înainte de 1900, cel puţin este 
de regăsit un real dialog critic, depăşind cadrele ideologice, 
la care A. C. Cuza obişnuia să ia parte. Această afirmaţie se 
bazează pe analiza comparativă, având în vedere schimbările 
survenite în discursul aceluiaşi personaj. În secolul XX, Cuza 
nu mai avea dubii (şi nevoie de legitimare) în această privin- 


182 Ibidem, p.17. 

1% Arendt, op. cit., p. 577. 

184 Ibidem, p. 579. 

155 Cuza, Despre poporație..., p. 421. 

tă - naționalismul nu mai era o problemă, ci o certitudine, 
nu mai apărea ca opţiune, ci ca un dat, ca lege naturală care 
devenise ea însăşi cadru de discuţie pentru alte opţiuni. Aş 
numi decepţia iniţială, şi recursul la naționalismul antisemit 
care i-au urmat, „îndoiala de sine a socialistului” - parodiind 
astfel o expresie marxistă folosită de Cuza în descrierea lui 
Sismondi. Deşi de acord cu principiile umanist-universaliste 
ale socialismului, Cuza căuta un teren mai ferm pentru anco- 
rarea prezentului politic. 


„Intru cîtă vreme şi înfrățirea tuturor popoarelor și proprietatea 
colectivă nu sînt de cît idealuri cătră care aspirăm, nevoea ne po- 
runceşte a sta pe pe terenul strimt al egoismului atît ca popor față cu 
celelalte popoare, cît şi ca indivizi față cu indivizii ceilalti.”15 


Autorul a revenit şi ulterior la astfel de argumente pesi- 
mist-realist-conservatoare: 


„În lumina principiului poporaţiei şi chestiunea păcei generale se 
lămureşte dar pe deplin, apărând ca un vis generos şi ca o anticipare 


a unor timpuri, în cari trebuie să credem, dar cari sunt încă prea 
1187 


departe de noi. 

Aceasta a fost una dintre acuzele pe care le-a adus „Ligei 
Naţiunilor” - aceasta nu putea constitui o „realitate pe care 
să te poţi rezema''*5. Naționalismul apărea, aşadar, ca un rău 
necesar al vremurilor, dar care putea şi trebuia să fie depă- 
şit, pentru o soluţie care să facă posibilă o lume mai bună. 
„Încheierea practică la care trebuie să ajungem e că politica 
naționalistă e singura firească, legitimă și cuminte, în starea 
actuală de lucruri” Această soluţie cuminte şi provizorie a 
devenit ulterior unică, definitivă şi naturală. Primul Război 
Mondial şi Revoluţia din Octombrie au spulberat în A. C. 


186 Idem, Generaţia de la 48 ..., p. 47. 
187 Idem, Despre poporație..., p. 521. 
188 Idem, Îndrumări de politică externă, p. 21. 
1% Idem, Despre poporaţie..., p. 526. 

Cuza şi îndoiala, şi socialistul, şi credinţa în pacea generală vi- 
itoare. Au rămas doar prejudecățile şi naționalismul. Cuvântul 
universal a devenit unul cu subînţeles, ascunzând „problema 
parazitismului jidănesc, universal [...]”'. Fiul său, George, fo- 
losea ca ironie sintagma „made in Univers”. Universalismul 
ascundea intenţii oculte. Chiar şi sionismul ascundea „stăpâ- 
nirea parazitară a lumei de către jidani”"”. 

În prefața ediţiei din 1927 a lucrării Naţionalitatea în artă 
Cuza pare să se fi străduit mai mult ca niciodată să întemeieze 
naționalismul ca lege naturală: „Scopul este să dovedească 
existența unei legi a naţionalităţei, ca lege naturală. O lege 
naturală, după definiţie, este modul constant de manifestare 
a unei puteri a naturei”"*. Totuşi, autorul a menţinut definiția 
circulară (mai veche) din motto: „Naţionalitatea este puterea 
creiatoare a culturii umane - cultura, puterea creiatoare a 
naționalităţei”””. Este ca şi cum şi-ar justifica rolul de im- 
plementator al acestei legi a naturii. Strict logic, contradicția 
nu este foarte mare: cel care implementează legile naturii 
contribuie doar la scurtarea perioadei de tranziție. Cu alte 
cuvinte, Cuza încerca să susțină că „de la cultura pământului 
[...] la cultura spiritului”! activitatea cultivatorului în folosul 
naturii nu ţine decât de rezultate, de productivitate. Însă, 
pentru astfel de rezultate e nevoie de criterii de puritate, ca la 
selecţia boabelor. „Fiecare cu sângele ei”'%. Doar „românii de 
sânge” pot crea o cultură „adevărat românească”. Din nou, 
nu trebuie să ne lăsăm induși în eroare de limbajul metaforic. 
Avem de-a face, în acest caz, mai degrabă cu ultimul val al 


10 Idem, Poezii, epigrame, cugetări în proză, p. 300. 
15 Gh. A. Cuza, Francmasoneria în Germania, p. IV. 
A. C. Cuza, Doctrina naționalistă creștină, p. 11. 
1% Idem, Naţionalitatea în artă ..., Ed. 1927], p. VII. 
15 Ibidem, p. VII. 

15 Ibidem, p. 8. 

1% Idem, „Prefață’ la Eminescu, op. cit., p. VII. 

197 Idem, Naționalitatea în artă, [Ed. 1915], p. XII. 


192 


139 


luptei împotriva formelor fără fond, decât cu un prim val al 
rasismului — care, totuşi, este anticipat. 


„Popoarele formate, îşi pot permite luxul tuturor ideilor şi chiar a 

experimentelor extravagante - şi nu fără pagubă. Dar popoarele în 

formaţiune, au nevoie de norme lămurite de conducere, pentru a se 
A 198 

formă. 


„Liber-pansorii”"* sunt, în acest sens, mai puţin utili decât 


cei asemeni bătrânului Cuza, care se descria, la 1929, ca „par- 
tizan hotărât şi fără rezervă al «ideii preconcepute». Ideea 
preconcepută nu e atât naționalismul dus până la capăt, cât cea 
mai importantă (consistentă) consecinţă a acestuia - antisemi- 
tismul. Iar antisemitismul, poate chiar datorită „principiului 
naţionalităţii”, nu este dus până la capăt - deşi nu este tocmai 
sigur dacă o astfel de „împlinire” e o problemă teoretică sau 
o soluţie tehnică. Voi da un singur exemplu (utilizarea unui 
termen) în acest sens, cu ajutorul căruia cred că voi putea să 
închei problema surselor cuzismului. Termenul ales de mine 
ca emblematic este „eliminare”, un termen extrem de violent 
şi, în cazul de față, extrem de ambiguu. 


»[...] eliminarea indivizilor, ca să eliminăm colectivitatea şi elimina- 


rea colectivităţii, prin măsuri generale, ca să eliminăm indivizii”! 


[Sau o exprimare şi mai biologică:] „un corp sănătos nu sufere de 
îmbolnăvirea celulelor sale, ci le eliminează”?%. 


Dincolo de violenţa limbajului, găsim același organicism 
difuz animat de un naționalism care, voi arăta că, cel puţin la 
nivel declarativ, poate fi considerat (la limită) drept herderian. 
De asemenea sunt încă prezente reminiscenţe din discursul 


18 Ibidem, pp. X-XI. 

19 Ibidem, p. XI. 

0 Idem, Despre poporație..., p. 608. 

Idem, Doctrina naționalistă creştină, p. 10. 

22 Idem, Naționalitatea în artă ..., [Ed. 1908], p. 233. 

tânărului Cuza, care declara la 1893: „Nu dorim r&ul nimenui, 
dorim însă binele nostru”2%. 


„Eliminarea - este procesul organic al scoaterei oricăror corpuri 
străine introduse în sânul organismelor, şi pe care acestea nu le pot 
asimila”%* „Jidanul eliminat, în comerț, de pildă, sau în industrie, 
îşi va căuta el singur altă existenţă aiurea [...] statornicindu-se şi ei 
undeva, pe un teritoriu neocupat [...] Eliminarea se vede dar, că este 
singura soluţie posibilă a problemei jidoveşti, conformă cu interesul 


tuturor naţiilor, şi chiar al jidanilor, cari nu vor mai fi, precum sunt, 
2205 


un obiect de ură şi de dispreț pretutindeni. 

Cel puţin la nivel declarativ, Cuza a mers uneori chiar mai 
departe, admițând încetăţenirea celor „cari şi-au făcut datoria 
pe front [...] cu condiţia ca ceilalți jidani, prea numeroşi la noi, 
să-şi caute o țară aiurea”2%. În acest sens, Cuza a argumentat 
ideologic („pornind de la încheierile practice”) binefacerile 
bilaterale pe care le-ar aduce eliminarea, în sensul de ex- 
pulzare din Europa. Cu aceeaşi „rigoare” ştiinţifică precum 
în cazul arianismului Nazariteanului, autorul a susținut că 
„jidanii sunt singurul neam de pe lume, lipsit de folklor”2%, 
fapt care se datorează lipsei unui cămin național. Din același 
motiv, pentru că sunt nevoiţi a se mișca într-un cadru cultural 
străin, „corifeii semiţi în artă”%%, Offenbach, Halevy, Bârne 
şi Heine, sunt doar talente şi nu genii: „Oricum, din operele 
acestor talente, care nu se poate contesta, celelalte popoare nu 
au câştigat nimic. Dar oare naţia jidovească, prin înstrăinarea 
lor, cine ar puteă zice că nu a pierdut?" Deşi întrebarea este 
retorică, A. C. Cuza oferă, pentru orice eventualitate, un răs- 
puns: „Nimic pentru dânșii — dar mai rău decât nimic pentru 


23 Idem, Discurs asupra proiectului de respuns la mesagiul tronului ..., 
p. 30. 

2t Idem, Naționalitatea în artă ..., [Ed. 1915], p. 244. 

25 Tbidem, [Ed. 1915], p. 245. 

2% Idem, Jidanii în război ..., pp. 73-74. 

27 Idem, Naționalitatea în artă ..., [Ed. 1915], p. 330. 

28 Ibidem, [Ed. 1908], p. 75. 

2 Ibidem, p. 75. 

noi [...]'20. Soluţia colonizării extra-europene bilateral accep- 
tabile a apărut chiar şi în broşura cea mai violent antisemită, 
la teza numărul 10, purtând numele „Acţiunea imediată, de la 
care ne-am aştepta la cunoscutele grozăvii: 


„Acţiunea imediată: de eliminare a jidanilor din orice domeniu - şi 
aşezarea lor pe un pământ liber, pe care să îşi creieze şi ei cultura lor 
proprie, muncind productiv - este o necesitate de existență, pentru 
toate naţiile [...]”21. 


Este greu de susținut dacă era vorba sau nu despre un fel 
de soluția Madagascar, deoarece acele 44 de zile de guvernare 
nu au putut confirma o asemenea supoziție. De asemenea, 
contextul cultural-tehnic înclină spre a infirma supoziţia. În 
acest sens, putem cita o ironie cuzistă din 28 noiembrie 1936, 
care se va dovedi macabră: Germanii „nu sunt ca şi noi să 
înceapă un lucru şi să-l lase neterminat”2?. Totuşi, afirmaţiile 
făcute în presă la finalul anului 1937 păreau să susțină cu 
sinceritate o „soluţie națională” pentru evrei, având ca teri- 
toriu Madagascarul, care îi era lui Cuza „nespus de drag: în 
primul rând, din cauza depărtării lui””?. Spre deosebire de 
Madagascar, Palestina părea a fi prea aproape, iar pământul ei 
„indivizibil” trebuia să aparţină creştinilor şi arabilor - cu care 
se dezvoltaseră deja contacte antisemite chiar şi în România. 


„Veţi conveni că am dreptul să fiu mulțumit, şi în cazul acesta caşi, 
în genere, cu soluţia, singura posibilă a problemei jidăneşti, care 
nu poate fi alta decât - după cum am spus-o încă din anul 1890: 
ELIMINAREA JIDANILOR. Unde? Mi se zicea atunci. Unde? Apoi 
uite, cum se vede: la Madagascar! Dar poate fi şi aiurea, oriunde, ca 
să nu ne supărăm”2!+ 


0 Ibidem, p. 181. 

a1 Idem, Doctrina naționalistă creştină ...., p. 16. 

22 Idem, Îndrumări de politică externă ..., p. 143. 

3 Idem, „Colonizarea jidanilor în Madagascar... ”, în Apărarea 
Naţională. Organ de propagandă naţională creștină, Bucureşti, An 
XIV Nr. 38, 21 septembrie 1937, p. 1. 

4 Ibidem, p. 1. 

Pentru a gira astfel de afirmaţii, Cuza s-a folosit de exemple 
cât se putea de respectabile, culese din întâmplările diplomati- 
ce care aveau ca personaje principale actori din Franţa şi Marea 
Britanie. Am putea spune că există o constantă în preferința 
pentru amplasarea antisemitismului într-un cadru cât de cât 
democratic. Încă de la începutul perioadei interbelice, A. C. 
Cuza încerca să prezinte chestiunea în format democratic, 
apelând la exemple respectabile, precum rasismul american: 


„D-lor, fiecare ţară îşi are problemele sale. America liberală are 
problema negrilor şi problema galbenilor [...] Ce a făcut America 
cu pieile roşii [...] ? I-a luat şi i-a dus în anumite teritorii din care 
nu putea să iasă. Faţă de acest popor, şi nu venetic, ci autocton [...] 
americanii, cari voesc să-şi păstreze fiinţa lor etnică neamestecată 
şi cari au datoria să apere civilizaţia albilor, în regiunea aceia, civili- 
zaţie superioară, au luat măsuri contra invaziei japoneze şi chineze 


ker” 


În finalul acestor aprecieri, dintre care unele pot părea 
extravagante, se impune o precizare menită a înlătura eventu- 
alele neînțelegeri. Prezentând cuzismul ca ideologie care are la 
bază un naționalism organicist şi nu rasismul sau ca ideologie 
compatibilă cu parlamentarismul, este departe de mine inten- 
ţia de a minimaliza nocivitatea doctrinei. 

Dimpotrivă, încerc să înlătur distincția (şi confuzia ca- 
re-i urmează), făcută de către marea majoritate a istoricilor 
români, între naționalismul (şi antisemitismul) extremist şi 
naționalismul (şi antisemitismul) rezonabil. Acest tip de dis- 
tincții, din punct de vedere metodologic, au darul de a separa 
studierea unor probleme, ocultând similitudinile, circulația 
ideilor şi structura discursivă în care acestea se mişcă; iar din 
punct de vedere politic, căci adevărul e politic, chiar dacă 
aparține trecutului, această metodă oferă un aer de respecta- 
bilitate aripii temperate. Iar această respectabilitate artificial 
creată poate fi exploatată în cazul „recuperărilor” de autori, 


215 Idem, Jidanii în război ..., pp. 65-66. 

odinioară puşi la index, care se petrec acum, în lunga perioa- 
dă post-comunistă. Însă avem de a face cu o tradiție care nu 
merită reinventată. Măcar nu într-o manieră atât de necritică. 
Cel puţin în cazul studiului antisemitismului, distincţiile, atât 
cele graduale /cantitative, cât şi cele contextuale /calitative, fac 
dificilă înţelegerea acestuia ca fenomen cultural. De aseme- 
nea, încerc să înlătur la fel de păguboasa distincţie între vorbă 
şi faptă, care le permite neo-legionarilor şi supravieţuitorilor 
legionari „codrenişti” să ceară să nu fie judecați după fapte, ci 
după intenţii, după ceea „ce au vrut legionarii să fie””!6. Cât 
despre fina distincţie între „simişti” / „codrenişti” prin care se 
încearcă recuperarea idealurilor din spatele crimelor (unii au 
ucis mai puţin, într-o manieră mai demnă şi din motive „mai 
înalte”), această distincţie este pe cât de inconsistentă pe atât 
de periculoasă. Chiar și fără crime, ideologia trebuie să pri- 
mească o interpretare adecvată. Merită amintită, în acest sens, 
aprecierea „Dictaturii Regale” pe care o face Al. Gh. Savu, 
unul din istoricii din „vechiul regim” care nu a fost întrutotul 
înghiţit de limbajul de lemn al vremii: „Adevărul este că ea 
[Dictatura Regală] a produs o scădere nu valorică, ci numerică 
a activului legiunii. 2” Drumul de la vorbă la faptă ţine doar 
de coerenţă; şi nu are neapărat nevoie de un nebun, ci doar 
de un vorbitor sincer aflat într-o poziție executivă sigură. 
Neutralitatea istoricului trebuie să se oprească, şi cred că de 
facto se opreşte şi inconştient, în momentul în care descoperă 
modele de problematizare care şi-au dovedit nocivitatea în tre- 
cut, dar care supraviețuiesc în prezent într-o formă oarecum 
atenuată. 


26 Cosmina Paul, „Antisemitismul legionarilor codreniști — foşti 
deținuți politici” în Anuarul Institutului de Istorie Orală, nr. V, 
Presa Universitară Clujeană, Cluj-Napoca, 2004, p. 244, nota 30. 
Alexandru Gh. Savu, Sistemul partidelor politice în România, 1919- 
1940, Editura Ştiinţifică şi Enciclopedică, Bucureşti, 1976, p. 139. 

2.4. Funcţia antisemitismului în ideologia cuzistă 


Apariţia liberalismului a însemnat o extindere a privilegii- 
lor, nu neapărat o înlăturare a lor. S-au înlăturat treptat (votul 
cenzitar fiind expresia acestui proces gradual) doar privilegiile 
formale. În schimb, s-a încercat menţinerea pe cale ideologică 
a privilegiilor informale; rasismul modern fiind una dintre 
expresiile încercării de a menţine distincţia de clasă în contex- 
tul dispariției procedurii formale de distincționare. Nu intru 
în amănunte, deoarece am prezentat în introducere (vezi 1.2) 
câteva strategii de acest fel şi, în plus, există o întreagă discuţie 
pe această temă în „sociologia de stânga. Ceea ce ne intere- 
sează deocamdată e faptul că foarte multe dintre mişcările de 
„extremă dreaptă” au repetat această logică a ierarhiilor. Iar 
acesta este singurul criteriu după care majoritatea acestor miş- 
cări pot fi caracterizate ca fiind „de dreapta”. Conservatorismul 
mișcărilor de dreapta interbelice româneşti s-a manifestat în 
special în direcţia menținerii distincțiilor și ierarhiilor sociale. 
Altfel, dacă luăm criteriul privind raportarea la proprietatea 
privată, extremiştii noştri, atât cuziştii cât şi legionarii, se 
plasau la stânga liberalilor, care se plasau la stânga vechilor 
conservatori. Dacă pentru (neo-)liberali proprietatea avea o 
„funcţie socială”! — înscrisă şi în Constituţia „liberală” de 
la 1923 - pentru extremişti aceasta avea o funcție națională. 
Cuza susținea exproprierea ca posibilitate, „pe baza principiu- 
lui de utilitate națională”2. Se poate afirma, fără exagerare, că 
extrema dreaptă practica un fel de socialism cenzitar, în care 
tributul de sânge, loialitatea, apartenenţa tribală şi alte produse 
simbolice deveniseră bunuri tranzacţionabile într-o economie 


218 O analiză comparativă a regimului proprietăţii în cele trei 
constituţii (1866, 1923, 1939) poate fi găsită la Angela Banciu, Ro- 
lul constituției din 1923 în consolidarea unității naționale, Editura 
Ştiinţifică şi Enciclopedică, Bucureşti, 1988, p. 191. 

29 L.AN.C., Călăuza bunilor români, p. 58. 

lărgită. Această ipoteză se verifică dacă analizăm doctrina 
socio-economică a lui A. C. Cuza. Statul ideal din viziunea 
lui Cuza nu le sugera cu cinism supuşilor să se îmbogăţească 
pentru a accede la ceea ce democraţia avea de oferit, ci să 
dovedească loialitate. În acest sens, existau două tipuri de 
loialitate. Una care era imposibilă, deoarece venea din partea 
celor „neasimilabili”, care nu puteau decât să destabilizeze 
legile naturii, deoarece puteau eluda concurența darwiniană 
benefică, expediind-o de la nivelul inter-individual la cel 
de grup din cauza aşa-numitei „afinități organice”. Iar, în 
această logică, concurenţa darwiniană neloială, „lupta de rasă”, 
risca oricând să se politizeze, tulburând ordinea de stat într-o 
măsură asemănătoare luptei de clasă. Celălalt tip de loialitate 
se poate subsuma „misteriosului” concept de meritocraţie. În 
această optică, devenea de la sine înțeles faptul că, îmbrăţişând 
cauza naționalismului, „clasa dirigentă”, după cum o dovedeş- 
te numele, îşi merita poziția dominantă doar în măsura în care 
reuşea să facă „să se dezvolte puterile care [...] vor conserva 
[societatea], formând acea conştiinţă clară a mulțimii despre 
interesele proprii”. La fel şi celelalte clase, într-o ierarhie a 
funcţiilor social-naţionale pe care le îndeplinesc. 


x 


Apariţia lucrării Despre poporaţie reprezenta, printre alte- 
le, o astfel de încercare de a lărgi economia politică, încercare 
ce stătea în strânsă legătură cu aceea de a depăşi contradicţiile 
dintre liberalism și marxism. Cuza a intrat în discuţia lansată 
de şcoala economică naționalistă, folosindu-se de Malthus. 
Dar nu atât de doctrina malthusiană cât de interesul malthu- 
sian asupra resurselor neglijate de economia politică clasică. 


20 Cuza, Despre poporaţie..., pp. 49-52, p. 524. 

21 Idem, „Prefață” la Decuseară, E., Dreptul la grevă (Studiu juridico- 
economic). Conferinţă ținută la «Asociaţia economiştilor» în ziua de 
22 Noembrie 1919, Editura Soc. Anonime „Curierul Judiciar”, Calea 
Rahovei 5, Bucureşti, 1920, p. 5. 

Doctrina lui Cuza era un fel de malthusianism inversat. 
Dacă miza explicită a lui Malthus era scăderea populaţiei sau 
adecvarea acesteia la mijloacele de existență pentru a elimina 
nevoia de asistenţă socială, pentru Cuza, care știa că malthu- 
sianismul era mai degrabă o scuză decât o soluţie, miza era, 
din contra, creşterea populaţiei. Pentru că, în cele din urmă, 
puterea unei naţiuni era, la vremea respectivă, direct propor- 
ţională cu mărimea populaţiei. Iar din această perspectivă, 
presiunea malthusiană, ca şi concurenţa darwiniană, departe 
de a fi fost o sursă a mizeriei generalizate, reprezentau „adevă- 
rata pârghie a propăşirei omeneşti”, care impulsiona la a „per- 
fecţiona pururea mijloacele de producţie”??. În cel mai rău 
caz, presiunea malthusiană, înainte de a deveni nocivă, putea 
fi exportată?” - de preferinţă în colonii, cu toate că, în cazul 
României”, problema nu se putea pune în acești termeni. 


[Deşi] „producerea şi creşterea fiecărui individ [...] necesită o canti- 
tate determinată de muncă şi de sacrificii” [cei care sunt nevoiți să 
plece] „nu au valoare economică [...] întrucât nu se pot întrebuința 
[...] dacă nu e cerere [...]”2%. [Aşadar] „Toate legile împotriva emi- 
graţiei sunt dar nedrepte. Când împiedicăm o poporaţie prea îndesi- 
tă [care resimte presiunea malthusiană] de a ieși pe la fruntarii, ea se 
duce pe uşa mormintelor”2. „Muncitorii cari părăsesc o ţară, sunt 
sfinți cari sufăr şi cari fac şi pe alţii să sufere. Ei nu pot dar să facă un 


serviciu mai mare patriei lor decât părăsind-o.7% 


Excedentul de „poporaţie” — la nevoie exportabil - rămânea 
singura garanţie a viitorului unei naţii. Pentru că nici exce- 


22 Idem, Despre poporație..., p. 380. Astfel de afirmaţii sunt regăsibile 


şi la Malthus, în discuţiile privind eventuala cruzime divină. 
25 Vedem aici influenţa lui K. Kautsky, citat adesea pe parcursul 
lucrării. 
Totuși regăsim conceptul de „colonizare internă” , preluat de Cuza 
de la G. Hansen (Ibidem, p. 500). 
%5 Ibidem, p. 154. 
% Ibidem, p. 105. 
27 Ibidem, p. 153. 
28 Ibidem, p. 216. 

dentul bugetar, nici excedentul de bunuri şi capital, nici buna 
organizare a statului, nici chiar nivelul cultural (educaţional) 
ridicat nu puteau garanta o dezvoltare durabilă?”. De aceea, 
nici „avuţia” (A. Smith, D. Ricardo), nici „munca” (K. Marx) 
nu trebuiau privite ca fundament pentru ştiinţa economică, 
ci „poporaţia. lar ca promisiune /garanție mesianică, care să 
răsplătească „poporaţia” pentru măreţia adusă ţării, Cuza a 
folosit o idee deturnată din marxism: națiunea trebuie „să fie 
stăpână pe mijloacele de producție”2*%. 


„În faţa celor două şcoli economice, liberală şi marxistă, în conti- 
nuă supralicitare, sa ridicat şcoala economică naționalistă, al cărei 
reprezentant de frunte este Frederic List”! „Pentru noi problema 
poporaţiei fiind problema fundamentală a ştiinţei, ea trebue să fie și 
principiul ei organizator” [Deci, economiștii nu trebuie să se ocupe] 
„numai de binefacerile pe care le aduc mașinile [...] [nesocotind] 
inconvenientele introducerii lor pentru viața muncitorilor [...]. Se 
poate iarăși ca privind numai la veniturile statului să avem în ve- 
dere numai sporirea lor momentană, chiar cu mijloace dăunătoare 
sănătăței, cum ar fi de pildă lăsarea cu totul liberă a comerțului 
cu băuturi spirtoase; [...] bogăţia statului nu se poate întemeia pe 
ruinarea fizică şi morală a poporaţiei [...]”2%2. 


Deşi nu este cazul să emit judecăți de valoare asupra acestei 
doctrine care încerca să lărgească sfera economicului, trebuie 
menționat faptul că, fundamentând economia politică pe po- 
pulaţie, avem de a face cu ceea ce eugeniștii de la Cluj numeau 
biopolitică, dar la un nivel mai rudimentar. Ce altceva poate 
fi „politica poporaţiei””*? Iar dacă argumentele mai sus citate 
pot să apară ca fiind pertinente ca şi critică (fie socială, fie 


2 Cuza dă, în acest sens, exemplul Franţei care „de la Richelieu înco- 
ace e în continuă decădere”. 

20 Coban, op. cit., p. 25. 

231 Ibidem, p. 24. 

2 Cuza, Despre poporație..., p. 44. 

233 „Politica poporației, care formeză obiectul propriu-zis al studiului 
de față” (Ibidem, p. 113) este numele capitolului cel mai extins, cu 


bibliografia cea mai „actualizată” (titluri din a doua jumătate a sec. 
XIX). 

politică) din afara economicului, acestea reprezintă cu totul 
altceva atunci când sunt integrate în spaţiul economicului 
- deoarece evaluarea pozitivă a domeniului vieții are drept 
corolar posibilizarea unor evaluări negative referitoare la acest 
domeniu sensibil. Voi da un exemplu, folositor şi pentru argu- 
mentaţia ulterioară: 


„Un bolnav sau altcum neputincios, zice von Mohl, nu numai că nu 
sporeşte avuția intelectuală şi fizică a unui popor şi a statului; ci din 
contra trăieşte numai ca un trântor pe seama lor; un om care moare 
de tânăr, mai înainte să fi ajuns la vârsta în care poate să producă, a 
pricinuit numai cheltuială”2%*. 


Chiar şi aceste afirmaţii, care pentru un ochi critic apar 
ca scandaloase, erau folosite de către Cuza, fără ca acesta să 
observe reversul medaliei, ca argumente pentru a susține cele 
mai bune intenţii. Şi anume, ideea referitoare la datoria statu- 
lui de a se ocupa de „starea culturei intelectuale” şi de „starea 
fizică a poporaţiei”2%5. 

Încercarea curajoasă de a depăşi contradicţiile dintre libe- 
ralism şi marxism, dintre avuție şi muncă, era dublată de o a 
doua încercare, la fel de curajoasă - şi anume aceea de a depăşi 
contradicţiile dintre liberalism şi conservatorism. Afirmația 
nu este doar o speculație, deoarece însuși Cuza recunoștea 
acest fapt în „cugetările” sale: „«Conservatorismul» şi «libe- 
ralismul» sunt contraziceri pe care le rezolvă «naționalismul»: 
cuprinzându-le pe amândouă’. Astfel, devine tot mai greu 
de înţeles ce anume trebuie să însemne „poporaţia” pentru 
Cuza, care nu a făcut niciun fel de precizare în acest sens. Acest 
concept vag este prea de la sine înţeles. Totuşi, dacă încercăm 
să intrăm în logica lui Cuza, observăm că autarhia marxismu- 
lui se împacă destul de bine cu spaţiul vital al naţionalismului, 


234 Ibidem, p. 52. Aceasta este una dintre citările lui Cuza, care apare 
fără indicarea op. cit. şi a paginii. 

%5 Ibidem, p. 52. 

2 Idem, Poezii, epigrame, cugetări în proză, p. 299. 

care se împacă la fel de bine cu un liberalism local. Toate cu 
condiţia ca autarhia să fie una ofensivă, având la bază macro- 
concurența darwiniană. Iar etatismul reprezenta, pentru con- 
servatorismul socialist al lui Cuza, singura garanție atât pentru 
menţinerea ierarhiilor sociale, cât şi pentru protecţia claselor 
defavorizate. Statul lui Cuza trebuia să fie un mare senior care 
îşi trata bine supușii; chiar dacă autorul recunoștea că sistemul 
tutorial reprezintă mai degrabă „interesul tutorului şi nu al 
pupilului”2”. Probabil, Cuza s-ar fi descris pe sine ca extremist 
de centru, mândru că a reuşit să găsească şi să formalizeze 
„a treia cale, calea de mijloc ca ideologie politică. Iar din 
această perspectivă, se poate intui mai ușor ce anume trebuie 
să reprezinte „poporaţia!. Este societatea din lumea lui Cuza, 
aşa cum a descoperit-o în copilărie, şi pe care încearcă să o 
menţină, pe cât posibil neschimbată. Doar evoluţia graduală, 
naturală și civilizată, putea garanta includerea unor cercuri tot 
mai largi în lumea bunăstării, care trebuia să rămână, totuşi, o 
promisiune pentru toți. Dar, până atunci, singura administra- 
re legitimă era cea care urma incontestabilele legi ale naturii 
(umane și divine). „Poporaţia” poate fi descrisă ca un produs 
fizic şi cultural, stabilizabil, rezultat dintr-o evoluţie lentă care 
se pierde în negura vremii. „Poporaţia” este un organism viu, 
este structura socială a unei naţii, în care clasele sociale repre- 
zintă necesarele organe - care, inevitabil, trebuie să coopereze. 


x 


Teoria claselor sociale a fost pe deplin dezvoltată în studiul 
său Despre poporaţie, apoi au apărut mici adăugiri în ultimele 
două ediţii ale Naţionalității în artă (în anexe) şi, ulterior, a 
fost popularizată prin diversele broşuri, ca argument supli- 
mentar în favoarea antisemitismului. Procedând invers, voi 
arăta cum anume a adus antisemitismul argumente suplimen- 
tare în favoarea teoriei claselor — sau, cu alte cuvinte, funcţia 


37 Idem, Despre poporație..., p. 184. 

antisemitismului în ideologia cuzistă ca element esențial în 
justificarea ierarhiilor. 

Cele trei clase sociale (rurală și producătoare; industrială 
şi mijlocitoare; dirigentă) trebuiau să fie „determinate de felul 
îndeletnicirilor lor şi a venitului din care se întrețin””®. Clasa 
rurală /producătoare a fost călcâiul lui Ahile pentru o astfel 
de abordare, deoarece era clasa care, pentru veniturile cele 
mai mici, trebuia să asigure resursele necesare celorlalte clase. 
În această clasă intrau cei care se ocupau cu solul şi subsolul 
patriei: țărani, pescari, horticultori, lucrători forestieri şi mi- 
neri. În acelaşi timp, aceasta era clasa creditată cu cel mai sigur 
capital simbolic, deoarece, pe de o parte, era clasa cea mai 
românească dintre toate (într-o optică etnicizată) iar, pe de 
altă parte, era clasa cu cea mai mare rată de fertilitate (într-o 
optică biopolitizată). În plus, era clasa care producea singurele 
bunuri româneşti exportabile (într-o optică strict economică). 
Sau, în cuvintele autorului: „Munca reală, efectivă, în direct 
contact cu natura, este singurul drept de existență al popoarelor, 
indiferent de altminterea de organizarea lor politică”2*?. 

Pentru ca teoria claselor să pară cât de cât echitabilă şi 
funcțională, Cuza avea nevoie, pe de o parte, de o structură 
stabilă („cu caracter permanent”) care să asigure perpetu- 
area ierarhiilor necesare. Pe de altă parte, avea nevoie de o 
structură mobilă („unul şi acelaşi popor, care se găseşte în di- 
ferite stadii de dezvoltare”2"!) ca să asigure perpetuarea iluziei 
includerii unor cercuri tot mai largi în acea lume a bunăstării. 
Soluţia dialectică a constat în conceperea unei structuri per- 
meabile, în care clasele reprezentau „o întreită selecţie a celor 
mai buni'”2?. În plus, ca element explicativ esenţial, teoria lui 


%8 Ibidem, p. 546. 

% Ibidem, p. 526. 

20 Idem, Naţionalitatea în artă, [Ed, 1915], p. 214. 
21 Idem, Despre poporaţie..., p. 528. 

22 LA.N.C,, op. cit, p.2. 

Cuza avea nevoie de un, să spunem, dușman al permeabilităţii, 
care să explice eșecurile şi amânările inerente. 


»[...] poporația rurală produce necontenit excedente puternice [...] 
absorbite de necesităţile crescânde ale agriculturii, prin colonizare 


internă continuă” [Însă] „ce devin elementele prisoselnice ale satelor? 


[...] în mod firesc, tind a năvăli la oraşe [...]. aici feciorii de gospo- 
dari cei mai ageri, obişnuiţi cu disciplina nevoii, caută să intre prin 
ateliere şi prăvălii [...]. Cu încetul, dintre dânşii se ridică cei mai 
destoinici, ca şefi de servicii şi patroni, îmbogăţindu-se şi lăsând 
locul altora [...]. Din rândul fiilor acestor patroni îmbogăţiţi, se aleg 
apoi elementele clasei dirigente, chemate a conduce destinele unei 
nati [...] 725 


Alături de această permeabilitate care avea la bază meri- 
tocraţia, efortul şi răbdarea „feciorilor ageri”, Cuza concepuse 
un al doilea tip de permeabilitate, legat de circulația capitalu- 
lui (inclusiv biologic) între clasa mijlocitoare şi clasa dirigentă. 
Acest tip special de permeabilitate era metaforic conceput 
precum un curs liber al „sângelui şi al averii”, circulaţie re- 
alizată prin căsătorii de mezalianţă. Scopul era ca „straturile 
sănătoase de jos, să hrănească straturile, pururea supuse 
îmbolnăvirei şi sărăciei, de sus”?*. Iar dacă în trecut acest cir- 
cuit natural al capitalurilor unui neam era blocat de existența 
privilegiilor aristocratice, în lumea lui Cuza, singurul (de fapt 
dublu) „pericol al liberei circulații rămânea „o clasă de mijloc 
străină, interpunându-se ca o pătură izolatoare” care putea 
întrerupe „legătura dintre diferitele părţi ale organismului”2*5. 
În aceeaşi logică a claselor social-naturale, exista şi riscul 
apariţiei unei clase dirigente „jidovească [care] nu poate să 
reprezinte idealurile poporului românesc, în forme corespun- 
zătoare geniului său național'?”. 


3 Cuza, Despre poporaţie..., p. 547. 

%4 Idem, Naţionalitatea în artă, [Ed. 1915], p. 228. 
25 Ibidem, [Ed. 1915], p. 227; [Ed. 1927], p. 177. 
Idem, Despre poporație..., p. 529. 

%7 Ibidem, p. 548. 

„prin împroprietăriri succesive, excedentele clasei rurale au rămas 
tot la ţară, pe când oraşele noastre se alimentau, în tot timpul acesta, 
prin năvălirea continuă a Jidanilor din Galiţia şi Rusia, din rezervo- 
rul lor neistovit, în apropiere de noi?” 


Cu alte cuvinte, Cuza a reuşit, precum un magician, să 
se opună împroprietării țăranilor şi să-şi prezinte, în acelaşi 
timp, poziţia contra intereselor acestora ca pe o poziţie pen- 
tru interesele lor „mai înalte”, pe care încă nu reușeau să le 
înțeleagă, deoarece nu fuseseră suficient de bine lămuriţi de 
către clasa dirigentă. Astfel, începe să se dezvăluie funcția an- 
tisemitismului: a crea iluzii, a întreţine speranţe, a prezenta ca 
progresiste cele mai conservatoare atitudini, a explica eşecurile 
şi întârzierile rezolvării chestiunii inechităţii (totuși promi- 
să) - menţinând neschimbată, în tot acest timp, structura 
privilegiilor. Despre nedreptate doar se vorbea, în schimb, de 
rezolvarea ei trebuia să se ocupe capricioasa permeabilitate 
socială, anevoiosul progres tehnic şi, eventual, evoluţia. 


[Pentru că]„nu stă în putinţa nimănui de a o înlătura acum. Ea îşi 
are explicațiunea ei şi legitimarea în necesităţile evoluţiunei şi va 
dispărea la timp. Până atunci ne rămâne mângâierea că clasele soci- 
ale nu alcătuesc, în societatea modernă, caste închise, din cari indivi- 
zii nu mai pot ieşi"? „Dar pentru ca speranţele aceste legitime să se 
realizeze cândva - și aice ne oprim în fața unei încheieri practice de 
cea mai mare însemnătate - se cere numai decât ca poporaţia să fie 
omogenă, ca toate clasele în care ea se împarte să fie de acelaşi neam, 


sau înrudite de aproape ca să se poată amesteca”. 


Am spus în capitolul precedent că antisemitismul a fost o 
seducătoare soluţie complicată la probleme simple. În cazul 
lui A. C. Cuza, soluţia seducătoare a fost, după cum se poate 
vedea, extrem de complicată şi de nerezolvat. Chiar și în ter- 
menii propuşi de dânsul. Era mult mai simplu să opteze fie 
pentru ierarhii, fie pentru dreptate socială, fără complicaţii 


28 Ibidem, p. 583. 
2 Ibidem, p. 257. 
230 Ibidem, p. 258. 

inutile şi poate cu un minim dezavantaj electoral, dat fiind 
specificul românesc interbelic de a câştiga alegerile după acce- 
derea la guvernare. Cuza, însă, a ales calea de mijloc. Mai mult, 
a ales-o într-o formă care, în mod necesar, trebuie să aibă la 
bază xenofobia. De asemenea, autorul însuși era conştient că 
acea „clasă mijlocitoare” românească era greu de format iar 
procesul cerea timp: 


„Mulţi din Românii noştri astăzi, trebue so recunoaştem, nu sunt 
în de ajuns de conştienţi la lucru, în de ajuns de ageri, în de ajuns 
de economi, în de ajuns de cruțători ai timpului, aşa că adese 
e foarte greu să te serveşti de dânşii pentru anumite lucrări. Aici 
trebue să intervină controlul şi educaţia.” „E o rea deprindere 
a lenei timpurii, pe care statul nu o poate tolera. El are nevoie de 
muncitori ageri, în toate ramurile, nu de vagabonzi. Şi dacă, părinţii 
nu-şi înțeleg datoria, să intervină el pentru a li-o impune, decretând 
învățământul profesional obligatoriu, în tot cazul, controlând felul 
de existenţă al copiilor lor, şi urmărind cu pedepse aspre, vagabon- 
dagiul infantil??? 


În cazul de faţă, referindu-se la chestiuni care chiar cereau 
timp, Cuza se grăbea, propunând intervenţia statului pentru 
schimbarea grabnică a mentalităţii românului, controlând 
prin intermediul statului şi cu pedepse aspre specificul local în 
folosul unei modernizări întru omogenitate. Un conservator 
ar trebui să aibă răbdarea necesară pentru a nu grăbi lucrurile 
în mod utopic, însă Cuza a fost un conservator prin opţiune şi 
un progresist prin ideologie manifestă. Sloganul formării cla- 
sei de mijloc naţionale a apărut pretutindeni pe unde apărea A. 
C. Cuza, chiar şi prefața unui manual de clasa a IV-a: „Școalele 
industriale [...] ca unele ce sunt chemate a contribui la for- 
marea clasei de mijloc naţionale”?%?. În schimb, dacă privim 


5! Ibidem, p. 590. 

22 Ibidem, p. 595. 

253 Idem, „Prefaţă” în Marinescu, P., Curs de economie industrială 
pentru clasa a IV-a a Școalelor Inferioare de Meserii și Școalelor In- 
dustriale de Ucenici şi Lucrători, Ediţia a II-a, Tip. „România Nouă” 
Th. I. Voinea, Str. G-ral Dona 26, Bucureşti, 1934, p. 7. 

mai atent propunerile LANC referitoare la învățământ, vedem 
„reduceri de taxe şcolare” doar pentru copiii funcţionarilor. 
Însă în cazul celor de la ţară, care erau mult mai afectaţi de 
problemele învățământului românesc şi care reprezentau 
publicul țintă al promisiunilor evoluționiste, Cuza nu avea 
nimic de oferit pentru ieşirea din poziţia „predestinată” de 
evoluţie, nici măcar sub forma unei promisiuni care să trădeze 
o minimă preocupare pentru chestiune. Propunerile pe care le 
putem găsi urmăreau specializarea pentru poziţia pe care deja 
o ocupau în sistemul „natural” al claselor sociale: „pentru fete, 
războaie de țesut”. 


x 


Activitatea didactică a profesorului A. C. Cuza pare a fi 
influențat în mod decisiv activitatea politicianului antisemit 
A. C. Cuza - şi invers. Lupta pe care acesta o ducea împotriva 
evreilor, care „otrăveau” stomacul cu băuturi spirtoase şi su- 
fletul cu neîncredere sau chiar ateism, nu avea la bază neapărat 
o fixaţie de ordin psihologic (după sentinţa multor istorici), ci 
mai degrabă o opţiune de natură teoretică. Această opțiune 
poate fi pe scurt definită drept „cale de mijloc”, concept cu iz 
de înţelepciune pentru o Românie care avea de ales între dru- 
muri deja deschise şi bătătorite de alţii. Încercarea lui Cuza de 
a altoi doctrina conservatoare cu rămurele bine alese din mar- 
xism şi liberalism a avut drept corolar antisemitismul. Pentru 
că antisemitismul a avut funcţia de a explica de ce „în realitate 
lucrurile se petrec altfel şi nu au aceeași precisiune absolută 
[ca în teorie)”. Viziunea lui asupra economiei politice şi, în 
special, teoria asupra claselor sociale devenea astfel imună la 
critică, fie din partea celor care credeau în justiţie socială, fie 
din partea celor care credeau în libertate economică, deoarece 
„clasa de mijloc alogenă” funcţiona în sprijinul teoriei sale ca 
„pătură izolatoare” care bloca drumul atât spre evoluţie socia- 


254 LAAN.C,, op. cit., p. 77. 
25 Cuza, Despre poporaţie..., p. 421. 

lă a individului (de obicei, ţăran nefericit), cât şi drumul spre 
evoluţie economică a naţiei. Antisemitismul putea explica de 
ce ierarhiile erau necesare, lumea trecutului era bună şi trebu- 
ia să rămână aşa cum era. Promisiunile cu rezolvări amânate 
şi suferința nu trebuiau să fie văzute ca inerente sistemului, ci 
aberaţiei din sistem datorată „interpunerii”. 

2.5. Appendix: Colaboratori şi produse ale 
cuzismului 


A. C. Cuza şi-a extins influenţa, pe de o parte, prin nume- 
roasele alianţe strategice efectuate de-a lungul carierei iar, pe 
de altă parte, prin sprijinirea prin diverse mijloace a tinerilor 
care dovedeau loialitate față de spiritul doctrinei. Mijloacele 
de motivare și îndrumare a tinerilor camarazi variau de la 
influență academică sau politică până la ajutor financiar. 
Importanța acestor stimulente simbolice sau materiale s-a 
văzut în momentele când au dispărut odată cu simpatia men- 
torului. 

Totuşi, nu trebuie să luăm ad literam aprecierea lui Cuza 
în privinţa capacităţii lui de a-şi forma colaboratorii. Când 
a avut de întâlnit personalități mai puternice, precum Iorga 
sau Goga, a trebuit să plece în momentul în care au apărut 
diferenţe majore de opinie, respectiv să se adapteze întru ar- 
monizarea ideologiei. De asemenea, chiar şi în cazul tinerilor 
oarecum dependenţi de poziţia lui şi care, cu nuanţe diferite, 
îi urmau calea, Cuza a întâlnit opoziții și contestări în privința 
calităţilor sale de organizator. Astfel de reproşuri au stat la baza 
marii schisme, mai mult sau mai puţin amiabile, a xenofobiei 
româneşti, care a produs un tânăr şi frumos candidat pentru 
postul de “Mesia naţional. În strategia de poziţionare în câm- 
pul politic a tânărului Codreanu, se pot observa numeroase 
reproşuri în privința capacităţii lui Cuza de a duce la capăt 
producţia politică de adevăr social: 


„O asemenea mișcare avea nevoie de un mare conducător, iar nu de 
un mare doctrinar, peste capul căruia să treacă valul mişcării [...] 
Nu e suficient să fii profesor universitar, pentru a putea lua comanda 
unei astfel de mișcări. Aici avem nevoie de barcagii sau de coman- 
danţi de vapor, care să ne conducă pe valuri [...]. Nu e suficient ca 
cineva să demonstreze [...] teoretic existența primejdiei jidăneşti, 

pentru ca să poată lua comanda unei mișcări politice populare de 
rezolvare a acestei probleme. 


Ne găsim pe două planuri de activitate cu totul deosebite, planuri 
care cer persoanelor aptitudini și însuşiri cu totul deosebite. Primul 
plan ni-l putem închipui la 1.000 m. înălțime. Lumea teoriei. [...] 
Celălalt plan se află pe pământ. Aici omul cu anumite însușiri se 
ocupă cu arta impunerii adevărului prin jocul forțelor. [...] Din 
cauza principiului natural al diviziunii muncii, sunt extrem de rare 
excepţiile care ar putea întruni la un loc, într-un singur om, însușiri- 
le celor două feluri de îndeletniciri. Profesorul Cuza se află pe planul 


întâi. Aici el străluceşte ca soarele”2% 

Am ales din numărul mare de personalități, mai mult sau 
mai puţin proeminente, care au însoţit longeviva carieră a 
„cuzismului”, două personaje care par să dezvolte aspectele 
mai radicale ale acestei direcții specifice a antisemitismului 
românesc: C. Z. Codreanu și N. C. Paulescu. 


2.5.1. Corneliu Zelea Codreanu 


Născut la 13 septembrie 1899, Corneliu Zelea-Codreanu a 
fost unul din cei şapte copii ai îndrăgitului naţionalist antise- 
mit Ion Zelea-Codreanu. Tatăl său făcea parte din conducerea 
Partidului Naţionalist-Democrat înainte de 1916 iar, după 
război, a devenit membru al LANC. În general, cariera 
politică a lui Ion, iar mai apoi cea a lui Corneliu, a fost legată 
de opțiunile strategice ale lui A. C. Cuza. Naș de căsătorie al 
părinţilor lui şi, mai târziu, naş de botez al lui Corneliu, A. C. 
Cuza a jucat cu succes rolul de părinte spiritual, ghidându-l 
atât în alegerea carierei profesionale, cât şi a celei politice. 
Astfel, în 1919, după o instruire militară itinerantă”, tânărul 
Corneliu a optat pentru o facultate care îl apropia puţin de 


25 Codreanu, Pentru legionari..., pp. 260-261. 

Armin Heinen, Legiunea “Arhanghelul Mihail”, Mișcare socială și 
organizație politică, Editura Humanitas, Bucureşti, 1999, p. 118. 
238 Vezi Codreanu, Pentru legionari..., pp. 9-12. 

viaţa civilă. Facultatea de drept din Iaşi nu avea nimic în co- 
mun cu milităria şi nici cu teologia, dar spiritul decanului A. 
C. Cuza compensa respectivele neajunsuri: 


„Aici luminează ca un far, la catedra de Economie Politică, marea 
personalitate a profesorului Cuza. [...] Aici, ca nicăeri în altă parte, 
studentul simte plutind prin văzduh pe deasupra Iaşului tăcut, cu 
chemări nepătrunse şi cu îndemnurile lor sfinte, duhurile marilor 
înaintaşi. Studentul ieşean, în liniştea nopții târzii, aude alergând 
înebunit de durere pe străzile întortochiate şi străine ale Iaşului, 
sufletul lui Mihai Eminescu care cântă ca o nălucă: Cine-a îndrăgit 
străinii/ Mânca-i-ar inima cânii/ Mânca-i-ar casa pustia/ Şi neamul 
nemernicia... "29 


Cântările despre câine ale nălucii eminesciene care i-au 
mângâiat copilăria şi care s-au îngemănat cu cele referitoare la 
comunism auzite la şcoala militară?“ au găsit la Universitatea 
din Iaşi un teren propice. Străinii (evreii), comuniştii şi puţinii 
intelectuali progresiști dădeau Iaşiului o trăsătură specifică; 
iar studenţii români care părăsiseră lumea rurală puteau 
foarte uşor să asocieze sentimentul alienării cu această exotică 
alteritate întâlnită: „Grupul acestora, redus ca număr, era co- 
pleşit de masa imensă a studenţilor jidani veniţi din Basarabia, 
toţi agenţi şi propagatori ai comunismului." ?*!. Pe de o parte ca 
răspuns la noul context, pe de altă parte ca evoluţie ideologică 
firească, C. Z. Codreanu a început să se implice în viața poli- 
tică locală. Organizaţia fascistă „Garda Conştiinţei Naţionale”, 
condusă de Constantin Pancu şi patronată spiritual de A. C. 
Cuza?%, l-a atras graţie declaraţiilor de luptă anticomunistă?*. 
Alegerea lui C. Z. Codreanu de a activa în organizația lui 
Pancu s-a dovedit a fi una bună din perspectiva pregătirii sale 
profesionale: „Într-un an de zile am învăţat atâta antisemitism 


% Ibidem, pp. 14-15. 

20 Ibidem, p. 10. 

%! Ibidem, pp. 15-16. 

Fătu, Spălăţelu, op. cit., p. 34. 

23 Codreanu, Pentru legionari... p. 19. 

ca să-mi ajungă pe trei vieţi de om% Însă pregătirea profesi- 
onală propriu-zisă a avut de suferit de pe urma acestei alegeri. 
În 1921, C. Z. Codreanu a fost exmatriculat de către senatul 
Universităţii, pentru actele sale de violență. Dar decanul şi 
protectorul A. C. Cuza a determinat consiliul profesoral să 
nu recunoască hotărârea Senatului Universităţii. La sfârşitul 
studiilor, Codreanu va beneficia doar de certificatul eliberat 
de facultatea de Drept.?% 

În 1922, C. Z. Codreanu a decis să îşi lărgească orizontu- 
rile intelectuale în domeniul economiei politice şi nu numai, 
plecând pentru scurt timp în Germania. Din declaraţiile sale, 
înțelegem că a fost motivat de dorința de „a duce ideile şi 
credinţele noastre peste hotare”, convins fiind că problema 
evreiască, având un caracter internațional, nu poate fi rezol- 
vată decât printr-o reacţie conjugată la nivel internațional’. 
Conform unui raport al Serviciului special din Iaşi, vizita sa 
în Germania avea ca scop studiul modului de organizare a 
mișcărilor naționalist-antisemite ale studenţilor germani.” 
După întoarcerea din Germania, C. Z. Codreanu a mobilizat 
Asociaţia Studenţilor Creştini pentru aduce (prin numerus 
clausus) Universitatea din Iaşi la zi cu ultimele născociri din 
domeniu. Iniţiativa lui C. Z. Codreanu privind organizarea 
studenţimii ieşene a beneficiat, din toate punctele de vedere, 
de sprijinul mentorului său spiritual A. C. Cuza’®. 

Totuşi, nemulțumit de moderaţia şi pragmatismul men- 
torului, C. Z. Codreanu hotărăște înființarea „Grupului 
Codreanu”, împreună cu alți membri din LANC?!. Ulterior, 
grupul a fost cunoscut ca „Grupul Văcăreştenilor”, după nu- 


%1 Ibidem, p. 37. 

%5 Ibidem, p. 46. 

% Ibidem, p. 70. 

%7 Ibidem, p. 70. 

2% Fătu, Spălățelu, op. cit., pp. 33-34. 
2  Asandului, op. cit., p. 191. 

Fătu, Spălățelu, op. cit., p. 41. 

71 Ibidem, p. 42. 

mele închisorii în care au intrat respectivii în urma unui prim 
complot, eşuat - proiectat împotriva rabinilor, bancherilor şi 
jurnaliştilor evrei, şi împotriva unor miniștri”?. În pofida sim- 
bolicei dizidenţe, „Văcăreştii” au fost susținuți de A. C. Cuza şi 
N. C. Paulescu în fața opiniei publice: 


„În numele dlui A. C. Cuza, în numele meu, în numele tuturor pro- 
fesorilor dela toate universitățile româneşti, cari simt și gândesc la 
fel cu noi, viu să vă declar că adânca și hotărâta noastră convingere 
este că procesul acesta nu e al acestor 6 studenți, azi pe banca acu- 
zării, nici al întregei studențimi românești, ci e procesul neamului 
nostru întreg împotriva altui neam străin, ce ne-a năpădit ţara și 
vrea so stăpânească!” 


Plasat pe această orbită, roadele au început să apară. În 
25 octombrie 1924, Codreanu a avut parte de o primă mare 
reuşită în carieră, prin asasinarea prefectului poliţiei din Iaşi, 
C. G. Manciu. Conflictul dintre antisemiţii ieşeni şi Manciu 
s-a datorat faptului că prefectului îi fusese desemnată ca 
principală sarcină restabilirea ordinii în oraş, tulburată de 
diferitele mișcări ale studenţilor. Din spusele lui Codreanu, 
am putea trage concluzia că totul a avut la bază o eroare de 
interpretare. Manciu, neînțelegând activitățile de primăvară 
ale studenţimii creştine, s-a dedat unor abuzuri. Codreanu 
plantase, cât se poate de paşnic, „pătlăgele roşii, varză, 4 stra- 
turi de ceapă, restul fasole”?4. Din acest motiv la „4 fără cinci 
minute dimineaţa”, se afla împreună cu un „număr de 62 de 
prieteni” în grădinile de zarzavat din „fundul curţii caselor 
d-nei Ghica şi la Copou”?”””. Întâmplător, la această acţiune 
menită a revoluţiona agricultura nocturnă, C. Z. Codreanu 


27 Codreanu, Pentru legionari... pp. 169-170. 

273 N.C. Paulescu, apud Ion Banea, Căpitanul, Editura Gordian, 
Timişoara, 1995, p. 45. 

274 „Declaraţia lui Corneliu Zelea Codreanu din 31 mai 1924, făcută 
la Poliţia din Iaşi”, document publicat de Ioan Scurtu în Arhivele 
totalitarismului, nr. 1-2, 1994, pp. 136-137. 

75 Ibidem, pp. 136-137. 

avea asupra sa planul casei prefectului Manciu. Dat fiind faptul 
că Manciu devenise ținta a numeroase amenințări cu moartea 
şi a unor încercări eşuate de asasinare, organele de ordine 
n-au reușit să înțeleagă sensul exact al acţiunilor tinerimii. În 
urma acestei arestări, C. Z. Codreanu l-a acţionat în judecată 
pe prefectul Manciu, pentru abuz de putere. La ieşirea din 
tribunal, Codreanu l-a pedepsit împuşcându-l. Dar partea 
cea mai interesantă a cazului s-a petrecut după săvârşirea 
crimei. Printr-o interpretare neobişnuit de largă a principiului 
„legitimei apărări”, tânărul Codreanu a fost achitat în urma 
procesului de la Turnu Severin, grație unui lobby extrem de 
eficient al naționaliștilor din toate colțurile țării. Putem spu- 
ne că Apărarea naţională a avut dreptate când afirma că cel 
judecat trebuia să fie mortul şi nu ucigaşul.?7* Nicolae Iorga a 
fost unul din puţinii indivizi din anturajul lui A. C. Cuza care 
a condamnat crima fără echivoc?” — sau care, după spusele lui 
Octavian Goga, „şi-a mâncat tablele legii”. 

Ceea ce este cunoscut în istorie drept „cazul Manciu” i-a 
adus tânărului Codreanu o popularitate care să-i asigure un 
rol mai important în rândul dreptei radicale. Contextul părea 
favorabil din toate punctele de vedere. Mai ales în interiorul 
partidului. O parte din membrii LANC păreau să nu se mai 
mulțumească cu violența simbolică, văzând în violenţa fizică 
o armă politică la modă, demnă de luat în calcul.” Drept 
urmare, tânărul aspirant a pus problema reorganizării LANC 
după principii cvasi-militare%, lovindu-se de opoziţia lui A. 
C. Cuza’. Bătrânul lider a avut destul de mult de suferit de 


%6 Vezi „Procesul lui Manciu” (articol nesemnat), în Apărarea 
Naţională. Organ al „Uniunei Naţionale Creştine”, 15 Martie 1925, 
p. 618. 

Iorga, „Politica de asasinate” în Arhivele totalitarismului, loc. cit., p. 
144. 

27% Goga, „Luaţi aminte!” în Arhivele totalitarismului,loc. cit., p. 150. 
7  Asandului, op. cit., p. 202. 

Heinen, op. cit., p. 114. 

pe urma „cazului Manciu”, fiind nevoit să tranşeze o problemă 
delicată. Reacţia de dezaprobare a Senatului Universităţii din 
Iaşi l-a făcut să adopte o poziție manifest anti-violentă, fiind 
în joc cariera sa universitară. lar radicalii doreau mai multă 
violență. Soluţia diplomatică găsită de A. C. Cuza pentru re- 
zolvarea acestor divergențe, care tindeau să complice situația 
deja complicată, a constat în sprijinirea financiară a tânărului 
neastâmpărat, pentru a studia în Franța*?. Plecarea la studii 
se derula şi pe fundalul deteriorării relaţiilor personale între 
familiile Cuza şi Codreanu, provocată de faptul că Iredenta 
Zelea-Codreanu, sora lui Corneliu, aştepta un copil al cărui 
tată era considerat Gh. Cuza, care nu voia legitimarea acestei 
relații.” Din acest motiv poate, respectivul act de generozitate 
l-a avut în calcul şi pe Ion Moţa - parte sau soluţie a proble- 
mei. Tânărul Moţa a rezolvat elegant acest aspect al problemei, 
folosindu-se de bogatele cunoștințe teologice dobândite în 
familie: 
„Pe scurt: deşi viaţa mea şi a Iredentei e şi a fost curată ca a unor 
îngeri şi Iredenta e cea mai nevinovată fecioară, ni se pare că dânsa 
prezintă simptomele unei sarcini! [...] Dumnezeu să vă dea putere 
pentru a primi în conştiinţă acest clar, dar enorm adevăr, aproape de 


necuprins. O mare minune se va întâmpla, Corneliu, ţi-o spun din 
cea mai profundă, mai temeinică şi mai sigură conștiință!” 


Dacă istoricul Gabriel Asandului are dreptate, finanțarea 
plecării celor doi în Franţa poate fi privită şi ca o reacție a 
lui A. C. Cuza față de capitalul de imagine acumulat de C. 
Z. Codreanu din „cazul Manciu” și din căsătoria cu Elena 
Ilinoiu. Organizată la Focşani de Hristache Solomon, membru 
marcant al LANC, acest eveniment s-a transformat într-un 
important eveniment politic”. Cumulând toate aceste date, 


282 Ibidem, p. 50. 

283 Heinen, op. cit., p. 115. 

Scrisoare de la Ion Moța pentru Corneliu Zelea Codreanu, 
reprodusă în Fătu, Spălățelu, op. cit., p. 44. 

%5  Asandului, op. cit., p. 205. 

putem observa că nu prea mai era loc suficient într-un singur 
partid pentru cele două personalități. Un scurt interludiu s-a 
petrecut în 1926. C. Z. Codreanu a făcut o vizită în România 
pentru a participa la alegeri, dar nu a obținut suficiente vo- 
turi în județul Putna, întorcându-se în Franţa”. Ulterior, 
colaboratorul anatemizat, Mihai Stelescu, a declarat că acest 
eşec a fost motivul real pentru care C. Z. Codreanu a părăsit 
LANC?%. De asemenea, deoarece în 1927 LANC a pierdut 
50% din voturile obţinute în 1926, tensiunile „strategice” deja 
existente s-au accentuat”. 

În 1927, C. Z. Codreanu s-a întors definitiv în ţară şi în 
politică, fondând „Legiunea Arhanghelului Mihail” (LAM), al 
cărei conducător se autoproclamă?*. Noua organizaţie a fost 
denumită după icoana Sf. Arhanghel Mihail care se afla pe uşa 
din stânga a bisericii din închisoarea Văcăreşti”%, un simbol al 
organizaţiei, în faţa ei făcându-se de gardă în permanenţă”. 

Totuşi, după această ruptură destul de evidentă, a mai 
avut loc o tentativă de negociere cu A. C. Cuza în privința 
demisiei acestuia de la conducerea LANC, însă fără niciun 
rezultat în direcția scontată”*?. Concurența a devenit inevi- 
tabilă, Codreanu urmărind atragerea tinerilor, studenților şi 
foştilor colegi de facultate care erau membri LANC. Astfel, 
în campania sa de promovare, C. Z. Codreanu a pus accentul 
pe similaritatea cu scopurile LANC, diferenţierea făcându-se 
doar prin consecvenţa şi hotărârea în maniera de a atinge 
aceste scopuri şi prin adoptarea unui nou stil politic, bazat pe 
disciplină, ierarhie, angajament şi fapte”. Însă eforturile sale 
nu au dat rezultate. În primii doi de funcţionare, a încercat 


2% Heinen, op. cit., p. 115. 

%7 Asandului, op. cit., p. 205. 

288 Ibidem, p. 202. 

2% Codreanu, Pentru legionari..., p. 295. 
20 Banea, op. cit., p. 69. 

Codreanu, Pentru legionari..., p. 298. 
Heinen, op. cit., p. 117. 

23 Ibidem, p. 127. 

crearea unei structuri organizaționale şi a unei imagini care 
să-l distingă totuşi de LANC. Dificultăţile financiare şi lipsa 
protectorilor au îngreunat realizarea acestor obiective: 


„Când ne-am adunat de la cămin cu toţii, [...] şi când am voit să 
scriem câteva scrisori [...] abia atunci ne-am dat seama cât suntem 
de săraci, pentru că toţi la un loc nu aveam bani nici măcar cât ne 
trebuiau pentru plicuri şi mărci. Până atunci ne duceam, de câte ori 
aveam nevoie, la bătrâni și ceream. De acum înainte nu mai avem 
de unde cere. Să porneşti la o organizaţie politică fără nici un ban. 
Era și o greutate și o cutezanţă. În acest secol, în care materia este 
atotstăpânitoare, în care nimeni nu porneşte la ceva cât de mic fără 
să se întrebe mai întâi « câţi bani are », Dumnezeu a vrut să arate, că, 
în lupta şi biruința legionară, materia n-a jucat nici un rol” 


Dacă materia n-a avut niciun rol, relaţiile personale cu cer- 
titudine au avut. Astfel, sistemul de relaţii a permis recrutarea 
unor „bătrâni protectori” care ulterior au devenit membri ai 
„Senatului Legiunii”%5. Iar, între timp, membrii de rând ai 
LAM s-au ocupat de chestiuni mai concrete precum cultiva- 
rea zarzavaturilor în grădina d-nei Ghica. Aceste produse ale 
tinerilor politicieni erau transportate spre vânzare cu ajutorul 
unei camionete („căprioara )”, cumpărată din banii strânşi 
de elevii de liceu din „Frăţiile de Cruce” (FDCYP”. Camioneta 
a devenit un personaj important în viața partidului, sem- 
nând câteva rânduri drăgălaşe în Cărticica șefului de cuib”*. 
Comerţul cu „căprioara” şi zarzavaturile doamnei Ghica era 
special proiectat pentru contracararea concurenţei evreilor, 
prin scăderea prețurilor”. De asemenea, au reluat, în 1928, 
activitatea de fabricare a cărămizilor de la Ungheni în scopul 


24 Codreanu, Pentru legionari... p. 298. 

25 Francisco Veiga, Istoria Gărzii de Fier 1919-1941. Mistica 
naționalismului, Editura Humanitas, Bucureşti, 1995, pp. 107-108. 

%  Banea, op. cit., p. 73. 

27 Codreanu, Pentru legionari... p. 343. 

2% Idem, Cărticica șefului de cuib, „Bucovina” I. E. Toroutiu, Bucur- 
esti, 1940, pp. 76-77. 

% Ibidem, p. 348. 

ridicării unui nou cămin „Cetatea Sf. Mihai” în care să se 
retragă dacă vor fi obligaţi. 

Planurile inițiale în ceea ce priveşte organizarea LAM au 
rămas în cea mai mare parte a lor doar în stadiul de proiect. 
Structurarea „legiunii” era prevăzută în patru subdiviziuni 
arbitrare: (1) tineretul masculin, (2) bărbaţii de orice vârstă 
care doreau să susțină tineretul, (3) femeile care aveau, de 
asemenea, rol de susținere a tineretului, (4) românii din afara 
țării, cu un rol incert. Un „Sfat al Legiunii” era prevăzut cu 
atribuţii de conducere. Un „Senat al Legiunii” era prevăzut să 
joace un rol consultativ, cu membri în vârstă de cel puţin 50 
de ani, din toate clasele sociale, care „au trăit o viață de mare 
corectitudine, au dat dovadă de credinţă în viitorul legionar 
şi de înțelepciune ”*!. Prima structură funcţională din cadrul 
LAM, în primii doi de ani de viață, a fost „Frăţiile de Cruce”, 
formate din grupul care avusese cea mai mare aderență până 
atunci la principiile mişcării: elevii de liceu (şi chiar de vârste 
mai mici). Specializarea pe minori a fost rezultatul limitărilor, 
atât în ceea ce priveşte zona de acţiune a LAM, care opera în 
afara oraşelor universitare (acestea fiind zona de acţiune a 
LANC), cât şi, în ceea ce priveşte disponibilitatea personalulu- 
lui recrutabil. Aceasta, potrivit istoricului Francisco Veiga, s-a 
datorat importanţei crescute a rolului tinerilor în societatea de 
după război, caracterizată printr-un număr redus al populaţiei 
masculine adulte*?. 

Structura LAM s-a definitivat odată cu apariția „cuiburi- 
lor”. Asemenea celorlalte denumiri neobişnuite, denumirea de 
„cuib” făcea trimitere la o chestiune intimă a grupului fonda- 
tor — în cazul de față la „cuiburile de şoimi” de la Liceul Militar 
de la Mănăstirea Dealului, iar „cetățuia” (celula grupurilor de 


30 În 1924, studenţii din Iaşi sub conducerea lui C. Z. Codreanu 
construiseră, tot cu ajutorul cărămizilor fabricate la Ungheni, 
Căminul Cultural Creştin din Iaşi (Banea, op. cit., p. 51). 
Codreanu, Pentru legionari..., p. 351. 

%2 Veiga, op. cit., pp. 108-109. 

femei) trimitea la Congresul studenţilor antisemiţi din 1923 
de la Mănăstirea Cetăţuia”. La începutul anului 1929 erau 
aproximativ 40-50 de cuiburi”*. Cuiburile reprezentau celula 
de bază a organizaţiei în privința maturilor, fiind formate din 
trei până la treisprezece persoane*”. Apariţia cuibului se pro- 
ducea în mod spontan, era suficient să existe trei legionari care 
să se întâlnească periodic sub conducerea unui „şef natural”; 
în momentul în care se ajungea la treisprezece persoane, celula 
se multiplica prin diviziune**. „Cuibul” avea un șef, un casier, 
un corespondent şi un curier, subordonându-se „cuiburilor 
superioare” (din care s-a desprins), organizaţiei de plasă, 
apoi celei judeţene şi de regiune, care era condusă de coman- 
danţi*”. Cu alte cuvinte, deși „cuibul nare comitet”*%, oricine 
dorea o funcție putea s-o obţină foarte ușor, divizând în mod 
natural un cuib, cu condiția să fie multiplu de patru, pentru a 
se plia pe funcţiile de curier, corespondent, casier şi şef. Drept 
urmare, cu toate că structura era ierarhizată, bazată pe supu- 
nere (tradusă în onoare'%), flexibilitatea nivelelor inferioare 
şi folosirea modelului familial producea suficientă motivare 
respectivilor membri. Procesul de motivare era dublat de unul 
de educare, pe care l-aş numi propagandă internă continuă, 
folosind modelul disciplinei militare”. Iar pentru eliminarea 
concurenţei privind îndoctrinarea, procedura era „să raporte- 
ze şefului său şi Șefului Legiunii [...] să dea pe față uneltirile 
vrăşmaşe'*!. Organizarea în „cuiburi” era percepută ca având 
mai multe avantaje: răspundea dispersiunii geografice a mem- 

brilor, puţin numeroşi; permitea controlul provocatorilor şi 
identificarea /eliminarea tentativelor de disidenţă*”?. Structura 
pe „cuiburi”, bazată pe relaţii informale, improvizație şi spon- 
taneitate, reflecta opțiunea generală de a concepe mai degrabă 
un ordin decât un partid”: „Cuibul adunat e o biserică”"!4. 
Iniţial, această modalitate de diferenţiere față de celelalte par- 
tide a contribuit la limitarea numărului potenţialilor adepți. 
De asemenea, mijloacele de promovare, cum ar fi conferințele 
culturale, şezătorile şi procesiunile religioase*!5, se dovediseră 
puţin eficiente în atragerea de noi membri. 

Sfârşitul anului 1929 şi începutul anului 1930 au marcat 
debutul unei schimbări în strategia de comunicare, Codreanu 
dovedind adevărate abilități de marketing politic. Prima cam- 
panie de promovare în rândul maselor a avut loc în judeţul 
Covurlui, învecinat cu Basarabia. Această campanie a avut un 
pronunțat caracter de procesiune religioasă, accentuând latu- 
ra ritualică şi simbolică - discursul neavând un rol central”!S. 
Modul de promovare concorda cu ideologia, simbolistica şi 
maniera de funcționare a LAM: 


„Căpitanul a văzut că nu este suficient să faci un program bun şi 
după aceea să apelezi la popor să vie lângă tine pentru realizarea 
programului. Mai pre sus de program stă sufletul. Trebuie creiată o 
nouă spiritualitate. O frăţie de suflet [...]”37 


În acest cadru, caracterul eminamente informal al mișcării 
capătă sens, ca împlinire a „căii de mijloc” cuziste care, pro- 
miţând totul, nu oferă nimic: o mişcare diafană, cu o ideologie 
pe măsură, consumând cu aviditate lumina reflectoarelor. 
Astfel, fiecare membru, alegător sau simpatizant avea o marjă 
consistentă de libertate în a imagina „legiunea” lui, creditând 

un fel de cec în alb. Se poate observa că nu doar mesajul era 
impregnat cu „religiozitate, ci şi tehnica transmiterii lui. 
Dacă părăsim această impresie generală, pentru a ne ocupa 
de micile detalii tehnice, putem observa că LAM abundă de 
simboluri şi ritualuri: numele organizaţiei, sistemul formalizat 
al martirilor“, cultul fanatic al icoanei Arhanghelului Mihail, 
Sf. Anton, pe care Codreanu îl considera protectorul său: 
şi al cărui scapular îl purta la gât, postul, rugăciunile, costu- 
mele populare ţărăneşti, cămășile verzi, imnurile, distincţiile 
onorifice (cum ar fi „Crucea albă” şi „Crucea verde”, acordate 
pentru merite deosebite în finanțarea grupării şi pentru fapte 
de excepţională însemnătate în cadrul legiunii”), denumirile 
diferitelor structuri ale organizaţiei care trimit la evenimente 
din istoria acesteia etc. În această ordine de idei, campania 
din 1930 în Basarabia a fost spectaculoasă ca impact vizual, 
având elementele specifice ale unei regii marca Codreanu: 
„legionari” călare, costume populare româneşti sau cămăși 
verzi, cruci de pânză albe cusute pe piept şi cruci de lemn 
purtate de călăreți’. La acestea s-au adăugat cele două ore de 
discurs ale tatălui lui C. Z. Codreanu, la mitingul de încheiere 
a campaniei de la Cahul*?. 

Succesul acestor campanii l-au determinat pe Codreanu să 
se gândească la o extindere a mişcării sale pe plan național, 
un prim pas în această direcţie fiind înființarea în iunie 1930 
a „Gărzii de Fier”, în interiorul căreia LAM avea rol de ele- 
ment fondator al mișcării. Schimbarea denumirii organizației 
din „Legiunea Arhanghelului Mihail” în „Garda de Fier” s-a 
produs cu aceeași preocupare a lui C. Z. Codreanu pentru im- 
pactul asupra publicului şi pentru imaginea care se doreşte a 


318 Vezi lista martirilor şi ritualul standardizat în Codreanu, 

fi transmisă. Astfel, s-au dezbătut cele mai potrivite denumiri, 
vehiculându-se nume ca „Falanga anticomunistă, „Apărătorii 
neamului”, „Căştile neînvinse”, „Garda de oţel, într-un final 
alegându-se cea cu cel mai mare impact perceput: „Garda de 
Fier”**. Sub noul său nume, mişcarea legionară a avut o nouă 
campanie, de mari proporţii, în Basarabia, cu sprijinul lui 
Alexandru Vaida-Voevod şi, inspirat parcă de această infuzie 
de nou sau de sprijinul puterii, C. Z. Codreanu a revenit la acţi- 
unile sale favorite: atacurile, incendierea şi atentatul. Astfel, în 
iunie 1930, o echipă de propagandă antisemită trimisă în zona 
Maramureşului a generat incendierea cartierului evreiesc din 
Borşa, iar în iulie 1930, studentul macedonean Gheorghe Beza 
a iniţiat un atentat asupra sub-secretarului de stat Constantin 
Angelescu. În decembrie 1930 a avut loc un nou atentat, de 
data aceasta asupra directorului ziarului ”Dimineaţa”, ziar de 
centru-stânga, „evreiesc”. Codreanu a fost arestat şi, ca de obi- 
cei, achitat. Însă „Garda de Fier” şi „Legiunea Arhanghelului 
Mihail” sunt scoase în afara legii în ianuarie 1931%*. Ulterior, 
hotărârea a fost invalidată, însă guvernul Iorga i-a restabilit 
locul firesc, în afara legii (1932)%. 

Anul 1931 aduce primul succes politic propriu-zis, 
Codreanu obținând primul său loc de deputat în Parlament. 
Sub denumirea „Grupului Corneliu Zelea Codreanu” a 
apărut chiar un program electoral, în care erau compilate 
promisiuni țărăniste şi propuneri de guvernare pe baza unui 
sistem corporatist*”. Iniţial, rezultatele alegerilor nu au fost 
spectaculoase pentru C. Z. Codreanu, însă la câteva zile după 
alegeri, situaţia s-a schimbat în mod favorabil, prin apariția 
unui loc vacant de deputat în judeţul Neamţ. Norocul şi abi- 
litățile de marketing politic ale lui Codreanu, care a trimis în 

Neamţ echipe de propagandă*%, au dat roade. Din acest mo- 
ment, lupta politică nu mai era un teren de neglijat. Relativa 
instabilitate politică a începutului de domnie a lui Carol al 
II-lea a fost propice propagandei prin numeroasele alegeri. 
lar alegerile care au urmat după căderea guvernului Iorga- 
Argetoianu i-au adus un număr dublu de voturi față de anul 
precedent. 

În 1932, Codreanu şi partidul lui şi-au stabilit definitiv 
sediul în Bucureşti. Până în 1933 a fost o perioadă de consoli- 
dare atât pe plan intern, cât şi ca imagine publică. Codreanu a 
acordat o mare atenție campaniilor de promovare, urmărind 
extinderea mișcării la nivel naţional. Preocuparea pentru 
simbolistică a rămas o constantă de-a lungul întregii istorii a 
mişcării legionare conduse de C. Z. Codreanu, indiferent de 
numele pe care l-au luat organizaţiile conduse de acesta. De 
asemenea, se poate observa o preocupare constantă în privința 
coerenţei între caracterul mişcării şi imaginea transmisă publi- 
cului. Astfel, între anii 1932-1933, pentru a se adapta imaginii 
unui partid de mase, C. Z. Codreanu a completat schimbările 
structurale şi strategice cu o schimbare a propriei imagini, 
abandonând costumul popular şi imaginea de „haiduc” în 
favoarea unei imagini mai sobre, de „om politic” - costum de 
culoare închisă și cravată””. Dacă e să găsim o deosebire față 
de propaganda obişnuită, putem spune că modelul propus de 
Codreanu are în vedere o promovare intensivă, personalizată, 
care, cel puţin parţial s-a datorat experienţei îndelungate de 
gestiune a neajunsurilor financiare: 


„trimite fiecăruia hrană sufletească: cărți, reviste, articole, foi, foto- 
grafii, coruri. Bine studiate, după sufletul și mintea omului care le 
va citi. Pe un om poate să-l influențeze o anumită carte, un anumit 

articol, o anumită foaie, revistă. Pe altul; altele. Deaceea cuibul 
trebue să studieze ca să nu arunce nimic în vânt”?! 


În mai şi iunie 1933 a avut loc una dintre cele mai extinse 
campanii de promovare, prin intermediul așa-numitei „Echipe 
a Morţii” care a străbătut o mare parte a României”. Această 
denumire pare să fie una dintre preferatele lui Codreanu. 
Începând cu sfârşitul lui ‘33 aceste echipe au lucrat în scopuri 
ceva mai conforme cu denumirea, având în vedere inamici 
externi, dar şi interni”. Odată cu căderea guvernului lui 
Vaida-Voevod, în imaginaţia lui C. Z. Codreanu s-a profilat 
un inamic asemănător lui Manciu, I. G. Duca, „omul cu suflet 
de fiară”** şi „sluga bancherilor iudeo-masoni dela Paris”*%. 
După un pattern devenit clasic, pericolul Duca a fost înlăturat. 
„Prigonitorul” a fost asasinat în 29 decembrie 1933, la 9 zile 
după ce liberalii câştigaseră alegerile şi la 19 de zile după ce 
Duca întărise hotărârea de scoatere în afara legii a „Legiunii 
Arhanghelului Mihail” şi a „Gărzii de Fier” printr-o serie de 
arestări“. Şeful grupului a reuşit să fugă, reapărând după 
ce s-au liniștit apele. După modelul deja cunoscut, vinovaţii 
morali au fost achitati, fiind condamnaţi la închisoare pe viață 
doar autorii direcţi ai atentatului“. După aceste evenimente, 
totul a revenit la normal după cunoscuta schemă; în 10 de- 
cembrie 1934, Codreanu înființează o nouă organizație de 
partid legală: „Totul pentru Ţară”, preşedintele partidului fiind 
generalul Gheorghe (Zizi) Cantacuzino-Grănicerul.*% Însă, 
informal, membrii noului partid continuă să se numească „le- 


31 Ibidem, p. 19. 

32 Ibidem, p. 190. 

33 Nicholas M. Nagy-Talavera, The Green Shirts and the Others, The 
Center for Romanian Studies, Iaşi, Oxford, Portland, 2001, p. 408. 
Codreanu, Circulări și manifeste. 1927-1938, Colecţia „Europa, 
München, ediţia a V-a, 1981, p. 13. 

35 Ibidem, p. 13. 

5  Nagy-Talavera, op. cit., p. 399. 

37 Veiga, op. cit, pp. 201-202. 

55  Nagy-Talavera, op. cit., p. 400. 

gionari', această titulatură rămânând neschimbată de-a lungul 
întregii istorii a mişcării condusă de C. Z. Codreanu*”. 

Anul 1936 a adus cu sine atentatul asupra lui Mihai 
Stelescu și o înmormântare de succes a doi dintre membrii 
mișcării. Cei doi membri, Ion Moţa şi Vasile Marin, înrolați 
împreună cu alți cinci „legionari” în armata franchistă, au mu- 
rit în războiul civil din Spania. Moartea celor doi şi grandioasa 
procesiune de înmormântare a acestora s-a dovedit a fi cea 
mai eficientă propagandă pentru mişcare. Astfel, după înmor- 
mântarea celor doi, fluxul de militanţi a crescut considerabil, 
la sfârşitul anului 1937 numărul de „cuiburi” fiind aproape 
triplu (34.000) față de începutul aceluiaşi an*. Spre deosebire 
de Moţa și Marin care au avut norocul să moară înainte de 
a deveni competitori pentru şefia extremismului, Stelescu a 
devenit incomod şi, după excludere, a produs organizaţii si- 
milare precum „Vulturul Alb” şi „Cruciada Românismului” ** 

Între două atentate (Duca, Stelescu) şi o înmormântare, 
C. Z. Codreanu se ocupa de consolidarea structurii, atragerea 
de noi membri, concurarea comercială a evreilor şi plantarea 
a cinci sute de pomi, plus diverse cantități de ceapă, usturoi, 
cartofi etc.** Astfel, „căprioara” şi comerțul cu zarzavaturi au 
fost completate cu un restaurant ieftin destinat membrilor 
şi o cooperativă de vânzare a alimentelor unde se putea găsi 
„cea mai bună marfă pe care o produce poporul român'**. 
Restaurantul asigura livrări la domiciliu „pentru comenzi mai 
mari [...] fără nici o plată deosebită”**, deschizând astfel „o 
fază nouă în istoria comerțului [...]: comerțul creştin, bazat 
pe iubirea de oameni”**. Frizeria, cizmăria şi croitoria „legio- 
nară” au rămas deziderate neîmplinite, în pofida planului bine 


° Veiga, op. cit, p. 217. 

%0 Ibidem, p. 231. 

%1 Asandului, op. cit., p. 205. 

32 Codreanu, Circulări și manifeste..., p. 73. 
%8 Ibidem, p. 50. 

%1 Ibidem, p. 85. 

3 Ibidem, p. 51. 

pus la punct în care cizmarul urma să facă ghetele frizerului 
care-l bărbiereşte; şi aşa mai departe“. Până la definitivarea 
„omului nou”, calitățile morale au fost, cu titlu provizoriu, 
fortificate de „Inspecţia Legionară a comerțului”. În pofida 
umorului involuntar regăsibil în publicaţiile lui Codreanu şi 
în pofida aparenţei de chestiuni minore, istoricul nu trebuie 
să treacă cu vederea aceste aspecte de viață cotidiană bizară 
de partid, deoarece astfel de preocupări probează intenţia de 
a produce mai mult decât o mişcare para-militară: o mișcare 
para-socială, o replică a societăţii — chiar dacă intenţia nu s-a 
concretizat într-o mișcare socială de proporţiile apreciate de 
istoricul Heinen. *% 

Anul 1936 a marcat apariția unui nou inamic, regele 
Carol, punctul de pornire fiind Congresul studenţesc de la 
Târgu-Mureş. În cadrul acestui congres, au fost condamnaţi 
la moarte diverşi „politiciani” şi s-au constituit, din nou, cele- 
brele echipe ale morţii. La acestea s-au adăugat critici la adresa 
Elenei Lupescu, plus o scrisoare trimisă de C. Z. Codreanu lui 
Carol prin care cerea o re-orientare, în relațiile internaționale, 
înspre puterile fasciste. Drept urmare, au fost închise mai 
întâi, preventiv, cantinele şi căminele studențești iar, mai apoi, 
după atentatul împotriva rectorului Universităţii din Iaşi, toate 
universităţile. În logica luptei împotriva amantei regelui, C. Z. 
Codreanu și Iuliu Maniu au încheiat un pact pre-electoral „de 
neagresiune” (1937), prin care se stabilea „înconjurarea acte- 
lor şi limbajului de violenţă şi de denigrare; dar nu împiedică 
afirmarea ideologiei proprii şi discuţia de bună credință”**. 
Pactul a însemnat un plus de respectabilitate pentru imaginea 
lui Codreanu şi un plus de anarhie pentru viaţa politică ro- 


36 Ibidem, p. 57. 

%7 Ibidem, p. 171, p. 198. 

%8 Vezi Heinen, op. cit., p. 24, passim. 

5% Textul declarației este reprodus în Ioan Scurtu, Din viața politică 
a României (1926-1947). Studiu critic privind istoria partidului 
național-țărănesc, Editura Ştiinţifică şi Enciclopedică, Bucureşti, 
1983, p. 376. 

mânească. Reflectând confuzia oarecum generalizată la nivel 
internaţional, datorată calculului strategic eficient care tindea 
să subordoneze opţiunile ideologice, pactul se înscrie în ceea 
ce poate fi cu prudenţă numit Realpolitik-a lui Iuliu Maniu. 
Rezultatele alegerilor plasează mişcarea lui Codreanu, cu cele 
15,5 procente, pe locul trei în cursa electorală. Acest moment, 
deşi modest, a constituit apogeul politic al lui Corneliu Zelea 
Codreanu. Însă zborul curmat al Arhanghelului i-a asigurat o 
posteritate pe care crimele personale nu ar fi reușit să i-o ofere. 

La începutul lui 1938, C. Z. Codreanu a fost arestat, judecat 
şi închis, mai întâi şase luni, pentru calomnie, mai apoi, spre 
mirarea sa*%, zece ani de muncă silnică, pentru înaltă trădare. 
În însemnările făcute la închisoarea Jilava, putem regăsi o 
față mai umană a lui Codreanu decât după experienţa de la 
Văcăreşti, preocupat de micile obiecte şi suflete care îi populau 
singurătatea. În timpul unui transfer dintr-o închisoare în alta, 
în data de 30 noiembrie 1938, C. Z. Codreanu, „nicadorii” şi 
„decemvirii” au fost, în cele din urmă, împuşcaţi. Sfârşitul 
violent, învăluit în mister, reprezintă întâmplarea care a închis 
în mod coerent imaginea diafană a celui care a fost, puțin 
neinspirat, poreclit „Căpitanul”, dând o forță impresionantă 
ritualului „strigării numelor morţilor şi răspunsul « prezent » 
luat din practica fascistă”. Astfel, doctrina, promovarea şi 
finalul constituie o imagine coerentă, „structurată religios"*%?, 
a cărei putere de seducţie are la bază evitarea limitelor pe care 
le impun expresia clară şi acţiunea concretă. Cu privire la acest 
aspect, poate fi menţionată descrierea expresivă, adeseori ci- 
tată, pe care o face Nagy-Talavera întâmplării de a fi martorul 
unei astfel de apariţii (1937), frumos puse în scenă, până la 
cel mai mic amănunt. La vârsta de opt ani, Nagy-Talavera a 


350 Codreanu, Însemnări de la Jilava... p. 16. 

551 Weber, op. cit., p. 64. 

Am preluat descrierea referitoare la doctrină folosită de Puiu 
Gârcineanu, apud Horia Sima, Doctrina legionară, Editura Mişcării 
Legionare, Madrid, 1980, p. 9. 

rămas profund impresionat de carisma acestui politician ati- 
pic: „carisma este un cuvânt neadecvat pentru a defini forța 
ciudată emanată de acest bărbat”. Codreanu apăruse în faţa 
bisericii pe un cal alb și tăcea. Până şi interdicţia de a vorbi la 
respectiva întâlnire a jucat în favoarea lui; câte ar fi spus dacă 
era lăsat să vorbească... De fapt, „Căpitanul” nu avea de oferit 
nimic altceva în afara zâmbetului angelic şi grav, lăsând costu- 
mul popular și, probabil, calul să vorbească în locul lui - şi în 
numele celor morți și al celor nenăscuţi. De aceea, pentru pu- 
blicul naiv, există atâţia căpitani şi legiuni, pe câţi fani şi adepţi 
ai acestora: câte ar fi făcut dacă era lăsat să facă... De aceea, 
astăzi pot fi cumpărate cu 25 de RON tricouri imprimate cu 
imaginea „revoluționarului” Codreanu**. Iar faptul că A. C. 
Cuza nu poate fi găsit pe astfel de produse nu se datorează atât 
mustăţii lui sau faptului că „vocea l-a împiedicat de-a deveni 
un mare orator de mase”, cât relativei lui clarităţi, care nu 
prea lasă loc de dubii. 


x 


În ceea priveşte strict interesul principal al lucrării de 
față, putem spune că, aşa cum a remarcat şi Nagy-Ialavera, 
discursul antisemit promovat de Codreanu nu a fost în mod 
inutil încărcat de rasism”, lăsând prejudecățile fiecăruia să 
vorbească de la sine. Nici determinismul biologic nu a jucat 
vreun rol aparte, deşi, asemeni mentorului său, Codreanu a 
trecut în revistă toate explicaţiile posibile. Însă când venea 
vorba să aleagă între principiul „eredității (rasial-biologice) 
şi cel al „elecțiunii” (democratice), Codreanu alegea princi- 
piul „selecțiunii” (am putea spune, manageriale): selecțiune 
„naturală” prin fapte, iar după consolidarea „elitei” — selecţi- 


5  Nagy-Talavera, op. cit., p. 345. 

55 Coban, op. cit., p. 34. 

une de sus în jos’, adică recrutare, educare şi promovare. În 
general, Codreanu respecta canonul antisemit românesc când 


venea vorba să-şi motiveze opţiunile și acțiunile. „Jidanii [...] 


împingeau de la spate pe muncitorii români la revoluţie”. 


Până şi studenţii „în contact cu jidanii, ar fi apucat pe calea 
bolşevismului”*?. Iar cei care nu răspândeau comunismul 
se ocupau cu activităţi capitaliste, acumulând toate bogăţiile 
naţiunii. 


„Ce însemnează, dacă nu colonizare, faptul instalării a două milioa- 
ne de jidani pe teritoriul românesc?”5% „În cadrul acestui pământ 
românesc jidanii însă, nu s-au aşezat oriunde, la întâmplare. Ei 
s-au plasat în oraşe, formând în ele adevărate insule de populaţie 
jidănească compactă.” „Pierderea orașelor noastre româneşti are 
consecinţe nimicitoare pentru noi, căci oraşele sunt centrele eco- 
nomice ale unei naţiuni. În ele se acumulează toată bogăţia naţiei. 
Încât cine este stăpân pe oraşe, acela este stăpân pe mijloacele de 


subzistență, pe bogăţia naţiunii. ** 


Oricum, indiferent dacă periculoşii „jidani” se ocupau cu 
răspândirea spiritului comunist sau al celui capitalist, sau al 
oricărui alt duh neconform cu duhul sfânt, „marea primejdie 
jidănească stă în număr'**. Și în locaţie. De ce era atât de im- 


portant orașul pentru acest tradiționalist iubitor de natură și 
costume populare? Deoarece oraşul producea clasa dirigentă: 


„Elevii şi studenţii de azi sunt profesorii de mâine, medicii de 
mâine, inginerii de mâine, magistrații de mâine, avocaţii de mâine, 
prefecții de mâine, deputaţii de mâine, miniştrii de mâine, cu un 
cuvânt, conducătorii de mâine ai neamului în toate domeniile de 


activitate se! 


557 Cf. Codreanu, Pentru legionari, pp. 414-421. 

Totuşi, accentuând anumite aspecte și atenuând altele, 
antisemitismul „codrenist” a produs un timbru particular. 
Atât din textele scrise pentru diverse scopuri, cât şi din fapte 
se poate observa că îl interesa mai degrabă „spiritul” decât tru- 
pul purtător de otrăvuri — sau, cu cuvintele lui, că nu meritau 
a fi făcute discriminări între „jidani sau Românii jidăniţi”**. 
Ce înţelegea Corneliu Zelea Codreanu prin antisemitism? 
Un instrument util pentru poziționarea între comunism şi 
capitalism, cele două mari rele pe care le vedea ca proiecție a 
spiritului iudaic, spirit pe care îl găsea pretutindeni: 


„Căci avem partide politice, conduse de români, prin care vorbeşte 
iudaismul; ziare românești, scrise de români, prin care vorbeşte 
jidanul cu interesele lui; conferențiari români, autori români, gân- 
dind, scriind și vorbind jidăneșşte în limba română.'*%* 


Contează mai puţin dacă a crezut povestea pe care o oferea 
în mod constant publicului (impresia generală este că da), cert 
este că s-a folosit cu succes şi programatic de acest instrument. 
Accentul pus pe „jidăniţi” i-a oferit un plus de coerenţă po- 
vestirii, reducând la tăcere critica. Acest tertip poate fi văzut 
precum un fel de critică a posibilității de a critica, prin faptul 
că presupunea că în spatele oricărei afirmaţii se ascundeau 
doar interese. Ceea ce nu este neapărat fals, doar că, pornind 
de la premiza că „interesele” în speţă erau atât de vaste şi 
eterogene, această posibilă critică radicală lăsa spațiu doar 
violenţei propriu-zise pentru stabilirea oricărui minim con- 
sens. Comunicarea se transforma, prin această logică, într-o 
luptă de interese şi atât, iar astfel rămânea un singur criteriu 
de evaluare a combatanţilor: cine era purtătorul intereselor 
legitime, cine era „adevăratul” român, adică iubitor de ţară, 
de popor sau de tot ceea ce mai era la modă pentru a fi iubit 
în mod patriotic. 


55 Ibidem, p. 79. 
%6 Ibidem, p. 48. 


178 


x 


Totuşi, adeziunea totală a lui Codreanu la regimurile 
fasciste nu avea cum să nu producă o sincronizare a culturii 
antisemite locale cu teoriile aflate în vogă în al doilea deceniu 
interbelic - vorba apologetului Randa, era „ridicol să forțezi 
originalitatea cu tot dinadinsul, respingând amănuntele ideale 
şi instituţionale folositoare naţiunii”*”. În acest sens, putem 
spune că au apărut o serie de tentative de sincronizare, mai 
timide în al doilea deceniu interbelic, mai îndrăznețe apoi, 
în timpul războiului. Din producţiile apărute sub astfel de 
imperative modernizatoare, am consultat o parte din lucră- 
rile cu titluri mai îndrăznețe, scrise de Ion Foti şi Alexandru 
Randa. Din acestea se poate deduce că respectivii se luptau cu 
„ignoranţa fundamentală a publicului”*, cu „intermediarii de 
rea credință”"* şi cu cenzura promovată de „obscurantismul 
regimului de pradă şi josnicie”*%. De asemenea, putem afla că 
A. C. Cuza era personajul „graţie căruia România posedă o 
tradiţie antisemită”*!, însă, în pofida faptului că întemeietorul 
respectivei tradiţii „a fost un rasist strălucit”, „partidele 
româneşti ca şi vechiul antisemitism al d-lui A. C. Cuza, nu 
rezolvau nimic”. Însă, după aceste precizări, afinităţile celor 
doi autori se opreau aici, împiedicând prezentarea lor în ma- 
nieră colectivă. Dincolo de bibliografia comună şi preferința 
pentru Hitler în dauna lui Mussolini sunt de găsit numeroase 
amprente personale în înţelegerea sau relatarea rasismului 
căruia îi făceau apologia. 


57 Alexandru Randa, Revoluţia național-socialistă, Cenzurat, Insti- 

Ion Foti pare să fi înţeles mai puţin resorturile intime ale 
rasismului, amprenta profesiei de om de litere fiind destul 
de puternică. Concepția eroică asupra rasei poate fi văzută ca 
recenzie extinsă a bestseller-ului lui Alfred Rosenberg, Mitul 
veacului al XX-lea, condimentată puţin cu citări extinse, puţin 
digerate şi contradictorii, din Giovanni Papini (pp. 68-75), 
Nikolai Berdeaev (pp. 127-129), Cecilia de Tormay (pp. 79- 
82), Benito Mussolini (pp. 95-105), Adolf Hitler (pp. 111-114) 
şi alte personalități care aveau trecere în epocă. Totuşi, Alfred 
Rosenberg, care servea drept coloană vertebrală a textului, nu 
a fost pierdut vreodată din vedere. Cel mai rasist fragment 
din gândirea acestui „baltic obtuz, cu mintea îngrozitor de 
încâlcită”**, poate fi regăsit la pagina 42. Contribuţia lui Foti 
în acest paragraf se poate rezuma la nuanţa pe care o adaugă 
criticii păgâne rosenbergiene: „principii creştine rău înţelese” 
- deoarece autorul nu se putea dezice de ortodoxismul 
„Căpitanului”: 


„Căsătoriile mixte pentru toate categoriile sociale trebuie desființate, 
iar imbecilii, alcoolicii, degeneraţii de tot felul trebuie opriți să se 
reproducă şi să devie o povară a societăţii. Pe baza unor principii 
creştine rău înţelese, nu se pot sacrifica cei buni, cei mai robuști 
pentru cei păgubitori. Mântuirea sufletului la aceşti nenorociți costă 
prea mult sânge bun şi eugenia trebuie să devie o lege de fier pentru 
a salva națiunea de pieire” 


Din acelaşi registru rasist este şi afirmaţia: „Românii 


sunt numai Români, nu poţi face Români din altă rasă”. 


Totuşi, autorul nu pare să fi fost deranjat de faptul că „au 
mai venit şi alte rase peste noi” deoarece „pecetea romană 


este neștearsă”'*6. De aceea am putea presupune, că „rasa” era 


37 Descrierea lui Rosenberg îi aparţine lui Hitler, care îi caracteriza 


Mitul secolului XX ca pe un „truc pe care nu îl poate înţelege 
nimeni”. (vezi Albert Speer, În umbra lui Hitler. Memorii, vol. 1, 
Editura Nemira, Bucureşti, 1997, p. 133). 

un sinonim la modă al cuvântului „cultură” În general, din 
împletitura rosenbergiană dintre natură şi mistică a sufletului, 
Ion Foti pare să se fi înțeles mai bine cu ultima componentă. 
Pe parcursul cărții, autorul român înțelegea prin rasă „haina 
exterioară a sufletului”, vorbind mai mult despre suflet decât 
despre haină. Iar, din această perspectivă, „puritatea rasială” 
era înțeleasă în felul următor: „credinţa în Dumnezeul străbu- 
nilor, în izbânda binelui prin jertfă şi supunere neprecupețită 
sub un steag”*8. Cu alte cuvinte, cura pentru degenerare ar fi 
fost mai degrabă cenzura și dictatura decât castrarea și prohi- 
birea căsătoriilor mixte, despre care se ştia că erau puţine la 
număr. Dar aceasta este doar o interpretare pe care o fac luând 
retrospectiv în calcul ansamblul ideilor întâlnite în perioadă, 
plus atitudinile creştineşti-sociale ale legionarilor referitoare 
la „nenorociţii” care costau prea mult (vezi 3.2). Cât despre 
atentatul evreilor locali la puritatea rasei, Ion Foti găsea o 
serie de explicaţii: „Desmăţul, anarhia, conrupția şi necinstea 
au sleit tezaurul public”*?. Din cauza acțiunii evreilor „navem 
administraţie cinstită, „navem şosele, navem armament, 
navem şcoli ca lumea”*%. De aceea, „singura speranță ce mai 
rămâne României, este Ideia legionară”. 

Alexandru Randa pare să fi înțeles mai bine doctrina 
rasistă, sesizând, în același timp, rolul de posibil catalizator 
naţionalist al unui rasism făcut ca la carte: „un factor ideologic 
de importanță covârşitoare, transformând radical concepţia 
naționalistă”*?. Singurul dezavantaj ar fi putut veni din 
asocierea, curentă în epocă, a nazismului cu revizionismul. 
Ce putea fi mai antinaţional pentru România decât revizio- 
nismul? De aceea, autorul s-a străduit, pe de o parte, să dea 


37 Ibidem, p. 17. 

378 Ibidem, p. 179. 

3% Ibidem, p. 178. 

380 Ibidem, p. 89. 

31 Ibidem, pp. 89-91. 
382 Randa, op. cit., p. 41. 

asigurări privind neutralitatea revizionismului german față de 
România *% iar, pe de altă parte, să demonstreze cât de iluzorie 
era credinţa în garanţiile oferite de paternaliştii protectorii ai 
Tratatelor de Pace, care oferiseră României suprafața de care 
se bucura la vremea respectivă. Într-un text publicat în timpul 
celui de Al Doilea Război Mondial, după ce prima asigurare 
s-a dovedit falsă, autorul a reluat, cu mai multă forță, ideea 
importanţei sincronizării ideologice: „Rasismul ar fi fost o 
armă mai eficace împotriva revizionismului maghiar decât 
dialectica diplomaților sau paginile pactelor”**. Textul cu 
pricina, Rasism românesc, a reuşit, printr-o interpretare arbi- 
trară a informaţiilor istorice accesibile la vremea respectivă, 
să producă unul din puţinele ambalaje care ar fi putut face 
din rasism o doctrină atractivă pentru români - iar asta în 
pofida faptului că acest rasism românesc trebuia să fie „bazat 
în mod firesc pe mitul arian”. Şiretlicul a constat în a face 
din poporul român „eroul necunoscut al istoriei”*. Pentru 
aceasta, autorul a trebuit să îndrepte o „eroare” în care căzu- 
se şi colegul său Ion Foti. Eroarea cu pricina era chestiunea 
valorizării latinităţii, care deschidea calea tuturor năvălirilor 
ruşinoase care au urmat. Problematizarea latinităţii era un 
ecou al unor vremuri şi probleme încheiate: „Pe când latinis- 
mul şcoalei ardelene e importat, de origine austro-catolică, 
Bucureştiul e adânc impresionat de spiritualitatea latină”. 
În secolul rasismului, „problema continuității thraco-getice” 
trebuia să devină „o problemă de importanță mai mare decât 
aceea a continuității latine”. Deoarece, abia astfel, poporul 
român putea fi inventat ca rezistent şi neîntrerupt şuvoi de 
sânge al tracilor, care au trecut cu brio, graţie rasei, peste toate 


383 Ibidem, p. 83. 

384 Alexandru Randa, Rasism românesc, Extras din Revista „Lumea 
Nouă”, Editura „Bucovina” I. E. Torouţiu, Bucureşti, 1941, p. 14. 

55 Ibidem, p. 1. 

s Ibidem, p. 6. 

57 Ibidem, p. 6. 

38 Ibidem, p. 5. 

năvălirile. Iar, din această perspectivă îmbucurătoare, „ardele- 
nii geto-daci” puteau să-i călăuzească pe muntenii cu „colorit 
mediteran’, iar moldovenii puteau înmuguri sub „sedimentul 
subţire al slavonismului”**, ducând mai departe moştenirea 
unui neam care nu a fost obiect, ci subiect al istoriei sau al 
preistoriei. Cea mai mare parte a lucrării produce argumente 
pentru a demonstra că daco-tracii au fost rasa nordică (la nord 
de Dunăre) care a dat caracterul arian tuturor civilizaţiilor 
antice prețuite în perioada interbelică. Iar, din această per- 
spectivă măgulitoare, germanul şi dacul au fost dintotdeauna 
„aliați împotriva internaționalismului mediteran”**. 

Referitor la chestiunea antisemitismului rasist, Alexandru 
Randa a învățat de la Otto Weininger că evreul „nu este în sta- 
re să se emancipeze de substanţa sa rasială”*!. Randa a reuşit 
să înțeleagă rasismul neofitului Weininger şi chiar să-i des- 
copere o parte din inconsecvenţe, punându-le pe seama unei 
diversiuni talmudice izvorâte din „instinctul de rasă”. Acest 
instinct urmărea să inducă confuzie în sufletele inocente ale 
arienilor. Pericolul major consta în încercarea „rasei” respec- 
tive de a lovi din două direcţii opuse, dacă nu din mai multe, 
sistemul socio-economic arian, prin promovarea celor două 
forme de universalism, liberalismul şi comunismul: „Ricardo 
şi Marx de fapt nu sunt adversari”*%. În această logică plasat, 
Alexandru Randa regăsea în faptele relatate de istorie „mai de- 
grabă lupte de rasă decât lupte de clasă”**, iar toate ideologiile 
exterioare acestui „adevăr” ştiinţific nu erau decât încercări de 
deturnare, de confuzionare a marilor rase. 


5% Ibidem, p. 6. 

5% Ibidem, p. 8. 

31 Idem, Revoluţia național-socialistă, p. 90. 
32 Ibidem, p. 91. 

33 Ibidem, p. 88. 

34 Idem, Rasism românesc, p. 2. 

2.5.2. Dr. Nicolae C. Paulescu 


Nicolae Paulescu a studiat la Paris, obținând trei doc- 
torate**: (1) în 1897, a devenit „doctor în medicină” cu un 
studiu asupra structurii splinei, (2) în 1899, „doctor în ştiinţe” 
(fiziologie) cu un studiu despre moartea subită şi (3) în 1901, 
„doctor în chimie biologică” cu un studiu asupra acţiunii clo- 
rurilor alcaline asupra materiei vii. La Paris l-a avut ca maes- 
tru, prieten şi apoi coleg pe E. Lancereaux, cel care l-a orientat 
în mod definitiv spre studiul diabetului. Acelaşi Lancereaux a 
dus „o luptă aprigă cu patronajul spitalului [Nâtre-Dame du 
Perpetuel Secours] care nu admitea decât catolici”, condi- 
ţionând cu poziţia lui acceptarea ortodoxului N. C. Paulescu 
pe postul de medic intern. Totuși, din această experienţă a 
marginalului, atât Paulescu cât şi elogiatorii lui de ieri şi azi nu 
au reținut decât faptul că „fireşte, nu înțelegea să-şi schimbe 
credința strămoşească”*”. Oricum, marginal sau nu, Paulescu 
a făcut o treabă bună la Paris, în particular, şi ca medic în 
general. Din numeroasele pagini de acest fel, reproduse de C. 
lonescu- Târgovişte, am remarcat o diferență izbitoare față de 
stilul cu care mă obişnuiseră broșurile antisemite paulesciene. 
Atât în imensul Tratat de medicină Lancereaux-Paulesco (de 
4 volume, însumând mii de pagini), cât şi în Tratatul de fizi- 
ologie (pe care îl scrie singur la București în timpul ocupaţiei 
germane) folosea un stil sobru, penetrant dar precaut, fără 
aventuri în afara datelor verificate. Dr. Trifu, un admirator şi 
apropiat al lui Paulescu spunea: 


„Medicii au fost acuzaţi, şi pe bună dreptate, că sunt de un lirism 
revărsat, ba chiar bombastici. Profesorul Paulescu, care a ţinut 
întotdeauna să păstreze stilul calm şi rece cuvenit omului de știință, 


35 V, Trifu, apud Răzvan Codrescu (ed.), Doctorul Nicolae C. Paulescu 


sau știința mărturisitoare, Editura Cristiana, Bucureşti, 2002, pp. 
38-40. 

* Ibidem, p. 33. 

57 Ibidem, p. 33. 

nu a fost liric decât atunci când ne-a vorbit despre rolul Spitalului — 
binefăcătoare creaţie a spiritului creştin” '**. 


Cea mai remarcabilă realizare a doctorului Paulescu a 
constat în descoperirea leacului pentru diabet. Încă din peri- 
oada pariziană, Paulescu a început (aprox. în 1893-1894), în 
calitate de clinician-cercetător, studiul asupra ficatului şi pan- 
creasului. În Tratatul de fiziologie, care vedea lumina tiparului 
între 1919-1920, trei volume, a început să-și publice primele 
cercetări privind efectele extractului pancreatic asupra diabe- 
tului (indus la câini prin extragerea totală a pancreasului sau 
minimum 90%, după o metodă ceva mai veche, bine stăpânită 
de chirurgul Paulescu). Metoda tocării pancreasului proaspăt, 
omogenizat cu apă distilată, uşor salină (7%) şi filtrat mai apoi 
(după 24 de ore) etc., a fost încercată şi uneori chiar brevetată 
sub diverse forme similare imediat după 1900 de numeroşi 
cercetători (Zuelzer, Scott, Kawlton, Starling, Murlin, Kleiner, 
Gley), însă niciunul dintre aceştia nu a ajuns, până în 1921, 
atât de aproape ca Paulescu de producerea și descrierea ac- 
ţiunii produsului care urma să trateze diabetul. Paulescu a 
numit acest produs pancreină şi l-a patentat în 1922. Ulterior, 
pentru același produs, numit de data aceasta insulină, canadi- 
enii Banting şi Macleod au obţinut premiul Nobel, premiu pe 
care l-au împărțit cu Best, student care îl asistase pe Banting, 
respectiv Collip, chimistul care a purificat, mai târziu, produ- 
sul premiat, pentru a putea fi administrat la om. Am putea 
spune că „problema marilor idei constă în faptul că acestea 
le vin şi altora”. Totuşi, experienţele lui Banting şi Best s-au 
îmbunătăţit simţitor după publicarea rezultatelor lui Paulescu, 
pe care le citează (ușor eronat), pentru ca în final să ajungă 
la aceleași rezultate. Protestele lui Paulescu, care se simţea 
uşor „devalizat”, nu au avut vreun efect decât multe decenii 
după moartea sa, când deja era destulă glorie pentru toți. Dr. 


5 Trifu, apud Codrescu, op. cit., p. 72. 
39 Afirmația aparține lui Gheorghe Stratan. 

Paulescu a continuat cercetările până în 1931, când auto-dia- 
gnosticul de cancer la aparatul urinar s-a adeverit, și, după o 
scurtă întâlnire cu Diavolul, a murit. 4% 

Cei care nu au cunoscut (sau nu au înțeles pe deplin) şi 
cealaltă față a doctorului Paulescu ar putea empatiza cu tra- 
gedia lui. Însă, după citirea scrierilor sale socio-politice, poate 
fi dificil de eliminat sentimentul că ne aflăm mai degrabă în 
faţa unei parodii, cu un personaj care este mai mult decât 
bombastic. Problema lui Paulescu este că s-a aventurat prea 
mult în afara pancreasului, girând cu numele şi competenţa 
lui medicală un sistem de idei, pe cât de incoerent, pe atât 
de ridicol. Paulescu a numit această ştiinţă fiziologie filozo- 
fică. Sub acest nume a lăsat cu limbă de moarte urmașilor 
săi organizarea broşurilor şi cărţilor sale care se refereau la 
societate. Fiziologie filozofică, pentru că numai un fiziolog 
putea fi maestru într-ale cauzalității. Dacă ar fi să dăm totuși 
un nume ştiinţei sociale paulesciene, acesta ar fi sociobiologie 
naivă. Paulescu vedea sociologia ca „ramura culminantă a 
biologiei”. Şi, probabil, biologia ca ramură a teologiei. Cel 
puţin aşa reiese din textele sale publicate în broşurile cu svas- 
tică. Iar teologia ar putea fi la fel de bine privită, în această 
logică, drept ramură a antisemitismului. Spun asta pentru că, 
în Tălmăcirea apocalipsului..., Paulescu interpreta „a proroci” 
prin a face „propagandă anti-jidănească”+?. Dar nu vreau să 
merg atât de departe cu mefienţa încât să-i compar credința, 
poate sinceră, cu credinţa colegului său de partid A. C. Cuza 


1% După mărturia lui V. Trifu (Joc. cit., p. 93), Paulescu se lupta cu 
Diavolul care era prezent, ispitindu-l: „Ce însemnează, spune 
Paulescu, grozăvia asta de femei goale care se frământă în jurul 
meu?... Şi colo-colo..” 

1 Nicolae C. Paulescu, Instincte, patimi şi conflicte, Editura Anastasia, 
București, 1995, p. 25. 

12 Prof. Dr. N. C. Paulescu, Tălmăcirea apocalipsului. Soarta viitoare a 
jidănimii, Institutul de Arte Grafice „Oltenia”, Str. Imperială No. 1, 
Bucureşti, 1928, p. 9. 

despre care lucrurile sunt ceva mai clare în acest sens, chiar și 
pentru contemporanul Nechifor Crainic. 


„În demascarea pericolului evreiesc [Paulescu] are un singur emul 
de egală măsură: pe dr. A. C. Cuza” . „Naționalismul creştin, în 
sensul autentic al cuvântului are un singur mare poet: pe George 
Coşbuc; şi un singur mare cugetător: Nicolae Paulescu, în care se 
fundează întegral”**. 


Răzvan Codrescu, care pare să îi împărtășească în anul 
2002 părerile, îi caracterizează poziţia ştiinţifică drept „Scio 
Deum Esse, o concepţie teistă, aparent catolicizantă pe alocuri, 
dar foarte ortodoxă în rădăcinile ei”+%. În legătură cu lectura 
postbelică a textelor paulesciene, aș avea de povestit o curi- 
ozitate bibliografică: în cei aproape 80 de ani de când se află 
exemplarul din Tălmăcirea apocalipsului... în posesia BCU 
din Cluj, exceptând perioada comunistă când făcea parte 
din „fondul secret”, cititorii au făcut diverse însemnări. De 
exemplu, chiar la începutul cărții cineva corectează catolicul 
cuvânt „spirit” cu ortodoxul „duh”. De asemenea, putem găsi 
peste câteva pagini greşeala, probabil de editură, „zece capete 
şi şapte coarne” pe care altcineva (pentru că scrisul e diferit) 
o corectează cu „șapte capete şi zece coarne”, În rest, pentru 
cititorii noştri, cu duhul și cu coarnele, nu mai era nimic 
remarcabil sau deranjant, pentru a fi corectat, în discursul 
paulescian. 

Pentru a rezuma ştiinţa socială a lui Paulescu trebuie să 
pornim de la noţiunea de suflet. Sufletul, „nume consacrat 
de un uz de mai multe mii de ani”, sau „agent al finalităţii 
vitale”*%. Sarcina unei sinteze a „sociologiei” paulesciene ne 
este uşurată datorită faptului că el însuși şi-a rezumat „stadiul 


15 N. Crainic, Nicolae Paulescu, fundatorul naţionalismului creştin, 
apud Codrescu, op. cit., p. 107. 

t Ibidem, p. 99. 

15 Codrescu, op. cit., p. 21. 

*% Paulescu, Despre noțiunea de suflet... apud Codrescu (ed.), op. cit., 
pp. 118-119. 

cercetărilor” cu ocazia fiecărei noi broşuri, cum se întâmplă 
adeseori în cazul ideologilor antisemiţi români. 


„Ipoteza sufletului (deşi neprobată în mod direct) explicând toate 
faptele vitale şi nefiind în contradicție cu niciunul dintre ele îndepli- 


>» 


neşte în mod satisfăcător condiţiile cerute de ştiinţa experimentală 
407 


Deocamdată (atât timp cât nu trece de la individual la 
colectiv), descrierea teoretică ieșită din mâinile (sau din su- 
fletul) lui Paulescu îndeplinește în mod satisfăcător condiţiile 
de plauzibilitate ştiinţifică şi respectabilitate politică. Pe de o 
parte, știința era şi este plină de ipoteze încă neprobate cores- 
punzător iar, pe de altă parte, nu încurca pe nimeni faptul că 
el prefera „ordinea conştientă” în locul „ordinii oarbe”*%. În 
aceeași ordine de idei, existenţa sufletului (a unui suflet oare- 
care) era explicată prin (1) cauze secundare: generaţiile de pă- 
rinţi, a căror serie nu putea fi nelimitată, şi (2) cauza primară: 
Dumnezeu - „iată limita sublimă la care ajunge fiziologia”**. 
Şi sociologia. 


„Când Dumnezeu, Creatorul Universului, a făcut pe Om, a luat 
ţărână (compusă din materie şi energie) şi a suflat asupra ei. El a 
dat astfel trupului pământesc un Suflet (Spirit, Duh) ce se manifestă 
prin Viaţă. [...] Pentru a îndeplini Legea Creaţiei «creşteţi şi vă în- 
mulțiţi», Dumnezeu a dat omului Instinctele — adică nişte daruri de 


neprețuit, fără de care viața nu e cu putință”. 


Instinctele, adevărate minuni de finalitate“!!, trebuiau să 


fie, deci, pentru Paulescu „opera cauzei primare a finalismului 
vieţii” +12. „Actele instinctive se produc întotdeauna în vederea 


17 Ibidem, p. 125. 

%5 V, Trifu, op. cit., p. 97. 

1 Paulescu, Despre noțiunea de suflet..., pp. 63, 126-127. 

+10 Idem, Degenerarea rasei jidănești (I), Tipografia „Bucovina” I. E. 
Torouţiu, Bucureşti, 1928, pp. 3-5. 

41 Idem, Instincte, patimi..., p. 25, nota 2. 

42 Ibidem, p. 93. 

unui scop util, care este însă ignorat de fiinţa - om sau animal 
- ce le realizează”? Bineînţeles că din binomul om-animal 
numai omul poate transforma actele instinctive în acte volun- 
tare, când „ajunge să le cunoască scopul, iar din binomul om- 
om doar unii (vom vedea mai departe rolurile ce pot decurge 


din această compartimentare): 


„Singur omul instruit bănuiește, pe ici pe colo, aceste scopuri 
instinctive, — şi, în acest caz, el săvârşeşte un act voluntar. Aşa, 
bunioară, un fiziologist face act de voință când, - ştiind că zahărul 
(hidrat de cărbune) e necesar nutriţiei sale, — îl introduce în regimul 
său alimentar. Pe când copilul se supune instinctului, când caută 
zaharicale, pentru că îi place gustul lor dulce”. 


Din acest moment începe să se observe clar preferința 
pentru distribuirea clară / fixă a rolurilor sociale, deschizând 
delicat drumul pentru o punere în scenă a chestiunii ierar- 
hiilor dintre indivizi, şi nu numai. Conflictele inevitabile din 
negocierea poziţiilor predestinate trebuiau să apară din cauza 
concurenței, pricinuite în mod natural de limitarea resurselor 
necesare pentru satisfacerea instinctelor (de nutriție, de repro- 
ducere). Totuşi, acestea nu puteau fi interpretate ca „sfidare a 
acestei capodopere de finalitate divină”"!5. De aceea, conflictele 
trebuiau să ascundă o intenţie ce urmărea menţinerea purității 
tipului specific“! şi, prin aceasta, consolidarea ordinii aşa cum 
era ea — adică aşa cum dorea autorul să fi fost. 


„O fată de măritat e peţită de mai mulţi flăcăi, dintre care ea alege 
pe cel mai frumos, trupeşte şi sufletește (adică pe cel care se apropie 
cel mai mult de tipul ideal al speciei), — şi îi respinge pe cei urâţi, di- 
formi sau vițioşi (adică pe cei care au suferit alteraţii ale caracterelor 
specifice)”+!7. 


“13 Ibidem, p. 27. 

14 Idem, Degenerarea..., pp. 4-5. 
“s Idem, Instincte, patimi..., p. 93. 
“1% Ibidem, p. 99. 

“7 Idem, Degenerarea..., p. 8. 

Acum era momentul ca doctorul Paulescu să facă pasul 
magic, introducând în scenă „instinctele sociale, adevă- 
rate minuni sociologice. Aceste „instincte” proveneau din 
„instinctul de familie” Putem enumera, astfel, (1) instinctul 
de proprietate, având ca finalitate prevederea legată de vii- 
torul familiei (locuință, pământ, rezerve) şi (2) „instinctul 
de dominație din partea părinţilor” corelat cu „instinctul de 
supunere din partea copiilor”, având ca finalitate „unitatea de 
acţiune”. „Astfel, Tatăl e şeful Familiei, — şi el are, ca sub-şef, 
pe mamă“, Aşa cum e construită, această ultimă propoziţie 
pare să sugereze modalitatea prin care şeful Familiei trebuia 
a o deține pe mamă. Probabil nici mama, precum copilul din 
cărticica despre degenerare, nu era chiar sigură că zahărul 
e hidrat de cărbune. Deci nu prea avea voinţă. Înaintând în 
această logică, Paulescu a introdus „instinctul de Naţie”: care 
se compunea din (1) iubirea națională care trebuia să lege 
între ei toți membri unei naţii şi (2) instinctele de dominație 
şi de subordonare, prin care un individ putea să domnească 
„peste ceilalți membri ai naţiei, — şi aceştia se supun fără 
murmur. Rolul Șefului în Naţie era identic acel al Tatălui în 
familie”+?. De aici avem: de sus: simpatie; de jos: venerație şi 
gratitudine. „Or, simpatia, veneraţia şi gratitudinea nu sunt, 
în ultimă analiză decât variante ale Iubirei. Prin urmare, legea 
supremă, — care conduce societăţile naturale, — este Iubirea”? 

Rezumând, ideile forță erau, pe de o parte, iubirea creștină, 
care echivala funcțional simpatia, veneraţia şi gratitudinea 
iar, pe de altă parte, selecția naturală pentru cei care trebuiau 
să cadă în afara „Legei Creaţiei”. Dincolo de legile creaţiei se 
aflau Degeneraţii, irecuperabili. „Cuvântul degenerare [...], — 
când e aplicat la o rasă de oameni, - însemnează o alterație 
a caracterelor genului omenesc”. Iar Dincoace se aflau, ca 


“15 Ibidem, pp. 6-7. 
4 Ibidem, p. 7. 
* Ibidem, p. 7. 
21 Ibidem, p. 11. 

marginali, dar totuşi recuperabili, (1) copilul, care putea să 
crească, (2) mama care putea să se supună, neavând şansa 
de a mai creşte, (3) supuşii Regelui, cărora li se atribuia, prin 
promisiuni iluministe, rolul copilului, însă cu mici excepții, 
trebuiau să accepte în final rolul mamei, (4) viţioşii care, prin 
voință şi îndrumare, aveau o a doua șansă să se îndrepte. 
Paulescu chiar credea cu adevărat că viţioşii ar fi putut să se 
îndrepte citindu-i cărţile despre remedii morale. Aflând că o 
rudă de-a lui, din familia Angelescu (familia surorii lui), avea 
„vițiu de nutriţie”, adică era băutor, Paulescu era mirat de ce 
nu a fost silit de familie să-i citească cărțile despre alcoolism, 
care l-ar fi ajutat să renunţe la băutură, ieşind de sub influența 
„virusului Patimilor”. Dar dacă pentru orice virus se găsea în 
final un leac, în cazul degenerării lucrurile trebuiau să stea cu 
totul altfel: 


„Există însă o altă categorie de oameni (alţii decât rătăciţii), peste 
carii Diavolul are o putere nelimitată. Aceștia sunt degenerații. 
Degeneraţii sunt incapabili să priceapă «cuvintele lui Dumnezeu», 
- şi, prin urmare, viţiile lor sunt incurabile [...] În această stare de 
spirit se află Jidanii cari sunt toţi degeneraţi”"?. 


Lumea sublimă zugrăvită de Paulescu începea să doară 
(pentru unii), pentru că descria și prescria niște poziţii care, 
indiferent de voinţă (apriori negată) nu puteau fi negociate. 
Cuvântul negociere nu încape într-o descriere esenţialistă în 
care fie eşti, fie nu eşti — terțul exclus al devenirii nu se negoci- 
ază. Sau mai simplu spus, într-un limbaj paulescian: „dintr-o 
pereche de Iude, - formată dintre un hoţ şi-o hoaţă, - nu pot 
ieşi oameni cinstiți 1%. 

Pentru a proba „puterea nelimitată a Diavolului” asupra 
„perechilor de iude”, Paulescu a recurs la diverse argumente 
preluate din experiența personală precum şi din literatura de 
specialitate. Singurele pagini care au reuşit să dea un colorit 


42 Ibidem, p. 10. 
123 Ibidem, p. 15. 

ştiințifico-rasist au fost paginile cu exemple culese din opera 
celebrului şi dubiosului criminolog Cesare Lombroso (1836- 
1909). Firul logic ce traversa compilarea, însă, lăsa de dorit. 
Motivele „degenerării rasei jidăneşti” erau prezentate ca fiind, 
pe de o parte, căsătoriile între „consângeni” prescrise de reli- 
gie. Deoarece, paradoxal, „perechile de Iude”, spre deosebire 
de restul perechilor, nu îşi conservau caracterele specifice, ci 
se degenerau. Pe de altă parte, degenerarea avea la bază trans- 
misia „hereditară a malformaţiilor creerului”**. Deşi malfor- 
maţiile cerebrale nu erau „încă bine precizate la Jidani, - din 
cauza lipsei de autopsii, ce sunt riguros oprite pretutindeni, 
de rabini”*%. Cu alte cuvinte, despre ceea ce nu se ştia nimic 
se putea spune orice, că doar nu era medicină. Totuși, prin 
evaluarea „craniilor de jidani”** disponibile, literatura de spe- 
cialitate a concluzionat că acestea furau la cântar, permițând 
dezvoltarea unor creiere mai uşoare, cu minţi imature pentru 
genialitate dar suficient de mature pentru viclenie. lar dacă 
motivele degenerări ar putea să pară vagi şi imponderabile 
(sau greu ponderabile), simptomele trebuiau a fi ceva mai 
clare, incluzând tulburări fiziologice, psihologice, sociale şi, în 
logica autorului, teologico-instinctuale. Simptomele cele mai 
interesante ale „degenerării rasei jidăneşti” erau viţiile. 

Viţiul de nutriție. Acestui vițiu foarte popular Paulescu i-a 
dedicat o broşură întreagă, „Jidanii şi alcoolismul”, din care 
reiese că aceştia, chiar dacă nu consumau alcool din pricina 
religiei, tot din pricina ei erau înclinați spre a-i otrăvi pe ro- 
mâni cu băuturi spirtoase sau „vin falșificat”. Referitor la vinul 
falşificat s-au constatat ştiinţific următoarele: 


„Vinul, falşificat, băut în cantități mari, — trei litri pe zi, timp de zece 
ani, — are două tipuri de efecte: [...] intoxicația alcoolismului, ce e 


“24 Ibidem, p. 14. 
*5 Ibidem, p. 16. 
* Ibidem, p. 17. 

mortală [...] şi ciroza alcoolică, ce se însoţeşte de oftică și sfârşeşte 
prin moarte”. 


Viţiul de reproducere. Se ştia despre libertinaj că era „vier- 
mele civilizațiilor”**. Şi, precum în cazul alcoolismului, evreii 
trebuiau să fie vicioşi deoarece se aflau în preajma viciului, 
încurajând desfrâul şi plăcerile pentru a împiedica reprodu- 
cerea“, prin intermediul bolilor venerice, contracepției şi 
divorțului. Iar dacă mârșăviile morale dădeau greş, aveau la 
dispoziție „mârşăviile genitale”**; aceşti degeneraţi speciali 
„mari şi mici, săraci şi bogaţi, tineri şi bătrâni, ei se întrec 
cu toți, care mai din care, să comită violuri””! pentru a găsi 
un adăpost creştin pentru „puiul năpârcei”*?. Iar ca urmare 
diabolică, populaţia pe care conta Paulescu scădea în mod 


alarmant: 


„La noi libertinajul s-a încuibat în oraşe, a căror populaţie de başti- 
nă [...] se împuţinează în mod înspăimântător. Şi răul n-ar fi tocmai 
mare dacă, după cum se întâmplă în alte ţări, elemente viguroase și 
morale, descinse de la sate ar veni să le ia locul orășenilor ce se sting 
osteniți de viţii. Din nefericire golurile sunt repede umplute de o 
altă nație venetică şi parazită (evreii), care fiind mai castă, se bucură 
de o prolificitate covârșitoare [...]”+%. 


Legat de viţiile instinctelor de familie (de proprietate, de 
dominație), Paulescu le-a găsit evreilor: liberalismul, marxis- 
mul şi anarhismul. Însă acestea erau teme şi motive de largă 
circulaţie în folclorul universal antisemit. De aceea, nu mă voi 
opri la varianta Paulescu, care se mulțumea să compileze din 


47 Idem, Jidanii și alcoolismul, Tipografia „Cultura”, Bucureşti, 1927, 


p. 8. 

28 Idem, Instincte, patimi... p. 103. 

19 Idem, Degenerarea rasei jidănești III. Desfrâul jidanilor, Tipografia 
Răiculescu, Cloşca 19, 1928, p. 5. 

%0 Ibidem, p.11. 

31 Ibidem, p. 8. 

s2 Ibidem, p. 8. 

33 Idem, Instincte, patimi... p. 103 

clasicii domeniului. Ideea mare era că evreii au reprezentat 
„cel mai puternic agent de turburare pe care pământul l-a 
produs vreodată”. 

Cu alte cuvinte, problema sufletului e mai complicată decât 
ar fi crezut autorul. Probabil mai complicată decât problema 
pancreasului față de care Sfânta Treime, ca ipoteză de lucru, 
nu avea interese politico-teologice mai vechi, de rezolvat în 
pripă. Paulescu este greu de catalogat ca rasist, cu toate că pare 
să îşi fi dorit acest lucru mai mult decât A. C. Cuza. Dat fiind 
faptul că îi lipsesc instrumentele adecvate de lucru, singurele 
elemente care ar putea produce impresia unui autor rasist 
sunt titlurile broşurilor sale şi imaginile cu dinţi care însoțesc 
textul. Dacă facem o comparaţie între sistemul paulescian de 
idei şi argumente şi sistemele omoloage ale unor eugeniști 
de la Cluj, care afirmau explicit că nu doreau să fie văzuţi ca 
rasişti şi care criticau uneori fățiș rasismul, Paulescu apare ca 
un preot rău de gură, dar inofensiv. Paulescu a devenit cu ade- 
vărat rasist postum, abia în 1941, în lectura lui Tipărescu, care 
a încercat să dovedească „cu cifre degenerarea rasei jidăneşti, 
enunțată prima oară la noi întro lucrare ştiinţifică de prof. dr. 
N. C. Paulescu”, 

Petru Tipărescu, „plecând dela lucrarea uluitor de 
interesantă”, cu nume asemănător, scrisă de Paulescu, a 
reuşit să integreze citatele folosite de către antecesorul său 
într-o argumentație rasistă. Cheia succesului a constat, pe de 
o parte, în eliminarea limbajului teologico-părintesc, iar pe de 
altă parte, în plasarea într-un cadru care să-i ofere cel puțin 
coerenţă discursivă fanteziei. Ideea care a dat un sens rasist 
citatelor paulesciene despre degenerare a fost vechimea sau 
vârsta rasială a grupurilor. Valorizând pozitiv rasele mature, 
privind cu simpatie şi îngăduinţă rasele tinere, Tipărescu a 


8t Drumont, apud Paulescu, Francmasoneria, Editura Majadahonda, 
Bucureşti, 1996, p. 63 

Tipărescu, op. cit., 52. 

36 Ibidem, p. 8. 

lăsat degenerarea pe seama raselor vechi, îmbătrânite prin ne- 
amestec. Astfel, a putut fi împăcat şi Gobineau, prin faptul că 
amestecul ar fi putut obstrucționa maturizarea, şi degenerarea 
evreilor, care păreau a respecta prescripţiile lui Gobineau. Iar, 
în această logică dublată de cifre și tabele, amestecul părea 
a nu dăuna „decât în măsura în care caracterele dominante 
specifice rasei au fost anulate şi, numai în răstimpul care a 
fost necesar fixării acestor caractere dominante."*” Dăunători 
erau doar aşa-numiţii „factori degenerativi”“*%. Prin aceasta, 
eventuala rasă românească era pusă la adăpost; mai ales 
că spinoasa chestiune a ierarhiei generale pe podiumul 
superiorității rasiale era lăsată în plan secund - deoarece, da- 
torită complexităţilor mendeliene ale problemei, era „necesar 
un studiu foarte complex”** amânat într-un viitor mai mult 
sau mai puţin îndepărtat. Rămâneau, aşadar, de stabilit doar 
rasele inferioare. Trei neamuri erau interesante, din această 
perspectivă: „maghiarii, ţiganii şi jidanii”*”. Şi erau sufici- 
ente date prelucrate pentru a susține „concluzii uluitoare cu 
privire la mult desbătuta temă, nelămurită încă, a inegalității 
raselor”“!. Afirmațiile „savantului N. C. Paulescu”“ puteau fi 
susținute cu multe tabele ce conţineau indicele cefalic, indice- 
le biochimic al sângelui (ponderea tipurilor A sau B) sau cu 
dovezi pe care le produceau de multă vreme endocrinologia, 
psihiatria.**. Iar, prin neglijarea chestiunilor de natură socio- 
logică din comportamentul grupurilor şi distincția recesiv-do- 
minant, Tipărescu deschidea poarta arbitrarului în aprecierea 
caracterelor rasiale: „Iată, dece am reușit aici să demonstrez, 


ca şi alți autori, degenerarea rasială a jidanilor, în cifre". 


%7 Ibidem, p. 61. 
s8 Ibidem, p. 61. 
3 Ibidem, p. 60. 
“o Ibidem, p. 12. 
“1 Ibidem, p. 59. 
+ Ibidem, p. 60 
1 Ibidem, p. 14-20. 
“1 Ibidem, p. 63. 

3.1. Eugenie şi biopolitică în viziunea lui Iuliu 
Moldovan 


Pentru specialistul în istoria perioadei interbelice româ- 
neşti, discursul eugenist clujean pare să fi venit din altă lume. 
Disputa dintre tradiționalism şi modernism care învolburase 
apele în Vechiul Regat sau disputa dintre ortodoxism și alte 
valori care trebuiau să constituie spiritul „autentic” românesc 
pare a fi rezolvată sau cel puţin ignorată în mediul tehnocratic 
clujean. Era bună şi tradiţia, era bună şi modernizarea, era 
bună şi religia, la fel de bună era şi secularizarea; dar euge- 
niştii erau interesaţi în primul rând de ereditate, deoarece 
„biologia” era singurul fundament inatacabil al unei teoreti- 
zări a identităţii care putea servi ca punct de pornire pentru 
orice fel de drepturi şi obligaţii politice durabile - a dovedit-o 
sfârşitul Imperiului Austro-Ungar, cel puţin pentru românii 
din Transilvania. În discursul eugenist clujean, dacă vrem să 
căutăm o raportare la tradiții discursive, regăsim mai degrabă 
disputa dintre anglofilii şi germanofilii din răposatul impe- 
riu al răposatului Franz Josef. Probabil acesta este motivul 
pentru care carierele ştiințifico-publicistice ale unor perso- 
naje precum Iuliu Moldovan, Mihai Zolog, Gheorghe Preda, 
Leon Daniello, Dominic Stanca, Iuliu Haţieganu, Iordache 
Făcăoaru, Ovidiu Comşia, Petre Râmneanţu şi alții ne apar 
astăzi ca fiind extrem de discrete; deși în Clujul de azi găsim 
numeroase instituţii care poartă numele unora dintre cei mai 
puţin radicali. 

Totuşi, discursul eugenist ar fi putut fi interesant chiar şi 
pentru istoricii naționaliști (în număr considerabil). Deoarece 
încercarea îndrăzneață a clujenilor de a defini în ce constă „ro- 
mânitatea” era mai în concordanţă cu procesul unificării decât 
oricare altă încercare naționalistă de acest gen. Căutând un 
fundament „biologic”, aceştia au reuşit să producă o descriere 
incluzivă, care să treacă peste diferenţele culturale regionale 

sau peste cele religioase. Că aceste diferenţe erau considerate 
ca fiind semnificative, se poate observa fie în descrierile româ- 
nismului ortodoxist, fie, schimbând perspectiva, în descrierile 
pe care ardelenii le făceau „fraților” de peste munţi după o 
cunoaștere mai atentă. Pentru a rămâne în discursul eugenist, 
mă voi referi la câteva descrieri marginale, rezultate în urma 
cercetărilor lui Iordache Făcăoaru în diverse sate românești. 
Acesta era tulburat de aspectul „hiperkinetic”! al sudului 
(adică îl deranjau oltenii, agitați şi gălăgioşi) şi a postulat, fără 
a sta prea mult pe gânduri, că vestul era superior estului, care 
era superior sudului?. Făcăoaru, care nu era la fel de inclusi- 
vist precum colegii săi, luând eugenia ca atare, adică preluând 
orientarea exclusivistă, discriminatorie, a valorizat diferit 
din punct de vedere „bio-rasial” provinciile româneşti, pro- 
punând chiar o ierarhizare etnică a acestora. Din acest punct 
de vedere, de fapt împotriva unor astfel de puncte de vedere, 
curentul dominant al eugeniei clujene a căutat şi a reuşit să 
producă argumente care să favorizeze includerea diversități 
culturale într-un cadru biologic unitar. Probabil că eugeniștii 
noştri au devenit neinteresanţi pentru istoricii României 
interbelice deoarece au împletit moderația exagerată cu radi- 
calismul (şi cu puţină incoerență). În plus, la o primă vedere, 
textele lor apar ca o nevinovată şi neinteresantă încercare de 
popularizare ştiinţifică (precum un almanah) cu multe referiri 
la boabe de mazăre, sifilis, tuberculoză, coeficienţi de inteli- 
gență şi alte chestiuni care par să nu aibă de a face cu ideologia 
sau cu politica. Din perspectiva atenţiei acordate până acum 
eugeniei de la Cluj, este de remarcat faptul că interesul istoric 
pentru această zonă a perioadei interbelice şi-a găsit un spațiu 


1 Iordache Făcăoaru, „Valoarea biorasială a naţiunilor europene şi a 
provinciilor româneşti — o primă încercare de ierarhizare etnică”, 
B.E.B., vol. XIV, Sibiu, 1943, p. 305. 

Ibidem, p. 302. 

de deschidere tocmai în SUA, prin studiul Mariei Bucur’. Şi 
este cu atât mai paradoxal prin faptul că, din punct de vedere 
sociologic, impactul ideilor eugeniste asupra definirii identi- 
tăţii la ardeleni, cel puţin, a fost mai puternic decât cel al altor 
tradiţii discursive, care au primit o atenţie mult mai consis- 
tentă. În acest sens, putem lua în considerare prolificitatea 
autorilor, distribuţia în cadrul membrilor Astrei, propaganda 
conștientă şi promovarea puternică pe toate canalele de distri- 
buţie ale vremii. Sau, putem să luăm în considerare faptul că 
astăzi ardelenii se definesc din punct de vedere etnic apelând 
la procente sau proporţii, ponderând strămoşii. Or, aceasta 
este moştenirea rasismului filtrat prin teoria mendeliană de 
către „şcoala de la Cluj”. Această ciudățenie, care pare astăzi 
inofensivă şi firească, există deoarece eugeniştii au „muncit” 
mult în construirea acestei direcţii. Aceasta se poate observa 
în spiritul oricărui text publicat de către eugeniști sau, dacă 
vrem neapărat, putem cita exact în acest sens din recoman- 
dările metodologice precise date de către eugenişti: „Când 
însă întro familie au avut loc căsătorii mixte, atunci neamul 
unui membru din acea familie îl stabilim exact în raport cu 
patrimoniul etnic”. 

Una din puţinele chestiuni pe care eugeniştii de la Cluj o 
aveau în comun cu intelectualii regăţeni era concepţia privi- 
toare la importanţa care trebuia acordată satului în „viața po- 
porului - însă şi în cazul acesta accentul era pus mai degrabă 
pe comunitate decât pe individul țăran, cu îndeletnicirile lui. 
De asemenea, întâmplător, era împărtăşită acea privire grijulie 
asupra problemelor democraţiei, așa cum era ea şi în măsura 
în care era — chiar dacă ar fi avut şi părţi bune, democraţia tre- 
buia, totuși, puţin strunită... Așa cum economiștii perioadei 
începeau să împărtăşească ideea economiei libere, dar dirijate, 


3 Maria Bucur, Eugenics and Modernization in Interwar Romania, 
University of Pittsburg Press, 2002. 

Moldovan, Râmneanțu & Făcăoaru, „Înregistrarea etno-biologică a 
populaţiei”, B.E.B., vol. X, Cluj, 1939, p. 5. 

tot aşa politicienii şi intelectualii noştri începeau (de timpu- 
riu) să împărtăşească ideea unei „a treia căi, care să corecteze 
caracterul imprevizibil al democraţiei propriu-zise. În teorie, 
votul universal trebuia „domesticit de administraţie”5, iar în 
practică, spune ironic Mihalache în 1920, „însăşi Constituţia a 
fost confiscată ca broşură subversivă la sate”. 

Statutul de ultim venit pe scena ideologică a creat acestor 
noi gânditori dificultăţi în desenarea „spaţiului politic”. Aşa 
cum s-a întâmplat şi în cazul fascismului, problema se compli- 
ca mult în momentul în care teoria menită a legitima un pro- 
gram de acțiune era o teorie construită prin raportarea critică 
la ceea ce era înainte — dar nu la o singură ideologie, ci la mai 
multe. Cum se întâmplă adesea în cazul gânditorilor moderni 
mediocri, dar buni cititori, „gânditorii noştri”, precum piticii 
cocoțaţi pe umerii giganţilort, vedeau mult mai bine orizontul 
neajunsurilor teoretice sau practice, însă, sintezele propuse 
întru depăşirea neajunsurilor au reuşit doar să mixeze teori- 
ile existente, adeseori incompatibile, fără a depăşi respectivul 
orizont. Deoarece, cum se întâmplă adesea, prin faptul că 
oferă orice, aşa-numita „a treia cale” nu oferă, de fapt, nimic. 
În plus, în această zonă gri a promisiunilor teoretico-politice 
încăpeau nenumărate doctrine, de la fascism la țărănismul 
târziu, legitimându-se sau delegitimându-se reciproc. Date 
fiind aceste particularităţi ale discursului eugenist şi pornind 
de la declaraţiile explicite ale lui Moldovan (biopolitica nu 
trebuie să fie nici de dreapta, nici de stânga), precum şi de 


D. Drăghicescu, apud Ion Ciupercă, Opoziţie şi putere în România 
anilor 1922-1928, Editura Universităţii „Alexandru Ioan Cuza”, 
Iaşi, 1994, p. 57. 

€ Academia Română, op. cit., p. 387. 

7 Roger Eatwell, „Towards a New Model of Generic Fascism”, 1992; 
4; 161 Journal of Theoretical Politics, p. 165. 

Jocul de metafore cu pitici și giganţi, căruia i-am modificat într-o 
oarecare măsură sensul, aparține lui Bernard din Chartres (sec. 
XI), apud Matei Călinescu, Cinci fețe ale modernităţii, Editura 
Univers, Bucureşti, 1995, p. 25. 

la realitatea faptului că eugenia şi, mai ales, biopolitica (cu 
reformulările de rigoare) şi-au urmat cursul firesc după 19665, 
Maria Bucur propune abandonarea axei de analiză „dreap- 
ta-stânga”!. De asemenea, numeroşi eugenişti „de stânga”, 
precum Julian Huxley, H.G. Muller, obişnuiau să relativizeze 
chestiunea egalității sau să dea exemple de legislații eugenice 
în țări considerate „de stânga”, precum Danemarca"!. Acest joc 
de clișee şi etichete este, într-adevăr, de nepermis. Pentru ca 
aceste repere ale analizei să aibă sens, este nevoie de o aban- 
donare a etichetelor şi o definire sau redefinire contextuală 
şi comparativă a orientărilor de dreapta respectiv de stânga. 
Nu există dreapta şi stânga, ci pot exista opțiuni de dreapta 
sau de stânga. Deşi, nici măcar opțiunile nu dezvăluie întru- 
totul orientările. De exemplu, în privinţa ierarhiilor propuse 
de eugenie, doar Papa şi, întâmplător, Stalin au avut opțiuni 
ferme de stânga. Iar dacă cele două personaje pot fi consi- 
derate de stânga, atunci Maria Bucur are dreptate şi trebuie 
să abandonăm respectiva axă de analiză. Totuşi, dificultatea 
problemei nu justifică întotdeauna abandonarea ei, decât în 
cazul în care o altă conceptualizare și-ar dovedi utilitatea în 
privinţa înţelegerii fenomenelor, aşa cum am arătat în cazul 
„socialismului cenzitar” al fascismului românesc de concepţie 
cuzistă. Este adevărat faptul că, odată cu diminuarea censului 
în secolul al XIX-lea, scena politică europeană începea să 
fie mai confuză. Așa cum a observat Carl Schorske, în „de- 
mocraţia gelatinoasă”!? a sfârşitului de secol XIX, opţiunile 
şi ofertele politice se diversificau şi, uneori, se camuflau, iar 
tradițiile ideologice obişnuiau să-şi schimbe cursul. Adeseori, 


? Bucur, op. cit., p. 302. Autoarea a remarcat coincidența unui 
memorandum din 1965 trimis de Petre Râmneanţu Ministerului 
Sănătăţii şi lui Ceaușescu şi apariţia decretului anti-avort al cărui 
text este saturat de idei eugeniste. 

10 Ibidem, p. 127. 

1 Diane Paul, „ Eugenics and the Left, Journal of the History of Ideas, 
Vol. 45, No. 4, Oct. - Dec., 1984, p. 571. 

2 Hermann Broch, apud Schorske, op. cit., p. 132. 

„vechea stângă” devenea „noua dreaptă” şi invers”, fie din 
motive tactice, fie din pricina unor loialităţi tradiţionale, fie 
dintr-o slabă înţelegere a opţiunilor, fie, pur şi simplu, pentru 
păcălirea electoratului, care îşi schimba structura odată cu di- 
minuarea censului. Cu alte cuvinte, acest tip de analiză poate 
crea probleme doar atât timp cât este superficial, orientându- 
se doar după mijloace, şi anume după raportarea la proprietate 
sau după raportarea la intervenţia sau non-intervenţia statului 
în diverse domenii. Dar problema se simplifică dacă adâncim 
nivelul de analiză, urmărind, aşa cum am propus în introdu- 
cere, o altă componentă (cea privind ierarhiile) a poziționării 
pe axa dreapta-stânga. Deşi nu apare întotdeauna explicit 
sau apare doar intuitiv, opțiunea privind ierarhiile pare să fie 
constantă. E considerată „de stânga” acea facțiune a câmpului 
politic care critică din punct de vedere etic ierarhiile (inclusiv 
cele „rasiale”) şi gândeşte mijloace pentru a împiedica repro- 
ducerea lor. În schimb, este considerată ca fiind „de dreapta” 
acea facțiune a câmpului politic care consideră că ierarhiile 
(în extremis, inclusiv cele „rasiale”) sunt fireşti, sau „naturale”, 
şi gândeşte mijloace pentru utilizarea acestora în procesul 
de motivare. De asemenea, nu trebuie să deruteze faptul că 
o opţiune de dreapta este formulată într-un jargon de stânga 
sau invers, în funcţie de discursul în care „a crescut” gândirea 
politicianului analizat. Şi nu trebuie să ne deruteze eventuale- 
le neînţelegeri ale chestiunii rezultate din principiul „scopul 
scuză mijloacele” sau „utilizatorul nu cunoaşte mijloacele. E o 
chestiune de minim bun simţ să analizezi răspunsul întrebării 
„la ce ar putea servi un grup de idei?” şi să nu te împiedici 
de răspunsul la întrebarea „la ce a servit grupul respectiv de 
idei?” — dacă dorim să facem o analiză funcționalistă propriu- 
zisă, cu un nivel decent de profunzime. 
În calea de „mijloc” formulată de Iuliu Moldovan, care nu 
se afla foarte departe de „sinteza de mijloc” a lui A. C. Cuza 


13  Schorske, op. cit., p. 129. 

(cu toate că viziunile respective se ignorau) au încăput o gamă 
largă de opţiuni de dreapta şi de extremă dreapta. Astfel, fă- 
când abstracţie de cazul Făcăoaru, al cărui extremism intrase 
într-un uşor conflict cu viziunea lui Iuliu Moldovan, găsim 
numeroase cazuri mai moderate care dezvoltau cu ușurință, 
într-o direcţie sau alta, „doctrina oficială”. Pentru o privire de 
ansamblu asupra micilor derapaje spre extrema dreaptă am 
ales câteva cazuri, reprezentative în acest sens, uneori prin 
prolificitate iar alteori prin plasticitate (formulări memorabi- 
le). 


x 


Eugeniștii români au activat preponderent la Cluj (1927- 
1940) şi Sibiu (1940-1945), sub patronajul societăţii Astra, 
primind diverse fonduri suplimentare, uneori de la guvern", 
alteori din surse private - de exemplu, fundaţia filantropică 
(şi filoeugenică) Rockefeller. Activitatea eugeniştilor se des- 
făşura în cadrul Facultăţii de Medicină din Cluj, în special în 
cadrul Institutului de Igienă Socială. Această activitate consta 
în studii, conferinţe şi articole ştiinţifice sau, câteodată, de 
popularizare, publicate lunar în Buletinul eugenic și biopolitic. 
Societatea Astra asigura iniţial atât fondurile, cât şi piaţa de 
desfacere a publicaţiei!“, aceasta fiind distribuită membrilor. 

Personajul central al mişcării a fost directorul Institutului 
de Igienă Socială, preşedinte al societăţii Astra, Iuliu Moldovan, 
personalitate academică şi politică influentă în cadrul Facultăţii 
de Medicină şi în cadrul Partidului Naţional-Tărănesc, fonda- 


14 Vezi B.E.B,, vol. I, Cluj, 1927, p. 1. Merită făcută precizarea că, 
la apariţie, în 1927, acest Buletin eugenic și biopolitic (vezi p. 1, 
„Mulţumiri”) este sprijinit financiar de către apropiații lui Goga 
aflați în guvernul Averescu-Goga: Vasile Goldiș şi loan Lupaș. 

15 Vezi prezentarea unor cercetări finanțate de fundația Rockefeller în 
B.E.B., vol. V, Cluj, 1934, p. 4. În mulțumirile adresate fundaţiei, 
sunt precizate sponsorizări între 3.000 şi 21.000 de dolari pe par- 
cursul anilor 1931-1935. 

16 Bucur, op. cit., p. 66. 

torul mişcării şi formatorul multora dintre tinerii eugenişti. 
Iuliu Moldovan a pus în circulaţie termenul biopolitica sau, 
cel puţin, aşa se considera în epocă.” A studiat la Viena şi 
Praga, s-a specializat în epidemiologie, medicină preventivă 
şi a obţinut titlul de doctor în educaţie la Praga (1906) şi titlul 
de doctor în patologie generală la Viena (1915)*. Şi-a început 
cariera profesională ca medic în armata austro-ungară, ser- 
vind imperiul timp de 12 ani, până la dezmembrarea lui. După 
Primul Război Mondial a devenit Secretar General pentru 
Asistenţă Socială în Consiliul Dirigent Român, deținând între 
15 decembrie 1918 - 2 aprilie 1920 autoritatea ministerială în 
domeniul sănătăţii și asistenţei sociale în Transilvania. Maria 
Bucur susține că această perioadă a fost una formatoare pen- 
tru Iuliu Moldovan, deoarece „a experimentat direct tipul de 
putere tehnocrată care va deveni mai târziu una din piesele 
centrale ale lucrărilor sale””?. Totuşi, lăsând exagerările la o 
parte, se poate spune că după respectiva „experiență forma- 
toare”, neîncrederea în puterea tehnocrată dâmboviţeană a de- 
venit o altă piesă centrală a lucrărilor sale. Cea mai importantă 
funcţie politico-administrativă a fost cea de Subsecretar de 
stat în Ministerul muncii, sănătății şi ocrotirii sociale între 10 
noiembrie 1928 - 10 octombrie 1930 în guvernele PN-, con- 
duse succesiv de Iuliu Maniu şi G. G. Mironescu.” O funcție 
cu un prestigiu similar a deţinut în 1939, în cadrul Consiliului 
Superior al Frontului Renaşterii Naţionale. Pentru o aseme- 
nea carieră a fost răsplătit după 1947 cu pensionare forțată şi 
închisoare la Sighet - onoruri care i se atribuiau, la vremea 
respectivă, ca membru al unui fost guvern „burghez. Ulterior 


7 BE.B, vol. VI, Cluj, 1935, p. 380. 

18 Bucur, op. cit., pp. 56-57. 

19 Ibidem, p. 57. 

Mircea Muşat & Ion Ardeleanu, România după Marea Unire, vol. 
II, Editura Ştiinţifică şi Enciclopedică, Bucureşti, 1986, pp. 1147- 
1148. 

a fost eliberat, treptat reabilitat şi ales (postum) membru al 
Academiei Române de Medicină.” 

Doctrina impusă de Moldovan, urmată în general de 
protejaţii săi, reflectă oarecum experiența profesională a ma- 
estrului, dar şi contextul ştiinţific al începutului de secol XX. 
Există o viziune sintetică, care astăzi ar putea părea pe de o 
parte confuză, pe de altă parte periculoasă. Eugeniştii pot fi 
văzuţi astăzi ca un fel de politicieni fără partid, deoarece țara 
sau „neamul” trebuiau să fie partidul lor. Menirea lor era să 
vindece „bolile sociale” şi să asigure preventiv „igiena naţiu- 
nei”. „Bolile sociale” stau sub lumina unei concepţii eclectic- 
sintetice, incluzând epidemii propriu-zise, precum sifilisul, 
alături de epidemii metaforice, precum sărăcia, alcoolismul, 
analfabetismul, deznaţionalizarea etc. Totuşi, în acest haos 
„biopolitic”, Moldovan obişnuia a face, uneori, distincţii. De 
exemplu, în cazul alcoolismului, susținea că acesta nu putea 
afecta „patrimoniul ereditar””, iar „lupta antialcoolică” ar fi 
trebuit să se concentreze asupra „efectelor sociale, naţionale 
- evidente”?. Partea bună, dacă se poate vorbi astfel, este că 
aversiunea față de guvernările liberale l-a făcut pe Moldovan 
să conceapă acest partid al naţiunii ca unul de opoziţie, lu- 
crând mai degrabă în cadrul inițiativei locale, cu acțiune pe 
termen lung. Drept urmare, se poate observa că Moldovan 
a selectat mai degrabă eșecurile reformelor tehnocrat-eta- 
tiste internaționale. De exemplu, referindu-se la prohibirea 
alcoolului în SUA, el constata că în pofida faptului că s-a 
„pregătit reuşita prohibirei prin o educaţiune întinsă de multe 
decenii [...] totuşi lupta este enorm de grea şi rezultatul numai 
parțial”. Această suspiciune răbdătoare în raport cu puterea 
executivă, vizibilă în cazul lui Moldovan, dar şi în cazul altor 


Bucur, op. cit., p. 68. 

2 Iuliu Moldovan, „Urmările alcoolismului pentru individ şi națiune” 
B.E.B., vol. II, Cluj, 1928, p. 60. 

% Ibidem, p.61. 

2 Idem,Combaterea alcoolismului” B.E.B., vol. I, Cluj, 1927, p. 217. 

personalități din regiune, a dat militantismului eugenic o 
uşoară componentă critică, dublată de moderație. Însă mo- 
deraţia în privinţa reformelor potrivite momentului nu intra 
în contradicție cu scopurile maximaliste călăuzitoare. Din 
contră, „majoritatea măsurilor de eugenie nu se poate impune 
cu succes pe cale legislativ”, ci printr-o politică mult mai 
subtilă şi mai periculoasă prin aparenta inocenţă - o politică 
de „ofertă” şi propagandă care poate crea „conştiinţa eugenică, 
răspunderea biologică”?. 

Dincolo de moderație și puţin spirit critic, avem o con- 
secință mai interesantă pentru analiza noastră - şi anume, 
provincialismul, cu precizarea că provincia era, de data 
aceasta, producătorul şi furnizorul de cunoaștere în domeniu. 
Maria Bucur susține că experienţele politice şi frustrările 
timpurii ale lui Moldovan au întărit „loialităţile regionale în 
dauna cultivării unor legături mai puternice cu medicii din 
Regat”” sau, putem adăuga, legăturile cu toți ceilalți critici 
ai modelelor socio-politice occidentale dominante. Aceasta 
poate oferi o explicaţie mulțumitoare faptului că antisemiţii 
români au fost comic de autodidacţi în privința problemelor 
socio-politice argumentabile prin recursul la biologie. Prin 
ignorare reciprocă, antisemitismul românesc nu a beneficiat 
de un suport teoretic de „ultimă oră, regăsibil în rasism şi 
eugenie. Dacă comparăm textele economistului A. C. Cuza, 
sau mai bine textele din 1928 ale medicului interesat de re- 
zolvarea marilor probleme naţional-sociale, N. C. Paulescu, 
cu texte din Buletinul eugenic și biopolitic care tratează teme 
similare (alcoolismul sau degenerarea) vedem că, dincolo de 
stângăciile lingvistice, nu au nimic în comun, de parcă au fost 
scrise în epoci diferite şi cu mijloace diferite. Spre deosebire de 
textele antisemiţilor, textele eugeniştilor par a fi scrise pentru 


% Idem, „Eugenia - igiena naţiunei IIT’, B.E.B., vol. I, Cluj, 1927, p. 
61. 

Idem, „Eugenia - igiena naţiunei T’, loc. cit., p. 30. 

% Bucur, op. cit., p. 60. 

un public care ştie să citească fără asistenţă. O altă explica- 
ţie a incompatibilizării „ştiinţei elitei biologice” cu „politica 
geamurilor sparte, adică a eugeniei şi antisemitismului, ar fi 
orientarea oarecum mai democratică a lui Moldovan. De ase- 
menea, putem adăuga luările de poziţie ale acestuia împotriva 
xenofobiei sau împotriva acuzațiilor de rasism care au fost 
aduse eugeniei inițial, când rasismul încă nu devenise simbo- 
lul succesului. Totuşi, este greu de distins în specificul local 
(caracterizabil ca moderat) unde se oprea scrupulul ştiinţific şi 
unde începea influenţa experienţei particulare a mentorului. 
Influenţa lui Moldovan poate fi mai uşor regăsită mai ales în 
cazul eugeniştilor mai radicali precum Iordache Făcăoaru. De 
exemplu, acesta încerca (la început şi cu greu) să se autocen- 
zureze, condimentându-şi textele cu note ce au un puternic iz 
ştiinţific, precum: „nu facem nicio judecată de valoare [...] ne 
abținem de la generalizări”*. Iar când nu se mai putea abţine, 
autoritatea îi era subminată de către „redacţie”: 


“Buletinul nostru, în dorința de a prezenta cititorilor săi mai multe 
puncte de vedere asupra problemei care îi formează preocupările, a 
dat loc şi articolului D-lui Dr. I. Făcăoaru, din acest număr, cu toate 
că nu este de acord cu concluziile D-sale relativ la « ierarhizarea 
etniilor »"%. 


În cazul colaboratorilor mai moderați, influenţa lui 
Moldovan este, poate, mai puţin evidentă. De exemplu, con- 
sultând articolele publicate la începutul anului 1934, adică 
dările de seamă asupra cercetărilor mai vechi, făcute în pe- 
rioada când Moldovan era plecat la Bucureşti ca Subsecretar 
de stat, se poate observa mai puţină biopolitică şi mai multă 
medicină, „bolile sociale” preferate fiind mai degrabă sifilisul 


2%  Făcăoaru, „Ereditatea dispoziţiunilor disgenice, B.E.B., vol. V, Cluj, 

1934, p. 211. 

2 Idem, „Valoarea biorasială a națiunilor europene şi a provinciilor 
româneşti — o primă încercare de ierarhizare etnică’, B.E.B., vol. 
XIV, Cluj, 1943, pp. 278-310. 

3 B.E.B., vol. XIV, Sibiu, 1943, p. 352. 

şi tuberculoza. De asemenea, nu putem reduce suma influen- 
telor la o singură personalitate, oricât de puternică ar fi fost 
aceasta. Pentru a completa tabloul, pot fi menţionate interese- 
le economice care erau la mijloc la vremea aceea. De exemplu, 
fundaţia Rockefeller finanța cu generozitate eugenia, dar deve- 
nea reticentă când era vorba de antisemitism. Desigur, sumele 
nu erau la fel de consistente precum cele pe care au încetat să 
le doneze eugeniştilor germani când au devenit insuportabil 
de antisemiţi”!. Clujul primea de la această fundație cam de 
100 de ori mai puţin decât centrele de cercetare eugenică, 
genetică şi psihiatrică din Berlin sau Miinchen. Însă raportat 
la nivelul României interbelice, sumele atribuite conform 
politicii ştiinţifice a Fundaţiei Rockefeller puteau să constituie 
un factor de autocenzură. Donaţiile de câteva mii de dolari 
puteau însemna destul de mult în momentul în care „curbele 
de sacrificiu”” pluteau ca un spectru deasupra salariaților 
publici din România. În același sens, se poate menţiona faptul 
că în 1934 redacţia buletinului făcea „un apel călduros către 
toţi, ce poartă interes problemelor” pentru a susține prin 
abonamente continuitatea publicației. Potrivit Mariei Bucur, 
Arhivele Fundaţiei Rockefeller consemnează donaţii de 
230.000 de dolari oferite preponderent în perioadele de gu- 
vernare ţărănistă, în scopul de a dezvolta la Bucureşti instituții 
similare celor din Cluj." De asemenea, vom vedea (în capito- 
lul 3.3) diverse influenţe politice şi chiar academice care au 
modificat linia discursivă a mișcării. Totuşi, putem surprinde 
în „doctrina Moldovan” câteva elemente caracteristice, care 
au constituit oarecum niște linii directoare pentru eugenia 
clujeană. 


31 Pichot, op. cit., pp. 245-249. Sumele au fost reduse treptat, în- 
cepând din 1933 până în 1939, an în care au încetat să mai acorde 
finanţări în Germania chiar pentru cercetări mai puţin rasiste. 
Joan Scurtu, Gheorghe Buzatu, Istoria românilor în secolul XX 
(1918-1948), Editura Paidea, Bucureşti, 1999, p. 98. 

Fluturaş anexat volumului din 1934. 

+ Bucur, op. cit., p. 262, 340. 

x 


(1) Din punct de vedere socio-politic, Moldovan propunea 
o schimbare de perspectivă „față de atotputernicia politicei 
economice”, dăunătoare „capitalului uman”. În fapt, asemeni 
lui A. C. Cuza, el propunea o extindere (controlată) a acestei 
„atotputernicii”, deoarece obișnuia să descrie chestiuni sociale 
în termeni economici. Din acest punct de vedere, viziunea lui 
asupra acestor chestiuni reprezintă un fel de corporativism 
atenuat, o „democraţie modificată”* astfel încât să se obțină 
beneficiile rezultate din presupusa eficiență a corporativis- 
mului, dar cu precauţiile necesare pentru a nu deranja relația 
de pragmatică amiciție cu Partidul Naţional-Ţărănesc, partid 
cu o orientare democratică. În acest sens, stratificarea socială 
era văzută ca „un proces firesc, dar şi necesar”. Însă, precum 
în viziunea lui A. C. Cuza, sistemul trebuia să fie suficient de 
„fluid” încât să depăşească „protecționismul fără scrupul şi 
spiritul de castă”*. Protecționismul şi spiritul de castă trebu- 
iau văzute ca produse secundare ale stratificării sociale, care 
împiedicau concurenţa biologică. 

După cum se poate observa, eugeniştii noştri au liberalizat 
piaţa genelor - oricine poate fi orice. Dar pentru ca fiecare să 
fie ceea ce este, era nevoie de o permanentă concurenţă între 
purtători. Selecţia trebuia să ţină de statistică, însă nu „mâna 
invizibilă” îl conducea pe fiecare acolo unde îi era locul, ci „na- 
ţiunea” care opera ca un fel de societate pe acţiuni. În viziunea 
lui Moldovan, sistemul putea funcționa asemenea taylorismu- 
lui, prin „utilizarea rațională a capitalului uman”*. Doar într- 
un asemenea cadru se putea produce „o emancipare treptată 


5 Moldovan „Biopolitica II”, B.E.B., vol. I, Cluj, 1927, p. 75. 

3% Idem, „Problematica democraţiei şi biopolitica”, loc. cit., p. 78. 

37 Idem, „Clasele sociale. Originea şi importanța lor”, Joc. cit., p. 112. 
Idem, „Clasele sociale II”, loc. cit., pp. 130-135. 

5 Idem, „Biopolitica T’ loc. cit., 1927, p. 7. 

a muncitorului fără diminuarea profitului”*. Pe termen scurt, 
„inegalităţile biologice” se puteau „sublima în specializare”, 
iar pe termen lung societatea trebuia să evolueze. Într-o viziu- 
ne evoluționistă, acesta era mersul firesc al istoriei; progresul 
nu era posibil decât prin specializare şi cooperare, deoarece 
societatea era privită ca organism care a putut evolua doar 
prin tensiunea dintre principiul diferenţierii şi cel al integrării. 
„A combate specializarea şi cooperarea înseamnă a combate 
progresul”'*. Problema „chivernisirei optime a capitalului 
om”” a devenit o prioritate atât socială cât şi politică „sub 
amenințarea comunismului”* care, printr-un fel de extindere 
a carităţii spre domeniile economic şi politic, aducea cu sine 
„perspectiva tristă a dominaţiunei celor inferiori”. 

(2) Din punct de vedere academico-politic, Moldovan pro- 
punea un fel de geneticism complicat, care tindea să submine- 
ze rasismul european, în forma lui dură. Însă era o subminare 
involuntară venită din interiorul discursului și izvorâtă din 
încercarea de a-i concepe niște baze mai solide, adaptate pen- 
tru uzul local al doctrinei. Această componentă a discursului 
eugenist clujean este mai importantă pentru analiza noastră, 
deoarece ne dezvăluie de ce acesta putea fi atât de puţin inte- 
resant pentru antisemiţi. Bineînţeles, nuanțele aduse de Iuliu 
Moldovan nu dăunau „cauzei, precum discursul împotriva 
rasismului promovat de P. P. Negulescu în aceeași perioadă 
sau precum discursurile anti-rasiste (doctorul Ygrec) sau 
pro-rasiste (Henric Sanielevici) din cercul celor care scriau 
la ziarul Adevărul, dar nici nu ajutau prea mult. Prea puţine 
certitudini, prea multe nuanțări, prea multe precauțţii critice 
pentru o teorie care oricum era prea complicată... 


% Ibidem, p. 6. 

4 Idem, „Problema democraţiei... p. 78. 

* Ibidem, p. 77. 

8 Idem, „Igiena națiunei - biopolitica”, B.E.B., vol. V, Cluj, 1934, p. 
127. 

“Ibidem, p. 127. 

3 Ibidem, p. 127. 

Din punct de vedere strict academic, potrivit lui Moldovan, 
„noţiunea de rasă este prea vagă”*. Deşi nu a utilizat cuvin- 
tele potrivite, ceea ce dorea să spună Moldovan era faptul că 
rasismul nu putea să fie prezentat ca ştiinţă. Fără să-i supere 
pe rasişti, el sugera că principiile doctrinei pun probleme 
serioase cercetătorului care se confruntă cu situaţia concretă. 
În primul rând, tipul ideal, atât în sens sociologic cât şi în sens 
axiologic, era extrem de rar. În al doilea rând, nu era de găsit 
o corelaţie foarte puternică între calităţile fizice şi calităţile 
spirituale atribuite diverselor tipuri de rase. Aşadar, doar ac- 
ceptarea şi valorizarea mai puţin negativă (şi mai pragmatică) 
a conceptului „amestec” ar fi putut rezolva problemele născute 
prin confruntarea generalizărilor teoretice cu realitatea, facili- 
tând o interpretare mai ştiinţifică a datelor statistice. 


„Cercetările rasiale întâmpină dificultăţi nu numai în prezentarea 
justă a realităţii psichice”” ci şi în antropometrie, deoarece nu exis- 
tă tipuri nordice pure „decât într-un procent foarte redus [...] chiar 
şi în cele mai pure regiuni”* iar „cele două categorii de calități, 
somatice şi psichice, aparținând aceleiaşi rase nu se acoperă decât 
extrem de rar la același individ”*. 


„Chiar și în literatura ştiinţifică germană își face drum convingerea 

că rasa nordică ar avea nevoie de un amestec, de o completare în 
proporţii potrivite, cu alte rase compatibile. [...] Rasa deci nu poate 
fi scopul final al studiului omului, așa cum puritatea rasială sau 
protecţia unei rase componente a corpului etnic nu poate fi scopul 
final al politicei sau al organizației noastre de stat”. 


Aceste rânduri au fost scrise în 1942, în vremea când „osta- 
şii noştri luptă disciplinat”! într-o perioadă în care era nevoie 
de concepţii şi idealuri clare, catalizatoare, care să producă 


15 Idem, „Eugenia - igiena naţiunei IIT’, p. 62. 

“Idem, „Biologia familiei şi etnobiologia”, B.E.B., vol. XIII, Sibiu, 
1942, p. 287. 

% Ibidem, p. 288. 

* Ibidem, p. 288. 

5 Ibidem, p. 289. 

51 Idem, „Neamul, B.E.B., vol. XIII, Sibiu, 1942, p. 3. 

acea „comunitate de luptă, solidă, care să nu se lase zăpăcită şi 
tulburată în mersul ei nici prin argumente nici prin amenin- 
țări şi ademeniri”"?. Deci autorul nu poate fi bănuit de com- 
promis politic, mai ales că unul din doctoranzii lui (Gheorghe 
Vornica) tocmai murise pe front, luptând împotriva comunis- 
mului. Pur şi simplu, aceasta era opinia lui ştiinţifică despre 
rasă (e nevoie de un concept „biopolitic” mai consistent decât 
„rasa”), opinie pe care şi-a menţinut-o de la începutul cari- 
erei. Iar în perioada în care erau la modă compromisurile şi 
ajustările menite să mulțumească aliatul german, Moldovan 
era parcă mai ferm ca niciodată în privinţa ficţiunii rasiste: 
„Niciodată nu vor exista, nu vor putea să existe rase pure”. 

Așadar, în lumea lui Moldovan nu existau rase pure. De 
asemenea, ierarhiile, chiar şi cele etnice, trebuiau să fie, după 
cum ne-a obişnuit, mai flexibile. Autorul preciza, pe înţelesul 
mulțimii, că „există negrii savanţi şi albi proşti, apartenența 
deci la o rasă nu indică eo ipso inferioritate sau superioritate”. 
Pentru buna înţelegere şi stabilire a „ierarhiilor biologice, 
ierarhiile etnice sau cele rasiale nu sunt utile ca instrumente. 
Ba, din contră: „Noţiunea de rasă pură și studiul antropolo- 
gic obişnuit nu ajută, ori împiedică chiar, precizarea valorii 
biologice, deci fizice, intelectuale şi morale a popoarelor de 
astăzi”. 

Din punct de vedere strict politic, concepția rasistă era văzu- 
tă ca stupidă şi dăunătoare cauzei, deoarece arunca o lumină 
proastă asupra noii ştiinţe (eugenia), deoarece publicul nu 
prea gusta discursuri despre „ameliorarea rasei prin mijloa- 
ce împrumutate zootehniei [sic!], selecționând şi copulând 


2 Ibidem, p. 4. 

Idem, „Biologia familiei şi etnobiologia”, p. 291. 

Idem, „Din domeniul biologiei națiunii”, B.E.B., vol. II, Cluj, 1928, 
p. 195. 

5 Ibidem, p. 195. 

autoritativ”. Noua ştiinţă nu se putea consolida dacă era 
supusă ironiilor publice sau presiunilor politice: 


„Nu putem să afirmăm, şi nam făcut-o niceodată, că noi românii 
am fi o rasă pură, cum îmi împută domnul Horea întro serie de 
articole din România Nouă. [...] Nu aprobăm nice noi naționalismul 
acăpărător, economic, cum suntem şi contra concepţiei raselor su- 


perioare. Dar nu vedem necesitatea absolută acestor consecințe ale 
»57 


naționalismului biologic: 

După cum se poate observa, pentru Moldovan şi adepții 
lui, consecinţele politice imediate erau atât evitabile cât şi de 
evitat. Drept urmare, nu doar refula anumite consecinţe ale 
eugeniei, ci încerca, în logica acestui discurs, să găsească o 
formulă mai acceptabilă atât ştiinţific cât şi politic, înlocuind 
„nu numai numele ci şi concepţia ştiinţei noui”*. În plus, „un 
colorit şi un scop precis naţional'” trebuia să închidă gura 
celor „ostili crezului nostru biopolitic”“. Astfel de afirmaţii 
probează fie faptul că exista, în general, o atitudine potrivnică 
unei abordări curat rasiste, fie faptul că Moldovan se adresa 
unui (şi aştepta confirmarea de la un) public politic reticent 
la tezele rasiste. 


„Dar dacă pentru germani rasismul pare justificat şi conform su- 
fletului lor, pentru noi românii, şi e bine să ne dăm seama de acest 
lucru, conceptul rasei nu poate să fie niciodată o idee-forță și un 
ideal care să ne solidarizeze spre supreme eforturi şi jertfe. Noi nu 
suntem de esenţă nordică”! 


Textul lui Moldovan ne dezvăluie aici încă un motiv pentru 
care „rasa nu poate avea aceeaşi vrajă ca pentru Germani”, de 
ce în discursul (politic sau nu) românesc diferențele rasiale nu 


5 Idem, „Eugenia - igiena naţiunei T’, B.E.B., vol. I, Cluj, 1927, p. 3. 
Idem, „Eugenia - igiena națiunei III”, loc. cit., pp. 61-63. 

5 Idem, „Eugenia - igiena naţiunii IIT’, loc. cit., p. 62. 

>” Ibidem, p.61. 

6 Idem, „Statul etnic”, B.E.B., vol. XIV, Sibiu, 1943, p. 18. 

% Ibidem, p. 16. 

€ Ibidem, p. 17. 

apăreau în prim plan în înţelegerea, explicarea sau legitimarea 
unor realități sociale. Și anume, „rasa românească”, pură sau 
impură, era destul de prost văzută în literatura de specialitate. 
Homo alpinus, rasa în care s-ar fi putut integra statistic românii, 
era prezentată ca inferioară chiar rasei mediteraneene, ca să nu 
mai vorbim de rasa nordică, care era singura fără de cusur. lar 
Moldovan știa că nu se putea mobiliza poporul învăţându-i pe 
copii la şcoală că sunt alţii „mai inferiori” decât noi, însă ma- 
ghiarii sunt superiori (mai frumoşi şi mai deştepţi) din punct 
de vedere rasial românilor. Aşa cum era concepută, ideologia 
rasistă făcea enorme deservicii eventualilor rasişti din ţări cu 
rase mai prost cotate. De aceea, în astfel de țări, „rasismul de 
stat” (eugenia) a întâlnit, în general, mai puține rezistenţe în 
privinţa implementării decât rasismul de coloratură etnică. 


x 


Totuşi, dacă nu credea în rasă sau în ierarhii etnice, ce 
însemna pentru Moldovan „elita etnică, „elita biologică”, „na- 
ţionalismul biologic”? Sau ce element de natură biologică, care 
părea a-i „condiţiona” pe români, îl determina pe Moldovan 
să fie „biopolitic”? Putea să rămână un medic conştiincios care 
să îndulcească „lupta de clasă” acordând din când în când fa- 
cilități săracilor „merituoşi” sau care să-şi manifeste iubirea de 
neam participând din când în când la manifestații patriotice. 
Dar a vrut să fie mai mult, să dea o mână biopolitică de ajutor 
- asemenea lui Paulescu, dar cu mai multă pregătire, reflexie 
şi stil. Pentru Moldovan, atât „lupta de clasă” cât și „lupta de 
rasă” trebuiau abordate pe calea de mijloc. Iar aceasta însemna 
un fel de biologie socială, dar fără rasism... Pentru a realiza 
acest mix ideologic complicat, Moldovan recurgea la moşte- 
nirea părintelui geneticii moderne, Gregor Mendel. Astfel, a 
conceput națiunea ca o comunitate genetică, în care membrii 
sunt „asimilați şi din punct de vedere biologic”, indiferent de 


s Ibidem, p. 62. 

origine. Nu conta, aşadar, dacă strămoşii au fost daci, romani, 
năvălitori care au rămas sau doar au trecut lăsându-și genele 
pe acest pământ fertil. Totul era să existe un trecut rezonabil, 
„de obiceiu de mai multe secole”*, care să garanteze „valoarea 
fondurilor ereditare şi spirituale intrate în combinațiune”®. În 
plus, chiar dacă nu exista acel trecut care să gireze compor- 
tamentele viitoare, sângele străin putea să fie acceptabil dacă 
respectivul sânge aducea cu sine inteligenţă şi nu viclenie. Însă 
spaţiul de cazare trebuia să fie neapărat orașul (voi arăta mai 
târziu de ce prefera această locaţie specifică). „Mai serioase 
pot fi urmările atunci când amestecul cu sânge străin priveşte 
pătura țărănească”. Dacă erau respectate respectivele clauze, 
rămânea loc şi pentru deosebiri, biologice şi spirituale, care 
aduceau un plus de bogăţie, dezvăluind, cum spunea poetul 
(Lucian Blaga), „corola de minuni” a patrimoniului ereditar: 


„Greşită ar fi presupunerea că în baza comunităţii, înrudirii de 
sânge, toți fiii aceluiași neam ar trebui să fie asemănători trupeşte şi 
sufleteşte. [...] Și aceste deosebiri sunt [...] binevenite. [...] Ele uşu- 
rează actualizarea unor potențialităţi, cari altfel, rămâneau ascunse 
în patrimoniul ereditar”. 


Ce înseamnă aceasta? E o ciudăţenie care încă apare şi 
astăzi ca rezonabilă istoricilor şi sociologilor înzestrați cu mai 
puţin simţ critic. Şi anume, națiunea e o mare familie, la pro- 
priu, deoarece este imposibil, din punct de vedere al statisticii 
genetice, ca un membru al comunităţii naţionale să nu aibă în 
comun cel puţin un strămoș (oricât de îndepărtat) cu oricare 
dintre membrii naţiunii. Această presupunere, cred eu, este 
adevărată în sens strict numai în cazul comunităţilor izolate, 
iar în sens larg - în cazul întregii omeniri, cel puţin. Dar să-l 
lăsăm pe Moldovan să vorbească: 


& Idem, „Biologia familiei şi etnobiologia”, p. 291. 
& Ibidem, p. 291. 
& Ibidem, p. 301. 
7 Ibidem, p. 294. 

„Nici o altă limbă nu are un nume atât de potrivit, o noţiune atât 
de precisă, pentru a reda atât înrudirea de sânge, devenirea în timp, 
cuprinderea într-o familie mare, generatoare de viață nouă. [...] 
Azi nu există familie de români, care să nu aibă cândva în decursul 
veacurilor înaintaşi comuni cu oricare familie românească”. 


Până acum nu e mare lucru. Deoarece, până și rasişti „ade- 
văraţi” au sesizat că ceea ce mobiliza comunitatea indivizilor 
cu ochi albaștri erau mai degrabă simptomele culturale ale lo- 
cuirii împreună, adică valori, credinţe şi tot ceea ce fluidizează 
comunicarea. „Ideea-forță” a apărut abia în momentul în care 
autorul a introdus un concept nu foarte ştiinţific, dar aparent 
plauzibil: „schimbul de energii vitale”. Acest „schimb” tre- 
buia să unească membrii „neamului” cu „pământul patriei, pe 
care neamul nu l-a ales la întâmplare” şi, mai ales, cu tradiția 
înţeleasă ca „patrimoniu spiritual moştenit din străbuni, crea- 
ţie a fondului biologic ereditar sau asimilat de acesta”. Prin 
acest demers, Moldovan reuşea să echivaleze chestiuni diferi- 
te, precum relaţiile de „rudenie, tradiţia şi spaţiul. Poporul şi 
folclorul trebuiau să fie acelaşi lucru sau, cel puţin, poporul a 
creat folclorul şi, eventual, a perpetuat niște împrumuturi bine 
alese. Sau altfel spus, tot ceea ce ţinea de cultură şi, în special, 
de cultura populară era produsul „firii” poporului. Formula 
reprezenta un loc comun în gândirea secolului XIX. Rasiştii 
înțelegeau din aceste metafore vagi că rasa (neamul) „se ex- 
primă. Contemporanii mai puţin rasişti nu prea înțelegeau 
nimic, doar că trebuia fie „ceva” tainic în trinitatea „sânge, 
tradiție şi spaţiu”. Totuşi, erau de găsit abordări sociologice 
avant la lettre care seamănă cu cele ale sociologiei actuale. De 
exemplu, Nicolae Petrescu susținea în două lucrări publicate 
la vremea respectivă (1924, 1929) următoarele: 


8 Idem, „Neamul, pp. 8-9. 
© Ibidem, p. 6. 
7 Ibidem, p. 6. 
7 Ibidem, p. 5. 
72 Ibidem, p. 6. 

„Adevărul este că noi luăm națiunea drept o cauză, în vreme ce 
ea este, în realitate, doar efectul procesului social”. Iar conștiința 
națională „nu este întotdeauna naturală şi spontană. Ea este mai 
degrabă obţinută prin educaţie și inculcată membrilor unei națiuni 
de aparatul atotputernic al statului”? 


Astăzi, faptul că folclorul este uneori „supt o dată cu 
laptele””* sau faptul că metehnele părinţilor (şi averea) sunt 
adeseori „moştenite” odată cu trăsăturile fizice probează teza 
inversă. Şi anume, folclorul (sau, mai corect, socializarea) pro- 
duce şi re-produce „poporul, indiferent de modalitățile prin 
care indivizii performează reproducerea sexuală. „Spiritul 
poporului” sau „mentalitatea” este produsul mass-mediei, fie 
că aceasta este „gura satului” care operează în familie sau în 
alte spaţii de socializare, fie folclorul, fie religia, fie tiparul, fie 
şcoala şi multe alte canale de distribuţie ideologico-culturală. 
De aceea, putem spune că Iuliu Moldovan avea mai multe în 
comun sau, cel puţin, ar fi putut aborda mai multe subiecte de 
discuţie cu Adolf Hitler (depănând amintiri comune despre 
oraşul Viena în care au poposit cam în aceeaşi perioadă sau dis- 
cutând teme de politică sau biopolitică) decât cu „rubedenia” 
sa îndepărtată, să zicem, Ștefan cel Mare. Astăzi, o abordare 
precum cea a lui Moldovan este catalogată ca rasistă, deoarece 
conţine o urmă de rasism - în momentul în care rasismul e 
văzut ca problematic şi nociv. Totuşi, în vremea când rasismul 
de „esenţă tare” era trend-ul, respectiva doctrină era una sub- 
versivă, probând, cel mult, faptul că este extrem de greu să ieşi 
din discursul epocii, asemeni peştelui lui Clifford Geertz care 
nu ştie că mediul său e „umed”. Asemeni lui Julien Huxley”, 
laureat al premiului Nobel după război, Iuliu Moldovan era un 
specialist binevoitor, contaminat de prejudecățile vremii, pe 
care dorea să le cearnă prin sita geneticii. 


73 Nicolae Petrescu apud Cioabă & Nica, op. cit., p. 472. 

7” Darnton, op. cit., p. 63. 

75 O descriere succintă a relației ambigue cu rasismul în operele lui J. 
Huxley poate fi găsită în Pichot, op. cit., pp. 9-15. 

3.2. Eugenie şi biopolitică în viziunea lui 
Iordache Făcăoaru 


Doctrina impusă de Moldovan a fost, în general, respectată 
de către epigonii săi, mai ales că ambiguităţile puteau fi dezvol- 
tate în multiple direcții — la fel şi compromisul pragmatic. În 
privința pragmatismului, totuşi, au fost unii care l-au depăşit. 
Astfel, distanţa faţă de rasismul nazist a fost mai mare sau mai 
mică (precum şi entuziasmul) în funcţie de succesele politi- 
ce, „biopolitice” şi militare ale hitlerismului. Iar în articolele 
de după 1944 se poate simţi o elegantă turnură de limbaj în 
conformitate cu succesele politice şi teoretice sovietice”€, iar 
statutul rasismului a fost retrogradat de la controversata doc- 
trină de succes „apărată mai mult sau mai puțin ştiinţific de 
către o serie de savanţi cu reputaţie” la o doctrină de care 
„adevărata” ştiinţă eugenică trebuia să se detaşeze”. 


x 


Totuşi, nu toți epigonii lui Iuliu Moldovan au fost la fel de 
ascultători. Voi prezenta în continuare cazul unui discipol, dr. 
Iordache Făcăoaru, care nu şi-a urmat maestrul deoarece era 
prea fidel învăţăturii acestuia. Acest caz este extrem de util, 
deoarece interpretându-l pe Iordache Făcăoaru, îl înțelegem 
mai bine pe Iuliu Moldovan - la fel cum Michel Foucault, 
întrebându-se ce este rasismul, a răspuns, de fapt, arătân- 
du-ne ce este „rasismul de stat”, adică ceea ce numim noi 
„eugenia”. Cred că merită riscul de a înțelege mai mult decât 


7% Moldovan, „Cronică eugenică, B.E.B., vol. XVI, Sibiu, 1945, p. 166. 

7 Idem, „Din domeniul biologiei naţiunii”, p. 194. 

78 Salvator P. Cupcea, „Biologia teoretică şi aplicată în U.R.S.S), 
B.E.B., vol. XV, Sibiu, 1944, p. 316. 

7 Michel Foucault, „Trebuie să apărăm societatea”. Cursuri susținute 
la College de France (1975-1976), Editura Univers, Bucureşti, 2000, 
pp. 92-93. 

a înţeles Moldovan, deoarece discuţia nu este doar istorică, 
din moment ce are o componentă conceptuală. Cum am spus, 
Făcăoaru a rămas fidel principiilor fundamentale ale euge- 
nismului, ducându-le până la ultimele consecinţe teoretice. 
Chiar şi în domeniul privat, acţionând ca un bun eugenist, 
şi-a ales consoarta (Tilly Făcăoaru) după o atentă consultare 
a pedigree-ului ei „arian - atât din punct de vedere al puri- 
tății rasiale, cât şi din punct de vedere al sănătăţii ereditare a 
familiei“. Ironia sorții a făcut ca alesul cuplu să nu-şi poată 
lăsa viitorului frumoasele gene prin urmași.*! Însă, pentru 
Făcăoaru, principiile erau totul. Acestea erau dincolo de 
politica internațională, de aceea nu găsim fluctuații. Uneori, 
principiile erau chiar dincolo de experiență, dacă vrem să fim 
ironici. De exemplu, studiind „ierarhiile etnice” din satele 
româneşti, Făcăoaru „bănuia” diferenţele rasiale „încă de la 
întrarea în satul cercetat [...] înainte de a vedea locuitorii” ®?. 
Făcăoaru a obținut un titlu de doctor în sociologie de la 
Universitatea din Berlin“. A activat ca asistent universitar la 
universităţile din Cluj şi Bucureşti, ca cercetător consultant 
pentru administraţia fascistă din perioada războiului şi ca 
cercetător publicist pe timp de pace. Miza lui cea mare era 
purificarea neamului, miza cea mică - instituţionalizarea 
antropologiei fizice ca disciplină academică în România“. 
Ironia sorții a făcut ca antropologia să se instituționalizeze la 
Cluj, dar nu în România, deoarece în 1943 Clujul făcea parte 
din Ungaria.” Totuşi, ca titular al unui curs de eugenie la 


Bucur, op. cit., p. 70. 
3 Ibidem, p. 316. 
% Iordache Făcăoaru, „Valoarea biorasială a naţiunilor europene şi a 
provinciilor românești.» p. 304. 
Bucur, op. cit., p. 70. Aceeaşi autoare, în alt capitol (p. 161), susţine 
că Făcăoaru primeşte în 1929 un titlu de doctor în antropologie la 
universitatea din München. 
81  Făcăoaru, Antropologia în stat ca știință şi ca obiect de învățământ, 
Tipografia „Universala” S. A., Piaţa Cuza Vodă 16, Cluj, 1938, p. 11. 
3  BE.B, vol. XIV, Sibiu, 1943, p. 350. 

Facultatea de Medicină din Cluj, el a reuşit să lumineze min- 
tile studenţilor în privinţa superiorității raselor sau să ofere 
tehnici eficiente de gestionare a șeptelului uman. Cât despre 
luminarea publicului larg, Făcăoaru a început să publice în 
1934, în momentul în care „legea germană” făcea „şcoală”* 
în Europa. Totuşi, simţul critic relativ la succesele germane 
din domeniu pare a nu lipsi cu desăvârşire, deoarece avea 
numeroase amendamente de adăugat, găsindu-le mai puțin 
satisfăcătoare decât cele americane, deoarece legile americane 
privitoare la sterilizare îi aveau în vedere şi pe „purtătorii 
sănătoşi” ai germenilor degenerării. Dar, „legile pot fi com- 
pletate. Esenţialul este acceptarea principiului’. Așadar, pu- 
tem vedea în Făcăoaru un conservator raționalist pragmatic, 
adept al paşilor mărunți, dintre care acceptarea principiului 
reprezenta pasul magic, care pregătea şi făcea posibil întregul 
demers. Din logica acțiunilor acestui personaj ciudat, care a 
contribuit la reproducerea unei ideologii (considerată ca fiind 
a urii) fără niciun pic de ură, putem trage concluzia că un 
asemenea demers putea fi dus până la capăt doar cu răbdare, 
printr-o promovare continuă, îndelungată, sau prin folosirea 
unor... conjuncturi favorabile. 

Dintru început, Făcăoaru s-a poziționat în latura radicală 
din curentul eugenist, dar fără să deranjeze establishment-ul. 
Unul din primele sale articole a fost scris împreună cu Mihai 
Zolog*, personaj care s-a remarcat de la începutul mișcării 
eugeniste prin entuziasmul cu care promova imitarea „suc- 
ceselor americane” relativ la limitarea libertăţii „individului 
primejdios”. Având un ton asemănător, cei doi împărtăşeau, 
de asemenea, principalele premize ale eugeniştilor de la Cluj, 


8  Făcăoaru, „Proiectul legii eugenice poloneze”, B.E.B., vol. VI, Cluj, 
1935, p. 162. 

57 Idem, „Legiuiri recente pentru sterilizarea eugenică”, B.E.B., vol. V, 
Cluj, 1934, p. 235. 

38 Ibidem, p. 239. 

%  Făcăoaru & Zolog, „Indicaţia şi legislaţia eugenică a sterilizării”, 
loc. cit., p. 186. 

dar în privinţa concluziilor, vom vedea în finalul analizei, 
Făcăoaru avea destule de adăugat. În textele lui Făcăoaru, pot 
fi identificate patru premize majore ale eugeniei româneşti: (1) 
Asistenţa socială şi medicală nediferenţiată constituia o pro- 
blemă. (2) Oraşul ca spaţiu de locuire constituia o problemă. 
(3) Omul studiat şi conceput ca individ constituia o problemă. 
(4) Clivajul dintre teorie şi practică constituia o problemă. 


x 


(1) Ce înseamnă faptul că asistența socială şi medicală 
nediferenţiată constituiau o problemă? Cei doi eugenişti au 
răspuns la întrebare folosind un aforism al mult apreciatului şi 
citatului Goethe: „Prin umanitarism lumea va deveni un mare 
spital, în care unul va fi infirmierul celuilalt”*. Istoriceşte 
vorbind, o asemenea perspectivă a fost posibilă deoarece 
dezvoltarea statisticii, centralizarea bolnavilor în spitale şi 
apariţia „spitalelor mari” au făcut mult mai vizibilă suferința 
şi, ca urmare, fragilitatea biologică a ființei umane. Medicii şi 
eugeniştii clujeni, având bibliografia la zi, n-au făcut o excepţie 
în a se îngrijora în privinţa viitorului umanității, căutând „ca- 
uza răului” în simptomele lui, adică în dezvoltarea asistenței 
sociale şi medicale, aşa cum aceasta a avut loc. Cauza răului, 
susțineau mulți medici eugenişti, trebuia căutată în „concepţia 
antinaturalistă a vieții”. Prin această concepţie se propovă- 
duia „umanismul” în dauna „legilor naturii”. Prin „umanism” 
se înţelegea asistența nediferenţiată. Pentru eugenişti, o astfel 
de concepţie trebuia să conducă la o proastă gestiune în dublu 
sens: o proastă gestiune a stocului genetic, cu efecte vizibile 
pe termen lung, și o proastă gestiune a fondurilor publice, cu 
efecte vizibile pe termen scurt. Punând în astfel de termeni 
problema, eugeniştii erau conştienţi că aveau de înfruntat 
mentalitățile locale într-o măsură mai mare decât colegii lor 
americani. Totuşi, unii şi-au asumat şi astfel de riscuri: „Chiar 


% Ibidem, p. 186. 
” Ibidem, p. 186. 

cu riscul de a fi suspectat de o mentalitate barbară, trebuie să 
spun că, această problemă, valoarea în bani a omului, intere- 
sează în cea mai mare măsură şi statul??? 

Făcăoaru a descris foarte plastic această problemă: uma- 
nitarismul însemna „asistența unor armate de defectivi ere- 
ditari, mai mari decât armatele permanente”*?. Metaforele lui 
reuşeau să treacă cu eleganță peste pragmatismul economic, 
care era totuşi sugerat, spre un pragmatism „nobil. Acest 
pragmatism „social” neprihănit era mai imun la acuzaţii, 
deoarece avea în vedere soarta tuturor amenințată de bolile 
ascunse, ereditare, mai periculoase ca armatele dușmane. 
Făcăoaru îşi invita cititorii la a-l sprijini în lupta cu un duşman 
interior şi invizibil. Demersul argumentativ a fost preluat de la 
Iuliu Moldovan, dar eliminând excesele metaforice şi nuanțele 
care aveau rostul de a asigura neutralitatea etnică: „armate de 
profitori, fraţi şi streini, îi storc vlaga şi este timpul suprem, 
să ne trezim [...] Procedee radicale de deparazitare se cer cu 
insistență”. 


x 


(2) Orașul ca spaţiu de locuire constituia o problemă. 
Această asumpţie era un loc comun în meditaţiile și lamen- 
taţiile fin-de-siecle asupra socialului, de la Georg Simmel 
(1858-1918) la Ludwig Gumplowicz (1838-1909), sau chiar 
în mediile populare ale ştiutorilor de carte, îngroziți de efec- 
tele nivelatoare ale banului care părea să echivaleze valorile, 
producând un mediu urban foarte fluid”. Oraşul centraliza şi 
prin aceasta făcea vizibilă suferinţa, care stătuse destul de bine 


2 Zolog, „Valoarea în bani a unui om’, B.E.B,, vol. IV, Cluj, 1930, p. 
137. 

9% Făcăoaru, „Înmulțirea disgenicilor şi costul lor pentru societate și 
stat, B.E.B., vol. VI, Cluj, 1935, p. 169. 

% Moldovan, „Parazitismul social”, B.E.B., vol. II, Cluj, 1928, p. 99. 

Friedrich Lenger, „Locuitorul metropolei în Ute Frevert, Heinz- 
Gerhard Haupt (eds.), op. cit., pp. 223-224. 

ascunsă prin sate, de la sărăcie la munca femeilor şi a copiilor”. 
„Fuga dela sate”” la oraş, care reprezenta „mormântul rasei”, 
era un loc comun în retorica popular-ştiințifică conservatoare 
a secolului al XIX-lea. În această privință putem găsi cele mai 
mari asemănări între textele eugeniştilor clujeni şi textele an- 
tisemitului de la Iaşi, A. C. Cuza. Asemănările par a fi datorate 
bibliografiei comune. De exemplu, următoarea propoziţie pare 
să nu aibă autor, precum folclorul: „vieaţa rurală se scurge spre 
oraş, din oraşe spre metropole, din metropole spre neant”. 
Într-o conferinţă din 16 februarie 1927 ţinută în cadrul Astrei, 
Simion Mehedinţi s-a apropiat cel mai mult de formulele lui 
Cuza, concepând satul ca un fel de „gară de triaj"! de unde 
națiunea îşi trimitea țărănimea „ca pe un fel de armată de asalt, 
spre a exprima şi în viața orășenească, pe cât e posibil, firea 
poporului nostru”!!. Miza cea mare, explicită cel puţin pentru 
Simion Mehedinţi, era războiul biologic împotriva capitalului 
genetic străin, deoarece respectivul gânditor se confrunta 
cu „invazia de străini care a întrecut în intensitate pe toate 
celelalte din evul mediu”. Comparaţia militară sugerează 
faptul că respectabilii țărani erau trimiși pierzaniei, asemenea 
celor ce luptă în linia întâi. Deoarece orașul ucidea lent, prin 
„aţâţarea toxică a nervilor”!%. Iar dacă nu ar fi fost o cauză atât 
de nobilă la mijloc, precum în orice război, Mehedinţi lăsa să 
se înțeleagă că nu s-ar fi gândit la o opţiune atât de radicală. 
Deoarece ţăranii trebuiau tezaurizaţi și conservaţi în starea lor 


% Sidney Pollard, „Muncitorul” în François Furet (ed.), Omul roman- 
tic, Editura Polirom, laşi, 2002, p. 84. 

”% Heinz-Gerhard Haupt, Jean-Luc Mayaud, „Jăranul” în Frevert, 
Haupt (eds.), op. cit., p. 306. 

% Lenger, op. cit., p. 246. 

* Ovidiu Comşia, „Elita etnică”, B.E.B., vol. XI, Sibiu, 1940, p. 3. 

Simion Mehedinţi, „Şcoala română şi capitalul biologic al poporu- 

lui român”, B.E.B., vol. I, Cluj, 1927, p. 280. 

11 Ibidem, p. 280. 

1% Ibidem, p. 280. 

1% Ibidem, p. 277. 

naturală, pentru a nu se transforma în „maimuțe culturale”, 
Drept urmare, completa Vaida- Voevod, pentru a avea în viitor 
garanţia că aluatul etnic românesc continua să dospească, 
„0 cotă potrivită a contingentului de copii va trebui sfătuită 
şi constrânsă să se dedice carierelor rurale”!%. Doar astfel 
orăşeanul continua să asculte „aceia « muzica dela sangue » 
a străbunilor săi rurali”'%. Iar faptul că locuitorul oraşului 
suferea de „desechilibrarea sistemului său nervos”! era com- 
pensat, pentru Iuliu Moldovan, numai de scăderea „capacității 
de a fecunda”'%. Ca urmare, afluxul de sânge proaspăt de la 
ţară asigura o minimă selecție darwiniană. Dar cu un preţ 
ridicat, deoarece, asemenea războaielor, oraşul ca mormânt al 
rasei avea nenumărate efecte „contraselectorii""% ucigându-i 
pe cei mai bravi dintre cetățeni. Mai mult, pentru eugeniştii de 
la Cluj, legătura dintre sat şi „perpetuarea valorilor naționale” 
era cu atât mai evidentă cu cât orașele transilvane erau „pline 
de minoritari”: „românul nu s-a ferit niciodată de a deveni 
orăşan, dar înainte de unire nu a avut această posibilitate” "°. 
Dincolo de faptul că țăranii erau „buni români”, aceştia erau şi 
un fel de „buni sălbatici”, mult mai aproape de biologic decât 
rafinaţii orăşeni, care îşi ascundeau tarele ereditare sub un 
strat subțire de cultură, deoarece „în pătura rurală, mediul so- 
cial adaugă foarte puţin la ceea ce e performat prin naştere”, 

Pentru Iordache Făcăoaru, țăranul era „isvorul de sânge al 
poporului”. Metafora izvorul de sânge prinde atât realitatea 


104 Ibidem, p. 280. 

105 Alexandru Vaida- Voevod, „Politica naţională şi capitalul biologic 
naţional”, B.E.B., vol. I, Cluj, 1927, p. 208. 

1% Ibidem, p. 207. 

17 Moldovan, „Biologia familiei şi etnobiologia”, p. 296. 

1% Ibidem, p. 296. 

10 Ibidem, p. 299. 

10 Petre Râmneanţu, „Efectul exodului populației noastre dela sate la 
oraşe”, B.E.B., vol. IV, Cluj, 1934, p. 300. 

11 Comşia, op. cit., p. 5. 

12 Făcăoaru, „Forma capului (indicele cefalic) la români, săcui şi 
unguri”, B.E.B., vol. VI, Cluj, 1935, p. 66. 

statistică (cantitativă) a sporului demografic ridicat al satelor 
în raport cu oraşul, cât și o componentă calitativă - şi anu- 
me, cunoscuta caracteristică a satului de a fi reproducătorul 
tradiției şi presupusa lui vitalitate biologică. Sau, cum spunea 
Iuliu Moldovan, între tradiţie şi biologie se producea „un 
metabolism tainic de regenerare reciprocă”!!5. De la repro- 
ducerea biologică la reproducerea culturală era doar un pas. 
În acest sens, Făcăoaru şi-a concentrat eforturile în a produce 
statistici privind datele antropometrice culese în special în 
satele transilvănene - iar, în timpul celui de-al Doilea Război 
Mondial, din satele din restul României şi Transnistria. Miza 
lui Făcăoaru era să demonstreze că acest izvor livra sânge 
românesc. Drept urmare, el a demonstrat, folosind criteriile 
acceptate în domeniu (indicele cefalic, forma nasului, grupa 
de sânge, frumuseţea), că satele româneşti produceau sânge 
românesc, că până şi secuii erau de fapt români maghiarizați!“ 
sau că genele recesive rezultate din „panmixie” se regăseau 
mai degrabă la femei decât la bărbaţi. Sau, mai aproape de 
gândirea lui Făcăoaru, româncele erau inferioare românilor, 
din punct de vedere rasial: „Cu deosebire femeile transnistrene 
indică influența procesului de metisaj""*5, sau „printre femei 
predomină rasele cu trăsături somatice mai primitive”!!€. Aici, 
Făcăoaru era nevoit să îl contrazică indirect pe Vaida-Voevod, 
care credea că femeile păstrau „latente calitățile acumulate de 
străbuni”""”. Desigur, pentru Făcăoaru existau ierarhii chiar şi 
între „rasele” de țărani români, după preferinţele şi după obiş- 
nuințele autorului. Deoarece mai tânărul gânditor nu aprecia 
în egală măsură calităţile biologice latente ale numeroşilor 


13 Moldovan, „Neamul, p. 6. 

u4 Făcăoaru, „Compoziția rasială în populația din Voşlobeni (județul 
Ciuc)”, B.E.B., vol. VII, Cluj, 1936, pp. 38-44. 

us Idem, „Rezultatele unor cercetări antropologice în Transnistria’, 
B.E.B., vol. XIII, Sibiu, 1942, pp. 141-142. 

16 Idem, „Compoziția etnorasială în satele din județul Turda”, loc. cit., 
pp. 416-417. 

u7 Vaida-Voevod, op. cit., p. 209. 


225 


străbuni intraţi în componenţa poporului. Drept urmare, 
ardelenii erau superiori oltenilor şi așa mai departe. 


x 


(3) Omul studiat şi conceput ca individ constituia o proble- 
mă? Pentru eugeniști, aceasta era o dublă problemă. În primul 
rând, omul nu putea fi studiat ştiinţific „ca individ”. Eugeniştii 
nu se ocupau de individ, ci de „eternitatea” regăsibilă în 
„individ”, de umanitatea aflată dincolo de om, de „adevărul 
experimental” probat cu date incontestabile, adică rezultate 
din măsurători: „biometria, [...] istoriometria — aceste metode 
se substituie arbitrariului speculativ şi haotic sau simplei ob- 
servaţii, insuficientă prin ea însăşi”!!$. Această preferință făcea 
parte dintr-o tendință general europeană a ştiinţelor sociale, 
inclusiv în antropologia socială. Era o tendință spre „ştiinţifi- 
citate”, spre adoptarea modelului ştiinţelor „tari” — o încercare 
de a formula un set de legi „general valabile”, cu un prestigiu 
similar celor din biologie sau fizică. Problema acestor abor- 
dări constă în faptul că trasează limitele libertăţii individuale. 
Descriind „fapte sociale totale”, organicismul moştenit de la 
gânditorii evoluționişti (inclusiv de sociologii şi antropologii 
de inspiraţie durkheimiană) plasa, cel puțin din considerente 
metodologice, individul în subordinea comunităţii, transfor- 
mându-l conceptual într-un fel de „roboţel cultural, care tre- 
buia să aplice, în mod mecanic, normele tradiționale. Iar, prin 
această subordonare, a fost fundamentată ştiinţific limitarea 
sau, cel puţin, ignorarea libertăţii individuale. Eugenismul a 
mers mai departe în momentul în care și-a propus să se ocupe 
de „fapte de ereditate umană” şi să prescrie limitarea liber- 
tății individului primejdios ca „măsură preventivă” pentru 
deparazitarea rasei, neamului sau pentru diverse alte scopuri 


u8 Făcăoaru, Din problematica şi metodologia cercetării eugenice și 
genetice în cadrul monografiei sociologice, Institutul Social Român, 
Piaţa Romană 6, Bucureşti, 1937. 

u° Idem, „Antroprologia familiei”, B.E.B., vol. V, Cluj, 1934, p. 312. 

legate de un bine ce avea să vină. În al doilea rând, omul nu 
trebuia să fie conceput ca individ deoarece îşi pierdea din dem- 
nitate. Aşadar, eugeniştii aveau în vedere omul etern, eternizat 
prin transmiterea „sângelui” sau, mai ştiinţific, a genelor, care 
trebuiau să fie mereu identice în timp. Eugeniştii vedeau o 
posibilitate de depăşire a precarităţii vieții printr-o schimbare 
de optică, prin care se puteau depăși pesimismul şi angoasele 
secolului trecut. Mizele şi posibilităţile vieţii nu trebuiau li- 
mitate la trup, iar despre suflet, omul de ştiinţă obişnuia să 
tacă. Iată un astfel de exemplu, dintr-un text scris de Făcăoaru 
împreună cu Ovidiu Comşia, un eugenist care după 1933 şi-a 
radicalizat discursul: 


„Nu individul singuratec interesează, cu existența lui anonimă, 
trecătoare şi limitată, ci individul ca posibilitate de prelungire a 
prezentului. Nu interesează însă atât de mult în ceea ce el însuşi a 
achiziționat din mediul social, ci prin ceea ce el însuşi poate aduce 
mediului”!2, 


Ştiinţa lui Făcăoaru şi metaforele din registrul religios ale 
lui Comşia făceau minuni, împărăţia de dincolo a bisericii a 
devenit un fel de promisiune neatrăgătoare şi incertă față de 
împărăţia de dincoace, paradisul genelor oferit de eugenie. Tot 
ceea ce era important se afla la vedere, eternitățile coexistau, 
tot ceea ce trebuia făcut era o alegere simplă între raiul și iadul 
biologic, căci pesimismul secolului trecut a desființat purgato- 
riul. Iar alegerea părea simplă, vizibilă cu ochiul liber. Pornind 
de la prejudecăţi, era cât se poate de clar cine erau cei predes- 
tinați paradisului genetic şi cine nu. Iar dacă distincţia între 
aleşi şi damnaţi era mai complexă, omul de ştiinţă trebuia să- 
şi pună în joc aptitudinile politice. Dar, ca efect secundar, era 
nevoie de puţină nepăsare față de individul prezent, concret. 
Sau, folosind metaforele lui Făcăoaru, indivizii contau prea 


120 Făcăoaru & Comşia, „Criterii pentru determinarea valorii erede- 
biologice. Încercare metodologică”, B.E.B., vol. VIII, Cluj, 1937, p. 
76. 

puţin, deoarece „morţii guvernează pe cei vii”™?!, Cuvintele lui 
Făcăoaru se apropiau foarte mult de lamentaţiile antisemitului 
Corneliu Zelea Codreanu care, dacă ar fi să-i traducem reven- 
dicările în limbaj politic, protesta împotriva slabei reprezentări 
a morților în Parlament. Cum se poate observa, dacă ieşim din 
limbajul metaforic şi prezentăm „problema” într-un limbaj 
tehnic, executabil, iese la iveală dadaismul problematizării, 
involuntar şi periculos. Cine trebuia sau cine era calificat să 
fie reprezentantul, executorul testamentar al morţilor? Despre 
care morţi era vorba? Michel Foucault sau Hannah Arendt ar 
spune că avem de a face cu o tehnică a puterii care eludează 
consultarea, care transformă guvernarea în administrare. Însă 
discursul eugenist făcea parte dintr-o altă epocă, deşi între 
textele primilor şi textele celor din urmă s-au scurs destul de 
puţini ani (dar multe orori), iar unii dintre eugeniştii noştri au 
trăit până prin anii ‘80, fără vreo reconsiderare a producţiei 
ştiinţifice (Petre Râmneanţu, de exemplu). Pentru eugeniştii 
noștri, problema nu era chiar atât de complicată, nici tehnic, 
nici etic. Cel îndreptăţit în a da un verdict, după discuţia cu 
morții, era omul de ştiinţă, consultând registrele de stare 
civilă, cazierele şi fişele medicale (dacă existau) prin metoda 
genealogică. Făcăoaru a realizat câteva astfel de cercetări, după 
un model clasic american, consultând nefericirea membrilor 
unor familii, clienţi ai spitalelor şi închisorilor pe mai multe 
generaţii. Mai interesante din punct de vedere sociologic, ca 
posibil impact, sunt „sfaturile” pe care le-a standardizat într-o 
încercare de a extinde metodologia cercetării sociologice pe 
terenul biologiei: 


„Eugenistul determină acțiunea selectorie şi deteriorarea corpului 
etnic prin căsătoria elementelor disgenice cu elemente valide. [...] 
Deosebită atenţie se va da familiilor rău văzute, ţiganilor şi corcilor, 
acolo unde sunt. [Să se facă] comparații genealogice între familiile 
eugenice şi familiile disgenice. În această interpretare biologică 


121 Făcăoaru, „Antropologia familiei”, p. 318. 


228 


şi filosofică a pedigriurilor celor două serii stă întreaga valoare a 
122 


studiilor genealogice. 

Inversând direcţia pe care pornise Paulescu, Făcăoaru a 
ajuns în aceeaşi zonă dintre biologie şi sociologie, o zonă a 
„analogiilor mai mult sau mai puţin grosiere”!%, o zonă care 
se sustrage domeniului de competenţă a ambelor ştiinţe. În 
această optică, „omul de ştiinţă” devenea un fel de consultant 
la dispoziția unui aparat de stat represiv care dorea să-şi legiti- 
meze acţiunile ce puteau apărea ca scandaloase pentru opinia 
publică, în cazul în care aceasta exista. 

În ianuarie 1942, Făcăoaru şi-a oferit serviciile de con- 
sultant-cercetător „d-lui Prof. G. Alexianu, Guvernatorul 
Transnistriei. Domnia sa a sprijinit în mod generos asemenea 
cercetări” 24. 

Iar, după astfel de cercetări, verdictul omului de ştiinţă, fie 
că se referea la cazuri individuale, fie că avea în vedere cate- 
gorii întregi, era cât se poate de simplu: „cine nu este sănătos 
şi demn, acela nu trebuie să-şi eternizeze suferinţa în trupul 
copilului său”'%. Nu găsim niciun pic de ură în respectivele 
afirmaţii, poate puţină repulsie, față de duşmanul unui posibil 
viitor a cărui fericire putea fi instrumentalizată: „Tirania forței 
exercitată de străbuni asupra conduitei urmaşilor are pe lângă 
un aspect pesimist şi unul optimist. Rațiunea umană tinde pe 
încetul să-şi alieze această forță” 1%. Dacă vrem, putem găsi 
chiar compasiune în cuvintele lui Făcăoaru: 


„sterilizarea nu este o condamnare sau pedeapsă, ci o eliberare 
umană a individului însuşi de grija apăsătoare pentru o posteritate 


12 Idem, Din problematica şi metodologia cercetării eugenice..., pp. 
8-10. 

123 Pichot, op. cit., p. 7. 

124 Făcăoaru, „Rezultatele unor cercetări antropologice în Transnis- 

tria’, p. 141, nota 1. 

Idem, „Legiuiri recente pentru sterilizerea eugenică”, p. 235. 

12% Idem, Din problematica şi metodologia cercetării eugenice..., p. 13. 

nefericită”! sau „a privi sterilizarea ca pe o condamnare, înseamnă 
să deprimăm atâția oameni nevinovaţi de defectele lor ereditare”. 


Făcăoaru (şi eugenișştii în general) nu se luptau cu un duș- 
man concret, care putea fi privit cu cinism, într-o confruntare 
față-în-față, în momentul în care era condamnat la o existență 
inferioară. Nu, el se îngrijea de genele pacientului, la fel cum 
Inchiziția lui Torquemada se îngrijea de sufletul păcătosului: 
„pentru un om e mai bine să intre în rai cu un ochi decât să 
meargă în iad cu amândoi”. 


x 


(4) Clivajul dintre teorie şi practică constituia o problemă. 
A patra premiză ne duce la termenul „biopolitic”. Folosit astăzi 
de către adepţii lui Foucault pentru a deconstrui periculoasa 
legătură dintre producerea de adevăr, putere şi controlul 
individului, termenul, care începea să circule încă în peri- 
oada interbelică!%, a fost conceput de către Iuliu Moldovan, 
într-un sens oarecum similar, dar văzând în această legătură 
dintre adevăr şi putere o oportunitate şi nu un pericol; deoa- 
rece eugeniştii se aflau în postura producătorului de adevăr 
biologic - şi într-o situaţie oarecum monopolistă. Oamenii 
de ştiinţă trebuiau să lucreze politic, să „militeze”, spuneau 


127 Idem, „Proiectul legii eugenice poloneze”, p. 163. 


1% Ibidem, p. 163. 

12 Paul Johnson, O istorie a evreilor, Editura Hasefer, București, 2003, 
p. 185. Trebuie precizat faptul că în 1935 Vaticanul a luat poziţie 
împotriva sterilizării, reiterând importanţa sufletului; desăvârşirea 
trebuie să fie în viața veşnică, şi pentru toți (B.E.B., vol. VI, Cluj, 
1935, p. 185). Încă din 1930, prin enciclica Casti Connubii, pa- 
palitatea se poziţionează ca adversar al eugeniei (Pichot, op. cit., p. 
174). 

De exemplu, este preluat de către „Burgdârfer, cunoscut demograf 
şi statistician german” B.E.B., vol. VI, Cluj, 1935, p. 380. Cu ocazia 
editării noilor achiziţii ale lui Friedrich Burgdărfer, Editura Lehm- 
ann din Minchen lansează colecţia Politische Biologie (Weinreich, 
op. cit., p. 32). 

eugeniştii clujeni, deşi „biopolitica nu este nici de dreapta nici 
de stânga”!*!. Desigur, spre deosebire de sensul recent, rafinat, 
al cuvântului, focusat mai degrabă pe controlul populaţiei, în 
Clujul interbelic, legătura dintre biologie şi politică însemna 
mai degrabă „o concepţie biologică şi psihologică asupra 
idealului nostru național"!?. Biopolitica însemna în primul 
rând o politică națională dusă cu argumente biologice „in- 
contestabile”, iar mai apoi o politică de sprijinire a „neamului” 
în „concurenţa biologic’! cu celelalte neamuri; concurență 
care, în funcție de autor, era considerată benefică, neloială sau, 
uneori, chiar periculoasă. Însă erau deschise spre explorare 
şi celelalte posibilități semantice ale termenului „biopolitică. 
Eugeniștii erau convinşi de „necesitatea unui minister al vi- 
goarei naţionale”"*, dar părerile erau împărţite când era vorba 
de cele mai bune mijloace de implementare a eugeniei. 
Curentul dominant, dirijat de Iuliu Moldovan, susținea 
că metoda cea mai bună este cea educativă, „propaganda 
îngrijită”!%, mijloacele fiind publicaţii şi conferinţe, iar cana- 
lele de promovare cele mai eficiente fiind medicii, preoţii, în- 
văţătorii şi alte personaje respectabile ale satului!*. Obiectivul 
minimal era acela de a mări „rezistenţa față de influenţele 
primejdioase ale civilizaţiei moderne”. Această „luminare 


151 Moldovan, „Statul etnic (conferinţă ţinută la 15 ianuarie 1943)”, 


B.E.B., vol. XIV, Sibiu, 1943, p. 17. 

15 Gherghe Preda, „O concepţie biologică și psihologică asupra ide- 
alului nostru național” B.E.B., vol. IV, Cluj, 1930, pp. 257-261. 

15 Vaida-Voevod, op. cit., p. 211. 

154 Moldovan, „Necesitatea unui minister ai vigoarei naţionale, B.E.B., 
vol. I, Cluj, 1927, pp. 338-340. 

135 Aurel Voina, „Oficiul eugenic”, B.E.B., vol. VII, Cluj, 1936, p. 266. 

15 Preda, „Câteva date biologice care pot explica mai bine înțelesul 
noţiunei de viaţă socială şi morală”, B.E.B., vol. II, Cluj, 1928, p. 
140. 

137 Tiberiu Sprâncez, „Dare de seamă despre activitatea secției medi- 
cale și biopolitice a Astrei desfășurată în decursul anilor 1926- 
1927”, B.E.B,, vol. 1, Cluj, 1927, p. 245. 

a păturei țărăneşti”!* împotriva efectelor iluminismului avea 
ca scop formarea acelei conștiințe biologice despre care vorbea 
Moldovan, pregătirea populaţiei pentru reformele propriu- 
zise, amânate pe o perioadă nedeterminată. Deoarece, pe de 
o parte, „minimaliștii” împărtăşeau credinţa că integrarea tre- 
buia să fie la fel de importantă (posibilă şi productivă) precum 
diferenţierea. Pe de altă parte, aceştia se temeau că reformele 
eugenice negative puteau să întâmpine mai multe „dificultăți 
de ordin tradițional şi sufletesc”™ decât cele pozitive. 


„Înainte de a se întreprinde vre-o operaţie chirurgicală eliminato- 
rie, să se încerce cât mai de timpuriu și mai sistematic adaptarea și 
asimilarea elementelor străine pentru o activitate comună şi pentru 
binele întregului organism. 


De asemenea, neîncrederea în capacitatea și „voința” pute- 
rii centrale predispunea orientarea spre mica şi libera iniţiati- 
vă biopolitică. Vaida- Voevod a propus în acest sens formarea 
unor „echipe de propagandă biopolitică [...] să răspândim 
lumina cunoştinţelor conservatoare de neam“, deoarece „ar 
fi o greşală să aşteptăm totul dela Stat”. 

În schimb, curentul disident, din care se remarcă Făcăoaru, 
prefera acţiunea imediată, cu mijloace legale şi prin interme- 
diul puterii centrale, în detrimentul acţiunii pe termen lung 
cu mijloace educative, care, la nevoie, se putea susține şi prin 
iniţiativă locală, chiar privată. Chiar şi atunci când se referea 
la educaţie, la rolul antropologiei ca ştiinţă, Făcăoaru era eta- 
tist, dezvăluind prin aceasta (involuntar) o importantă com- 
ponentă normativă a educaţiei. Pentru a fi puternică, educația 
trebuia să accepte atotputernicia statului. Antropologia ca 
ştiinţă putea avea (doar) astfel un „rol biopolitic-normativ în 


1% Ibidem, p. 245. 

15 Zolog & Comșia, „Consultaţiunile prenupţiale şi certificatele 
prenupțiale”, B.E.B., vol. V, Cluj, 1934, p. 129. 

140 Preda, „O concepție biologică..:, p. 259. 

141 Vaida-Voevod, op. cit., p. 210. 

12 Ibidem, p. 210. 

stat”. În plus, mijloacele şi caracterul ei metodologic păreau 
a obliga „antropologia la dependență completă de stat, indi- 
ferent dacă această situaţie e o condiţie favorabilă sau nu”. 
Preocuparea referitoare la relația dintre stat şi ştiinţă era 
prezentă chiar şi în studiul unor chestiuni aparent nesemnifi- 
cative. De exemplu, după vizitarea a două şcoli din Miinchen 
(16 iulie — 16 septembrie 1936):%, Făcăoaru era foarte încântat 
de „caietele copiilor din şcoala primară, cu temele despre 
ereditate şi eugenie”"*$, sesizând oportunitatea pentru cauza 
eugenică: prin includerea acestor teme în programa analitică, 
acestea scapă criticii supărătoare, „scapă ştiinţei, spre a se 
încadra politicei de stat”!”, deoarece „statul se poate prevala 
de principiul pragmatismului educativ”. Cu această ocazie, 
el recunoștea că „dacă genetica aparține ştiinţelor naturale, 
raseologia este la granița dintre ştiinţă şi filosofie politică”!*. 
Totuşi, mijloacele sale preferate de acţiune eugenică erau 
cele legale, datorită caracterului lor imediat. Această prefe- 
rință a lui Făcăoaru se poate observa atât în atenţia pe care o 
acordă realizărilor din domeniu, cât și în concluziile pe care le 
trage de fiecare dată!%. Acţiunea eugenică realizată prin apa- 
ratul represiv al statului era descrisă ca „desintoxicare a massei 
ereditare etnice”! sau, dacă preferăm metafore câmpeneşti, 


18 Făcăoaru, Antropologia ca știință în stat, p. 29. 

1 Ibidem, p. 54. 

15 Idem, „Realizări eugenice şi biopolitice în Germania. Însemnări 
dintr-o călătorie”, B.E.B., vol. VII, Cluj, 1936, p. 353. 

115 Idem, „Introducerea eugeniei în învățământul german de toate 
gradele”, loc. cit ., p. 270, nota 1. 

17 Ibidem, p. 276. 

18 Ibidem, p. 276. 

19 Ibidem, p. 276. 

15 Idem, „Indicaţia şi legislaţia eugenică a sterilizării”, B.E.B., vol. V, 

Cluj, 1934, pp. 186-192; idem, „Proiectul legii eugenice poloneze, 

B.E.B., vol. VI, Cluj, 1935, pp. 160-163; idem, „Înmulțirea disgeni- 

cilor și costul lor pentru societate şi stat”, loc. cit., pp. 169-183; etc. 

Idem, „Privire critică asupra legii finlandeze de sterilizare în 

comparaţie cu legea germană”, B.E.B., vol. VIII, Cluj, 1937, p. 339. 

aceasta trebuia să se desfăşoare asemeni „plivitului etnic”. 
De aceea, Făcăoaru era nemulțumit de activitatea maestrului 
său. Pentru Făcăoaru, reformele realizate de Subsecretarul de 
stat Iuliu Moldovan erau, în concepţie, prea moderate iar, în 
aplicare, nesatisfăcătoare. Nemulțumirea cea mai mare a fost 
cauzată de faptul că, în 1930, proiectul lui Moldovan „a de- 
venit lege în cea mai mare parte a lui, cu excepţia capitolului 
referitor la eugenie”*. 

Ne putem întreba de unde vine această diferenţă de viziune 
asupra aplicaţiilor eugenice între varianta Făcăoaru şi varianta 
Moldovan? Din faptul că Iordache Făcăoaru nu s-a sfiit de 
concluziile care decurgeau din premizele cu care restul euge- 
niștilor clujeni erau de acord. Ceea ce era trecut sub tăcere, 
ca deziderat pe termen lung, în cazul adepților lui Moldovan, 
era formulat explicit, ca posibilitate de aplicare pe termen 
scurt, în cazul lui Făcăoaru. Excentricul sociolog nu a făcut 
altceva decât să asigure mai multă transparenţă discursului. 
Totuşi, demersul sincer al lui Făcăoaru a avut de întâmpinat 
mai multe dificultăți politico-logice decât discursul voalat al 
maestrului său. Acceptând bibliografia de specialitate aşa cum 
era ea, Făcăoaru s-a văzut nevoit să se contrazică. Cum putea 
un reprezentant al unei „rase inferioare” să propună stigmati- 
zarea altor „rase inferioare” conlocuitoare? Judecând cu dublu 
standard şi lăsând contradicţia să treacă neobservată. Pe de o 
parte, în momentul în care s-a confruntat cu aprecierile rasiste 
jignitoare la adresa românilor, Făcăoaru s-a văzut nevoit să ad- 
opte o poziţie critică (umanistă?), subliniind cât de gravă putea 
fi „stigmatizarea definitivă a unui neam întreg”'**. Pe de altă 
parte, realitatea faptului că „la fiecare grup de şase români”"” 
găsea câte un reprezentant al „minorităţilor balast”!% l-a făcut 


15 Ibidem, p. 339. 

15 Ibidem, p. 341. 

154 Idem, Antropologia în stat..., p. 52. 
15 Ibidem, p. 35. 

15 Ibidem, p. 34. 

pe Făcăoaru să uite că luptase pe cealaltă parte a baricadei și 
să devină comic de ferm: 


„Suntem printre popoarele cu un mare număr de neamuri streine şi 
atunci statul român e în faţa alternativei: ori adoptă principiul pro- 
miscuității etnice necontrolate, ori principiul izolărei şi al purității 
etnice”"5. „În ţara noastră avem minorităţi cari constituesc o serioa- 
să primejdie bioetnică [...]. Ce măsuri pentru izolarea lor biologică 
şi eventual eliminarea lor treptată din sânul naţiunei noastre? Până 
se va găsi o soluţie la problema minorităţilor din această categorie 
pe bază de cercetări, ce măsuri urgente tranzitorii se impun cu privi- 
re la reglementarea căsătoriilor şi a serviciului militar?”"*% 


Iar pentru a fi şi mai ferm, autorul sublinia că „nici o putere 
nu poate schimba nimic din mănunchiul însuşirilor naturale 
bune sau rele, sănătoase sau morbide”"*. Contrazicându-l încă 
o dată pe Moldovan în privinţa „înnobilării”!* prin amestec, 
Făcăoaru preciza că „încrucişările constituie o pierdere”! 
pentru cei superiori, chiar dacă cei inferiori şi-ar fi înnobilat 
stocul. Ar trebui precizat faptul că așa-numiții „extra-euro- 
peni” care constituiau „minoritățile balast” erau romii, tătarii, 
turcii, găgăuții, evreii, ruşii şi rutenii. Putem spune că ordinea 
enumerării corespunde cu atenţia acordată de Făcăoaru fiecă- 
rui grup-risc. 

Întâmplător, momentul în care şi-a început Făcăoaru ac- 
tivitatea în slujba rasismului a coincis cu trezirea interesului 
sociologic privitor la romi. Iar dacă primele studii (după 1932) 
ale şcolii sociologice conduse de Dimitrie Gusti valorizau 
oarecum pozitiv integrarea romilor în societatea românească, 
ulterior se poate observa că (din coincidență sau nu) reco- 
mandările „metodologice” (1937) ale lui Făcăoaru au fost 
luate în serios de indivizi mai mult sau mai puţin importanţi 
15 Ibidem, p. 30. 

15 Ibidem, p. 34. 
19 Ibidem, p. 33. 
1% Moldovan, „Despre legile vieții”, B.E.B., vol. XIII, Sibiu, 1942, p. 

ai ştiinţelor sociale precum Traian Herseni, Traian Brăileanu, 
Sabin Manuilă, Ion Chelcea şi, poate, alţii - contribuind la 
iradierea ideilor din provincie în restul țării.“ Bineînţeles, 
eugenia clujeană nu a fost singurul izvor de iradiere, fiind 
mai degrabă un puternic impuls. Metodologia eclectică a 
sociologiei româneşti interbelice, care moştenise tradiţii 
contradictorii precum antropologia fizică şi funcționalismul 
post-durkheimian, a favorizat măsurarea diverselor atitudini 
la pachet cu măsurarea craniilor. Iar astfel, povestea despre 
rasă, cu preocupări autohtone, a început să populeze inclusiv 
presa din preajma şi, mai ales, din timpul războiului. Însă, 
dacă lăsăm deoparte textele eugeniştilor, textele rasiste din 
presă lasă o impresie similară textelor actuale ce analizează 
rasismul românesc; lasă o senzaţie de nebuloasă neîmplinire. 
După citirea unor astfel de texte în ziarul mişcării legionare 
Cuvântul, din perioada de maximă înflorire (1940-1941), 
rămâi mai degrabă cu amintirea reclamelor despre ciorapi, 
laxative şi băuturi care ocupau paginile dimprejur. 

În cazul romilor, pasionatul de sterilizare Iordache 
Făcăoaru a găsit grupul ideal, uşor de studiat şi bun ca ţintă a 
recomandărilor, deoarece aşa-numita „inferioritate rasială” se 
putea sprijini pe concreta inferioritate economică şi pe subor- 
donarea structurală din punct de vedere cultural. Iar când rasa 
şi clasa erau unul şi același lucru, eugenia se putea mişca în 
voie, pe traiectoria ei firească, deoarece sărăcia „ereditară” era 
marcată cu semnalmente etnice. În acest context, pe de o par- 
te, urmărirea „corcilor” devenea un considerent de prevenţie 
privind identificarea semnalmentelor înainte ca acestea să se 
dilueze, făcând problema prea complexă sau creând aparența 
de arbitrarietate. Pe de altă parte, aşa-numita „corcire” crea 
cadrul unei legitime căderi în dizgrație a propriilor săraci, 
protejaţi, în alte condiţii, de ideologia națională. Iar aceasta 


1% Exemplele mi-au fost semnalate de către Cristian Suciu, 
Reprezentări ale romilor în literatură, Teză de doctorat în curs de 
finalizare. 

era o oportunitate de nesperat pentru un eugenist care acționa 
într-un mediu în care ideologia națională valoriza o țărănime 
ocolită de noroc. 

„Din nefericire” pentru Făcăoaru, însă, politica româ- 
nească a „împins preocupările de politică biologică pe un 
plan secund”. Iar Făcăoaru, neînţelesul profet al rasismului 
românesc, se vedea nevoit să urle în pustiu despre neprice- 
pere, inconştiență şi dezinteres biologic. Lamentaţiile lui pe 
această temă pot fi găsite chiar şi în publicaţiile fasciştilor în 
momentul în care aceştia se aflau la putere. În articolul din 
care tocmai am citat, Făcăoaru deplângea faptul că, pe de o 
parte, noul regim nu a făcut nimic pentru biologia neamu- 
lui după trei luni de guvernare!*, mai ales în contextul în 
care cheltuielile păreau a fi infime „în raport cu rezultatele 
obținute pentru ridicarea nivelului bioetnic”""% iar, pe de altă 
parte, noul regim părea, în opinia lui, să continue practica 
asistenței „paraziţilor, candidaţi la ajutorul primăriilor sau 
la ajutor legionar”. Aşa-numitul „ajutor legionar” a fost o 
instituție de asistență socială, pentru „alinarea suferințelor 
şi a foamei celor nevoiaşi”! — instituţie ce se înscria în mod 
coerent în ideologia multor publiciști ai extremei drepte, care 
preluaseră fie din inconsecvenţă, fie din pragmatism o parte 
din inventarul stângii.“ Această instituție „de avangardă”* 
trebuia să prefaţeze „epoca marilor înfăptuiri în devenire”. 
Ceea ce era extrem de neliniştitor pentru Făcăoaru. El era un 
eugenist obişnuit a vedea în orice formă de asistență socială 

Idem, „Norme eugenice în organizațiile legionare”, în Cuvântul, 

XVII nr. 69, 21 decembrie, 1940, p. 1. 

16 Ibidem, p. 1. 

16 Ibidem, p. 2. 

16 Ibidem, p. 1. 

17 Ion Turcan, „Ajutorul legionar”, în Cuvântul, XVII nr. 25, 7 noiem- 
brie, 1940, p. 1. 

18 Vezi Müller, op. cit., pp. 113-116. 

o cauză majoră a degenerării şi nu putea să digere modul în 
care aliații lui încercau să împace capra cu varza. Bineînţeles, 
tonul articolului, prin care Făcăoaru îşi exprima insatisfacția 
referitoare la simbolistica primelor instituţii ale epocii „ma- 
rilor înfăptuiri”, era voalat într-o critică pozitiv-constructivă, 
cu propuneri moderate (în cazul în care ar fi părut să ceară 
prea mult), motivate de urgenţa rezolvării problemei corpului 
etnic, „profund alterat, prin amestecuri milenare asiatice sau 
eurasiatice”!7!. 


x 


În privinţa „rasei” evreieşti, deşi nu s-a sfiit să facă pe le- 
gionarul, Făcăoaru pare să fi fost destul de rezervat, cel puțin 
în textele pe care le-am depistat şi consultat până în prezent. 
Este posibil ca moderaţia lui Făcăoaru în privinţa chestiunii, 
care, totuşi, nu părea să-l lase rece, să se datoreze şi tonului 
ferm împotriva antisemitismului al unor membri marcanţi 
ai Astrei, precum vicepreşedintele Gheorghe Preda, care 
susținea: „Nu prin câteva iureșe naționale cu ferestri sparte, 
sinagogi distruse şi bărbi tunse, se poate face [e]ducaţia noas- 
tră națională”. Aşadar, încercând să nu se atingă prea mult 
de bărbile evreilor, Făcăoaru avea o perspectivă evazivă şi la 
fel de confuză precum evreul convertit la antisemitism, Otto 
Weininger, pe care îl cita ca autoritate în domeniu.!”* De ace- 
ea, „o precizare ştiinţifică a trăsăturilor specific evreeşti este 
dificilă”. Evreii nu constituiau o rasă, însă inclusiv negrii 
reuşeau, după spusele autorului, să-i distingă după trăsăturile 
specifice, „negrii, cari deosebesc mai greu diferitele tipuri de 
albi”. Cu alte cuvinte, evreii erau mai degrabă o preocupare 


171 Făcăoaru, „Norme eugenice în organizaţiile legionare” p. 1. 


172 Preda, „O concepție biologică și psihologică”, p. 260. 

13 Idem, „Criterii pentru diagnoza rasială”, B.E.B., vol. VI, Cluj, 1935, 
p. 356. 

174 Ibidem, p. 354. 

175 Ibidem, p. 355. 

decât o rasă. Ce îi distingea pe evrei de celelalte „neamuri”, față 
de care nu exista o preocupare similară? „O anumită atitudine, 
expresie şi mimică proprie evreului”"”€, spunea Făcăoaru, fără 
să atingă fondul problemei (indiferent de posibila abordare). 
În plus, Făcăoaru, constata cu satisfacție profesională că evreii 


nu se amestecau cu alte neamuri: 


„Greşit se vorbeşte despre o « rasă evreiască », care nu există. 
Datorită preceptelor religiunii mozaice respectate dealungul atâtor 
veacuri, este verosimil, ca amestecul rasial al evreilor să nu fi avut 
intensitatea bastardizării continue, la care au fost supuse toate po- 
poarele europene. Din cauza proporţiei lor mari [...] s-ar cuveni să 
ştim mai multe despre ei”. 


Cercetările personale realizate pe un eşantion format din 
studenţi evrei i-au certificat verdictul: evreii erau cei mai 
„unirasiali”""5. Unirasiali cum erau, evreii aveau, asemeni 
tuturor neamurilor, un stoc genetic variat, cu ierarhii interne — 
aşa cum fiecare neam îşi avea faliţii lui. Astfel, „evreii cu grupa 
sanguină A’, grupa preferată a autorului, aveau „un coeficient 
de inteligență mai ridicat”. Totuşi, potrivit unor cercetări (la 
fel de serioase) „evreii sunt bolnavi cu 2,5-3 ori mai des ca ari- 
enii, fiind înclinați către diferite psihoze cu bază ereditară”. 
În aceste aprecieri, se poate observa o anumită prudenţă în 
abordarea chestiunii evreieşti, din care răzbate, din când în 
când, doar suspiciunea. Referirile la evrei sunt relativ puţine, în 
mod cert mai puţine decât cele referitoare la romi. Nu se spun 
foarte multe, dar „s-ar cuveni să ştim mai multe”... Alteori, 
Făcăoaru punea la îndoială veridicitatea ştiinţifică, pornind 
de la originea autorului. Astfel a procedat chiar şi în cazul lui 


16 Ibidem, p. 355. 

17 Ibidem, p. 355. 

17% Idem, „Contribuţie la studiul compoziţiei rasiale a studenţilor 
minoritari din România”, B.E.B., vol. IX, Cluj, 1938, p. 21. 

17 Idem, „Valoarea biorasială a naţiunilor europene şi a provinciilor 
româneşti..:, p. 297. 

180 Idem, „Cronică eugenică”, B.E.B., vol. VII, Cluj, 1936, p. 63. 

Franz Boas, o autoritate în domeniul antropologiei la vremea 
respectivă: „rezultatele diferiților cercetători evrei, ale lui Boas 
printre alţii, rezultate care n-au fost niciodată confirmate”!*!. 


x 


Citindu-l pe Făcăoaru, devine evident faptul că eugenia 
şi rasismul sunt două feţe ale aceleiaşi monede. Eugenistul 
clujean a reuşit să depăşească aproape toate barierele pe care 
bibliografia şi sistemul instituţional le predestinaseră colegilor 
lui. Pentru Făcăoaru, „elita etnică”, dragă tuturor eugeniş- 
tilor, avea ca şi condiţie de posibilitate înlăturarea „minori- 
tăților balast”, deoarece resursele limitate nu trebuiau risipite 
fără discriminare. Ce este eugenia, dacă nu instituționalizarea 
practică şi ştiinţifică a discriminării? De exemplu, Făcăoaru 
se plângea că prin reforma agrară „s-au împroprietărit până 
şi țiganii”%, iar săracii (aici nu face distincţii etnice) sunt 
„predestinaţii prin deficienţa însuşirilor lor ereditare”'**. Dar 
chiar dacă înlăturăm cuvântul „etnic”, presupunând că era o 
curiozitate a eugeniei românești, lăsând doar conceptul vag 
de „elită biologică”, avem de a face cu o „luptă de clasă” dusă 
cu argumente „biologice” - de fapt, cu prejudecăţi. Iar, în 
funcţie de autor, această luptă de clasă era mai extinsă sau mai 
restrânsă. Unii eugeniști includeau în clasa biologică inferi- 
oară şi femeile, alții doar feministele!'*5. Unii preferau criterii 
considerate astăzi economice, alții adăugau criterii sociale. 
Ar trebui să ne mire faptul că unii adaugă printre „criteriile 
biologice” şi religia sau limba bunicilor? 


181 Idem, „Privire asupra congresului internaţional de antropologie şi 

etnologie din Copenhaga 1938”, B.E.B., vol. IX, Cluj, 1938, p. 378. 

Moldovan, Biopolitica, Cluj, 1926, apud Făcăoaru, Antropologia în 

stat.: p. 5l. 

1%  Făcăoaru, Antropologia în stat..., p. 51. 

1% Ibidem, p. 44. 

1% Veturia Manuilă, „Situaţia femeii în societatea modernă și feminis- 
mul”, B.E.B,, vol. II, Cluj, 1928, pp. 189-192. 

3.3. Appendix: Colaboratori şi epigoni ai lui Iuliu 
Moldovan 


3.3.1. Ovidiu Comşia 


Leon Daniello propunea, din rațiuni de propagandă, ca 
biopolitica „să fie venerată în aceeaşi măsură ca religia”%. 
Ovidiu Comşia poate fi privit ca un fel de mic teolog pentru 
această „religie cetățenească"*. Limbajul său plastic şi abilita- 
tea de a se juca cu metafore din diverse domenii dau un plus 
de violență limbajului său extremist, cu toate că per ansamblu 
activitatea sa ştiinţifico-publicistică (uneori fantastico-publi- 
cistică) nu iese foarte mult din cadrele definite de preşedintele 
Astrei, Iuliu Moldovan. 

Nu se poate stabili cu certitudine ce l-a determinat pe 
Comșia să traducă discursul raționalist eugenist în termeni 
religioşi. Fie din rațiuni de propagandă, pentru a facilita în- 
țelegerea eugeniei de către un public presupus tradiționalist 
şi religios, fie din sensibilități personale - astfel, prin jocul de 
metafore transpare background-ul cultural şi opţiunile autoru- 
lui. Deci, fie foloseşte tradiția pentru a legitima eugenia, fie in- 
vers. În cazul lui Comşia, adevărul probabil că se află la mijloc, 
autorul exprimându-și adeziunea față de „reacțiune” folosind 
uzanţele limbajului extremist românesc, dar fără a cita (şi le- 
gitima) vreo autoritate în domeniu. Miza, care transpare de-a 
lungul tuturor articolelor sale (atât în cele temperate cât şi în 
cele radicale), consta în restaurarea „valorilor (biologice ale) 
satului românesc” amenințate de modernism şi democraţie, 
deoarece modernismul distrugea „nota biologică pe care fa- 
milia trecutului o cultiva instinctiv”. Aşadar, ca bun sălbatic, 


is Daniello, „Combaterea bolilor sociale în mediul rural. II.. .”, p. 78. 

187 Ovidiu Comşia, „Biologia familiei I”, B.E.B., vol. V, Cluj, 1934, p. 
198. 

1% Ibidem, p. 198. 

cu frică de dumnezeu şi înzestrat cu înţelepciune biologică, 
țăranul român era în contact atât cu cerul, cât și cu pământul. 
Iar această dublă experiență, plină de învățăminte, era pusă 
în pericol de noile valori, care bântuiau minţile eugeniştilor 
aflaţi în căutare de antidot. Eugenistul nu făcea altceva decât 
să lupte cu mijloace moderne împotriva modernității. lar dacă 
printre instrumentele de lucru moderne se mai strecurau și 
nişte elemente din recuzita discursului tradițional sau religios, 
rezultatul nu putea fi decât un plus de vigoare pentru noua 
doctrină. 

„Epidemia modernistă” se transmitea „prin persoane con- 
taminate în patria de origine, prin ziare, cinematografe, etc”, 
Această epidemie cu viruşi „moderniști” şi „democratişti” 
afecta inclusiv sistemul imunitar al satului şi putea produce 
„compromiterea plasmei ancestrale, prin diminuarea nume- 
rică a aristocrației biologice, singura creatoare de cultură”. 
Cum anume? Prin faptul că inclusiv pe aceste meleaguri bine- 
cuvântate de natură și dumnezeu, „sterilitatea a devenit modă, 
iar avortul una din marile preocupări ale familiei”. Atenţia 
autorului s-a îndreptat spre instituţia familiei (mai ales spre 
rolul femeii), cea mai afectată de valorile moderne și cea mai 
„biologică” instituţie tradițională, deoarece avea ca principală 
funcţie reproducerea biologică a neamului. 

Renegocierea modernă a rolului femeii trebuia plasată „în 
opoziţie cu dezideratele familiei şi cu necesităţile biologice ale 
neamului, ale rasei și speciei". Dacă în paginile buletinului 
se pot regăsi voci feministe temperate (Izabela Sadoveanu) şi 
„femeniste” tradiţionaliste (Veturia Manuilă) sau încercări de 
a împăca şi capra /țapul şi varza (Gheorghe Preda), Ovidiu 
Comşia se regăseşte printre aceia care doreau o reinstaurare a 


189 Ibidem, p. 192. 

1% Ibidem, p. 192. 

191 Ibidem, p. 192. 

192 Idem, „Biologia familiei IV. Biologia sexelor”, B.E.B., vol. VI, Cluj, 
1935, p. 135. 


242 


prerogativelor bărbatului - vorba colegului său, Râmneanţu, 
femeia trebuia „readusă în casă". Pentru Comşia, femeia tre- 
buia să fie subordonată interesului speciei. „Pusă de destin în 
serviciul vieţii, dorințele şi năzuinţele ei se epuizează în jurul 
atributelor de soţie şi mamă”. Şi, pentru că „procreațiunea şi 
grijile materne rețin femeia în cadrul îngust al concretului”, 
adică acolo unde specia are interesul să o plaseze, genialitatea 
urma a fi rezervată exclusiv bărbatului și celor „în flagrantă 
opoziţie cu maternitatea”!*. Iar aceasta într-un cadru în care 
nu era permis ca sterilitatea să devină modă. Acelaşi purtător 
de cuvânt al speciei constata cu satisfacție că „orgasmul fe- 
meii e un corolar, apreciat desigur, dar facultativ şi, în acelaşi 
timp, inutil interesului speciei”. Aşadar, individualismul, 
democraţia şi plăcerile nu puteau decât să dăuneze poporului 
creând, printre altele, iluzia că şi femeia este om, asemeni 
bărbatului. 

Ca „depozitară a plasmei ancestrale”'*, familia nu trebuia 
să fie ceva care priveşte doi indivizi, ci trebuia tratată precum 
o chestiune cât se poate de serioasă, o chestiune națională.!* 
Aşadar, nu doar familia trebuia să-şi bage nasul şi să binecu- 
vânteze alegerea partenerului/partenerei, ci întreg poporul, 
deoarece fiecare nouă familie producătoare de copii putea 
afecta „aspiraţiunile noastre la perfecţiune biologică şi confort 
social"? iar „inferioritatea odată creiată devine ereditară”. 
Această asumpţie era dovedită folosind genealogiile „clien- 


1%  Râmneanţu, „Măsuri de politică demografică şi politică 


demografică totalitară”, B.E.B., vol. XI, Cluj, 1940, p. 49. 

Idem, „Biologia familiei VI. Din biotipologia femeii”, B.E.B., vol. 

VI, Cluj, 1936, p. 33. 

1%  Comşia, „Biologia familiei IV”, p. 135. 

1% Ibidem, p. 134. 

17 Ibidem, p. 133. 

1% Idem, „Biologia familiei III. Biologie şi ereditate” B.E.B., vol. VI, 
Cluj, 1935, p. 28. 

1% Ibidem, p. 29. 

20 Ibidem, p. 28. 

%1 Ibidem, p. 35. 

ţilor parchetului”. Cu alte cuvinte, cititorii lui Comşia nu 
trebuiau să se mire de „faptul că tocmai familia e instituția 
asupra căreia se concentrează toate atenţiile programului 
biopolitic”?%. 

Deci, în ce consta această religie cetățenească, eugenică şi 
familistă? Pe un prim nivel, de suprafață, avem de a face doar 
cu un joc de metafore, mai mult sau mai puţin reuşit. Autorul 
aborda cu stângăcie teme precum „taina biologică” sau „sa- 
cramentul biologic””%. Până aici, este de găsit doar un discurs 
care nu produce absolut nimic, cu excepţia unor formulări şi 
conexiuni bizare care captează atenţia şi ajută la memorarea 
unor idei din discursul eugenic. Însă, acest experiment ludic 
capătă sens abia în momentul în care, pătrunzând pe dome- 
niul sexualității, autorul a prins într-un mănunchi cognitiv 
atât biologicul cât şi socialul, trecând prin religie. 

Introducând conceptul „dotă biologică””%, autorul a pro- 
dus explicaţii extrem de plauzibile (pentru epocă) privind 
eliminarea conceptului „libertate de alegere” în cazul partene- 
riatului matrimonial. În acest cadru ideologic, devenea cât se 
putea de clar de ce o astfel de uniune nu trebuia să privească 
doar doi indivizi, ci întreaga familie, plus poporul. Dacă fie- 
care individ avea de oferit o dotă biologică, toată chestiunea 
mariajului trebuia să fie un fel de economie a viitorului, de 
gestiune a genelor, „un contract biologic încheiat între două 
linii de descendenți”?”. În acest caz, indivizii erau doar amba- 
lajul, purtători de gene, responsabili sau care trebuiau respon- 
sabilizaţi prin sancţiuni sociale (sau de altă natură). Subiectul 
îndreptăţit să decidă era gena - foarte vag reprezentată de 
individ, mai bine reprezentată de familie şi mult mai bine 


22 Ibidem, p. 35. 
23 Ibidem, p. 35. 
24 Idem, „Biologia familiei I”, p. 198. 
%5 Ibidem, p. 198. 
26 Ibidem, p. 198. 
27 Ibidem, p. 198. 

reprezentată de ştiinţă şi popor. lată o „motivare biologică 
a nemurirei”2%! Gena nu putea fi decât nemuritoare, mereu 
identică cu sine prin indivizii aparent diferiţi, dar cu certitu- 
dine trecători. Iar, în acest cadru, putea avea loc „realizarea 
biologică a paradisului biblic”?%, printr-o bună gestionare a 
stocului genetic, evitând „dominaţiunea infra-omului”?!0 şi 
prin selectarea continuă a celor „aleşi”. 


x 


Totuşi, Ovidiu Comşia şi-a descoperit această vocaţie doar 
după 1933 - iar descoperirea nu a durat foarte mult. Până la 
acest moment de cotitură (în politica europeană), a fost un 
eugenist temperat, urmându-l pe Iuliu Moldovan în critica 
„aspectului zootehnic”! al diverselor legislații eugeniste 
(mai ales legislația „eugenistă” spartană) şi pe Mihai Zolog în 
pesimismul privitor la implementarea eugeniei într-un mediu 
tradiționalist ostil”. 

Un moment de ușoară revenire, după entuziasmul post 
'33, s-a datorat impactului pe care l-a avut curajoasa lucra- 
re a lui P. P. Negulescu”, care punea serios în discuţie atât 
fundamentele ştiinţifice ale rasismului, cât şi fundamentele 
politice, dezvăluind aservirea acestei doctrine intereselor 
germane. În articolele din 1936, Comşia cita şi reproducea 
idei din lucrarea lui Negulescu. De asemenea, şi-a nuanțat 
opiniile anterioare şi a apelat la instrumentele conceptuale ale 
lui Lucian Blaga şi Otto Weininger pentru a concepe un fel 
de „rasă stilistică”. În acest fel, Comşia s-a apropiat, din nou, 


28 Ibidem, p. 198. 

2 Ibidem, p. 199. 

20 Ibidem, p. 199. 

a1 Idem, „Prostituția. Definiția, originea şi aspectele ei istorice’, 
B.E.B., vol. III, Cluj, 1929, p. 380. 

22 Zolog & Comşia, „Consultațiunile prenupțiale și certificatele 
prenupțiale”, p. 129. 

23 P, P, Negulescu, Geneza formelor culturii, Editura Eminescu, 
Bucureşti, 1986. 

de curentul oficial moderat al buletinului, realizând un balans 
între cultură și biologie, între valorizarea amestecului şi valo- 
rizarea omogenităţii. Pe scurt, am putea spune că, per ansam- 
blu, autorul prefera omogenizarea (inclusivistă) mai degrabă 
decât omogenitatea (exclusivistă). Folosindu-se de conceptul 
„matcă stilistică”2“, autorul a imaginat un fel de „matcă a vari- 
abilității a cărei limite se îndepărtează (amestec rasial și etnic) 
şi se îngustează (stabilizare prin selecțiuni interioare), fără să 
atingă nici risipirea în neant nici mumificarea biologică”?'5. Cu 
alte cuvinte, rasismul era, în mod paradoxal, la fel de dăunător 
„rasei” precum indiferența totală față de problema populaţiei. 
Comşia a revenit, cu această ocazie, la obișnuita critică a eu- 
geniei spartane: „Sparta a devenit un sat risipit întrun deşert 
de ruine””® iar „crepusculul spartan e lipsit de orice decor de 
civilizație”. Cu alte cuvinte, ceea ce făcea bine „biologiei” nu 
făcea întotdeauna bine civilizaţiei, iar vigoarea şi viitorul unui 
neam depindeau de ambele dimensiuni ale umanităţii. 

În această optică, „anarchia genetică”! nu putea con- 
stitui o problemă decât în cadrul democraţiei de import, 
modernă şi individualistă sau în cadrul orașului, „marele 
cremator etnic”. Însă într-un regim „de mână tare” se putea 
„potoli noianul de vârtejuri centrifuge şi condensa eforturile 
parțiale”. Mai mult, valorile culturale erau prezentate, în 
1936, ca produse al amestecului. Culturile păreau a se dezvol- 
ta în „punctele de confluență plurirasială”?!, iar ascensiunea 
părea a începe „tocmai în punctul de contopire biologică ”?. 


211 Comşia, „Neamul regenerat”, B.E.B., vol. VIII, Cluj, 1937, p. 304. 

25 Idem, „Spaţiul biologic IT, loc. cit., p. 190. 

215 Idem, „Destinul în perspectiva istoriei şi biologiei”, B.E.B., vol. IX, 
Cluj, 1938, p. 11. 

a7 Ibidem, p. 7. 

5 Comşia „Spaţiul biologic T’, B.E.B., vol. VII, Cluj, 1936, p. 332. 

29 Idem, „Spaţiul biologic IT”, p. 190. 

20 Idem, „Spaţiul biologic T’ p. 332. 

21 Ibidem, p. 323. 

22 Ibidem, p. 323. 


246 


Anarhia genetică putea face posibile extremele, urcuşurile şi 
coborâşurile. În acest sens, era pomenit ca exemplu „genialul 
hibrid Goethe”?%, un nume bun pentru a gira efectele pozitive 
ale mâinii invizibile, care trebuia să acţioneze inclusiv pe piața 
genetică. Fără anarhie, neamul era un fel de „instrument cu 
o singură coardă; incapabil de armonii şi disonanţe”?!. În 
această perioadă, Comșia pare să relativizeze totul. Cine nu i-a 
citit textele anterioare (şi cele din preajma războiului) poate 
crede că era un relativist cultural care crede mai degrabă în 
„mama cultură” decât în „mama natură. Până şi testele de 
inteligenţă, cu care (chiar şi în zilele noastre) rasiştii dovedesc 
„ştiinţific” inegalităţile în privinţa înzestrărilor biologice, erau 
considerate ca fiind biasate cultural. În termenii lui Comșia, 
aceste teste de inteligență purtau „reflexele mediului”?%. În 
acest sens, superioritatea rasială devenea doar o chestiune de 
propagandă, de putere economică sau de arie de circulaţie a 
limbilor marilor rase superioare. În timp ce rasele superioare 
mici rămâneau ignorate. Oricum, toate rasele erau sau pretin- 
deau a fi, în felul lor, superioare: 


„În timp ce calităţile omului nordic sunt difuzate spre toate cele pa- 
tru puncte cardinale printro imensă publicitate, calitățile celorlalte 
rase rămân înmormântate în tăcerea unor volume ignorate” 


Comşia pare să fi uitat că în 1934 reproducea fără jenă 
ideile lui Gobineau: „declinul culturilor se solidarizează cu 
crepusculul biologic al rasei, cu devalorizarea specificului ari- 
an, prin scădere numerică şi diluţii de sânge'*, în încercarea 
de a atribui un „timbru arian (nordic)”2% românului. Pentru a 


3 Ibidem, p. 329. 

24 Idem, „Spaţiul biologic IT”, p. 190. 

25 Idem, „Spaţiul biologic T’ p. 323. 

Ibidem, p. 322. 

27 Idem, „Biologia familiei IT”, B.E.B., vol. V, Cluj, 1934, p. 304. 
28 Ibidem, p. 303. 

întregi tabloul relativist, Comşia şi-a nuanţat drastic inclusiv 
afirmaţiile despre sexualitate. 


„întreaga clasificare a sexului în masculin şi feminin, e, ştiinţific, 
arbitrară. Masculinul şi femininul nu formează decât extremele 
ideale ale unei game cu un nesfârşit colorit intermediar”. 


Însă, astfel de afirmaţii, preluate din recuzita conceptuală 
a lui Otto Weininger, se pretau la nenumărate interpretări, 
fără a-l pune pe autor într-o situaţie jenantă, în cazul în care 
contextul politic se schimba dramatic, iar ştiinţa trebuia să dea 
cezarului ceea ce e al cezarului. Astfel, toate nuanțările din 
perioada sa „critică” au fost întoarse spre finalul anului 1938. 
Autorul a reluat „străvechea tactică a retragerii în biologie”, 
propunând o „nuanţare biologică”! a tuturor disciplinelor. 
Motivul turnurii biologice a fost dezvăluit de către autor ca 
fiind unul politic: „O mare personalitate poate grăbi desă- 
vârşirea. Istoria Germaniei ar fi parcurs desigur același drum 
cu sau fără Hitler, numai nu în același ritm” Iar Comşia nu 
se putea opune noului ritm al istoriei. Erau „răscruci” care 
puteau schimba „din temelii cursul evoluţiei unui popor'2%, 
iar aceste răscruci ale practicii cereau un echivalent în teorie, 
cereau o reeditare „în termeni noui'**. Ca urmare, „ajusta- 
rea etnică?” a ştiinţelor a devenit „o stringentă poruncă”””. 
Astfel, conceptul social trebuia „înlocuit prin conceptul etnic, 


2 Idem, „Spaţiul biologic T’, pp. 329-330. 

230 Idem, „Biologia în interpretarea istoriei”, B.E.B., vol. IX, Cluj, 1938, 
p. 260. Comșia atribuie această tactică poporului român, care a 
reuşit astfel să înfrângă fără arme, deci biologic, toate marile im- 
perii care l-au însoțit în cariera sa de popor biopolitic, de-a lungul 
istoriei. 

231 Ibidem, p. 256. 

232 Idem, „Elita etnică, p. 1. 

233 Idem, „Din evoluția doctrinei sanitare”, B.E.B., vol. XII, Sibiu, 1941, 
p. 10. 

3t Ibidem, p. 10. 

%5 Ibidem, p. 10. 

economia financiară prin economia umană, Iar în „noua 
ţară” în care totul se zidea „pentru veac”, „durerile biologice 
ale neamului"? trebuiau să iasă la iveală. Comşia s-a stins din 
viață odată cu încheierea veacului lui Hitler din România, în 
1944%, fără să fie nevoit să aibă de-a face cu noul cezar pentru 


a-şi dovedi vigoarea şi înțelepciunea biopolitică. 
3.3.2. Petre Râmneanțu 


Spre deosebire de restul eugeniştilor, Râmneanţu prefera 
să numere şi să măsoare. A fost prolific în producerea de 
statistici, zgârcit în interpretarea lor. De obicei, atenţia lui se 
concentra, bineînţeles, asupra satului, „rezervoriul demogra- 
fic al unei țări”. În schimb, îngrijorarea avea ca obiect orașul, 
ca mormânt al rasei. Interesul său se îndrepta spre rescrierea 
trecutului şi viitorului țării, ambele direcţii având o miză et- 
no-politică pentru prezentul în care îşi desfăşura activitatea. 

Relativ la trecut, argumentaţia lui urma întocmai discursul 
lui Făcăoaru, demonstrând că secuii trebuiau să fie români 
prin origine. Însă dacă Făcăoaru se ocupa de măsurători facio- 
craniene, pentru a postula asemeni personajului de ficțiune 
Dracula faptul că „sângele este viața”, Râmneanţu se ocupa la 
propriu de sânge: „sângele este izvorul real, poate chiar unic, 
care a rămas nemodificat de intemperiile vremurilor şi care 
ne va elucida originea etnică a secuilor”. Deoarece meto- 
dele „somatometrice” nu au dat rezultate foarte concludente, 
analiza comparativ-statistică a repartiţiei grupelor de sânge 


% Ibidem, p. 10. 

237 Ibidem, p. 4. 

%8 Ibidem, p. 10. 

39 B.E.B., vol. XV, Sibiu, 1944, p. 124. 

2 Râmneanţu, „Efectul exodului populaţiei noastre dela sate la oraşe”, 
p. 295. 

21 Râmneanțu & David, „Cercetări asupra originii etnice a populaţiei 
din Sud-Estul Transilvaniei pe baza poziţiei serologice a sângelui”, 
B.E.B., vol. VI, Cluj, 1935, p. 40. 

la diverse populaţii rămânea ultima încercare care ar fi putut 
elucida misterul originii. 

Relativ la viitor, preocupările lui Râmneanţu se îndreptau 
spre puritatea periclitată a neamului, deși nu obișnuia a folosi 
astfel de termeni. În acest sens, căsătoriile mixte, în special 
cele dintre români şi maghiari, erau prezentate ca un dublu 
pericol. În primul rând, era deosebit de îngrijorător faptul 
că 23,3% dintre bărbaţii români din orașele transilvănene se 
căsătoreau cu femei maghiare. „Aceste femei execută un ade- 
vărat rapt din neamul românesc”2?. În al doilea rând, aceste 
căsătorii mixte se presupunea că produceau un capital biolo- 
gic inferior, deoarece „se crede, că recurg la acest amestec, în 
majoritate numai acelea care au rămas după selecţia făcută de 
unguri”, Trecând peste metodologia care se baza pe faptul 
că „se crede, a doua afirmaţie este problematică, deoarece 
intră în conflict cu cea dintâi. Cum se întâmplă de obicei, 
două motive sunt mai puțin convingătoare decât unul singur, 
dezvăluind mai degrabă dorința autorului decât eventualele 
concluzii empirice. Din moment ce bravii români au colectat 
ceea ce rămăsese după selecţie (adică s-au ales, într-o astfel 
de logică, cu femeile cele mai lipsite de caracter, voinţă şi, 
eventual, dragoste de neam), autorul nu ar trebui să-şi facă 
probleme în privința românizării progeniturilor. Autorul ar 
trebui să le ofere toată recunoştinţa pentru sacrificiul patriotic 
prin care au scos din circuit 23,3% dintre „producătoarele de 
minoritari”. Rapt din neam ar fi doar în cazul în care românii 
le-ar fi ales pe cele mai virtuoase, după o infiltrare diabolic or- 
ganizată. Propunerea ca, după modelul german, copiii rezul- 
taţi să fie „obligaţi a frecventa şcoli româneşti””* era, aşadar, 


>» 


futilă. Mai „realistă” (bineînţeles, tot în logica discursului) era 


22 Râmneanţu, „ Problema căsătoriilor mixte în oraşele din Transil- 
vania în perioada dale 1920-1937” B.E.B., vol. VIII, Cluj, 1937, p. 
323. 

5 Ibidem, p. 326. 

41 Ibidem, p. 336. 

propunerea referitoare la obligarea celor care depind de stat să 
se căsătorească „numai cu românce din naştere”2%. 

Râmneanţu îşi legitima cercetările implicit, prin „dezvălu- 
irea” unui trecut care trebuia să fie pe placul puterii (care, in- 
diferent de orientare, a avut întotdeauna în epocă o puternică 
componentă naționalistă) şi explicit, prin oferirea de sugestii 
şi chiar a unui model de „om nou” pentru viitor. Omul nou 
era, de fapt, bărbatul epocii care părea interesant pentru au- 
tor. Bărbatul lui Râmneanţu era obținut din media serială a 
bărbaţilor măsuraţi, cântăriți şi numărați în județul Turda. Şi 
era frumos, precum „Apollo din Belvedere”, doar că avea 
membrele mai scurte. De asemenea, părea a fi foarte apropiat 
de bărbatul italian - bine cotat printre preferinţele autorului. 
„Bărbatul Român Medionormal” era un fel de reper viu care 
trebuia să servească ca „element de bază în străduinţa creierii 
unui om now”. 

Aproape toate afirmaţiile râmnențiene cu caracter „general” 
dezvăluie orientarea tradiționalistă” a autorului în privința 
desenării rolului femeii. De fapt, femeia nu trebuia să existe 
decât în măsura în care putea fi „readusă în casă”2%, printre ce- 
lelalte obiecte cu funcţii domestice în cadrul familiei. Femeia 
trebuia să fie obiectul care, de obicei, era tranzacţionat între 
tată şi soţ. Exista, în sensul unei demnități sociologice, doar 
familia şi bărbatul, ca purtător de cuvânt al acesteia. Femeia 
trebuia „să accepte o stare de supunere absolută față de soț şi 
tată, adică să se considere inferioară spiritual, cultural şi eco- 
nomic, cum de fapt au demonstrat toate cercetările, că e”, 


2 Ibidem, p. 336. 

246 Idem, „Bărbatul Român Medionormal. Determinare metrică pe 
1177 de bărbaţi din Plășile Iara şi Baia-de-Arieș, judeţul Turda”, 
B.E.B., vol. XIII, Sibiu, 1942, p. 35. 

27 Ibidem, |. cit. 

248 Idem, „Măsuri de politică demografică şi politică demografică 
totalitară”, p. 49. 

2 Ibidem, p. 48. 


251 


Sursa de inspiraţie a textelor dubioase din cariera lui 
Râmneanţu era ideologia fascistă, girată de succesele biopo- 
litice ale Germaniei şi Italiei în ceea ce priveşte „excedentul 
natural" de populaţie, restaurarea valorilor spirituale, întări- 
rea instituţiei familiei şi a încrederii în viitor”!. Autorul prefera 
şi cunoştea mai bine modelul italian, deşi nu deplângea faptul 
că „Germania pentru aşi asigura o omogenitate rasială a elimi- 
nat un număr însemnat de evrei din ţară, iar celor rămaşi le-a 
exclus posibilitatea de încrucișare cu elementul autohton'2?. 
Totuşi, spiritul critic nu lipsea cu desăvârşire. În același articol, 
era semnalat un paradox în privința politicii şi discursului po- 
litic german şi italian. Aceste țări sărăcite şi distruse de război 
aveau o politică puternic îndreptată spre creşterea fertilității 
locuitorilor ei. În pofida acestor realităţi, conducătorii acestor 
ţări aveau „senzaţia că [respectivele țări] sunt suprapopulate şi 
luptă fățiş din toate puterile pentru spaţiu vital”, 

În ciuda acestor „contribuţii ştiinţifice”, Râmneanţu şi-a 
continuat cariera discretă şi în perioada comunistă, ca lector şi 
cercetător al Institutului Politehnic din Timişoara”. În plus, 
a continuat să „lumineze” cercurile intelectuale, până în anii 
1980, prin conferinţe ţinute în cadrul Uniunii pentru Ştiinţe 
Medicale”. 


3.3.3. Gheorghe Vornica 


Spre deosebire de Râmneanţu, Vornica a avut o carieră mult 
mai scurtă, deoarece a murit mai repede. Tânărul doctorand 
al lui Iuliu Moldovan și-a dat viaţa pentru patrie în noiembrie 
1942, la câteva luni după susţinerea tezei. O parte din teza 


230 Ibidem, p. 50. 
31 Ibidem, p. 45. 
22 Ibidem, p. 42. 
23 Ibidem, p. 35. 
t Bucur, op. cit., p. 300. 
%5 Ibidem, p. 69. 

lui de doctorat, de mare interes eugenic, a fost publicată în 
paginile Buletinului eugenic și biopolitic. Teza integrală a fost 
publicată după căderea comunismului, alături de alte texte de 
valoare similară.” Teza poartă titlul „Naționalismul biopoli- 
tic al lui Eminescu”. Se poate observa că tot ceea ce ieșea din 
mâna lui Moldovan trebuia să se numească biopolitic, la fel 
cum tot ceea ce se înfăptuia în stat în timpul războiului trebuia 
să se numească totalitar. Pentru că a disecat gândirea poetului, 
tânărul obține titlul de „doctor în medicină şi chirurgie'2”. 

Potrivit lui Vornica, „Eminescu a fost cel mai mare reac- 
ţionar al Românilor de pretutindeni”. Acest fapt făcea inte- 
resantă pentru domeniul medicinii „gândirea biologică?” a 
marelui poet. Deoarece, asemeni naţionalismului, biopolitica 
„a apărut ca reacțiune împotriva politicei care nesocoteşte 
legile vieţii, [...] batjocoreşte diferenţele de rasă”2%. Iar dacă 
la început a fost un fel de „glas în pustiu [...] biopolitica a 
primit astăzi confirmarea timpului şi consfinţirea vieții”2. Aş 
interpreta aceste afirmaţii ca un fel de undă verde primită de 
Vornica din partea lui Iuliu Moldovan pentru a fi cu câteva 
grade mai entuziast decât maestrul, care avea o situaţie politi- 
că puțin mai complexă. 

Sub privirea atentă a tânărului medic, ceea ce conta din 
trecutul României apărea în felul următor: „Eminescu în pre- 
să, Conta în Cameră şi Alecsandri în Senat”? au condus reac- 
ţiunea „împotriva tăgăduirei sau nesocotirei naționalității 2%, 
cu ocazia discuţiilor de la 1878 privind acordarea cetăţeniei 
evreilor. Abordând o astfel de temă, Gheorghe Vornica a făcut 


% Gh. Vornica, §. Milcoveanu, A. I. Hossu, T. Perţ, Biopolitica 
Eminesciană, Tipografia Crater, fără an. 

27 B.E.B., vol. XIII, Sibiu, 1942, p. 68. 

Vornica, Milcoveanu, Hossu & Perţ, op. cit., p. 23. 

2 Ibidem, p. 29. 

20 Ibidem, p. 25. 

%1 Ibidem, |. cit. 

22 Ibidem, p. 130. 

%3 Ibidem, p. 12. 


253 


prima (şi ultima) legătură clară între discursul rasist de la 
Cluj şi discursul antisemit de orientare cuzistă. Naţionalitatea 
în artă de A. C. Cuza apărea printre puţinele titluri din lista 
bibliografică. Cuza era folosit ca dublă autoritate: în opera ma- 
relui poet şi în domeniul naționalismului. Totuşi, influenţele 
cuziste ocupă un spaţiu limitat, autorul încercând să fie cât 
mai biopolitic în alegerea citatelor eminesciene: 


„Rasă străină, neasimilabilă, care trăieşte din specularea muncii 
altora, elemente fără de patrie şi fără naționalitate, evreii apar acolo 


unde se întâlneşte pseudoliberalismul cu semi-civilizația”?%. „Ca şi 


naţional-socialismul de azi, Eminescu susține că Evreii sunt o rasă 
care nu se asimilează şi care viciază organismul popoarelor cu care 
vin în contact”2%, 


Trebuie precizat faptul că, din punct de vedere sociologic, 
textul lui Vornica nu are aceeași valoare precum lucrările celor- 
lalți eugenişti. Are mai degrabă valoare de simptom, indicând 
personajele şi ideile din anturajul lui Iuliu Moldovan. Trebuie 
privit ca simptom şi nu ca sursă a unor manifestări rasiste, 
deoarece lucrarea a fost publicată doar parţial, într-un singur 
număr, iar scurta viaţă (inclusiv publicistică) a autorului nu a 
putut influenţa foarte mult publicul cititor de eugenie. Teza de 
doctorat care a zăcut în arhivă până după 2000 a fost publicată 
(anul nu apare) de către un grup de naționaliști entuziaşti în 
volumul Biopolitica Eminesciană. Considerată de către entuzi- 
aşti ca fiind „cea mai valoroasă şi mai ilustră teză de doctorat 
din Istoria Medicinei Românești”, opera lui Vornica era cel 
mult o variațiune radicalizată a temelor şi ideilor preluate de 
la Iuliu Moldovan (mai ales pp. 18-25) şi Ovidiu Comşia (mai 
ales pp. 24-26). Preluând fără discernământ ideile fluctuante 
ale lui Comşia, Gheorghe Vornica a reuşit performanţa de a 
se prezenta ca fiind un biolog pentru care „ceea ce contează 


2% Ibidem, p. 131. 
2 Ibidem, p. 133. 
%6 Ibidem, p. 170. 

este spiritul şi sufletul'2%. În (ideo-)logica lui, nu era tocmai 
o contradicţie, deoarece „calităţile sufleteşti [erau] înnăscute 
rasei”, doar limba putea fi dobândită pe cale culturală. Prin 
această precizare, chiar dacă nu avea o acoperire ştiinţifică, 
se poate vedea că, în lectura lui Vornica, Eminescu a devenit 
pentru prima oară un rasist fără de nuanţe. Iar, în acest cadru 
explicativ, nimeni nu putea fi altceva decât ceea ce a decis 
„natura” să fie, întrucât „calităţile rasiale se transmit ereditar, 
individul nu are posibilitatea să evadeze din rasa lui'?*. De 
asemenea, „patria, pământul strămoşilor” nu trebuia a fi 
privită precum o chestiune supusă negocierii, ci ca un dat, 
asemenea părinţilor. Iar, din această perspectivă, devine foarte 
important să se răspundă corect la întrebările: Cine suntem 
noi? Care ne este patria? Răspunsul dat de Vornica era pe cât 
de simplu, pe atât de bizar: Cei care îşi pot revendica patria 
în acest spaţiu sunt doar urmaşii celebrului cuplu Decebal 
şi Traian sau, folosind cuvintele autorului: „poporul român, 
născut pe acest pământ din viţa nobilă a Împăratului Traian şi 
a Craiului Decebal”?! Iar într-o formulare mai biologică, ro- 
mânii sunt produsul rezultat „din nobila prăsilă a Împăratului 
Traian şi din neamul viteaz al Craiului Decebal”. Iar aceasta 
se poate dovedi ştiinţific, folosind metoda Moldovan: „iată 
şi ştiinţific, putem considera neamul românesc ca o mare 
familie”? deoarece un singur cuplu poate produce după 2000 
de ani „două miliarde de urmași”. 

Gheorghe Vornica trebuie înţeles în contextul în care, 
pentru a doua oară în decursul scurtei sale vieţi, trebuiau 
produse argumente în litigiul teritorial cu Ungaria. Și, spre 


27 Ibidem, p. 24. 
28 Ibidem, p. 19. 
% Ibidem, p. 16. 
70 Ibidem, p. 17. 
1 Ibidem, p. 85. 
72 Ibidem, p. 153. 
273 Ibidem, p. 22. 
+ Ibidem, p. 22. 

deosebire de „natura eluzivă'”” a rasismului lui Moldovan, 
care urmărea să contribuie la construcţia unei tinere naţiuni, 
rasismul lui Vornica urmărea să demonstreze existența unor 
distincţii rasiale consistente şi perene în această zonă care a 
favorizat amestecul chiar şi în momentul în care omogeniza- 
rea devenise o modă. Iar singurele argumente favorabile ro- 
mânilor transilvăneni păreau a fi cele demografice - având un 
plus de consistenţă (în contextul epocii) dacă erau formulate 
rasial. Un astfel de demers, deşi puţin mai coerent şi elegant, 
fusese deja folosit de Aurel C. Popovici într-un context relativ 
similar ca miză teritorial-politică (1906). Prea puţin luată în 
serios, critica rasistă produsă de Popovici conţinea un set de 
argumente extrem de explozive. Dat fiind faptul că folosea 
rasismul pentru a obține autonomia unui grup dominat poli- 
tic, autorul a reuşit să pună sub semnul întrebării puternicele 
argumente socialiste din cercul lui Karl Renner (1870-1950) 
care dezvăluiau legătura dintre rasism şi interesele de clasă/ 
rasă ale celor dominanţi.”* Folosind rasismul în slujba celor 
oprimaţi şi antisemitismul împotriva intereselor maghia- 
re, Popovici l-a pus în dificultate pe Friedrich Otto Hertz 
(1878-1964), un sociolog austriac de origine evreiască, a cărui 
critică părea a fi respectată în cercurile incipient eugeniste 
din Europa Centrală.” Popovici a integrat cât se poate de 
coerent argumente preluate de la Gobineau, Disraeli, Darwin, 
Spencer, Le Bon, Chamberlain şi Amon pentru a demonstra că 


25 Marius Turda, „Craniometry and Racial Identity in Interwar 
Transylvania”, în Anuarul Institutului de Istorie „G. Bariț” din Cluj- 
Napoca, tom. XLV, 2006, p. 124. 

276 Aurel C. Popovici, Stat și națiune: Statele- Unite ale Austriei Mari: 
studii politice în vederea rezolvării problemei naţionale și a crizelor 
constituționale din Austro-Ungaria, Editura Albatros, Bucureşti, 
1997, p. 84. 

27 Despre critica lui Friedrich Hertz vezi Paul J. Weindling, „Central 
Europe Confronts German Racial Hygiene: Friedrich Hertz, Hugo 
Iltis and Ignaz Zollschan as Critics of Racial Hygiene, în Turda & 
Weindling, op. cit., pp. 263-267. 

asimilarea putea fi imposibilă din punct de vedere biologic şi 
periculoasă din punct de vedere politic.”* Firul argumentativ 
al lui Popovici urmărea să susțină că distincţiile demografice 
trebuiau să fie clare, iar tot ceea ce făcea ca aceste distincţii să 
se estompeze era rezultatul periculos al „panmixiei””. Drept 
urmare, amestecul de populaţii nu era nicio soluţie omogeni- 
zatoare pentru imperiu şi nicio problemă pentru delimitarea 
lui corectă - deoarece, așa-numiții bastarzi deja existenţi erau 
destinaţi pieirii. Volumul lui A. C. Popovici a fost tradus în 
limba română de către Petre Pandrea, şi publicat în 1939. 
Influenţa lui Popovici se simte puternic în scrierile lui Vornica. 
În perioada în care Vornica îşi scria teza, se muncea din greu 
pentru a produce literatură ştiinţifică pentru export în scopul 
de a convinge noul stăpân al Europei în privința primatului 
rasei româneşti în Transilvania. 

Popovici, op. cit., pp. 67-85. 
79 Ibidem, p. 83. 

Administraţie la Bucureşti. O analiză a 
discursului juridic 


- partea a 4-a — 

4.1. „România Mare”. Antisemitismul și 
problema cetăţeniei 


Dacă acceptăm teza lui Eric Hobsbawm, potrivit căreia 
politica internaţională după Primul Război Mondial poate 
fi caracterizată ca o „luptă a forțelor vechii ordini împotriva 
revoluţiei sociale”!, putem să înțelegem în ce a constat şansa 
Marii Uniri. România a avut norocul să-și dubleze teritoriul 
speculând această situaţie tulbure, deoarece a fost poziționată 
din punct de vedere geopolitic ca fiind statul „de ordine” cu 
armata mobilizată în momentul în care „revoluţia dădea cu 
coasa în Europa Centrală și de Sud-Est”. Folosind un cri- 
teriu de legitimitate statală în raport cu Rusia şi un criteriu de 
legitimitate demografică în raport cu Ungaria?, România a 
obținut un maximum posibil în materie de teritorii. Ca efect 
secundar al acestui procedeu, „România Mare” s-a ales cu un 
mare număr de minoritari, pe care clasa politică se străduia 
să-l refuleze. „Situaţia sa agravat considerabil de la Războiu 
încoace, de oarece, îmbrăţişând pe Fraţii desrobiţi, am fost 
nevoiţi să deschidem porţile României Mari, şi paraziţilor, 
cari trăiau pe spinarea lor.* Politicienii români au îndrăgit 
mai degrabă noile teritorii decât noii cetățeni. Acest fapt poate 
fi surprins cel mai bine dacă studiem delicata problemă a 
cetăţeniei. 

Cetăţenia a reprezentat principalul instrument utilizat de 
politicienii români în privința „rezolvării” sau, dacă se poate 
spune, refulării problemei moştenirii multiculturale lăsate de 


1 Eric Hobsbawm, Era extremelor. O istorie a secolului XX, Editura 

Cartier, Chişinău, 1999, p. 67. 

Ibidem, p. 39. 

3 Cf. Sorin Alexandrescu, Paradoxul român, Editura Univers, 
Bucureşti, 1994, pp. 59-62. 

4 Paulescu, „Cauzele manifestaţiilor studenţeşti”, în Apărarea 
Naţională. Organ al „Uniunei Naţionale Creştine”. Apare la 1 şi 15 
ale fiecărei luni, Bucureşti, No. 20, 15 Ianuarie 1920, p. 17. 

imperiile Austro-Ungar şi Țarist. Pattern-ul a fost preluat şi 
reutilizat din experiența de după 1878 privind „rezolvarea 
legală” a chestiunii evreieşti (vezi 1.3). Exista modelul legal de 
a echivala un ne-dorit cu un ne-cetățean şi exista un corpus 
de texte care legitima procedura. Am putea spune că românii 
erau mai pregătiţi sufleteşte pentru a „lupta cu evreii decât cu 
celelalte neamuri conlocuitoare - totuşi, nu trebuie neglijată 
pregătirea ceva mai complexă a ardelenilor şi sensibilizarea 
pe care aceştia au produs-o în Vechiul Regat chiar înainte de 
Unire. Cum am mai spus, ceea ce face diferența dintre antise- 
mitism şi celelalte xenofobii, locale şi trecătoare, este memoria 
acumulată. Training-ul milenar al creştinilor şi bibliografia 
„de specialitate” mereu la îndemâna formatorilor de opinie 
îi transformă în adversari redutabili în faţa „năvălitorilor” 
neînarmaţi, indiferent dacă (sau, mai ales, atunci când) fronti- 
erele statelor se modifică şi „stăpânii” se schimbă. Chestiunea 
evreiască din perioada interbelică poate fi văzută în România 
ca fiind vârful aisbergului reprezentat de chestiunea mai com- 
plicată şi mai delicată a cetăţeniei, în care s-au împletit politica 
naţională (naționalistă) şi politica internaţională. 

Cel puţin până spre finalul Dictaturii Regale, politicienii 
români au avut impresia că se află în faţa unui proces milenar 
care poate fi grăbit, că erau călare pe istorie şi puteau „repara” 
„nedreptăţile trecutului”. Iar faptul că teritoriile locuite de ro- 
mâni erau presărate cu alte neamuri era o astfel de nedreptate 
care trebuia reparată. La Bucureşti era reprodusă îngrijorarea 
clujenilor sau ieşenilor în privința „înstrăinării” oraşelor şi a 
păturii educate. Dar la o altă scară. „Înstrăinate” erau provin- 
ciile, iar poporul trebuia unificat sufleteşte: Am făcut România 
Mare, acum trebuie să-i facem pe români. Această parodiere a 
lui Masimo dAzeglio” descrie cât se poate de plastic ceea ce 
discursul politic românesc refuza să spună, dar reuşea să facă. 


5 


Masimo d'Azeglio apud Eric Hobsbawm, Era capitalului, p. 110. 

O observaţie similară îi aparţine Irinei Livezeanu6, care se refe- 
ră, în special, la metoda incluzivă, de uniformizare prin „uni- 
ficarea sufletească” realizată prin şcoală; dar poate fi extinsă 
şi la metodele excluzive, juridice, de unificare prin eliminarea 
din „corpul naţiunii” a cetăţenilor nedoriți. Românii puteau 
fi „făcuţi” atât prin adunare, cât şi prin scădere. Politicianul 
modern, hrănit cu cifre, citea statistici şi se îngrijora, apoi se 
pune pe treabă. „Doctorul cărămidă” care construia în ritm 
alert şcoli puse în mişcare de „suplinitori” acţiona în aceeaşi 
direcţie cu doctorii în drept care căutau în textele Tratatelor de 
Pace „portiţe” prin care să scoată de la „socoteală? un număr 
cât mai mare de „neasimilabili”. 


x 


„Reconquista” interioară a României a fost un fel de bătălie 
dusă de către instituţiile statului (la modul cel mai vizibil) mai 
ales prin intermediul legislaţiei privind cetățenia. Fundalul 
problemei cetăţeniei a fost generat atât de paradigma statului 
naţional, servită la pachet cu preferința pentru uniformizare, 
cât şi de particularitatea locului - dată de faptul că se vorbea 
mai degrabă despre o istorie a românilor (din diverse state) 
decât despre o istorie a statului România (cu diverşi locuitori). 
Chiar şi după „reîntregire, România continua să fie privită ca 
un spaţiu etnic cu o geometrie variabilă şi într-o oarecare mă- 
sură manipulabilă, dar care urma a se stabiliza într-un viitor 
pe cât posibil mai apropiat. 

Problema propriu-zisă şi sursa tuturor complicaţiilor de 
această natură din perioada interbelică o reprezenta tocmai 
modul de formulare al problemei, formulare incompatibilă 


Irina Livezeanu, Cultură și naționalism în România 1918-1930, 
Editura Humanitas, Bucureşti, 1998, p. 30. 

7 Ibidem, p. 54. 

8 „Doctorul cărămidă” este porecla ministrului liberal dr. Constantin 
Angelescu care a reuşit să atingă o medie de 1000 de școli constru- 
ite anual în timpul ministeriatelor sale. (Livezeanu, op. cit., p. 46). 

cu noile realităţi teritoriale şi greu compatibilă cu obligaţiile 
internaţionale pe care România le-a asumat prin semnarea 
tratatelor de pace după Primul Război Mondial: cetățenia 
română nu se dobândea iure locis, fiind, mai degrabă, o chesti- 
une iure sanguinis. Cum s-ar zice, copiii cetățenilor moşteneau 
țara. În ceea ce îi priveşte pe ceilalți, cetățenia reprezenta „o 
simplă favoare” care li se acorda după îndeplinirea anumitor 
condiţii. Cea mai celebră iniţiativă de acest gen a fost pusă 
în practică în februarie 1924 - rămânând până la sfârşitul 
perioadei baza de discuţie în privința „rezolvării legale” a 
chestiunii evreieşti. Este vorba despre Legea privitoare la 
dobândirea şi pierderea naționalității române, cunoscută ca 
Legea Mârzescu, după numele celui care i-a stabilit termenii: 
G. G. Mârzescu, ministru al justiției la vremea respectivă. 
Interesant în această privință este faptul că oricât de „patriot” 
era legislatorul, antisemiţii consecvenţi obișnuiau să pluseze, 
ca efect al poziționării pe piaţă. Iar în cazul lui Mârzescu şi a 
raportului dintre cei care erau în primul rând liberali şi cei 
care erau în primul rând antisemiţi, această poziționare echi- 
vala cu deschiderea unui conflict. În termenii lui Codreanu, 
gradul redus de violenţă înseamnă trădare: 


„Cea dintâi problemă care ni se punea era aceasta: cine trebuie să 
răspundă mai întâi? Cine sunt mai vinovaţi pentru starea de neno- 
rocire în care se zbate țara: românii sau jidanii? Am căzut unanim 
de acord, că cei dintâi şi mai mari vinovaţi sunt românii ticăloşi, 
care pentru arginţii iudei şi-au trădat neamul. Jidanii ne sunt duş- 
mani şi în această calitate ne urăsc, ne otrăvesc, ne extermină. [...] 
Ne-am pus de acord asupra câtorva elemente aflate pe linia trădării 
şi am ales şase miniştri în frunte cu George Mârzescu. În sfârșit, 


” Expresia este preluată dintr-un (şi în spiritul unui) comentariu 
făcut de Alfred Juvara (profesor la Facultatea de Drept din Iaşi), 
în Pandectele române. Repertoriu lunar de jurisprudență, doctrină 
și legislație, Editura „Monitorul Oficial şi Imprimeriile Statului”, 
B-dul Elisabeta 29, Bucureşti, 1937, Partea I, p. 41. În continuare, 
voi cita astfel: titlul repertoriului abreviat, anul, partea, pagina (P 
R.,1937, I, p. 41). 

10 M. O. nr. 41, 24 februarie 1924, pp. 1895-1901. 

venea şi acel ceas în care, cei cu atitudini de canalie, care niciodată 
nu şi-au imaginat că vor răspunde pentru faptele lor, într-o ţară în 
care se considerau stăpâni absoluţi, peste un popor incapabil de 
orice reacțiune, aveau să răspundă cu viața lor”!!. 


Desigur, chestiunea cetăţeniei ca instrument statal poate 
fi, şi merită să fie, nuanţată. „România Mare” a cunoscut două 
legi privitoare la dobândirea şi pierderea naţionalității române, 
diferite în ceea ce priveşte atât stilul de elaborare, cât şi mizele 
avute în vedere. Avem legea din 23 februarie 1924 şi legea din 
16 ianuarie 1939, publicată în M. O. nr. 16 din 19 ianuarie 
1939, republicată în numărul următor (17 din 20 ianuarie) din 
cauza unor erori inserate, modificată în 26 iulie 1939 (publica- 
tă în M. O. nr. 171 din 27 iulie 1939) şi mai apoi în 19 octom- 
brie 1939 (publicată în M. O. nr. 243 din 20 octombrie 1939). 
Potrivit acestor legi, naționalitatea română se transmitea în 
primul rând urmaşilor biologici recunoscuți ai unui cetăţean, 
indiferent de contextul producerii acestora sau de țara în care 
s-au născut (art. 1, al. 1, art. 2, al. a şi b din Legea Mârzescu; 
art. 3, al. 1, art. 4, al. 1-4 din legea din 16 ianuarie 1939). Acest 
principiu a fost întărit de prevederea potrivit căreia adopţiu- 
nea nu trebuia să producă efecte în privinţa cetăţeniei (art. 2, 
al. b; respectiv art. 5). Mai mult, principiul a primit o colora- 
tură etnicizantă în Legea Mârzescu prin scutirea de stagiul de 
10 ani necesar naturalizării românilor „de origină” cetăţeni ai 
altor state (art. 19), coloratură care a devenit şi mai evidentă 
în legea din 1939 când s-a introdus „recunoaşterea” ca moda- 
litate de dobândire a naționalității române în cazul celor care 
puteau fi consideraţi ca fiind de origine etnică români (art. 3, 
al. 4 şi Cap. III). Această dispoziţie vagă a fost oarecum clari- 
ficată de prima modificare adusă acestei legi, potrivit căreia 
„pentru stabilirea calităţii de român de origină, este suficient 


1 Codreanu, Pentru legionari, p. 169. 

ca unul din părinţi să fie de origină etnică românească”?. Din 
art. 60 se poate uşor dezvălui obișnuinţa legiuitorului de la 
1939 (şi eventualele discuţii în jurul punctelor de interes) de a 
opera în detaliu cu distincții asupra grupurilor de încetățeniți: 
cei care primesc naționalitatea prin recunoaştere erau scutiți 
de taxa de 3.000 + 2.000 de lei. 

Totuşi, principiul biologizant a fost relativizat în Legea 
Mârzescu prin introducerea unor excepţii, mai importante sau 
mai puțin importante. Prezint câteva mai sugestive, cu titlu de 
enumerare. Prin căsătorie, femeile străine primeau naţiona- 
litatea soțului român (art. 4), iar bărbaţii străini căsătoriți cu 
românce primeau dispensă de stagiu pentru naturalizare (art. 
8, al. b). Faptul că femeia, care împrumuta numele soțului, era 
văzută ca mai asimilabilă a fost un fel de constantă a discursului 
juridic din epocă. De asemenea, printre excepţiile prezentate 
găsim scutirea de stagiu în cazul „străinilor” „născuţi şi cres- 
cuţi în România până la vârsta de 21 de ani” (art. 9, al. a). Mai 
norocoşi erau copiii „găsiţi pe teritoriul României fără tată şi 
mamă cunoscuţi” (art. 3), deoarece erau „socotiți ca români”. 
În acest ultim caz, putem spune că naționalitatea se dobândea 
iure locis (art. 1, al. 2). Legiuitorul de la 1939 a fost puţin mai 
sceptic în privinţa unor asemenea cazuri şi, în consecință, mai 
coerent. Astfel, în cazul copiilor găsiți, se prezuma „până la 
proba contrarie că sunt născuţi în România” (art. 5). Putem 
observa chiar și o schimbare în limbajul folosit în 1924 și cel 
din 1939, expresia „pe teritoriul României” fiind înlocuită cu 
expresia „în România”, cu o sonoritate mai organicistă. 

Sub directiva principiului biologizant care străbate spiritul 
reglementărilor în privința naționalități, dispozițiile finale și 
tranzitorii apar cu atât mai tranzitorii şi excepţionale. Aceste 


12  „Decret-Lege pentru modificarea şi completarea unor dispozițiuni 
din legea privitoare la dobândirea şi pierderea naționalități 
române, publicată în Monitorul Oficial nr. 16 dela 19 Ianuarie 
1939” Nr. 2.939, în M. O. nr. 171, 27 iul. 1939, p. 4644. 

dispoziţii constituie principala miză a legii Mârzescu”, întrucât 
se refereau la interpretarea şi aplicarea condiţiilor privitoare la 
problema minorităţilor prevăzute de mult discutatele tratate 
de pace. Respectivele dispoziţii încearcau să îmbine modalita- 
tea îngrăditoare şi greoaie de dobândire a naționalității române 
cu obligația internaţională de a nu-i lăsa fără cetățenie pe even- 
tualii locuitori nedoriți ai teritoriilor nou dobândite. În plus, 
se încerca, pe această cale, minimizarea efectelor secundare 
ale reîntregirii. Considerată ca regulament de interpretare şi 
aplicare a condiţiilor tratatelor!'*, Legea Mârzescu a modificat 
prin art. 56 (al. 1 şi 2) prevederile tratatelor în două privinţe, 
ambele având ca scop micșorarea numărului noilor cetățeni. 
În primul rând, a fost înlocuită condiţia de a fi „stabilit” pe 
teritoriul provinciilor anexate din fostele imperii cu condiția 
de a avea „domiciliul administrativ” (în Basarabia), respectiv 
„indigenatul” (în Bucovina, Transilvania, Banat, Crişana, 
Sătmar şi Maramureş). Chiar şi Victor Iamandi a recunoscut, 
în 1939, că această prevedere a creat „dificultăţile nenumăra- 
te, uneori de neînvins, de a produce dovada domiciliului în 
sensul apartenenţei, aşa precum această noțiune sa interpretat 
[...]”!5. În al doilea rând, Legea Mârzescu a modificat data la 


3 Carol Iancu, Evreii din România. De la emancipare la marginalizare 
(1919-1938), Editura Hasefer, Bucureşti, 2000, pp. 96-102. 

11 Este considerată astfel de către autorii legii din 16 ianuarie 1939 
(vezi art. 62). Aceeași concluzie se poate trage şi din jurisprudenţa 
Înaltei Curți de Casaţie care, în secţiunile reunite pentru a judeca 
constituționalitatea legilor în fiecare caz în parte, a subliniat la 
toate cazurile soluționate faptul că textul tratatelor are doar putere 
de lege organică și „ca atare, poate fi amendată sau modificată 
printr-o altă lege organică” (P. R., 1939, III, p. 213), iar toate legile 
românești ulterioare care au avut în vedere problema cetăţeniei 
„departe de a modifica principiul consacrat de tratatele de pace, 
nau făcut decât să fixeze, după ce au reprodus textual acel princi- 
piu, regulile şi condițiunile în cari se poate dobândi naționalitatea 
română” (P. R., 1939, III, p. 146). 

15 „Referat către Consiliul de Miniştri” Nr. 151.275, în M. O. nr. 243, 
20 oct. 1939, p. 5898. 

care cei vizaţi trebuiau să îndeplinească condiţia anterioară, 
fixând în acest sens data unirii fiecărei provincii. 

Prin prisma acestor condiţii, apar ca improprii toate 
afirmaţiile juridice care susțineau că legea nu schimba spiritul 
prevederilor tratatelor - decât dacă îi privim pe locuitorii 
provinciilor anexate ca fiind legaţi de glie. Însă în secolul XX, 
realitatea era mult mai fluidă şi strategiile de viață mult mai 
complexe. Dau doar un exemplu. Iacob Kernes a plecat pentru 
o vreme la Moscova, unde a lucrat ca judecător. S-a întors în 
Basarabia, potrivit vizei din paşaport, la 8 septembrie 1918. 
Fiind incapabil să ghicească viitorul, adică să prevadă că în 
1924 se fixa drept condiţie pentru supușii basarabeni ai fostu- 
lui Imperiu țarist data de 27 martie 1918, Iacob Kernes a fost 
nevoit să obțină naționalitatea română prin „fraudă”!€. 

În același spirit erau formulate şi articolele 64 şi 65 din 
Legea Mârzescu care se ocupă de „constatarea din oficiu a 
situaţiei” de către autoritățile administrative. Aceste autorități 
trebuiau să constate şi să decidă! asupra întrunirii condiți- 
ilor şi să întocmească listele cu cei îndreptăţiți să primească 
naționalitatea română, „cu drept de apel pentru cei interesaţi 
[...] în termen de 40 de zile libere dela data afişării listelor”. 
Importanța acestor prevederi este dată de faptul că, odată 
trecut acel moment unic, cei care nu se aflau pe listele respec- 
tive şi, mai important, urmașii lor ieşeau de sub incidenţa 
dispozițiilor finale şi tranzitorii ale Legii Mârzescu, devenind 
străini obişnuiţi care urmau a cere cetăţenia ca pe o favoare 
şi nu cetăţeni prin anexiune care îşi cereau dreptul. Despre 
modul cum au lucrat autorităţile administrative şi „comisiu- 
nile de apel”, după 1924, vorbeşte de la sine abundența de liste 
de nume de „cetățeni români prin anexiune”. Listele ocupă, 
după calculele mele, aproximativ 300 de pagini pe parcursul 


Cazul lui Iacob Kernes, relativ la revizuirea cetățeniei, poate fi găsit 
în P R., 1939, II, pp. 33-38. 

După modificarea legii din 26 iulie 1939, decizia aparține Minist- 
erului de Justiţie. (M. O., nr. 171, din 27 iulie 1939, p. 4645). 

Monitorului Oficial din 1940, în perioada următoare mo- 
dificărilor Legii Mârzescu. La acestea se adaugă listele celor 
„recunoscuţi ca având dintotdeauna naționalitatea română” 
datorită originii etnice. Excluderea operată de (sau prin) liste- 
le de naţionalitate din 1924 a ajuns mai târziu şi la cunoştinţa 
autorităţilor, datorită complicaţiilor tehnice care au produs şi 
excluderi nedorite. Victor Iamandi vorbea despre „aproape o 
sută de mii de capi de familie, dintre care imensa majoritate 
români de naştere, au rămas din diferite motive neînscrişi în 
listele de naționalitate” '. Fiind vorba de români, legiuitorul 
recunoștea faptul că situaţia excluderii era „o situație dintre 
cele mai grele”. 

Pentru a surprinde nuanțele care scapă analizei cantitative, 
voi exemplifica prin cazul Mariei Kohn, aflată în proces cu 
Primăria Municipiului Mureş. Tatăl ei decedat nu era înscris 
şi nu ceruse vreodată înscrierea în listele de cetăţenie. În anul 
întocmirii listelor, Maria era minoră. Datorită unui amenda- 
ment venit din inițiativa lui Grigore Junian”, cei absenţi din 
localitate la data întocmirii listelor de naționalitate puteau cere 
înscrierea ulterioară, invocând motivul absenței. Însă recursul 
Mariei Kohn a fost respins în februarie 1937. Curtea motiva 
respingerea astfel: „recurenta ca minoră era reprezentată de 
drept de tatăl său şi faptul că era minoră nu era echivalent cu 
absenţa dela domiciliu în data întocmirii actelor”?! În cazul de 
față, nu avem neapărat de-a face cu un exemplu de rea voință 
a justiției lucrând în spiritul Legii Mârzescu, ci, mai degrabă, 
pătrundem în firescul jurisprudenţei româneşti şi asistăm la 


15 „Referat către Consiliul de Miniştri” Nr. 85.383, în M. O. nr. 171, 
27 iulie 1939, p. 4646. 

19 Ibidem, loc. cit., p. 4646. 

Legea Mârzescu prevedea inițial, pentru cei absenți, (art. 67, al. 2) 

un termen identic cu termenul de apel. După amendamentul lui 

Iunian, absenții „vor putea oricând cere dela autoritatea comunală 

competentă,certificatul de naţionalitate, în termeni legali” (P R., 

1940, I, p. 32). 

a PR. 1937,IIl,p. 166. 

constatarea faptului că Maria Kohn era doar urmașul unui 
apatrid care nu a profitat de momentul unic oferit lui şi urma- 
şilor săi de a dobândi pe o cale facilă naționalitatea română. 


x 


Aşa cum am amintit la început, Legea asupra dobândirii 
şi pierderii naţionalității române a cunoscut câteva modificări 
importante în timpul ministeriatelor lui Victor Iamandi, din 
1939. În primele faze, legea tindea să devină mai dură, autorii 
accentuând mai degrabă asupra noilor modalităţi de pierdere 
a naționalității, motivate de lipsa de loialitate de care dădeau 
dovadă minoritățile. În varianta de la 26 iulie 1939, naționali- 
tatea română se putea pierde cu titlul de pedeapsă (art. 41, al. 
2), dacă cei vizaţi părăseau „în mod clandestin şi fraudulos” 
ţara. Iar odată cu naționalitatea se pierdea şi averea familiei, 
chiar dacă rudele rămâneau în ţară (art. 53). Această prevedere 
se aplica inclusiv în cazul soţiei şi copiilor minori necăsătoriți, 
cărora Consiliul de Miniştri le putea retrage naționalitatea 
(art. 45, art. 46). Astfel, au început să apară în Monitorul 
Oficial numeroase liste cu nume de cetăţeni care şi-au pierdut 
naționalitatea prin decizii ministeriale. Aceste liste nu sunt 
la fel de numeroase precum cele amintite anterior şi, după 
rezonanța numelor, acoperă tot spectrul etnic al României 
Mari. Dau ca exemplu ziua de miercuri, 9 august 1930, când 
apar cinci pagini de nume de foşti-cetăţeni care „părăsind țara 
s-au refugiat în Ungaria”. În referatul care însoţeşte decizia se 
recomanda „să se confisce averile ce ei posedă”. 

După ultima modificare (art. 62), din 19 octombrie 1939, 
Legea privind dobândirea şi pierderea naţionalităţii române a 
devenit mult mai permisivă, iar ministrul justiției - mult mai 
pragmatic şi mai aplecat spre concesii. A fost eliminată condi- 
tia dovedirii „indigenatului', respectiv a „domiciliului admi- 
nistrativ”, fiind suficient ca cei interesați să dovedească faptul 


2 „Referat către Consiliul de Miniştri” Nr. 105.169. în M. O. nr. 182, 
9 august 1939, p. 4893. 

că „au locuit într-o comună oarecare din ţinuturile alipite. 
De asemenea, condiția temporală, „data Unirei”, a fost urmată 
de un „sau” care mai oferea trei ani: „data ratificării tratatului 
dela Trianon” (26 iulie 1921). Cu alte cuvinte, avem de-a face 
cu importante concesii, în sensul umanizării Legii Mârzescu. 
Totuși, în cazul locuitorilor Basarabiei, a rămas valabilă data 
de 27 martie 1918. Odată cu aceste ultime modificări ale legii, 
Maria Kohn, menționată anterior, ar fi avut posibilitatea de 
a dobândi naționalitatea română, deoarece s-a reglementat 
statutul celor care, minori fiind la data întocmirii listelor, „in- 
stituţiile sau persoanele în îngrijirea cărora se aflau, nau cerut 
înscrierea lor în aceste liste”. Aceștia puteau fi „înscriși în listele 
de naţionalitate până la data de 1 Februarie 1940”. Din nou, se 
poate observa că spiritul pragmatic şi concesiv îşi face simțită 
prezența în momentul în care „naționalitatea este la ordinea 
zilei în cele mai multe state europene”? şi revizionismul - tot 
mai puternic. În acest moment, se pare că cel puţin o parte 
din clasa politică românească, cea aflată în anturajul regelui, 
a început să înţeleagă că nu avea de-a face cu grăbirea unui 
proces milenar, ci, mai degrabă, se afla în fața unor probleme 
complexe şi delicate. În acest sens trebuie înţeles referatul 
ministrului justiției anexat ultimei variante a Legii privitoare 
la dobândirea şi pierderea naționalității române: 


„Am socotit că legiferarea acestor dispoziţiuni de largă solicitudine 
pentru locuitorii provinciilor alipite, îndreptăţiți la cetățenia româ- 
nă ca efect al unirii, este singurul mijloc de a rezolva definitiv şi 
în folosul Statului o problemă care, de două decenii, este mereu la 
ordinea zilei”? 


Totuşi, dispozițiunile de largă solicitudine au încetat în 
momentul în care evreii trebuiau să cadă sub incidenţa aces- 


3 Alfred Juvara, „Legea privitoare la dobândirea şi pierderea 
naţionalității române”, în P. R., 1939, IV, pp. 81-102. 

2% „Referat către Consiliul de Miniştri” Nr. 151.275, în M. O. nr. 243, 
20 oct. 1939, p. 5898 (Sublinierea îmi aparţine). 

tei legi. Fiecare dintre modificările aduse Legii Mârzescu în 
timpul Dictaturii Regale conţinea precizarea că dispozițiunile 
„nu se aplică acelor locuitori din provinciile alipite sau din 
Vechiul-Regat care au fost prevăzuţi în decretul-lege nr. 169 
din 22 ianuarie 1938, privitor la revizuirea cetăţeniilor, întru- 
cât aceştia au format obiectul unei reglementări speciale”. 

Este interesant de precizat faptul că unii dintre locuitorii 
evrei care n-au reuşit să treacă de testul Mârzescu au scăpat 
(mai puţin 44.848, voi vorbi ulterior despre aceştia) de eveni- 
mentul revizuirii, putând să beneficieze de noile condiţii, mai 
uşoare, pentru dobândirea cetăţeniei. Pot fi găsite nume cu re- 
zonanţă evreiască în listele de „cetăţeni români prin anexiune” 
(în special din Maramureş şi Sălaj) din anul 1940. Pentru câ- 
teva luni, cei care nu au primit cetățenia au avut o situație mai 
bună decât cei care au pierdut-o. Voi arăta la punctul următor 
cum anume aceste „reglementări speciale” erau determinate 
şi determinante de/pentru forma și spiritul Legii privitoare la 
dobândirea şi pierderea naţionalității române şi cum anume, în 
această privinţă, problema a rămas mereu la ordinea zilei, deşi 
se voia a fi rezolvată definitiv. 


25 Ibidem, loc. cit. 

4.2. După 1937. Administrarea unui cadru juridic 
antisemit 


„Problema cetăţeniei” s-a acutizat după ciudatele alegeri 
din 1937, alegeri care au închis „ciclul democratic” pentru 
multă vreme. Începând cu aceste alegeri, se pare că viaţa poli- 
tică românească şi-a pierdut o bună parte din repere. 

În primul rând, guvernul nu a reușit să câștige alegerile, 
ceea ce era un fapt rar întâlnit, deoarece democraţia româ- 
nească era astfel concepută încât regele să aibă un cuvânt de 
spus - prin intermediul guvernului lăsat să organizeze alege- 
rile. 

În al doilea rând, Iuliu Maniu, unul din susținătorii cei mai 
fervenţi ai democraţiei, a semnat un pact cu inamicii demo- 
craţiei din extrema dreaptă. 

În al treilea rând, turnura spre Germania, anticipată de 
debarcarea lui Nicolae Titulescu, a devenit o opţiune genera- 
lizată; ceea ce era extrem de problematic, deoarece opțiunea 
pentru democraţia franceză sau engleză însemna mai ales o 
opţiune împotriva revizionismului. Tentativa de a juca în 
marea politică internațională, care implica raporturi fluide şi 
apropieri strategice de Germania, era un exercițiu acrobatic 
care s-a dovedit riscant chiar şi pentru state puternice, pre- 
cum URSS. Și, pentru a încorona acest haos cinic realizat în 
numele pragmatismului, Carol al II-lea a numit un guvern 
format parțial din antisemiţi notorii, parțial din politicieni 
care păreau să fie mai loiali monarhului decât partidelor din 
care făceau parte. Membrii acestui guvern eterogen aveau în 
comun doar absenţa unor convingeri politice foarte ferme și o 
înclinaţie mai accentuată spre compromis decât omologii lor 
cu doctrine asemănătoare. În acest sens, merită menţionată 
mirarea lui Alexandru Vaida Voevod referitoare la faptul că 


2% Miller, op. cit., p. 172. 

Octavian Goga şi A. C. Cuza au ajuns la putere cu un (sau în 
pofida unui) program antisemit”. 

Guvernul este cunoscut sub titulatura „Goga-Cuza, iar 
numele lui a rămas strâns legat de chestiunea „revizuirii” 
cetăţeniei evreilor. Altfel, perioada în care a fost la guvernare 
nu înseamnă decât ultimele 44 de zile ale democraţiei româ- 
neşti, aşa cum a fost aceasta în perioada interbelică. Consider 
oarecum improprie titulatura pe care istoricii o dau acestui 
guvern, probabil pentru a sugera apariţia unei turnuri în acti- 
vitatea administrativă a poetului Octavian Goga - acolo unde, 
de fapt, a fost cel mult o radicalizare. Dacă analizăm actele 
de guvernare publicate în Monitorul Oficial, vedem că foarte 
puţine au fost semnate de A. C. Cuza. Singurul Cuza activ la 
guvernare era George, care se ocupa cu destituiri şi numiri 
de membri în Camerele de Muncă, în pregătirea unor alegeri 
care n-au mai avut loc. Potrivit istoricilor Mircea Muşat şi Ion 
Ardeleanu, A. C. Cuza şi-a petrecut timpul mai degrabă la Iași 
decât la Bucureşti%, fiind manifest nemulțumit de imposibili- 
tatea aplicării integrale a programului PNC, datorită prezenţei 
„neofripturiştilor”* în guvern. Cât despre radicalizarea lui 
Octavian Goga, se poate spune că a fost la fel de nebuloasă 
precum întreaga-i activitate naționalistă. Cel care declara în 
1931 că nu este antisemit”, iar în 1935 că „lozinca sângelui a 
fost singura mea Evanghelie”*!, în momentul în care colegul 
de guvern Gheorghe Cuza s-a lăudat cu faptele săvârşite în faţa 


7 Extrase din declaraţiile făcute de Vaida Voevod la 11 ianuarie 1938 
sunt publicate în F. C. E. R., Evreii din România între anii 1940- 
1944. Vol. II. Problema evreească în stenogramele Consiliului de 
Miniştri, Editura Hasefer, București, 1996, p. 23. 

2 Muşat,Ardeleanu, op. cit., vol. II, partea a II-a, p. 749. 

2 Ibidem, p. 754. 

32 „Nu-s antisemit. Doctrina antisemită se bazează pe ura de rasă. Pe 
mine nu m-a călăuzit niciodată această religie. Am luptat prea mult 
pentru libertate ca să mă pot transforma în opresor” (Goga apud 
Fătu, Cu pumnii strânși...» p. 32). 

31 Goga apud Fătu, Cu pumnii strânşi... p. 226. 

unei sinagogi („Şefule, i-am tăvălit pe toţi”), a răspuns oare- 
cum impropriu, date fiind actele de guvernare şi declaraţiile 
de presă din perioadă: „Vreau să se ştie că eu nu mă identific 
cu procedura dumneavoastră şi vă rog să plecaţi cu primul 
tren”. Am putea spune că A. C. Cuza a avut mereu norocul, 
sau ghinionul, de a racola personalităţi cu atitudini complexe. 

Sub conducerea poetului Octavian Goga, România Mare a 
cunoscut o dublă premieră: primul guvern declarat antisemit 
şi „prima lege cu caracter net antisemit'%. De asemenea, 
odată cu acest guvern, cuvântul „jidan”, folosit ca echivalent 
peiorativ al cuvântului „evreu”, a primit pentru prima oră o va- 
lidare oficială. Așa cum a observat Leon Volovici, „legiferarea 
discriminării” a venit la pachet cu „oficializarea disprețului”**. 
Guvernul Goga a excelat mai ales în a doua chestiune. Şi-a 
început scurta carieră cu decizia răsunătoare (nr. 4.036) de 
suprimare a ziarelor Adevărul, Dimineața şi Lupta, decizie 
prezentată ca „o chestiune de familie a poporului băştinaş”*. 
Este un paradox interesant faptul că prima decizie a primului 
guvern, în care A. C. Cuza avea totuşi un cuvânt de spus, a 
constat în suprimarea moştenirii lăsate de Constantin Mille, 
primul tovarăş de companie al lui Cuza. Am putea vedea în 
aceasta o declarație simbolică de rupere definitivă de orice 
formă de umanism-universalism - fie socialist, fie burghez. 
Totuşi, aceasta era mai degrabă decizia unor antisemiţi decât 
o decizie antisemită. Tot o măsură cu caracter conjunctural 
a fost şi exproprierea câtorva terenuri şi clădiri din nordul 


Bucovinei „în scopuri culturale şi naţionale”*. Este vorba 
despre decretul nr. 172, prin care terenuri și clădiri aparţinând 


* Ibidem, p. 37. 

5 Lya Benjamin, „Studiu introductiv”, în F C. E. R., Evreii din Româ- 
nia între anii 1940-1944. Vol. I. Legislaţia antievreiască, Editura 
Hasefer, Bucureşti, 1993, p. XXIII. 

3  Volovici, Ideologia naţionalistă..., p. 36. 

5 „Referat al d-lui preşedinte al Consiliului de Miniştri” nr. 4.344, în 
M. O. nr. 302, 31 decembrie 1937, p. 9840. 

s M. O. nr. 21,27 ianuarie 1938, p. 610. 

unor evrei şi comunităţii evreieşti „Casa Evreiască” trec în 
patrimoniul Mitropoliei Bucovinei. Această măsură dorea a 
satisface o veche doleanţă a simpatizanților numerus clausus 
din zonă, o chestiune pe care Paulescu o ridicase în 1923, 
condamnând ticăloşia „slugilor jidăneşti” care se opuneau cu 
fermitate acestor interese naționale." 

Cu alte cuvinte, singura mare-realizare antisemită a PNC- 
iştilor a fost Revizuirea cetățeniei, prin Decretul Regal nr. 169, 
dat în 21 ianuarie 1938. 

Uşor de prevăzut, acest decret a suferit câteva modificări, 
imediat după căderea guvernului Goga, prin Decretul Regal 
nr. 858 din 11 februarie 1938, publicat în M. O. nr. 34 din 
12 februarie 1938; apoi, prin Decretul-Lege nr. 1.107 dat de 
Ministerul de Justiţie în 5 martie 1938, publicat în M. O. nr. 
54 din 7 martie 1938; iar în 8 martie 1938 se decretează (nr. 
1.124) un Regulament privitor la revizuirea cetățeniei, publicat 
în M. O. nr. 56 din 9 martie 1938. 

Aceste modificări, deşi nu schimbau fondul problemei dat 
de faptul că legea era discriminatorie prin vizarea exclusivă a 
„evreilor înscrişi în registrele de naţionalitate” (D.-R. nr. 169, 
art. 5), sunt importante, deoarece schimbau termenii pro- 
blemei. Şi devin cu atât mai importante, pentru istorici, prin 
faptul că încă nu sunt înţelese pe deplin. Istoricii care au abor- 
dat până acum problema, precum Carol Iancu, Lya Benjamin 
sau Jean Ancel”, au fost, probabil, indușşi în eroare de necu- 
noașterea acestor modificări de către Victor Iamandi care, 
în „expunerea și tablourile” (nr. 165.945) de la 17 noiembrie 


37 Vezi Paulescu, „Întreită ticăloşie”, Apărarea Naţională. Organ al 
„Uniunei Naţionale Creștine”. Apare la 1 şi 15 ale fiecărei luni, 
Bucureşti, An II, No. 14, 15 Octombrie 1923, pp. 5-6. 

*% Iancu, op. cit., p. 258, p. 263; Benjamin, op.cit., p. 32 nota 5; Ben- 
jamin, Prigoană și rezistență în istoria evreilor din România, 1940- 
1944. Studii, Editura Hasefer, Bucureşti, 2001, p. 33; Jean Ancel, op. 
cit., Vol. I, Editura Hasefer, Bucureşti, 2001, pp. 80-81. 

1938, era foarte confuz şi neglijent în redactare”. Confuzia se 
datorează, probabil, faptului că textul a fost redactat de mai 
multe persoane. Trebuie precizat, de asemenea, că în primul 
guvern Miron Cristea (10 februarie 1938 - 29 martie 1938), 
ministru de justiţie ad-interim era Mircea Canciov, lamandi 
fiind în acest guvern ministrul educaţiei naționale şi ministrul 
cultelor şi artelor ad-interim. Faptul că ministrul de justiție 
nu cunoştea foarte bine legislaţia privind problema revizuirii 
cetăţeniei evreilor merită a fi consemnat, deoarece ne poate 
arăta cât de mare este interesul acestuia asupra chestiunii. Deşi 
această interpretare nu trebuie absolutizată, deoarece inocența 
nu trebuie, neapărat, să fie una ideologică. Alfred Juvara con- 
sidera, în acest sens, că „legiuitorul nostru (vorbesc de acela 
anterior lui 1938) nu cunoştea întotdeauna nici problema asu- 
pra căreia legifera, nici principiile generale care guvernează 
materia? 

Totuşi, este important pentru un istoric să facă o distincție 
clară (cel puțin acolo unde se poate face) între eveniment şi 
receptarea sau cunoașterea evenimentului”. Aşadar, strict 
factual vorbind, prin decretul nr. 169, guvernarea Goga a 
creat doar cadrul antisemit al revizuirii cetăţeniei. A aruncat, 
cu mare pompă, o problemă juridică, de a cărei rezolvare 
administrativă și politică trebuia să se ocupe regimul dicta- 
torial instaurat de rege la 10 februarie 1938, la 20 de zile de la 
decretul 169. Intenţia a fost anunţată de Octavian Goga încă 
din 31 decembrie 1937, ca parte a aşa-numitului program 


3 Vezi M. O. nr. 273 din 24 noiembrie 1939, p. 6864, nota 3. Iniţial, 
dă impresia că nu cunoaște decât modificarea din 11 februarie 
1938. De asemenea, Iamandi nu cunoaşte foarte bine nici decretul 
iniţial (nr. 169), deoarece consideră că termenul limită se referă la 
revizuiţii din provinciile alipite, când, de fapt, art. 22 se referă la 
revizuirea cetățeniei evreilor din Vechiul Regat (Ibidem, p. 6864, 
punctul 1). 

% PR. 1939,II,p.30. 

4 Harry Kuller, Opt studii despre istoria evreilor din România, Editura 
Hasefer, Bucureşti, 1997, p. 12. 

de guvernare: „Am luat în studiu pentru o rezolvare cât mai 
promptă reexaminarea cetăţeniilor postbelice ale elementului 
semit’. Voi încerca să prezint succint, pe probleme, varianta 
Goga a legii revizuirii. Prima şi cea mai importantă problemă, 
care îi conferă titlul de primă lege cu caracter net antisemit, 
este, după cum am mai spus, faptul că îi viza exclusiv pe evrei 
(art.5), deşi într-o situaţie similară de a fi fost încetăţeniți, 
fraudulos ori ba, se aflau şi ucrainenii, ruşii, ungurii şi chiar 
românii din teritoriile alipite care nu se aflau în România la 
termenele stabilite de Legea Mârzescu. A doua problemă de 
fond este că se presupunea că toți erau suspecți de a-și fi obți- 
nut cetăţenia prin fraudă, deoarece legea îi obligă „pe evrei - şi 
nu tribunalele - să aducă dovada că nu şi-au obţinut cetăţenia 
prin înşelăciune”. Doar în cazul încetăţenirilor făcute în te- 
meiul „unei hotărâri a comisiunilor de apel sau a unei hotărâri 
judecătoreşti” (art. 24 - 27), „proiectul, respectuos de o atare 
hotărâre, lasă în sarcina Ministerului public dovada fraudei””. 
Cercetarea era făcută de către Parchet, „informat fiind că o 
înscriere [...] a fost făcută prin fraudă” (art. 24). 

Urmează câteva probleme de procedură, din care se dezvă- 
luie destul de clar intenţia legiuitorului de a retrage cetățenia 
unui număr cât mai mare de evrei sau, cel puţin, de a provoca 
nelinişte şi umilință, silindu-i pe evrei ca, de dragul cetăţeniei 
române, să urmeze o procedură sadică - nu am găsit un ter- 
men mai potrivit care să descrie acel grad de rea voinţă, abuz 
de putere şi plăcere de a vedea un întreg grup de oameni că îşi 
întrerupe cursul normal al vieții şi începe să umble în grabă 
după acte foarte dificil sau, uneori, aproape imposibil de găsit. 
În primul rând, evreilor din provinciile alipite li se cereau, din 


*  Cuvântarea a apărut în 2 ianuarie 1938 în Lumea Românească, este 


reprodusă sub formă de extrase în EC.E.R., ...Problema evreească 
în stenogramele Consiliului de Miniștri, p. 22. 

3 Ancel, op. cit., p. 80. 

“ „Referatul Consiliului de Miniştri” nr. 4.295, în M. O. nr. 21 din 27 
ianuarie 1938, p. 612. 

nou, actele prevăzute de Legea Mârzescu (art. 6), cu deosebi- 
rea că foarte mulți din „capii de familie” supuși revizuirii erau 
minori la momentul Unirii — adică trebuiau să aducă actele pe 
baza cărora părinţii lor ar fi întrunit condiţiile Legii Mârzescu. 
De asemenea, evreilor din Vechiul Regat li se cerea, printre 
altele, o condiţie care îl poate pune în dificultate pe cititorul 
de astăzi: „actul doveditor că nu a fost supus unui Stat străin” 
(art. 22, al. 3). În al doilea rând, căile de atac prevăzute erau 
doar contestaţia (art. 14) şi recursul (art.19), lipsind acțiunea 
de anulare — raţiunea legiuitorului fiind justificată în jurispru- 
denţă astfel: 


„perturbațiile unor asemenea măsuri să fie de scurtă durată”*. 
Acțiunea de anulare (ca mijloc de înlăturare a unei hotărâri judecă- 
toreşti definitive) „se bazează pe caracterul permanenţei instanțelor 
judecătoreşti, caracter ce în mod firesc lipseşte decretului lege şi 
regulamentului de revizuire, întru cât acestea sunt legi temporare 
dictate de anume interese superioare de stat (acte de guvernare) 
pentru apărarea fiinţei sale”*. 


În al treilea rând, Revizuirea, la fel ca şi Legea Mârzescu, era 
prezentată ca fiind doar constatare-verificare şi nu revizuire a 
dispoziţiilor Tratatelor de Pace ori ca o violare a prevederilor 
Constituţiei de la 1924 (art. 133). De aceea, nu putea fi invo- 
cat motivul de neconstituționalitate. În referatul Consiliului 
de Miniştri, pe baza căruia s-a emis decretul nr. 169, apărea 
următoarea justificare: 


„Înscrierea în registrele de naţionalitate nu creia un drept nou, ci 
consfințea un drept preexistent, drept pe care cei înscriși trebuie să-l 
fi avut dobândit la data unirei”, deci revizuirea „nu înseamnă a ridi- 
ca drepturi dobândite şi nici nu atinge autoritatea lucrului judecat, 
întru cât nimic nu poate fi dobândit când se bazează pe fraudă”. 


%5 P R., 1940, III, pp. 67-68. 

% PR, 1941, II, pp. 64. 

1 „Referatul Consiliului de Miniştri” nr. 4.295, în M. O. nr. 21 din 27 
ianuarie 1938, p. 612. 

Sofismul a fost preluat şi în jurisprudenţă: 


„Decretul 169 din 1938 nu a revizuit niciunul din decretele legi 
ratificate de constituţie, ci a prevăzut o serie de dispozițiuni potrivit 
cărora sa procedat la verificarea situaţiunii evreilor sub raportul ce- 
tățeniei, cu scopul de a fi dovediți și înlăturați acei care au dobândit 
cetățenia română fără observarea prevederilor legale”. 


Astfel se motivează respingerea recursului Clarei Solomon. 
În marea lor majoritate, cazurile ajunse la instanţele superioa- 
re cu ocazia revizuirilor au fost soluționate în aceeaşi manieră. 
Mai dau un singur exemplu, respingerea recursului lui David 
Leizer Bărbierul: 


„Motivul de neconstituționalitate este neîntemeiat, deoarece prin 
decretul 169 din 21 ianuarie 1938 nu s-a revizuit nici unul din 
decretele ratificate de Constituţie, ci doar s-au prevăzut o serie de 
dispoziţiuni potrivit cărora sa procedat la verificarea evreilor sub 
raportul cetăţeniei”*. 


În al patrulea rând, avem de-a face cu mult discutatul ter- 
men de 20 de zile (art. 6, art. 22). Carol Iancu, Lya Benjamin şi 
Jean Ancel văd în acest termen una dintre cauzele eficiente ale 
pierderii cetățeniei. Deoarece, nerespectarea termenelor era 
„socotită ca o recunoaștere a neîndeplinirii condiţiunilor le- 
gale pentru dobândirea de plin drept a naţionalităţii române” 
(art. 7). În varianta Goga, Revizuirea prevedea, pentru cei în- 
cetăţeniţi în Vechiul Regat, depunerea actelor în termen de 20 
de zile de la publicarea decretului în M. O. (art. 22). Deci, până 
în data de 11 februarie 1938. În schimb, evreii din provinciile 
alipite aveau la dispoziţie 20 de zile de la afișarea listelor cu nu- 
mele celor supuşi revizuirii (art. 6). Cu alte cuvinte, termenul 
de depunere a actelor varia în funcţie de doi parametri: zelul 
antisemit al autorităţilor locale și disponibilitatea aceloraşi 
autorităţi de a îndeplini cu promptitudine o corvoadă în plus. 


% P R., 1941, III, p. 69. 
* P R., 1940, III, p. 42. 

Dar, pentru a nu lăsa prea multe la latitudinea autorităților 
locale, legea prevedea că termenul maximal de întocmire a 
listelor era de 30 de zile (art. 5) şi, în plus, invitau la grăbirea 
procesului, prin art. 21 care prevede că se puteau revizui chiar 
înainte de expirarea termenului de 30 de zile. În plus, același 
art. 21 prevedea: 


„revizuirea se va ordona în urma unui denunţ sau a cererii unei 
autorități administrative. Instanţa va invita pe cel supus revizuirii ca 
în termen de 20 de zile socotite de la comunicare, să depună actele 
cerute” 


Mai sintetic, evreii din provinciile alipite trebuiau să aducă 
actele în 20 de zile de la momentul primirii „invitaţiei”, indife- 
rent de forma prin care se face aceasta. Cu alte cuvinte, actele 
celor din provinciile alipite trebuie depuse într-una din zilele 
intervalului 11 februarie-10 martie 1938. Aceste termene pu- 
teau fi prelungite cu 20 de zile „la cererea celui supus revizui- 
rii, sau moștenitorului său dacă cel înscris este mort” (art. 7). 
Obţinem, astfel, o dată limită cuprinsă între 21 februarie-30 
martie 1938. 

Această prelungire de 20 de zile (deci până la 21 februarie) 
putea fi obținută şi de către evreii din Vechiul Regat (art. 23, 
al. 4). Mai trebuie precizat faptul că autorităţile locale şi ju- 
decătoreşti erau obligate să se ocupe de aceste chestiuni „în 
orele de după amiază la judecătorii şi în afara de orele fixate 
pentru judecarea celorlalte cauze, la tribunale şi curți” (art. 
3). Datorită acestor ultime prevederi procedurale, au apărut 
numeroase plângeri, deşi, la 5 martie 1938, listele încă nu erau 
întocmite şi afişate la toate comunele.” În acest sens, putem 
aminti un memorandum al Consiliului Central al evreilor din 
România, relatat de Jean Ancel: 


% „Referat către Consiliul de Miniştri” nr. 20.693 (semnat de M. 
Canciov), M. O. nr. 54, 7 martie 1938. 

„[...] în judeţul Ilfov (Bucureşti şi împrejurimi), unde trăiesc zeci 
de mii de evrei, timpul acordat nu va fi suficient nici măcar pentru 
înregistrarea dosarelor la judecătorie; şi asta în cazul în care fiecare 
înregistrare de dosar nu va lua mai mult de un minut” *. 


Acest memorandum ne mai poate oferi un indiciu privind 
încă un posibil motiv pentru care guvernul Goga a propus o 
astfel de procedură a revizuirii: se putea realiza indirect, mai 
ales datorită termenelor, un fel de numerus clausus (mai co- 
rect, o proporţionalitate dorită) în ceea ce priveşte procentul 
de evrei / judeţ cu drept de cetăţenie, vizate fiind zonele cu 
densitate mare de evrei. 


x 


Totuşi, cum am mai spus, administraţia Goga nu a reuşit să 
pună în practică, în termeni proprii, „revizuirea. Probabil, re- 
gele Carol al II-lea se săturase să dea explicații ambasadorilor 
occidentali după fiecare năzdrăvănie a guvernului şi a pasat 
problema unor indivizi mai previzibili. Putem spune că regi- 
mul Goga a fost „mai degrabă un semn rău decât un guvern”. 

Varianta Goga a Legii Revizuirii a fixat doar cadrul antise- 
mit al problemei, termenii şi mai ales termenele fiind modi- 
ficate înaintea expirării celui mai scurt dintre ele. Astfel, una 
dintre primele măsuri luate în timpul Dictaturii Regale a fost 
Decretul Regal nr. 858, publicat în M.O. nr. 35 din 12 februarie 
1938. Acest decret, care conţinea un singur articol, viza pre- 
lungirea „până la 10 martie 1938, inclusiv”” a termenului pre- 
văzut de art. 22 al legii 169. Cu alte cuvinte, evreii din Vechiul 
Regat erau, deocamdată, avantajaţi față de cei din provincii; 
deoarece, aceştia din urmă puteau beneficia de termenul 


5 Ancel, op. cit., p. 81. 

52 Deşi afirmaţia aparține unui naționalist (Al. Gregorian, apud Fătu, 
Cu pumnii strânși...» p. 292), putem spune că este general valabilă. 

5 În referatul ataşat decretului apărea „10 martie, exclusiv”, În M. O. 
nr. 36 din 14 februarie (p. 850) apare rectificarea în sensul referatu- 
lui. 

maximal de 10 martie numai în măsura în care autoritățile 
locale erau mai degrabă împotriva muncii suplimentare decât 
împotriva evreilor. În plus, același decret stipula faptul că ju- 
decătoria trebuia să acorde, la cerere, „prelungirea prevăzută 
de art. 7, chiar dacă anterior acestui decret-lege au obţinut o 
prelungire”. 

Vedem în aceste rânduri o schimbare de ton. Chiar dacă nu 
avea curajul să se atingă de fondul problemei, guvernul Miron 
Cristea - Armand Călinescu avea cu totul alte preocupări şi 
intenţii decât cel precedent. Poziţionându-se deasupra politi- 
cului, deasupra „hidrei cu 29 de capete electorale”, guver- 
nele „de tehnicieni” din perioada Dictaturii Regale încercau, 
mai degrabă, să administreze țara decât să o conducă, să rezol- 
ve cât se poate de tehnic problemele moştenite. Şi, după cum 
era de aşteptat, înainte de expirarea termenului de 10 martie, 
apare o nouă prelungire. În M. O. nr. 54 din 7 martie 1938 s-a 
publicat decretul nr. 1.107 care, în art. 2, prevedea: 


„Termenul prevăzut de articolul 6 din decretul-lege Nr. 169 din 1938 
va fi de 50 de zile dela data afişării, iar termenul prevăzut de articolul 
22 din același decret-lege, se prelungeşte până la 1 Aprilie exclusiv”. 


La cerere, se pot obţine încă 20 de zile de prelungire. Merită 
să ne oprim puțin asupra termenului de 50 de zile, deoarece 
spune multe despre noul regim. Este cât se poate de clar că 
măsura se voia a fi în sprijinul revizuiţilor. Totuşi, noul legiu- 
itor încerca să se ţină cât mai aproape de litera (mai exact de 
cifrele) legii, pe care o modifica: a adunat termenul de 30 de 
zile (prevăzut pentru întocmirea listelor) cu cel de 20 de zile 
(prevăzut pentru aducerea actelor). Astfel, la nevoie, se putea 
spune că nu a schimbat nimic; şi sofismul nu era cu nimic mai 
slab decât cel folosit de Goga privind respectarea Tratatelor de 
Pace (anterior citat). 


5 Am modificat puţin sensul metaforei lui Miron Cristea, care spu- 
nea că a distrus respectiva hidră. Totuși, mi se pare mai aproape de 
realitate aprecierea că a călărit-o. 

La 9 martie 1938, a fost publicat în M. O. nr. 56 regula- 
mentul privitor la revizuirea cetățeniei”, care ținea seama de 
aceste ultime modificări aduse legii (art. 21, art. 96). Referitor 
la termene, mai poate fi amintit faptul că, în cazul contestaţiei, 
care putea fi făcută în 5 zile de la sentința judecătorească (art. 
43), contestatorul putea solicita 20 de zile (art. 49). 

De asemenea, regulamentul aducea câteva clarificări me- 
nite a uşura puţin situaţia revizuiților: naşterea în ţară putea fi 
dovedită şi cu un act de notorietate semnat de cel puţin 3 per- 
soane care să arate „cel puţin anul nașterii și localitatea unde a 
avut loc” (art. 91, al. 2); dovada „nesupuşeniei străine” se putea 
face şi cu certificate eliberate de autoritatea comunală (art. 20 
punctul III, art. 92, al. 2); „citaţiunile, încheierile şi orice fel 
de acte procedurale” trebuiau să fie emise şi comunicate din 
oficiu, „fără stăruința celui interesat” (art. 139); de asemenea, 
se încerca evitarea abuzului sau neglijenţei funcționarilor prin 
faptul că, la cerere, se elibera „dovada de depunere a actelor” 
(art. 22, al. 4), dat fiind faptul că actele trebuiau să fie depuse 
în original (art. 21, al. 3). Spre deosebire de legea 169, care 
spunea doar ce categorii erau vizate de revizuire, regulamentul 
preciza şi categoriile care nu erau supuse revizuirii (art. 138): 
cetăţeniile obținute prin naturalizare (prin lege sau prin Jurnal 
al Consiliului de Miniştri), încetăţenirile din Dobrogea (1909, 
1910, 1912) și încetăţenirile făcute cu ocazia celor două răz- 
boaie ale României. 

Prin art. 147, regulamentul reafirma prevederile art. 37 (al. 
3) al legii 169 referitoare la scutirea de timbru, impozit, timbru 
de aviaţie sau timbru judiciar a cererilor şi a oricăror acte pro- 
cedurale în materie de revizuire. Am făcut această precizare 
pentru a înlătura o neînțelegere. Jean Ancel afirmă că „noua 


5 Regulamentul este complicat şi lung (148 de articole, plus 6 pagini 


de anexe). Probabil aceasta este cauza pentru care nici ministrul 
justiţiei, nici istoricii care îl amintesc nu l-au citit cu atenţie. 

lege a impus taxe diverse pentru orice cerere [...] în vederea 
pregătirii dosarului'.* Ancel a interpretat greşit un memoriu 
adresat de Filderman ministrului Justiţiei în care se afirma că 
„depunerea actelor obligă la cheltuieli care depăşesc cu mult 
posibilitățile majorităţii evreilor””. Filderman se referă proba- 
bil la cheltuielile de transport (în cazul celor care s-au mutat 
de la domiciliul inițial) şi eventual la corupţia funcționarilor 
(despre care voi discuta ulterior). 

Însă, cu aceste prevederi, solicitudinea regulamentului față 
de evrei se opreşte. Nevoia de claritate i-a împins pe cei care 
au redactat regulamentul să meargă mai departe decât Goga 
în direcţia „vânătorii. Legiuitorul se simțea obligat să dea o 
definiţie a evreului, prima de acest gen din România”: „se 
vor socoti evrei cei care la 18 Noiembrie (1 Decembrie) 1918, 
erau de cult mozaic, chiar dacă ulterior au schimbat religiu- 
nea” (art. 4). Ca formulare, putem spune că, alături de sursele 
externe de inspiraţie, definiția a stat la baza definiţiei rasiste 
din 9 august 1940. În cazul particular al revizuirii, dat fiind 
faptul că se revizuiau doar „capii de familie” de la 1918 şi dat 
fiind faptul că revizuirea avea efecte asupra urmașilor, se poate 
spune că definiția din 1938 avea aceeași eficiență în depistarea 
urmașilor evreilor ca şi definiția din 1940. De asemenea, se 
poate observa intenţia legiuitorului de a nu lăsa loc discuţi- 
ilor referitoare la eficienţa revizuirii. Prin art. 7 erau luate în 
vedere şi cazurile în care registrele de naţionalitate lipsesc. În 
acest caz, „locuitorii comunei, evrei” erau „invitaţi a prezenta 
primăriei certificatele constatatoare a înscrierii în registrul de 
naționalitate”. 

În plus, era stimulat zelul autorităţilor locale pentru a în- 
cepe cercetările, în cazul unui denunţ, înainte de întocmirea 
„tablourilor cu evrei” (art. 60). Dacă denunțaţii se aflau în 
situaţia prezentată de art. 7, aveau la dispoziție doar 20 de zile 


5  Ancelop. cit., p. 81. 
* Ibidem, p. 82. 
° Benjamin, Prigoană..., p. 33. 

pentru a aduce actele (art. 61, al. 2)%. Datorită acestui articol 
7, care invita evreii la primărie, corelat cu articolul 60, care 
invita românii la denunţ, sunt găsiţi pentru a fi avuţi în vedere 
44.848 de evrei care „nu au făcut nici o dovadă că sunt înscriși 
în registrele de naționalitate ale unei alte comune din ţară, cu 
alte cuvinte sunt străini." 

Vedem că şi încercarea de a fi neutru putea să fie, de 
asemenea, nocivă, dacă neutralitatea urma regimului Goga, 
care a schimbat mizele jocului. Alfred Juvara, deja citat pe 
parcursul lucrării datorită comentariilor sale pertinente, făcea 
următoarea afirmaţie în 1939, referitor la litera şi spiritul le- 
gilor revizuirii: „claritatea unui text nu exclude incompetenţa 
legiuitorului”“. În ce constă incompetența legiuitorului? În 
faptul că, după mari eforturi de reglementare şi implementare, 
acesta nu a rezolvat, ci a creat o problemă: 


„nu aveam nici un interes,mai ales în vremea aceea, ca să-i împărțim 


toți, fără nici o deosebire, aveau să trăiască şi să moară pe teritoriul 


românesc”? „[...] nu îi putem expulza, fiind că nici un stat nu este 
sana 


obligat să-i primească 

lar, dincolo de inutila complicație internă, s-a creat o 
problemă externă, mult mai delicată. Încă de la varianta Goga 
a revizuirii, relațiile cu Franţa s-au deteriorat simţitor*?. 
Şi aceasta în contextul în care, încă din 1926, România era 
considerată un „aliat costisitor” care aducea Franţei cel mult 
prestigiu, alături de enorma responsabilitate cauzată de ame- 


5 Acest articol este destul de confuz, dat fiind faptul că în art. 62 
se prevede că dispozițiunile art. 21-59 sunt aplicabile şi în cazul 
acestui paragraf (din care face parte şi art. 61). Or, cum am arătat 
anterior, art. 21 prevede 50 de zile pentru aducerea actelor. 

% M. O. nr. 273, 24 noiembrie 1939, p. 6872. 

PR. 1939,II,p. 33. 

€ Ibidem, p. 34. 

& Ibidem, p. 35. 

&  Vago, op. cit., doc. 80, p. 296. 

nințări mari şi directe față de care nu era pregătită nici mili- 
tar, nici diplomatic“. Turnura românească spre antisemitism 
şi nerespectarea Tratatului Minorităţilor a oferit Franţei un 
motiv întemeiat pentru a se considera dezlegată de obliga- 
tiile pe care şi le-a asumat în privinţa garantării frontierelor 
României‘. Până şi Octavian Goga a recunoscut acest fapt, 
într-un moment de luciditate care a urmat demisiei: „Poate că 
am greșit apărând teza românească atât de dârz, că am stricat 
astfel bunele raporturi cu anumite cercuri din Franţa”. De 
asemenea, Uniunea Sovietică a folosit revizuirea ca pretext 
pentru a pune din nou la ordinea zilei problema Basarabiei“. 


x 


La un an şi jumătate de la căderea guvernului Goga, în 
24 noiembrie 1939, revizuirea s-a definitivat. Doar 1,8 % din 
cereri erau încă în curs de finalizare”. Analizând expunerea 
rezultatelor, semnată de Victor Iamandi, putem trage con- 
cluzia că unul dintre scopurile revizuirii, cel puţin în forma 
dată de regimul Dictaturii Regale, era unul statistic. Afirmația 
se bazează pe faptul că art. 26 al Regulamentului Revizuirii 
prevedea obligativitatea repertorierii rezultatelor în vederea 
comunicării lor Serviciului de statistică. Din datele astfel cule- 
se s-au produs diverse analize, vizând componenţa pe regiuni 
după criteriile vârstă (majori/minori), stare civilă, profesie. 


„Credem că este interesant de a arăta repartizarea acestora pe 
provincii şi regiuni, fiindcă ne relevează localizarea lor. În general 
evreii se stabilesc acolo unde găsesc un mediu mai prielnic pentru 
desvoltarea activității lor” ”. 


& Mihai Retegan, Alianțe militare românești: 1919-1939, Universita- 
tea Bucureşti, 1993, p. 11. 

Mircea Muşat, Ion Ardeleanu, România după Marea Unire, vol. II, 
partea a II-a, p. 783. 

7 Goga apud Fătu, Cu pumnii strânşi..., p. 291. 

& Ancel, op. cit., p. 92. 

®© M. O. nr. 273, 24 noiembrie 1939, p. 6865, nota 4. 

7 Ibidem, p. 6867. 

Interesul autorilor devine interesant pentru noi, mai ales 
după ce observăm că, potrivit prejudecăţilor şi realităților 
epocii, criteriile respective serveau pentru a descoperi, prin 
eliminare, numărul celor care aveau un rol activ în economie 
şi repartiţia lor regională. Astfel, după ce a fost scăzut numă- 
rul femeilor căsătorite şi cel al copiilor minori, s-a descoperit 
că, din numărul celor care după revizuire „au rămas buni 
români”, 137.668 de persoane reprezenta implicarea nu- 
merică a evreilor în economia românească, din care 60.806 
în comerț, 11.793 în meserii, 10.158 în funcțiuni particulare, 
4.974 având profesiuni libere, 1.601 în industrie.” Cei 4.006 
evrei care se ocupau cu munca manuală și cei 2.043 care lucrau 
în agricultură au ocupat un loc secundar în zona de interes a 
analistului. 

Din această expunere, putem afla efectul juridic al revizu- 
irii şi cauzele legale ale soluţionărilor negative. Astfel, din cei 
617.396 de evrei cetățeni români care au căzut sub incidența 
revizuirii, 225.222 au devenit apatrizi. Cauzele legale ale 
pierderii naţionalității”* au fost: 1. Neîndeplinirea condiții- 
lor: 40.328 de cereri, adică 20% din totalul revizuirilor (55% 
din totalul revizuirilor soluționate negativ), cele mai multe 
în Dobrogea Veche (81%) şi Oltenia (61%). 2. Nedepunere 
la timp: 24.260 de cereri, adică 11,50 %, cele mai multe în 
Muntenia (57,55%). 3. Fraudă: 8.420, 4%, cele mai multe în 
Banat (21,47%). 4. Pierderea ulterioară: 249, adică 0,15%. 
Cauzele reale ale acestui rezultat sunt greu de stabilit, putem 
prezenta doar situaţii tipice, pentru a ne forma o imagine 
generală. Jean Ancel vorbeşte despre cazul evreilor ultra-orto- 
docşi din Bucovina, „căsătoriți doar prin ceremonial religios 
şi aveau, după lege, copii nelegitimi'”*. Constituţia de la 1923 
prevedea, prin art. 23: „Actele stării civile sunt de atribuţia legii 


71 Ibidem, p. 6868. 
72 Ibidem, p. 6869. 
75 Ibidem, p. 6866. 
74 Ancel, op. cit., p. 81. 

civile. Întocmirea acestor acte va trebui să preceadă totdeauna 
binecuvântarea religioasă. Pentru Constituţia de la 1938, 
binecuvântarea era o condiţie necesară, totuşi nu suficientă : 
„Actele stării civile sunt de atribuţia legii civile. Întocmirea 
acestor acte va trebui să preceadă totdeauna binecuvântarea 
religioasă, care este obligatorie pentru toți membrii cultelor” 
(art. 20). Coroborând aceste prevederi cu faptul că naționali- 
tatea se oferea „capilor de familie” şi se transmitea, cum am 
mai spus, mai ales prin filiațiune (inclusiv copiilor nelegitimi, 
dacă erau recunoscuţi de către cetățean) şi prin căsătorie, 
vedem în această situaţie o posibilă sursă de probleme. În 
aceeaşi ordine de idei, Carol Iancu ne oferă un amplu citat” 
din memoriile lui Filderman, în care apar numeroase exemple 
tipice de „denaturalizări” în care filiațiunea şi chiar identitatea 
erau imposibil de demonstrat în fața unei administrații negli- 
jente şi mai apoi rău voitoare, deoarece, de la un act la altul, 
puteau să apară omisiuni de litere. De asemenea, Filderman a 
prezentat câteva exemple în care lipseau diverse acte (carnet 
de pensie, buletin de identitate, diverse certificate). 

Din toate aceste exemple, la fel ca şi din exemplul dat de 
Jean Ancel, se poate trage o concluzie simplă privind situaţiile 
tipice de „denaturalizare”: majoritatea celor care au pierdut 
cetăţenia au fost evrei ignoranţi într-ale birocraţiei sau care nu 
aveau acces la consultanţă juridică. Totuşi, interpretând pro- 
centul relativ scăzut de nedepuneri la timp a actelor (11% din 
total), mai ales dacă scădem şi situaţiile în care termenul chiar 
a fost insuficient, putem spune că, în marea lor majoritate, 
evreii au fost conştienţi de gravitatea situaţiei şi de posibilele 
urmări. De asemenea, putem spune că, în aplicarea legii re- 
vizuirii, a existat şi abuz sau corupţie din partea autorităților 
administrative şi judecătoreşti. Aceasta a funcţionat când 
împotriva, când în favoarea evreilor revizuiţi, în funcţie de 
posibilităţi şi dispoziţii. Cert este că nu s-a realizat dezideratul 


75 Iancu, op. cit., pp. 263-264. 

de a „obţine o aplicare exactă şi unitară'%€. Pentru atingerea 
unui astfel de obiectiv se reorganizează Direcţiunea minori- 
tăților, prin trecerea de la Ministerul Cultelor la Președinția 
Consiliului de Miniştri. Printre noile atribuţii ale Direcţiunii 
sunt studierea problemelor ridicate de legislaţia față de mino- 
rități, supravegherea aplicării acesteia şi intervenţia pentru „a 
obţine o aplicare exactă și unitară. 

Este deosebit de relevant în acest sens un raport al lui 
Victor Iamandi publicat în M. O. nr. 177 din 3 august 1938, 
în care găsim cazul de corupţie care a determinat destituirea 
judecătorului Gheorghe Codreanu (Sguriţa, jud. Soroca). 
Acesta a fost descoperit datorită „proporţiei neobişnuite a 
recursurilor” generate de deciziile sale şi datorită denunțuri- 
lor. Acest judecător, „socotit ca abuziv şi chiar incorect, nu 
avea „un punct unitar în soluționarea cauzelor”, ci pronunța 


hotărâri contrare „bazate pe aceleaşi dovezi”. 


x 


Cu un an înainte ca rezultatele revizuirii să fie cunoscute, al 
doilea guvern Miron Cristea, avându-i pe Armand Călinescu 
la Interne și pe Victor Iamandi la Justiţie, s-a văzut nevoit să 
ducă până la capăt chestiunea. În M. O. nr. 219 din 21 sep- 
tembrie 1938 a fost publicat decretul-lege nr. 3.253 „privitor 
la reglementarea situaţiunii persoanelor şterse din registrul de 
naţionalitate română”. Acest decret se presupunea a răspun- 
de „necesităților de apărare naţională”... Soluţia dată era 
încadrarea în prevederile „legii pentru controlul străinilor”. 
De asemenea, legiuitorul simţea nevoia să facă distincții între 
categoriile de noi-apatrizi. Cei care „domiciliind în Vechiul 
Regat înainte de 16 August 1916 sau bucurat de o protecțiu- 
ne străină” şi cei „care şi-au stabilit domiciliul după unire în 


7% M.O. nr. 101, 4 mai 1938, p. 2176. 

7 M.O. nr. 177, 3 august 1938, pp. 3581-3582. 

75 „Referat către Consiliul de Miniştri” nr. 88.964, în M. O. nr. 219,21 
septembrie 1938, p. 4436. 

provincii” primesc „bilete de liberă petrecere” pe termen de 3 
luni. Toți ceilalți primesc astfel de bilete pe termen de un an. 
Situaţia apatrizilor s-a înrăutățit la 5 decembrie 1938, când 
a fost publicată legea nr. 4.072 (în M. O. nr. 283) „pentru 
completarea legii controlului străinilor şi înființarea unui tim- 
bru fix”. „Purtătorii certificatelor de identitate Nansen” erau 
reglementaţi de „regimul creat prin aranjamente internaţio- 
nale” (art. 1), deci primeau un „certificat de identitate” care 
trebuia reînnoit anual (art. 2). Şi, după cum era de așteptat, 
„posesorii acestor titluri, nefiind cetăţeni români” erau supuşi 
directivelor „legii pentru protegiuirea muncii indigene şi ale 
legii pentru utilizarea personalului românesc în intreprinderi” 
(art.3), deoarece, potrivit lui Armand Călinescu, „aceşti stră- 
ini” înlocuiau „elementul etnic”. De asemenea, aceştia erau 
obligaţi la plata unei taxe de timbru. Din nou, regăsim prefe- 
rinţa pentru distincţii, acum cu caracter social. Erau 4 catego- 
rii de taxaţi: (1) patronii şi personalul administrativ superior, 
10.000 lei; (2) personalul inferior şi muncitorii calificaţi, 2.000 
lei; (3) muncitorii necalificaţi, 1.000 lei; (4) restul „scoborând 
până la infima sumă de 500 lei'%, adică 1% din pensia de 
văduvă pe care a primit-o Adela Călinescut! - totuşi, este o 
sumă semnificativă dacă o raportăm la salariul unui simplu 
funcţionar din Ministerul de Interne (3.162 lei*?) sau la sa- 
lariul mediu din 1938 pe ramura „profesiunilor comerciale” 
(1.974 lei). Am făcut această neagră ironie referitoare la 
familia Călinescu pentru a descrie poziţia de nedescris pe care 
o avea în această chestiune Armand Călinescu, specialistul 
în „represiunea curentului de extremă dreaptă şi extremă 
stângă’. Dau un exemplu întâmplător: chiar a doua zi după 


7 „Referat către Consiliul de Miniştri” nr. 8.678 (întocmit de Minis- 
terul de Interne), în M. O. nr. 283, 5 decembrie 1938, p. 5.813. 

5 Ibidem, p. 5.813. 

si M. O. nr. 222, 24 septembrie 1939, p. 5513. 

s Scurtu & Buzatu, op. cit., p. 67. 

3 Ibidem, p. 64. 

s% Miler, op. cit., p. 201. 

acest decret apărea una dintre zecile de decizii privitoare la fi- 
xarea (sau prelungirea) domiciliului obligatoriu unor membri 
ai Gărzii de Fier, care îşi continuau informal activitatea după 
dizolvare.” Aceştia au fost eliberaţi numai după semnarea 
unei declaraţii prin care se deziceau de mişcare. Cunoscută 
fiind sursa capitalului de imagine al acestei mişcări, putem 
considera că şi eliberările constituiau măsuri (chiar mai efici- 
ente) împotriva mişcării. 

Pentru a complica procedurile birocratice, guvernul accep- 
ta excepţii de la regulă: cei care puteau obţine „certificat de 
pauperitate” erau scutiți de plata taxei (art. 7). Responsabili 
pentru plata acestor taxe erau angajatorii (art. 6), sub sancți- 
unea închiderii temporare sau, în caz de recidivă, definitivă a 
întreprinderii (art.10). Pentru punerea în practică a complica- 
telor măsuri s-a înființat un birou special care se autofinanța 
din taxele astfel colectate (art. 9) — deci cointeresat şi dependent 
de efectele decretului. Date fiind aceste prevederi referitoare la 
apatrizi (nu numai la cei şterși din listele de naţionalitate, ci şi 
la cei încă neînscrişi), înțelegem mai bine motivele pentru care 
apar modificările din 1939 ale legii privitoare la dobândirea şi 
pierderea naționalității române. Românii şi minoritarii care 
din neglijență (personală sau administrativă) nu erau încă în- 
scrişi pe listele de naţionalitate se găseau „într-o situaţie dintre 
cele mai grele” după cum spunea Victor lamandi, situaţie care, 
probabil, a fost creată cu dedicație pentru evreii revizuiți. 


x 


Tonul lui Armand Călinescu a mai suferit o schimbare spre 
sfârşitul lunii, devenind neașteptat de violent pentru această 
personalitate. În M. O. nr. 302 din 29 decembrie 1938 a apărut 
o decizie (nr. 91.150) a Ministerului de Interne prin care li se 
pretindea acestor apatrizi ca pentru „certificatele de călătorie” 
să anexeze în cerere „certificate de moralitate, plata impozite- 


3 Vezi M. O. nr. 284, p. 5820. 

lor către Stat şi comună” etc. Problema cea mai mare nu constă 
în decizia propriu-zisă, care se înscrie în tonul deja obişnuit, ci 
în modul în care era motivată decizia: 


„ca şi pe această cale să fie identificaţi ca unii ce nu au calitatea de 
cetățeni români şi că șederea pe teritoriul ţării constituie numai 
avantagiul unui « azil » acordat în mod vremelnic, până când se va 
găsi posibilitatea plecării definitive”*. 


Ultimele trei guverne ce purtau amprenta lui Armand 
Călinescu, mai ales după criza cehoslovacă“, începeau să se- 
mene tot mai mult cu guvernul lui Goga. În M. O. şi-au făcut 
apariţia liste cu firme (patronate de evrei) care au fost excluse 
de la licitaţiile publice pe motivul că nu au respectat legea 
privitoare la utilizarea personalului românesc. Măsurile erau 
în strânsă legătură cu noile pierderi de naționalitate. Listele cu 
sute de întreprinderi au fost publicate în M. O. numerele 200 
(din 30 august 1938), 224 (din 27 septembrie 1938) şi 250 (din 
27 octombrie 1938). Deciziile au venit din partea ministerelor 
de finanţe şi cel al economiei naţionale, conduse de Mircea 
Canciov, respectiv Mitiţă Constantinescu. De asemenea, la 
începutul anului 1939, Ministerul de Finanţe a luat numeroase 
decizii prin care s-au retras „brevetele pentru vânzarea bău- 
turilor spirtoase” şi s-au închis „debitele”® unor comercianți 
având nume cu rezonanţă „străină” (mai ales din nordul 
Moldovei). Nici Ministerul Sănătăţii şi Asistenţei Sociale, con- 
dus de G-ral dr. Nicolae Marinescu, nu s-a lăsat mai prejos: 


s M. O. nr. 302, 29 decembrie 1938, p. 6275. 

s Potrivit lui Andreas Hillgruber (Hitler, Regele Carol și Mareșalul 
Antonescu, Editura Humanitas, Bucureşti, 1991, p.59), această criză 
şi soluționarea ei este văzută la Bucureşti ca o cotitură în politica 
europeană. 

38 Astfel de liste sunt publicate în M. O. nr.18 din 21 ianuarie 1939, în 
M. O. nr. 21 din 26 ianuarie 1939, în M. O. nr. 22 din 27 ianuarie 
1939, în M. O. nr. 24 din 30 ianuarie 1939, în M. O. nr. 49 din 27 
februarie 1939. Deciziile respective poartă semnătura D. Constan- 
tinescu - ministru ad-interim de finanțe. 

la 27 martie 1939 (M. O. nr. 73) a decis dizolvarea asociaţiei 
„Loja Orient B'nai B'rith” deoarece se considera că „desfăşoară 
o activitate potrivnică ordinei publice şi siguranţei Statului”. 
Alunecând pe aceeaşi pantă, Ministerul Apărării Naţionale, 
în timpul interimatului lui Armand Călinescu, a publicat în 
6 iunie 1939 (M. O. nr. 128), în 10 iunie 1939 (M. O. nr. 131) 
şi în 27 iulie 1939 (M. O. nr. 168) mai multe regulamente pri- 
vitoare la şcolile şi liceele militare, în care apăreau formulare 
care arată o curiozitate deosebită în privința originii etnice 
(inclusiv ce limbă vorbeau acasă bunicii și bunicile, numele 
după mamă al bunicului, numele după tată al bunicii, religia, 
„de ce neam este” etc.), deşi nu găsim pomenit cuvântul evreu. 

4.3. Sfârşitul Dictaturii Regale şi începutul 
legislaţiei rasiste. Intenţii și fapte 


Dincolo de motivele şi determinările politice şi ideologice, 
la nivelul practicii, rasismul nu este decât o chestiune legată 
de instrumentalizarea reproducerii în vederea legitimării, 
menţinerii sau obţinerii de privilegii. Am dat rasismului o 
definiţie cât se poate de cuprinzătoare, încercând să includ şi 
rasismul Dictaturii Regale. Dar n-am reuşit. Ar fi, poate, utilă 
o comparaţie între rasismul şi totalitarismul Dictaturii Regale. 
La 22 iunie 1940, prin decretul 2.056%, Frontul Renașterii 
Naţionale a devenit Partidul Națiunii, autoproclamat partid 
totalitar. Adică membrii partidului şi funcționarii statului 
(care erau şi membri ai partidului) primeau uniforme noi, 
dintre care unele erau chiar foarte chic (pot fi văzute desenele 
în Monitorul Oficial). Urmând un demers ironic al antropolo- 
gului american Alfred Kroeber, voi spune că cei doi termeni 
(rasism şi totalitarism) sunt, în cazul de faţă, asemănători 
cuvântului „aerodinamic”, un alt cuvânt foarte la modă în ace- 
eaşi perioadă, pe care „lumea începea să-l întrebuinţeze fără 
discernământ, pentru că sună plăcut la ureche”. Mai corect 
spus, folosirea acestor termeni reprezenta, în cazul Dictaturii 
Regale, o opțiune de politică externă, care se radicaliza în 
ultimele sale luni. Această cotitură a fost treptată. Simptomele 
ei pot fi descoperite în politica internă prin urmărirea nume- 
lor personalităţilor primite de rege în audienţă, eliberări de 
legionari sau promovări în structurile FRN. De exemplu, în 
18 martie 1939, A. C. Cuza a devenit membru în Consiliul 
Superior al FRN, iar în 17 iunie 1939%, membru al Consiliului 


% M.O. nr. 142. 

% A. L. Kroeber, apud Claude Lévi-Strauss, Antropologia structurală, 
Editura Politică, București, 1978, p. 334. 

% M. O. nr. 66. 

2 M.O. nr. 137. 

de Coroană. Caracterul treptat al cotiturii spre Germania a 
încetat odată cu capitularea Franţei (22 iunie 1940). După 4 
zile, ultimatumul sovietic privind cedarea Basarabiei a înlă- 
turat orice dubiu în această privință. Poziţia unor profesori 
universitari, exprimată în cursurile de drept constituțional, 
reflectă cât se poate de bine această situaţie. Ion V. Gruia”, 
Paul Negulescu”, George Alexianu” au început să caute (și să 
găsească) prevederi rasiste în Constituţia de la 1938 (articolele 
27 şi 67), după pomenirea laudativă a experienţelor de profil 
ale naţional-socialismului. 

Voi lămuri, pe scurt, problemele ridicate de aceste articole. 
Articolul 27 prevedea că „numai cetăţenii români sunt admi- 
sibili în funcțiunile şi demnităţile publice, civile şi militare, 
ținându-se seamă de caracterul majoritar şi creator de Stat al 
Națiunii Române [...]”. Cuvintele subliniate au fost formulate de 
Nicolae Iorga”. Formularea lui Iorga reprezenta un compro- 
mis, destul de vag, menit să-l mulțumească pe Vaida-Voevod, 
care a insistat pentru introducerea principiului proporţionali- 
tăţii în noua Constituţie. Articolul 67 prevedea că „nu poate fi 
ministru decât cel care este român de cel puţin trei generaţii. 
Se exceptează acei care au fost miniștri până acum” Dată fiind 
a doua propoziţie a articolului, putem prezuma că nu avem 
de-a face, nici de această dată, cu o preferință pentru „românii 
de sânge” sau pentru „români de lapte” sau de ce dorim să 
fie. Îi putem acorda credit interpretării lui Nagy-Ialavera, 
acceptată de majoritatea istoricilor: personajul vizat de acest 
articol era Corneliu Zelea (Zelinski) Codreanu. Formulele 
unui text, chiar şi juridic, trebuie înțelese în contextul produ- 


9 Vezi referatele din 8 august 1940 şi notele Lyei Benjamin (4 de la p. 
45) publicate în F. C. E. R., ...Legislația antievreiască, pp. 37-56. 

°% Cf. Paul Negulescu, Principiile fundamentale ale Constituţiei din 27 
februarie 1938, Atelierele Zanet Corlăteanu, Bucureşti, 1939, pp. 
18-20. 

% Cf. Paul Negulescu, George Alexianu, Tratat de drept public, Casa 
Şcoalelor, Bucureşti, Tomul II, 1943, pp. 347-348. 

% Muşat & Ardeleanu, op.cit., vol. II, pp. 801-802. 

cerii. În acest sens, Constituţia părea chiar foarte îndrăzneață 
în privinţa toleranţei, dat fiind faptul că venea după experiența 
guvernului Goga care, după cum am spus, schimba mizele 
jocului. În proclamația ce însoţeşte textul Constituţiei găsim 
inclusiv această afirmaţie: „se asigură o egală îndreptăţire tu- 
turor seminţiilor de altă rasă aflătoare de veacuri pe pământul 
României întregite””. Or, rolul unei astfel de proclamaţii era 
să sublinieze atuurile textului, deoarece urma să fie validat 
prin referendum, fie el şi puţin democratic. Aşadar, nu putem 
spune că intenţiile regimului autoritar al lui Carol al II-lea 
erau rasiste sau antisemite. Totuşi, nu trebuie să confundăm 
intenţiile cu faptele. Am văzut în problema revizuirii cum se 
modifică intenţiile pe parcurs. Aş mai da un exemplu foarte 
sugestiv în această privinţă, în care intenţiile inițiale diferă de 
cele finale şi una şi aceeaşi lege poate fi instrumentalizată în 
direcții opuse. Este vorba de Legea pentru apărarea ordinii de 
stat (M. O. nr. 88, 15 aprilie 1938) care reprezintă o formulă 
mai radicalizată a Legii pentru reprimarea unor noui infracțiuni 
contra liniştii publice (M. O. nr. 46, 25 februarie 1938). Dacă 
în prima jumătate a perioadei dictaturii, pe baza acestei legi, 
au fost închişi mai degrabă foştii membri ai Gărzii de Fier, în 
a doua jumătate au fost închişi mai degrabă evrei acuzaţi de 
„agitațiuni comuniste”. 

Aşadar, dincolo de toate nuanțele, articolul 27 din 
Constituţia de la 1938 chiar a deschis o portiță (dacă mai era 
necesar) legilor rasiste din 9 august 1940, realizare-reper a 
scurtei guvernări Gigurtu (4 iulie - 4 septembrie 1940), guver- 
nare care a reuşit performanţa de a-i nemulțumi inclusiv pe 
antisemiţi”. Legislaţia rasistă a fost precedată de consultări 
cu extremiştii locali. Miercuri şi joi, 7 respectiv 8 august 1940, 
Carol i-a primit în audienţă pe M. Manoilescu, I. V. Gruia, Gh. 


%7 M. O. nr. 42, 20 februarie 1938, p. 954. 

9% Muşat & Ardeleanu, op. cit., vol II, p. 1151. Gheorghe Cuza şi 
Ion Antonescu considerau guvernul ca fiind „jidovit, în a doua 
garnitură. 

A. Cuza, H. Sima, T. Brăileanu, R. Mironovici, C. Georgescu, 
V. Pop”. Vineri, 9 august 1940, au fost publicate în M. O. nr. 
183 decretele (din 8 august) nr. 2.650 şi 2.651, însoţite de refe- 
ratele nr. 108.530 şi 108.531 redactate de Ion V. Gruia. 

Voi prezenta mai întâi referatele'%, pentru a desprinde 
concepţia care se află în spatele acestei răsturnări juridice. 
Autorul saluta noua „libertate ordonată” (p. 39) rezultată 
ca produs al caracterului totalitar al Statului român, care, la 
rândul său, era rezultat al „unităţii sufletești totalitare” (p. 
53). Înscriindu-se în linia discursului intelectualilor români 
antisemiți, Gruia nu putea nega faptul că „rasa nordică este 
cea mai perfectă şi mai pură” (p. 52). Totuşi se simțea mai 
aproape de concepţia italiană în care Statul Naţional trebuia 
„întemeiat pe realităţi organice, profunde în care elementele 
rasiale, intervin doar, în mod accidental şi ideologic, în mă- 
sura just necesară pentru păstrarea purității naţiei” (p. 52). 
Autorul părea să fie la curent cu problemele pe care le ridica 
aplicarea concepţiei strict biologice asupra rasei, mai ales în 
cazul unui popor în care „amestecul de rase” era notoriu. 
De aceea, Gruia a ales o metaforă pusă în circulație de A. C. 
Cuza încă de la 1915: „românii de sânge”. Aceşti români „de 
sânge” erau, în logica lui Gruia, vorbitorii de limbă română 
cu origine ireproşabilă - prin faptul că era necunoscută. În 
general, „românii de sânge” erau țăranii. Ei reprezentau „no- 
blețea noastră de sânge şi pământ” (p. 43), chiar dacă nu erau 
întotdeauna excelenți vorbitori de română. Dau un exemplu 
în acest sens (deşi e ceva mai vechi): în Pandectele Române!" 
găsim o dispută în jurul unui regulament din 1935 al C.ER., 


% Vezi M. O. nr. 181, 7 august 1940 şi M. O. nr. 182, 8 august 1940. 

1% Voi prezenta cele două referate împreună, deoarece, în ceea ce ne 
interesează, nu există deosebiri calitative. Voi indica doar numărul 
paginii, între paranteze, subințelegând drept sursă volumul 
ECE.R., „Legislația antievreiască, deoarece este varianta cea 
mai accesibilă. În cazul de față, paragrafele suprimate din această 
reproducere nu aduc vreo denaturare textului original. 

w! P, R., III, p. 42. 

îndreptat iniţial împotriva etnicilor ne-români. Regulamentul 
prevedea „cunoașterea limbii române suficient pentru a lua o 
notă de trecere a examenului”. Pe baza acestei prevederi, Suciu 
B. Gheorghe a fost concediat, punând în încurcătură (cu ocazia 
procesului intentat) instanţele de judecată, deoarece „originea 
etnică română” trebuia să excludă „posibilitatea examinării”. 

De asemenea, domnul ministru Gruia părea a fi la cu- 
rent şi încerca să evite „toate greutăţile ivite în explicaţiunea 
legislaţiei altor state europene” (p. 41). De aceea, „criteriul 
sângelui” nu trebuia să aibă bază „un conţinut fizic, ci etic” 
(p. 41); adică, fiecare trebuia să înţeleagă ce voia din acele 
metafore „etice”. Gruia înțelegea că „sângele românesc” era un 
„element etnic moral, a cărui determinare se face numai prin 
discriminarea, pe criterii legale — de rit şi origine - a noţiunii 
de « evreu »” (p. 52). 

În rest, cele două referate sunt un fel de compuneri școlare 
cu multe expresii frumoase prin care autorul putea dovedi că 
era la curent cu tot ceea ce suna bine pentru ureche. Folosind 
această metodă, Gruia a realizat, de fiecare dată, unele dintre 
cele mai voluminoase referate publicate în perioada Dictaturii 
Regale, contribuind la dimensiunile impresionante ale M. O. 
din lunile iulie şi august 1940. O singură idee merită să mai 
fie amintită. Decretul nr. 2.650 se înscrie întrucâtva în stilul 
Dictaturii Regale, în măsura în care, în anticiparea unor mă- 
suri care apăreau ca fiind inevitabile, regimul încerca să pună 
aceste măsuri în termeni proprii, pe cât posibil, mai blânzi şi 
într-o formulă mai „civilizată”. În acest sens, Gruia apreciază 
că „prin rezolvare unitară, nu trebuie să se înțeleagă o rezol- 
vare bruscă” (p. 38). Rasismul guvernului Gigurtu pare să fie 
unul care doreşte mai degrabă să evite eventualele scandaluri 
iscate de noua modă, decât să tulbure prea mult situația de 
fapt. 

Decretul nr. 2.650 „privitor la starea juridică a locuitori- 
lor evrei din România” a definit noţiunea de „evreu” (art. 2) 
într-un mod foarte neobişnuit. Coroborând toate criteriile 

enumerate de respectivul articol, putem obţine cea mai prac- 
tică definiţie antisemită pentru uzul local: calitatea de evreu 
se transmitea precum numele. Un bărbat, indiferent de religia 
pe care o avea (inclusiv ateu), pentru a fi considerat evreu, era 
destul ca cel puţin tatăl să facă parte dintr-o comunitate reli- 
gioasă evreiască sau evreitatea tatălui să fi fost notorie, chiar 
dacă ataşamentul religios lipsea (inclusiv „evreu de sânge, 
ateu”). În cazul unei femei, faptul de a fi botezată (cel târziu 
până la 22 iunie 1940) şi de a fi căsătorită cu un creştin!” îi 
oferă posibilitatea de a ieşi din cadrul definiţiei şi al restricţi- 
ilor care-i urmau. Negulescu şi Alexianu considerau definiția 
evreului din decretul 2.650 mai puţin logică decât cea italiană 
(din 18 noiembrie 1938) care nu făcea „nici o deosebire pen- 
tru copiii botezați ieşiţi din căsătorii mixte după cum tatăl sau 
mama [sic] este evreu”!%. Nemulțumirea celor doi autori pare 
puţin paradoxală, dat fiind faptul că legea italiană îi socotea 
pe aceşti copii ca ne-evrei. Putem spune că obişnuința de a fi 
jurist era, în cazul de față, mai puternică decât obişnuința de 
a fi antisemit. 

Definiţia Gigurtu-Gruia poate fi situată cumva între cea 
italiană şi cea germană. Înclin să cred că definiţia Gigurtu avea 
la bază experienţa dobândită în aplicarea definiţiei din 1939 
dată de regulamentul privitor la revizuirea cetăţeniei. Trebuie 
precizat faptul că cei definiți ca evrei prin decretul nr. 2.650 nu 
şi-au pierdut cetăţenia (dacă nu cumva au pierdut-o la revizui- 
re), cum se întâmplă cu evreii germani după 1935, ci au devenit 
cetăţeni de gradul 2, 3 sau 4, în funcţie de categoria pe care le-o 
atribuie articolele 4 - 6. În caz că existau îndoieli în privința 
categoriei şi inclusiv asupra calităţii de evreu, „cei interesaţi” 
puteau „înainta cerere provocatorie Curţii administrative [...] 
în termen de 3 luni” (art. 19). Indiferent de categorie, evreii nu 
puteau „dobândi nume româneşti” (art. 14); probabil pentru a 


102 Nu se precizează ce fel de creştin trebuie să fie soțul şi de când (vezi 
art. 2, al. £). 
1% Negulescu, Alexianu, op. cit., p. 349. 

simplifica în viitor procedurile de identificare. De asemenea, 
toţi evreii trebuiau să-şi vândă proprietăţile rurale (inclusiv 
imobile) „românilor de sânge”, cu drept de preemţiune pentru 
Ministerul de Agricultură, la preţul fixat prin justiţie sau la 
unul inferior (art. 11). 

Categoria 2, cea mai puţin restricționată, cuprindea evreii 
din Vechiul Regat care au obținut naturalizarea după criteriile 
de la 1879, precum şi urmaşii acestora - susţinea referatul 
domnului Gruia (p. 42), deşi textul legii era mai puţin clar în 
această privință. Evreii din această categorie nu erau conce- 
diaţi din „îndeletnicirile pe care le au”, inclusiv funcționari 
publici (art. 8), dar nu puteau fi militari de carieră (art. 10). 
Oricum, posturile în aparatul administrativ rămâneau blocate 
şi pentru aceşti evrei în cazul în care nu erau deja funcționari: 
„nu pot dobândi în viitor vreo funcţiune publică” (art. 9). 

Categoria 1 cuprinde (în mare parte) evreii care au pierdut 
cetăţenia după revizuire sau după Legea Mârzescu: „evreii 
veniți în România după 30 decembrie 1918” (art. 4). Categoria 
3 cuprinde beneficiarii tratatelor de pace. Merită să reproduc 
exact formularea dadaistă: „categoria a 3-a este alcătuită din 
evreii care nu fac parte din categoriile 1-a şi a 2-a” (art. 6). 
Totuşi, diferența dintre aceste două categorii era neglijabilă. 
Doar în articolul 8 găsim un paragraf care prevedea că evreii 
din categoria 3 puteau „să practice profesiuni şi activităţi în 
afară de excepţiile acestui decret” şi erau enumerate toate arti- 
colele care prevedeau restricţii. Cu alte cuvinte, ceea ce nu era 
interzis era permis pentru categoria 3. Conform articolului 7, 
evreii din categoriile 1 şi 3 sau, pentru a mă exprima în spiritul 
legii, evreii care nu făceau parte din categoria 2 nu puteau fi: 
militari, deoarece obligațiunile militare sunt „obligaţiuni 
de onoare” (art. 10)!%; funcționari publici; notari, avocaţi, 
experți şi alte îndeletniciri asemănătoare; „exploatatori sau 
închirietori” de cinematografe, editori de cărți, ziare şi reviste 


104 Aceste obligaţii vor fi transformate în obligaţii fiscale, stabilite prin 


regulamente ulterioare (art. 10 şi 12). 

românești, colportori de imprimate româneşti şi deținătorii 
oricăror mijloace de propagandă naţională românească; tutori 
sau curatori ai incapabililor creștini; comercianţi în comunele 
rurale; comercianți de băuturi alcoolice şi deținători de mo- 
nopoluri cu orice titlu; membri în consiliile de administraţie 
ale întreprinderilor de orice natură; conducători, membri şi 
jucători în asociaţiile sportive naționale; oameni de serviciu în 
instituţiile publice. 

Articolul 20 pare puţin neobişnuit: „Cei lezaţi, în drepturile 
lor, prin actele de aplicare ale acestui decret, de către autorită- 
tile publice [...] au deschisă calea de atac înaintea instanțelor 
de contencios administrativ”. În schimb, articolul 21 se înscrie 
în logica textului: pentru a se asigura respectarea dispoziții- 
lor decretului se prevedeau diverse pedepse, nu mai mari de 
2 ani închisoare şi 20.000 lei amendă, pentru evreii care nu 
respectau prevederile sau pentru complicii creştini care ar fi 
împiedicat aplicarea legii. 

În 14 august 1940 a fost publicată (în M. O. nr. 187) prima 
decizie conformă prevederilor decretului 2.650: 


„Personalul de toate categoriile [...] ce depind de acest minister 
[Justiţiei] va înainta la Direcţiunea personalului actele și dovezile 
privitoare la situațiunea lor juridică față cu prevederile decretului 
cu putere de lege din 9 august 1940” (art. 1). 


„Se va comunica cuprinsul acestor dispozițiuni d-lui preşedinte al 
Uniunii Avocaţilor din România şi domnilor decani ai barourilor 
în scopul aplicării dispoziţiunilor [...] corpurilor pe care le conduc, 
informând ministerul asupra rezultatelor acestei acțiuni” (art. 3). 


O decizie similară, prin care acelaşi minister „îndepărta” 
din funcţiile publice un procuror, un avocat public şi 18 jude- 
cători, a fost publicată în ultima zi a guvernării Gigurtu (M. 
O. nr. 204 din 4 septembrie 1940)'%. În același număr al M. 
O., au apărut 2 decizii ale Ministerului Educaţiunii Naţionale 
(condus de D. Caracostea) totalizând un număr de 27 de 


105 În M. O. nr. 204 bis este publicată demisia guvernului. 

destituiri şi o decizie a Ministerului Lucrărilor Publice şi al 
Comunicaţiilor (condus de I. Macovei) totalizând un număr 
de 47 de destituiri. Până la 30 septembrie 1940, pe baza decre- 
tului 2.650, au fost destituiți 609 funcţionari!*. 

Totuşi, aşa cum a fost formulat, decretul 2.650 mai degrabă 
a limitat amploarea unor astfel de decizii făcute din zel pa- 
triotic. Ca dovadă, avem deciziile din perioada Antonescu, 
care nu mai ţineau seama de categoriile de evrei, preferând 
să definească în fiecare caz la ce evrei se referă. Dau un singur 
exemplu: în decretul-lege nr. 3.347 (din 4 octombrie 1940) 
pentru trecerea proprietăţilor evreieşti în patrimoniul statului, 


„sunt socotiți evrei în sensul legii de față toţi aceia având ambii 
părinţi evrei sau numai unul, fără distincţie, dacă ei sau părinţii lor 
sunt botezați sau nu în altă religie decât cea mozaică, dacă sunt sau 
nu cetățeni români, dacă domiciliază sau nu în cuprinsul țării”! 
(art.2). 


În susținerea afirmației, putem invoca şi o măsură apărută 
înaintea producerii cadrului legal. La 12 iulie 1940, printr-o te- 
legramă adresată rezidenţilor regali, generalul David Popescu 
(ministru de interne) cerea: 


„urgente măsuri pentru licențierea tuturor funcționarilor de origină 

evrei, din toate unitățile administrative în subordine. Vor fi licenţiaţi 
şi toți funcționarii evrei botezați sau care poartă nume româneşti, 
soțiile creştine ale evreilor sau evreicilor [sic]soţii de români, chiar 
dacă sunt botezate. Deciziunile de revocare vor fi date de şeful 
administraţiei respective. Veţi raporta telegrafic Ministerului, exe- 
cutarea acestor dispozițiuni.” 1% 


Dar să nu speculăm prea mult asupra intenţiilor bune 
sau rele ale guvernanţilor lui Carol. Formalizarea juridică a 


1% E C. E. R., Evreii din România între anii 1940-1944. Vol. III. 1940- 
1942: Perioada unor mari restrişti, Editura Hasefer, Bucureşti, 
1997, pp. 67-68, nota 1. 

197 Publicat în E. C.E. R.,...Legislaţia antisemită, p. 65. 

1% Documentul este publicat în F. C. E. R., ...Perioada unor mari 
restriști, p. 67. 

măsurilor antisemite putea tempera excesele şi „rezolvarea 
bruscă” despre care vorbea I. V. Gruia. Dar legalizarea anti- 
semitismului oferea prilejul funcționarilor puţin interesaţi 
sau deloc interesați de chestiune de a-şi face „doar datoria”. 
Cât despre Decretul-Lege nr. 2.651 „pentru oprirea căsători- 
ilor între Românii de sânge şi evrei, putem spune că a fost, 
din orice punct de vedere, un act rasist prin care Dictatura 
Regală nu a făcut altceva decât să se compromită. Potrivit lui 
V. Pantelimonescu, sursa de inspiraţie a acestei legi este de 
găsit în Legile de la Nürnberg din 1935'%. Afirmația este pla- 
uzibilă, deoarece problema „promiscuităţii etnice” a apărut 
destul de rar înainte de 1940 ca preocupare consistentă pentru 
antisemiţii români (vezi 2). Chiar şi în Buletinul eugenic şi bi- 
opolitic problemele nu apăreau formulate atât de radical (vezi 
3). Înaintea apariţiei decretului, doar Iordache Făcăoaru avea 
o preocupare constantă în privinţa „corcilor rezultați din căsă- 
torii mixte”). Textul decretului care viza căsătoriile mixte este 
simplu şi nu prea lasă loc de interpretări: „căsătoriile dintre 
evrei şi românii de sânge sunt oprite chiar dacă se vor încheia 
dincolo de graniţele țării” (art. 1); oricând ar fi descoperite sunt 
declarate nule (art. 3, 5); sunt pedepsiţi toți care contribuie 
la realizarea unei astfel de căsătorii — căsătoriți şi ofițerul de 
stare civilă pot primi până la 5 ani de închisoare, iar martorii 
pot primi între 1 şi 3 ani de închisoare (art. 6 - 8). Decretul 
a transformat o preocupare rasistă într-un fapt cotidian care 
îi privea pe toţi cetăţenii care se căsătoreau sau asistau la că- 
sătorii după această dată, deoarece ofițerul stării civile avea 
„îndatorirea să întrebe martorii asupra religiei celor ce vor să 
se căsătorească și aceştia au îndatorirea să răspundă” (art. 6). 


109 V, Pantelimonescu, apud Maria Bucur, op. cit., p. 281. 

uo Făcăoaru, Din problematica şi metodologia cercetării eugenice ..., p. 
9. 

Idem, Antropologia în stat ..., p. 30. 

4,4. Appendix: Câteva clarificări privind 
„Dictatura Regală” 


Preocuparea personală pentru o decentă ponderare a 
inevitabilelor aprecieri morale mă obligă să propun câteva 
clarificări care ies din aria lucrării de față. „Dictatura regală” 
merită o minimă clarificare, deoarece este un subiect încăr- 
cat de analize mai potrivite jurnalismului decât istoriei. Din 
motive de natură diversă, uneori inteligibile, Carol al II-lea a 
beneficiat de un tratament de care au fost scutiți majoritatea 
conducătorilor de ieri şi de azi ai acestui stat. Istoricii care au 
scris înainte de 1989 par să fi folosit acest prilej pentru a vorbi 
despre dictatură sau, cel puţin, pentru a produce ceva senzaţi- 
onal, în limitele impuse de regim. Iar această interpretare a fost 
preluată ulterior, consolidând o naivă incoerenţă în modul de 
evaluare şi interpretare a diverselor personalități ale epocii. Pe 
scurt, instaurarea dictaturii regale poate fi prezentată în felul 
următor: 


„Încă din primele luni de domnie [...] Carol al II-lea a dovedit in- 
contestabile calități de intrigant, abilitate şi viclenie în specularea 
contradicţiilor dintre grupările şi din interiorul fiecăreia în parte”? 
astfel încât, „după aproape zece ani de diabolice preparative, 
Suveranul atât de ahtiat după putere și-a văzut visul cu ochii: dictatu- 
ra regală, cu partidele scoase în afara legii, cu Parlament decorativ și 
Guverne personale,"! a „hotărât să-și joace ultima carte în drumul 
spre putere totalitară”"!* Iar acest proces de „lichidare a democraţiei 


burgheze”! a fost posibil prin „apropierea tot mai accentuată, după 


12 Al. Gh. Savu, Dictatura regală (1938-1940), Editura Politică, 
Bucureşti, 1970, p. 63. 

13 Stelian Neagoe, Istoria guvernelor României, de la începuturi - 
1959, până în zilele noastre - 1999, Editura Machiavelli, Bucureşti, 
1999, p.7. 

u+ Florea Nedelcu, Viaţa politică din România în preajma instaurării 

dictaturii regale, Bucureşti, 1970, p. 16. 

Idem, De la Restauraţie la Dictatura Regală, o reeditare şi adăugire 

a tezei de doctorat la Editura Dacia, Cluj-Napoca, 1981, p. 80. 

1934, a intereselor politico-economice ale cercurilor monopoliste și 
»116 


ale camarilei regale. 

Cum ar spune etnologii de şcoală veche, am selectat „filo- 
nul”. Micul nostru truc, la care şi-au dat concursul și autorii 
citați, face să treacă neobservate atât schimbarea vocilor celor 
trei istorici, cât şi anii şi revoluțiile metodologice care au avut 
loc între 1970 şi 1999, perioada în care au fost scrise cele patru 
texte. Dar nu voi abuza de acest procedeu. Este prea grosolan 
să citezi câțiva autori căzuţi în patima sloganului pentru a 
discredita un punct de vedere care, cu nuanțele de rigoare, 
este destul de larg împărtăşit. Mai ales că afirmaţia de tinereţe 
a lui Nedelcu referitoare la „puterea totalitară” este, cel puțin 
după 1989, de neregăsit, majoritatea istoricilor fiind de acord 
că dincolo de uniformele albe cu care Suveranul şi-a decorat 
Parlamentul, statul era cel mult polițienesc. 

Mai mult, imaginea regelui autoritar pe care o avea Carol 
al II-lea nu este doar produsul istoricilor comunişti, ci era o 
imagine a epocii. Cu precizarea că unii, precum Argetoianu, 
o considerau firească, alţii, precum Maniu, o combăteau după 
principiul înscris în Constituţie „regele domneşte, dar nu gu- 
vernează”. Iar alții precum, să zicem, Averescu, o combăteau, 
deşi ar fi susținut-o dacă s-ar fi aflat în poziţia lui Argetoianu. 

Interesant este că, pe temeiul aceleiaşi Constituţii, de facto, 
guvernul răspundea în faţa regelui, nu în fața Parlamentului, 
pentru că regele numea Preşedintele Consiliului de Miniştri 
şi dizolva Parlamentul. Constituție pe care parlamentarii 
PN-Ţ, subordonați totalmente lui Maniu, care avea asupra lui 
demisiile lor semnate în alb, au lăsat-o nemodificată. Chiar 
şi „zestrea guvernamentală” şi prima electorală (bonusul de 
inspiraţie fascistă pe care îl primeşte începând din 1926 parti- 
dul ce obține 40 % din voturi) au continuat să-şi joace rolul şi 
după „revoluţia de la Novembre 19282! În acest joc strate- 


"6 Ibidem, p. 80. 
17 Iorga, Supt trei regi..., p. 400, respectiv p. 460. 

gic, plin de contradicții, un singur guvern a pierdut alegerile, 
şi asta chiar sub Carol al II-lea - guvernul Tătărescu, în 1937. 
Ministru de interne, adică cel care trebuia să „aranjeze” ale- 
gerile, era Franasovici, membru al „camarilei” regale, despre 
care Suveranul scria în însemnările sale că „nu şi-a dat prea 
multă silință, luând drept scuză recomandarea ca alegerile să 
fie cinstite”!!! În PNL era un puternic curent care susținea că 
partidul s-a uzat în cei patru ani de guvernare (1933-1937), 
fiind recomandabilă retragerea în opoziţie. Şi după prima 
guvernare liberală de patru ani (1922-1926) situaţia fusese 
oarecum asemănătoare, însă lider era Ionel Brătianu, care a 
ales doar un interludiu Averescu. Abia după moartea lui, ideea 
retragerii pentru refacerea capitalului politic (sprijinită de I. 
G. Duca) a putut fi urmată. 

În cazul alegerilor din iarna lui 1937, perioadă considerată 
cel mai adesea ca placă turnantă a viitorului regim dictatorial, 
trebuie avute în vedere opţiunile lui Carol: au fost scoase din 
calcul PNL (35,9 %), care primise (sau îşi dăduse) un vot de 
neîncredere, şi TPŢ (15,38 %), radical extremist. Înainte de a 
da puterea partidului extremist (dar mai conservator) al lui 
Goga (9,15 %), Suveranul i-a propus lui Mihalache (20,4 %), 
care a refuzat din pricina impunerii unei colaborări cu extre- 
mistul Vaida. 


„A fost o prostie de manevră politică, căci convingerea mea, spune 

Carol, este că Vaida n-ar fi primit colaborarea cu elementele prea 
democratice, după gustul său, dimprejurul lui Mihalache şi Maniu 
[...] S-ar fi făcut, astfel, apel la elementele naţionaliste, cari, refuzând, 
n-ar fi avut dreptul de a se considera lăsate la o parte, național-ță- 
rănişti ar fi avut, astfel, cea mai puternică armă pentru guvernarea 
lor 


De asemenea, curtarea dreptei mai moderate de către 
Carol şi chiar regimul personal de „mână forte” trebuie privite 


18 Regele Carol Al II-lea al României, Însemnări zilnice. 1937-1951, 
Editura Scripta, Bucureşti, 1995, vol. I, pp. 132-133. 
19 Ibidem, p.133. 

mai degrabă în contextul anarhiei ideologice sau dezorientării 
general europene care a precedat Al Doilea Război Mondial. 
Criteriile morale şi opţiunile ideologice ferme au fost adeseori 
puse în umbră de ceea ce Octavian Goga numea „politica 
mâinilor slobode”'” bazată pe opţiuni strategice fără culoa- 
re politică, uneori extrem de eficiente. Până şi Iuliu Maniu, 
adesea considerat ca foarte democrat, avea cuvinte de laudă 
pentru „domnul Hitler”! şi semna pactul de neagresiune cu 
C. Z. Codreanu, un personaj care nu poate fi, sub nicio formă, 
descris ca aliat al democraţiei. Astfel, dat fiind faptul că ma- 
joritatea actorilor politici au acţionat după maxima „scopul 
scuză mijloacele” iar războiul a împiedicat dezvăluirea scopu- 
lui, analiza cauzelor finale ar trebui abandonată. 

De asemenea, atitudinea lui Carol trebuie privită în con- 
textul schimbării de atitudine în domeniul politicii externe, 
nu doar ca simplu joc intern. Pasivitatea franco-britanică față 
de situația României ca „aliat costisitor”"”, situaţie deja con- 
siderată critică, a determinat o pregătire pentru „răul cel mai 
mic”, adică preferința pentru o neutralitate girată de Hitler, iar 
nu de Stalin. 

După eşecul, de altfel previzibil, al guvernării Goga-Cuza, 
singura soluţie care mai era considerată „viabilă, inclusiv de 
către Sir Reginald Hoare, era „suspendarea vieții parlamen- 
tare” deoarece se credea că „noile alegeri ar culmina într-o 
catastrofă şi nu ar ajuta decât la întărirea Gărzii de Fier?” Iar 
apropierea de Axă se spera a fi făcută cel mult sub forma unei 
neutralităţi similare cu aceea din ultimul război. Bineînţeles 
că astfel de concluzii puteau, dar la fel de bine nu puteau, avea 
acoperire în practică. Codreanu considera că încă nu a venit 


Goga apud Fătu, Cu pumnii strânşi..., p. 158. 
121 Ibidem, p. 169. 
122 Mihai Retegan, Alianțe militare româneşti: 1919-1939, Universita- 
tea Bucureşti, 1993, p. 11. 
1 Telegramă de la Sir R. Hoare Către Foreign Office, Nr. 23 (R 
716/9/39)” reprodusă în Vago, Umbra svasticii..., p. 288. 


306 


momentul pentru marea înfruntare şi recomanda așteptarea, 
bazându-se pe factorul timp care lucra în favoarea lui. Însă cei 
care judecau precum Sir Reginald Hoare, printre care şi Carol, 
aveau în față modelul evoluţiei similare a partidului nazist. 
Dincolo de aprecierea pripită a evoluţiei extremismului, eşecul 
şi imaginea proastă a regelui Carol s-au datorat întâmplării că, 
spre deosebire de „neutralitatea” din 1914 care a adus beneficii 
din două direcţii, „neutralitatea din 1939 au adus pierderi 
din toate direcţiile. Astfel, cu toate că iubea jocurile de noroc, 
regele a avut cărţi proaste - şi adversari mai vicleni. 

Nu voi încerca să leg această imagine a lui Carol al II- 
lea doar de politica externă. Şi nici nu voi încerca să-l scot 
cu basmaua curată. Consider, însă, că trebuie apreciat după 
aceleaşi standarde după care sunt ridicaţi în slăvi Ferdinand 
sau Brătianu (Ionel). Camarila primului a stârnit mai puțină 
ură; poate pentru că nu era „orchestrată de o evreică. Cât 
despre cinica formulă „prin noi înşine, diferența în privinţa 
„favoritismelor” ar putea fi explicată în primul rând de nivelul 
de dezvoltare a ţării în a doua decadă interbelică, dezvoltare 
care a produs afaceri mai impresionante în timpul domniei lui 
Carol II-lea decât în timpul domniei tatălui său. 

Motivul central pentru care autoritarul rege Carol al II-lea 
a avut şi încă are de suferit este chiar mult hulita perioadă de 
regență - perioadă în care, dacă ar fi să formulăm în limbaj 
fascist, „marota «democraţiei» pătrunsese în masse'!7%. 
Cu alte cuvinte, respectiva perioadă le-a creat unora iluzia 
(altora coşmarul) că democraţia era posibilă sau că poporul 
semianalfabet era suveran. Şi toţi actorii politici au acționat în 
consecință, abuzând de mecanismele formale ale democraţiei. 
Regența, nu un monarh autoritar aşa cum le şoptea multora 
orizontul opţiunilor, a făcut posibilă venirea la guvernare 
a PN-Ţ în 1928, în urma unui „dezmăț demagogic” (după 
formula lui Iorga), adică respectând voinţa electoratului. 


124 Foti, op. cit., p. 144. 

Primul guvern al ardelenilor (decembrie 1919), impus tot prin 
voinţa electoratului (dintr-o eroare de calcul privind frauda), 
a sfârşit la 13 martie 1920 prin „crimă de stat” (după formula 
aceluiaşi Iorga), adică respectând voinţa lui Ferdinand. Sau a 
„camarilei” lui. Sau a lui Brătianu - „prin farmecul pe care îl 
exercita asupra timidului rege Ferdinand""?. Totuşi, istoricii 
sunt mai precauţi în descrierea relaţiilor cauzale ca urmând 
voința „diabolică” sau machiavellică a unuia sau a altuia. În 
cazul acesta tradiția obișnuiește să lase loc pentru aprecierea 
că regele Ferdinand colabora mai bine sau că avea mai multă 
încredere în Brătianu, Averescu sau „fripturistul” Goga decât 
în ceilalți. Însă preferința lui Carol pentru Tătărescu, Vaida- 
Voevod, Argetoianu sau pentru „neo-fripturistul” Armand 
Călinescu nu mai poate fi văzută decât ca făcând parte din- 
tr-un plan de dezbinări bine pus la punct, deoarece scurta 
perioadă de regență a ridicat standardul de apreciere a unui 
rege care domneşte, dar nu guvernează. 

În timpul Regenţei, I. I. C. Brătianu sau Iuliu Maniu au 
avut o influenţă şi o autoritate afişată care n-au mai putut fi 
egalate sub autoritatea unui monarh înarmat cu Constituţia. 
Se ştie că ambii cochetau cu ideea de republică. De remarcat 
mai ales atitudinea lui Brătianu față de Regina Maria, pe care 
o ameninţa ironic cu proclamarea republicii în cazul în care 
familia regală persevera în a-l deranja cu probleme „familiale. 
Interesantă şi plină de ironie este, în acest sens, opțiunea lui 
Carol al II-lea pentru Miron Cristea ca înlocuitor de prim mi- 
nistru în timpul suspendării democraţiei. Într-un fel îl parodia 
pe Miron Cristea, care fusese membru al „porcăriei cu trei 
capete”! din 1927 (regența), care îl înlocuia pe Carol. 


125 Iorga, O viaţă de om..., p. 387. 

126 Carol II reproducea formulările principelui Nicolae referitoare la 
Regenţă (Vezi Ion Mamina, Monarhia constituțională din România. 
Enciclopedie politică. 1866-1938, Editura Enciclopedică, Bucureşti, 
2000, p. 173). 

Concluzii 


Cu puţină ironie (şi exagerare) s-ar putea afirma că o lu- 
crare despre rasismul românesc interbelic, precum cea de faţă, 
este o lucrare despre nimic. Am subliniat cuvântul „interbelic” 
pentru a nu risca să fac generalizări nepermise. Este foarte 
posibil ca situaţia să difere după 1940-1941, când, după orice 
criterii, perioada interbelică se încheie şi pe aceste meleaguri. 
Lucrarea de față a ales acest război ca punct limită deoarece 
scopul ei era să dezvăluie contribuţia cât de cât autohtonă la 
dezvoltarea şi implementarea unui „rasism românesc”, pentru 
a da un răspuns la curiozitatea puţin lămurită: legislaţia rasistă 
a fost un rezultat firesc al dezvoltării antisemitismului româ- 
nesc sau a fost o concesie făcută lui Hitler în calitate de nou 
stăpân? Răspunsul, pe scurt, este că unii au făcut această con- 
cesie cu deosebită plăcere, dar nu s-ar fi descurcat fără ajutor. 
Am pornit la drum pentru a afla „ce-i mâna în luptă” pe rasişti 
şi am găsit puţini rasişti şi prost înarmaţi sau înarmaţi cu mul- 
te dubii — iar posibilii dușmani, urmaşii unor evrei convertiți, 
erau de găsit mai degrabă pe alte meleaguri. Cu alte cuvinte, 
deşi sunt de găsit cărţi care poartă în titlu cuvântul „rasă” sau 
chiar „rasism românesc”, întâmplător, rasismul din România 
n-a fost tocmai românesc - nici în ceea ce priveşte concepția, 
nici în ceea ce priveşte utilitatea funcțională. 

Ironia mai sus pomenită a urmărit să înțepe puţin seriozi- 
tatea câtorva autori care au obiceiul de a aranja citatele culese 
într-un mod mai mult sau mai puţin convingător, astfel încât 
teza iniţială să nu aibă de suferit sau astfel încât obiectul de 
studiu să se integreze în canonul unor studii celebre - sau în 
canonul rezultatelor unor cercetări făcute pe obiecte de studiu 
mai celebre. lar acest procedeu distruge farmecul istoriei, 
creând impresia de atemporal şi acontextual. Referindu-ne 
strict la antisemitismul rasist din România interbelică, 

putem menționa lucrarea lui Marius Turda, „Fantasies of 
Degeneration: Some Remarks on Racial Antisemitism in 
Interwar Romania”, care, după o constatare superficială a 
faptului că a existat o semnificativă mişcare eugenistă şi că 
au existat afirmaţii antisemite care conţineau cuvântul rasă, 
a concluzionat conform titlului, sperând să-i strice, cu un caz 
spectaculos, calculele istoricului Ernst Nolte, care susținea 
că rasismul a fost un fenomen european destul de marginal. 
Da, este foarte probabil ca rasismul european să nu fi fost un 
fenomen marginal, ci din contră; însă, cazul românesc nu 
ajută foarte mult o asemenea demonstraţie. Recunosc, este 
tentantă posibilitatea de a scrie despre subiectele care sunt 
la modă, venind cu informaţii despre cazuri exotice pentru 
Occident - şi, cu atât mai tentantă, posibilitatea de a utiliza 
suportul tehnico-metodologic oferit de urmaşii lui Foucault, 
care, întâmplător, s-au concentrat pe astfel de subiecte. Însă 
costurile sunt inadmisibile. Cel mai neplăcut lucru pentru un 
cercetător este acela de a fi înghițit de bibliografia propriului 
său text. Fie că ne referim la cercetătorii mai vechi care erau 
adesea înghițiți de afirmaţiile epocii studiate, fie că ne referim 
la cei mai noi care sunt înghițiți de produsele contemporanilor 
- sau, ceva mai hilar, sunt cazuri, precum Gabriel Asandului, 
când autorul pare să aibă mai multe voci de-a lungul textului, 
în funcţie de bibliografia utilizată. 

În aceeaşi ordine de idei, sunt contraproductive, din orice 
punct de vedere, atât obişnuinţa de a vopsi dracul în negru, pe 
care o întâlnim uneori la Carol Iancu, cât și obişnuinţa de a albi 
mizeriile trecutului, pe care o întâlnim de obicei la Gheorghe 
Buzatu şi la mulți alți istorici care confundă istoria cu politica. 
Dacă se doreşte neapărat, se pot face atât judecăţi morale (in- 


1 Vezi Turda, op. cit., passim. Aş preciza faptul că, după trei ani 
de cercetare, promițătorul cercetător de la Oxford şi-a nuanţat 
afirmaţiile (vezi articolul citat, despre craniometrie, din 2006), 
ajungând la concluzii oarecum similare cu cercetarea de față 
(Turda, „Craniometry and Racial Identity... p. 137). 

evitabile uneori) cât şi judecăţi politico-patriotice sau orice alt 
fel de recomandări pentru prezent, dar alegând subiectele şi 
ariile potrivite. La fel de nepotrivită este şi alegerea unei căi de 
mijloc, care te scuteşte de prea multă bătaie de cap, dar nu are 
nicio legătură cu activitatea ştiinţifică. Cercetătorul trebuie în 
primul rând să prezinte o dare de seamă a chestiunilor cer- 
cetate, cu toate nuanțele întâlnite. Partea cea mai complicată 
a acestui demers constă în a nu pierde perspectiva generală 
de-a lungul momentelor de afundare în nuanţe şi particula- 
risme. Iar perspectiva generală se transformă mereu, odată cu 
acumularea de noi nuanţe. În cazul de faţă, concentrarea pe 
elementele rasiste regăsibile într-un paragraf a fost interpre- 
tată ponderând-o în ansamblul scrierii din care făcea parte, 
integrând scrierea în ansamblul operei - iar autorul (acolo 
unde cunoștințele au permis-o) în ansamblul egalilor săi şi 
încadrat de ceea ce se cunoaște despre societate. Sper că, prin 
rescrieri repetate, am reuşit să stabilesc un minim echilibru în 
gestionarea materialului adunat. Însă perspectiva generală ar 
putea oricând suferi modificări, dat fiind faptul (dacă este fapt) 
că istoria este un sac fără fund, care oferă noi şi noi informaţii 
despre cele vechi, informaţii care pot modifica chiar şi liniile 
de forță ale unei descrieri. 

Din informaţiile avute până acum la îndemână, putem 
spune că există un pattern în cultura română, inclusiv în cul- 
tura politică: marile teorii sau teoriile care au avut un impact 
asupra Occidentului, bune, mai puțin bune sau rele, ajungeau 
pe aceste meleaguri, de obicei, cu o oarecare întârziere. Din 
această cauză, se poate observa o oarecare distanțare, dacă 
vrem, chiar o anumită poziţie „critică” față de aceste produse 
„de import”; o critică din perspectiva teoriei formelor fără 
fond. Miza era, după cum ușor se poate bănui, înlăturarea 
neajunsului de a fi român. Iar dacă moderniştii încercau să 
depăşească precara condiţie asimilând cu aviditate tot ceea ce 
era mai nou, conservatorii se foloseau de tot ce era util (fie 
de teorii foarte noi, fie de teorii fără vârstă) pentru a valoriza 

specificul local. În consecință, de foarte multe ori, ambele 
variante au pus sub semnul întrebării evoluționismul naiv al 
sfârşitului de secol XIX care ierarhiza culturile sau „rasele” 
după o schemă de progres uniliniar ghidată de poziția econo- 
mică a diverselor regiuni. Constatarea, deşi ar putea fi privită 
ca repetare a unui vechi şi nemuritor clişeu metodologic, are 
în vedere tocmai modul în care acest clișeu a „lucrat” în inte- 
riorul discursului românesc. 

Observaţia se verifică şi în cazul teoriilor referitoare la 
rase şi la posibilele ierarhii dintre ele. Despre „noblețea rasei 
noastre”? s-a vorbit destul de puţin şi în termeni vagi, adesea 
improprii. Structura noastră rasială daco-romană, deşi apare 
ca un laitmotiv în literatura de profil din perioada interbelică 
(şi după), era ascunsă în formulări metaforice parcă pentru a 
fi pusă la adăpost în fața năvălirilor notorii care au urmat ele- 
vatei năvăliri romane - sau, în unele cazuri, chiar şi năvălirea 
romană era minimizată. Cea mai bizară abordare de acest gen 
a fost produsă în 1941 de Alexandru Randa, sub imperativul 
noilor vremuri. Teoria cu pricina susţinea, pe de o parte, că 
latinii au provenit dintr-o migrație maramureşenească;, iar, 
pe de altă parte, că mult-celebrata „continuitate formală a 
limbei latine a fost supraestimată în dauna continuității reale, 
rasiale a sângelui geto-dacic”?. Miza acestei duble întortocheri 
era minimalizarea „contribuţiei biologice” a colonilor romani, 
despre care autorul ştia, în mod cert, că nu erau din Peninsula 
Italică şi, în mod probabil, că a conţinut un număr semnifica- 
tiv de evrei şi alte neamuri orientale. 

Un motiv în plus pentru o asemenea distanţare a fost 
şi particularitatea discursului rasist european care crea o 
dificultate în a vorbi despre o rasă românească pură şi, mai 
ales, superioară, într-un mod care să evite, pe cât posibil, 
efectele comice. Antropologul și eugenistul clujean Iordache 


2 Codreanu, Pentru legionari... p. 306. 
3 Randa, Rasism românesc, p. 29. 
+ Ibidem, p. 19. 

Făcăoaru a fost unul dintre foarte puţinii care au încercat 
un asemenea exercițiu de echilibristică, luptând din greu cu 
nedreapta bibliografie de profil, folosind o formulă care i s-ar 
potrivi cel mai bine unui ţăran tânăr şi voinic venit de curând 
la oraş: „întâmplător, navem motive să ne sfiim de nivelul 
nostru bio-etnic™. O abordare şi mai bizară, dar puţin citată 
datorită originii autorului, poate fi găsită la Henric Sanielevici. 
Acest rasist, fervent susținător al burgheziei şi democraţiei, 
înduioşat de țăranii pe care îi dispreţuia, este dificil de citat 
fără a fi denaturat, datorită stilului polemic prin care a pre- 
luat teoria rasistă, inversând ierarhiile rasiale pervers-eronat* 
promovate la Berlin. În logica autorului, rasa era regăsibilă 
în indivizi, după simptomele biometrice, şi nu avea legătură 
cu etnia. Abordarea, asemănătoare principial cu cea produsă 
de Făcăoaru, dar diferind ca scop şi concluzii, concorda cu 
abordarea genetică a rasismului, în care dihotomia dominant/ 
recesiv putea face minuni. Prin aceasta, Sanielevici a păs- 
trat chestiunea superiorității, diminuând puţin chestiunea 
purității. În ierarhia cu „clase” şi subclase ierarhizate în „ca- 
tegorii” propusă de Sanielevici”, indivizii din România erau 
plasați într-o categorie inferioară dar confortabilă: „dinaricii” 
şi „alpinii” din zonă se situau sub „dalicii” (arieni) regăsibili 
în Anglia şi nord-vestul atlantic al Europei, dar erau superiori 
„vest-asiaticilor”, „ostbalticilor” sau „nordicilor” care puteau 
fi găsiți în Germania. Aceştia din urmă erau dotați cu „spirit 
gregar” şi erau dirijați de „nevoia de stăpân” sau de „patimă 
pentru uniforme şi defilări”*. 

Cea mai elegantă eludare politico-teoretică a dificultăţilor 
survenite datorită particularităţilor discursului rasist euro- 
pean a fost realizată tot în 1941, de către Petru Tipărescu. 
Autorul şi-a folosit propria intuiţie şi cunoştinţele dobândite 


> Făcăoaru, Antropologia în stat..., p. 53. 
€ Vezi Sanielevici, op. cit., pp. 92-97. 

7 Ibidem, pp. 29-41. 

8 Ibidem, p. 89. 

în anii ‘30 când lucra pentru lucrarea de licenţă ca student la 
filozofie — dar căreia nu-i va fi venit vremea decât un deceniu 
mai târziu.” Soluţia dificilei probleme a constat în abandonarea 
ierarhiilor spre folosul dihotomiilor. Pornind de la afirmaţiile 
uşor de probat referitoare la imposibilitatea de a stabili în mod 
ştiinţific atât chestiunea purității cât şi o ierarhie plauzibilă 
a raselor aflate în litigiu privind poziția dominantă, autorul 
propunea focusarea pe „rasele inferioare”. În această logică, 
tot ce trebuia făcut era probarea ştiinţifică a degenerării aces- 
tora din urmă. Iar procedeul putea fi extrem de productiv în 
obținerea consensului, dat fiind faptul că, pe de o parte, evita 
subminarea reciprocă a „stăpânilor” iar, pe de altă parte, nu 
putea primi vreo replică de la cei catalogaţi ca „degeneraţi” de- 
oarece la vremea respectivă eliminarea lor din viața publică şi 
politică era deja un fapt. De restul amănuntelor se putea ocupa 
în linişte regimul fascist. Singurul punct slab al demersului a 
constat în faptul că nu a putut rezista tentaţiei de a-i introduce 
pe „aliaţii” maghiari în categoria degeneraţilor. Dar nimeni nu 
e perfect... 

Totuşi, în afara „condiţiilor speciale” oferite de perioada de 
după căderea Franţei, rasismul nu reuşea să facă o concurenţă 
serioasă „duhului sfânt”, „coarnelor” şi „otrăvurilor” care mo- 
nopolizau atenţia antisemiţilor locali. Dacă ar fi să formulăm 
aceste concluzii în logica sau cel puţin în stilul discursului 
actual despre „mentalităţi” (alt clișeu), despre caracteristicile 
întâmplătoare ale poporului nostru, am putea spune că „nu 
am făcut bine nici lucrurile rele”. Pe scurt, putem spune că 
motivul principal al detaşării față de discursul rasist european 
a fost faptul că xenofobii români erau nevoiţi să lupte, de 
cele mai multe ori, de cealaltă parte a baricadei, susținând 
o țărănime care, atât „rasial” cât şi social, cădea în categoria 
„degeneraţilor” sau cel puţin în cea a celor inferiori din punct 
de vedere al înzestrărilor genetice. Era dificil de luptat cu 


9 


Vezi Tipărescu, op. cit., pp. 7-9. 
1 Jocul de cuvinte îi aparţine lui Ciprian Mihali. 

atâtea variabile. Rasismul ca ideologie burghezo-aristocra- 
tică nu prea avea milă de oamenii sleiți de nevoi şi de boli, 
de săracii puţin sau deloc alfabetizaţi. Rasismul presupunea, 
în mod structural, existența „stăpânilor” şi „stăpâniților” iar 
candidaţii noştri pe postul de stăpâni nu arătau prea bine. De 
aceea, pentru a explica de ce arătau în halul în care arătau bra- 
vii noştri ţărani, intelectualii au fost nevoiţi să deconstruiască 
determinismul biologic, mai mult sau mai puţin conştienţi 
de demersul lor. Astfel, naționalismul secolului al XIX-lea și 
antisemitismul cultural-economic aveau o forță de motivare 
mai mare decât rasismul. „Chelbosului scufie de mărgăritar 
îi lipseşte”! — era o expresie folosită în epocă cu ocazia unor 
discuţii despre oportunitatea unor tentative de „sincronizare” 
de altă natură, dar expresia descrie situația noastră destul de 
bine. 

Această direcţie a fost favorizată, în acelaşi timp, de spațiul 
posibilelor în care s-a mişcat câmpul academico-politic româ- 
nesc. Opțiunile strategice de poziţionare ale reprezentanţilor 
determinismului biologic relevă multe dintre condiționările 
impuse de structura raporturilor de putere. Acelaşi Iordache 
Făcăoaru ne descria situaţia în felul lui: „Suntem într-o 
perioadă de tranziţie. Încă n-a dispărut vechea concepție şi 
suntem în aurora celeilalte. De aici oarecum incoerența și 
contradicția”?. Am putea adăuga la observaţia lui Făcăoaru 
(de data aceasta pertinentă) faptul că, alături de tradiție, care 
se oripila câteodată de noile concepţii privitoare la lume, o 
concepție şi mai nouă din domeniul ştiinţei eredității lucra în 
aceeaşi direcție, subminând, fără intenţie, fundamentele de- 
terminismului biologic. Era vorba de încercarea de formulare 
strict ştiinţifică a chestiunii determinismului biologic, tendin- 
tă preluată printr-un complex de împrejurări de majoritatea 


1 Izabela Sadoveanu, apud Ghizela Cosma, Femeile şi politica în 
România: evoluţia dreptului de vot în perioada interbelică, Presa 
Universitară Clujeană, 2002, p. 57. 

12  Făcăoaru, op. cit., p. 31. 

colegilor lui Făcăoaru. Cu alte cuvinte, „tichia de mărgăritar” 
purta şi instrucţiuni de utilizare în limba chineză. 
Majoritatea celor care au încercat aclimatizarea doctrinei 
determinismului biologic pe aceste plaiuri au fost extrem 
de precauţi în a nu deranja concepţiile tradiționale, în a fi 
conformi cu noile şi variatele abordări din domeniu şi în a 
fi conformi cu instituţiile care le asigurau posibilitatea de a 
implementa, pe termen lung, măcar o parte din soluţiile doc- 
trinare. Deşi, luat ca atare, discursul eugeniştilor de la Cluj nu 
diferă decât în privința nuanţelor teoretice față de rasismul 
propriu-zis, din motive destul de diverse, forma politică prin 
care aceşti oameni de ştiinţă au decis să servească interese- 
le „neamului” a fost una cât se poate de politicoasă față de 
„neamurile concurente”. Din aceleași considerente diverse, s-a 
evitat asocierea mişcării eugeniste cu mişcările extremiste, în 
pofida compatibilităților doctrinare şi în pofida preferințelor 
personale şi afilierii unora dintre membri. Sub îndrumarea 
președintelui Astrei, Iuliu Moldovan, eugenismul românesc 
pare să îşi fi refulat sau cel puţin amânat ca deziderat pe termen 
lung concluziile practice care ar fi trebuit să reiasă din premi- 
zele teoretice. Cu alte cuvinte, putem spune că România inter- 
belică a produs un număr infim de rasişti „veritabili”, Iordache 
Făcăoaru fiind poate cel mai spectaculos caz, nevoit şi acesta 
să se auto-cenzureze - în măsura posibilităţilor şi în raport cu 
contextul general strategic. Pentru Iordache Făcăoaru, evreii 
făceau parte din „minoritățile balast, alături de „ţigani, turci, 
găgăuţi, ruşi, ruteni şi ucrainieni”; iar „corcii” rezultați prin 
„asimilarea lor biologică” reprezentau o „primejdie mortală 
pentru neam”!. Însă, foarte puţini, chiar şi dintre antisemiti, 
au pus problema în termeni făcăoarieni; deși foarte mulți au 
căutat, în măsura posibilităților şi a imaginaţiei personale, să 
folosească tot ceea ce se putea folosi în mod productiv din 
determinismul biologic şi foarte mulţi aveau aceeaşi dorință 


1 Ibidem, p. 34. 

precum Făcăoaru. Adică să-i vadă plecaţi, cumva. Şi cel mai 
simplu era cu evreii: exista un loc în care puteau să plece!“ şi 
existau deja evrei (sionişti) care doreau să plece, exista deja 
o tradiţie care oferea o largă paletă de atitudini ostile evre- 
ilor şi, în plus, nu era niciun stat care să-și maseze trupele 
la graniță pentru a penaliza abuzurile împotriva lor. Pentru 
evrei se făcea doar lobby, ceea ce înseamnă un motiv în plus 
pentru ca textele împotriva evreilor să inducă o teamă difuză, 
deconspirând „intrigile oculte” şi un motiv în minus în ceea 
ce priveşte teama concretă față de eventualele represalii care ar 
urma acţiunilor antisemite. 

Însă, pentru atingerea acestor obiective, antisemiţii români 
au considerat suficiente criteriile culturale. Încă din scrierile 
lui Mihai Eminescu se poate sesiza o abandonare a direcţiei 
rasiste a xenofobiei, ca fiind complicată, neadecvată şi inutilă, 
cu toate că aceasta constituia ultima modă europeană. Însă, 
distanțarea despre care am vorbit îi stimula pe gânditorii 
noștri, mai mari sau mai mici, spre selecţie şi „personalizare” 
a influențelor pentru armonizarea formei cu fondul, dacă nu 
se putea chiar o formulare sau o soluţie întrutotul originală 
a problemei. lar această tendință s-a păstrat, în linii mari, şi 
în perioada interbelică. Nu am studiat direcţia ortodoxistă 
din naționalismul antisemit românesc, ci tocmai direcţia 
opusă, care trebuia să sincronizeze discursul autohton cu cele 
europene, dată fiind înfrățirea universală antisemită realizată 
prin participări la congrese şi opţiuni conforme de politică 
internațională. Această direcție, reprezentată de A. C. Cuza, 
a fost ceva mai materialistă decât ortodoxismul, provenită 
mai întâi din discursul antisemit european și abia mai apoi 
din surse interne. Era de aşteptat să producă o orientare ra- 
sistă, în care determinismul biologic să joace un rol eficient 


1 Deşi unii, precum Patriarhul Miron Cristea, se îngrijorau pen- 


tru soarta arabilor din Palestina, sugerând o altă destinație, de 
preferință una complet depopulată sau cu populaţii despre care să 
nu se ştie nici măcar atât cât se cunoştea referitor la arabi. 

pentru cauză. Însă, A. C. Cuza a fost un mare admirator al lui 
Eminescu și un politician destul de abil pentru a se adapta, în 
cele din urmă, la gustul şi la nivelul de educaţie ale publicului, 
care prefera discursurile cu iz de predică şi cu referinţe clare, 
adică la teme religioase, de largă circulaţie. Drept urmare, 
cu toate că obișnuia să citeze fără discriminare şi uneori fără 
discernământ din toate orientările antisemitismului, sinteza 
cuzistă privilegia varianta culturalistă, nelăsând argumentelor 
rasiale niciun rol, cu excepţia celui de a dovedi că a parcurs 
bibliografia de specialitate, în cazul în care ar fi existat dubii 
în această privinţă. 

Prezenţa redusă, difuză şi de cele mai multe ori improprie 
a elementelor de determinism biologic în doctrina antise- 
mită pusă în circulaţie de A. C. Cuza, precum şi încercările 
de socio-biologie ale renumitului său coleg de partid, N. C. 
Paulescu, relevă lipsa de comunicare cu socio-biologii mai 
pricepuţi de „peste munți” şi, în cele din urmă, preferința pen- 
tru argumentele de natură culturalistă, în speță cele religioase. 
Preferinţa pentru componenta religioasă a antisemitismului 
românesc se poate observa în numele partidelor antisemite, 
în materialele de propagandă, în momentele care au generat 
conflicte şi în ritualurile politice performate. Împlinirea aces- 
tei tendinţe poate fi observată în produsul cel mai popular al 
lui A. C. Cuza: Corneliu Zelea Codreanu. În plus, accentul pus 
de Codreanu pe românii „jidăniţi”, dincolo de faptul că a pro- 
dus o reprezentare culturalistă a evreității (ca spirit), a produs 
un mod de poziționare politico-ideologică (a „adevăratului” 
român), care a avut printre efectele sale secundare subminarea 
posibilităţii unei bune conlucrări a extremei drepte. Însă fap- 
tul că antisemitismul s-a manifestat preponderent în formele 
lui culturale nu înseamnă că a fost în mod necesar mai blând 
sau mai puțin eficace, ci doar că a avut o altă natură. De ase- 
menea, nu se poate spune că antisemiții români au ţinut cu 
dinţii de această formă de antisemitism, deoarece nu au avut 
prea mari controverse cu orientările diferite ale doctrinei. Iar 

după începerea războiului din deceniul patru, așa cum am 
văzut, fasciştii noştri nu au avut probleme cu noile forme de 
operaţionalizare a doctrinei, preponderent „de import”. 

Am putea risca, îndepărtându-ne de subiectul lucrării, 
să spunem că specificul antisemitismului românesc a primit 
formele generale, în mare parte, din mâinile unor poeţi 
conservatori, mai mari sau mai mici, şi a fost dedicat cauzei 
naționalismului. Antisemitismul, care s-a manifestat de la vi- 
olenţa simbolică până la violenţa fizică, a avut succes atât timp 
cât a oferit combustibilul necesar naționalismului, atât timp 
cât acțiunile antisemite puteau fi citite ca simptome ale patri- 
otismului, mai exact ale dragostei de „neam” sau, cel puţin, 
ca simptome ale adeziunii la ordine şi stabilitate, înţelese ca 
luptă împotriva „fermenţilor” care descompuneau instituţiile 
şi loialităţile tradiționale. „Spiritul evreiesc” a devenit, pe de o 
parte, simbolul umanismului, universalismului incoerent, iar, 
pe de altă parte, simbolul raţiunii insuficiente pentru a pro- 
duce beneficii concrete „neamului”. Ambele aspecte atribuite 
acestui spirit erau văzute ca înăbușind din fașă tendinţele de 
afirmare ale noului stat, iar în perioada interbelică tendința 
s-a accentuat prin imposibilitatea de a opta pentru o alianță cu 
cele două forme de universalism, cel al Ligii Naţiunilor sau cel 
sovietic, care ascundeau fie neputinţa, fie interese particulare 
deghizate. 

Chestiunea evreiască a devenit, în România Mare, expresia 
temerii (în special) față de revizionismul sovietic şi „centrali- 
zarea” problemelor legate de minorităţi într-un stat care se voia 
naţional, unitar și omogen. Evreii erau rusofoni, maghiarofoni 
şi germanofoni. Drept urmare, reprezentau punctul slab al 
fiecărui grup cultural periculos pentru omogenitatea noului 
stat. În plus, antisemitismul era limbajul xenofobiei inteligibil 
la Bucureşti, moneda de schimb a naționaliștilor din toate 
provinciile, deoarece, datorită specificului etnic local, bucu- 
reştenii erau înarmaţi cu o educaţie xenofobă preponderent 
de această natură şi deoarece, la Bucureşti, maghiarofobia şi 

rusofobia erau mai facile (atât politic cât şi teoretic) dacă erau 
subordonate numitorului comun - adică antisemitismului.!? 
În rândul celor aflaţi la putere, această problemă a luat, iniţial, 
forma revizuirilor succesive ale cetățeniei „noilor români”, 
revizuiri care urmăreau să limiteze, pe cât era posibil, efectele 
secundare ale Unirii, să elimine din rândul cetăţenilor o parte 
dintre „străinii” care umpleau peste măsură noile teritorii ale 
„României Mari”. Legislaţia privind cetăţenia, ca instrument 
al „geometriei naționale”, fusese descoperită iniţial (după 
Congresul de la Berlin) în scopuri antisemite, dar a lucrat la 
fel de bine şi pentru scopuri „mai generale, pe lângă micile 
erori pe care le-a generat. Cetăţenia română a fost, timp de 20 
de ani, după cum spunea Victor Iamandi, mereu o problemă 
la ordinea zilei. Dar nu pentru că România era o seducătoare 
ţară, mereu asaltată de imigranți, ci pentru că existau foarte 
mulți care doreau să rezolve această problemă o dată pentru 
totdeauna şi, în acelaşi timp, foarte mulți care doreau ca aceas- 
tă problemă să nu se rezolve decât în termeni proprii. 
Problema a luat amploare odată cu schimbarea raportului 
de forțe în Europa în favoarea Germaniei, când antisemiţii 
autohtoni au prins aripi. Numirea lui Octavian Goga în frun- 
tea unui guvern „de ordine, alcătuit parțial din antisemiți de 
orientare cuzistă, parțial din personalităţi cu convingeri poli- 
tice nu foarte clare, a adus cu sine antisemitismul ca politică 
de stat. Chiar dacă realizările propriu-zise sunt neglijabile, 
regimul Goga a creat, în cele 44 de zile pe care le-a avut la 
dispoziţie, cadrul antisemit al problemei cetăţeniei, cadru pe 
care regele şi administrația sa apolitică au evitat să îl desfiin- 
teze, exercitând doar opțiunea de a limita oarecum efectele. 
Totuşi, o problemă odată pusă devine o problemă care trebuie 
rezolvată, iar rezolvarea depinde de o sumă de întâmplări şi de 


15 Am regăsit o observaţie similară în Raportul Comisiei Wiesel, în 
capitolul „Rădăcini ale antisemitismului românesc ” http://www 1. 
yadvashem.org/about_yad/what_new/index_whats_new-report. 
html. 

o sumă de voințe - inclusiv într-o dictatură adevărată. Astfel, 
chiar şi guvernele lui Armand Călinescu au fost, în privinţa 
problemei legate de cetățenia evreilor, o variantă „civilizată” 
a guvernului Goga. Iar după capitularea Franţei, situația s-a 
transformat gradual, dar într-un ritm accelerat şi într-o formă 
radicală. Perioada de derută Gigurtu a inaugurat, în cele din 
urmă, rasismul de stat, în contextul unei inevitabile apropieri 
de Germania şi în contextul discuţiilor legate de loialitatea 
evreilor din Basarabia (aproape 40% nu mai erau cetăţeni) cu 
ocazia evacuării provinciei. Însă şi acest rasism ascunde fap- 
tul că nu era conceput „ca la carte, deoarece orice persoană 
care putea evita scandalul privind evreitatea sa era trecută 
la rubrica „român”. Potrivit legislaţiei, un nume românesc 
(dobândit prin paternitate, nu pe cale administrativă) aducea 
cu sine calitatea de român, indiferent de originea mamei. Din 
aceste motive, este dificil de apreciat ce a însemnat în privinţa 
dinamicii antisemitismului românesc perioada în care Regele 
Carol al II-lea a încercat să se transforme din arbitru în jucător 
al câmpului politic (1938-1940). Cert este că, deşi de foarte 
multe ori a ales calea de mijloc în faţa unor situaţii la care a 
contribuit foarte puţin, prin opţiunile făcute, Carol al II-lea a 
reuşit să se compromită în ambele tabere. Oricum, pe măsură 
ce revizionismul s-a transformat dintr-o amenințare într-un 
fapt consumat, subordonarea față de ideologia hitleristă a 
devenit o realitate care a schimbat datele problemei, inclusiv 
în privinţa naturii antisemitismului. 

